
АНЫҚТАМАЛАР

Бұл диссертациялық жұмыста келесі терминдерге сәйкес анықтамалары қолданылған:
Білік – білім негізінде белгілі әрекетті орындау қабілеті.
Пәндік білік – оқу үдерісіндегі меңгерілген тұтас білім мен біліктің, дағдының кіші құраушы бірлігі
STEM білім беру – оқушылардың командалық және жобалық жұмысын, прогрессивті оқытушының көмегін, заманауи технологиялық жабдықтарды, бірнеше ғылымдар мен оқу пәндерін біріктіруді, шығармашылық пен шығармашылықты қамтитын кешенді тәсіл.
Ғылым – уақыт пен кеңістікте бар, зерттеуге болатын нақты нәрселердің заңдарын, тәртібі мен құрылымын түсіндіретін, эксперимент пен бақылау арқылы тексеріліп, математикалық есептеуді қолданып, адамда жүйелі түсінік қалыптастыратын таным саласы. 
Технология – өнер, шебер, білгір деген мағынаны білдіреді, ғылыми және тәжірибелік жолмен шикізатты дайын өнімге айналдыратын әдістер мен тәсілдердің жүйесі.
Инженерия – белгілі бір мәселені шешу үшін ғылым мен математиканы қолдану. Инженерлер заттардың қалай құрылғанын анықтайды және ғылым жаңалықтарын өмірде қолдану жолдарын ашады.
Математика – геометриялық фигуралар мен сандарды және солармен байланысты формулаларды, яғни құрылымдар мен қатынастарын зерттейтін ғылым.
Пәнаралық байланыс – жеке пәндерге тән ортақ қасиеттерді білу, саналы меңгеру – оқушылардың білім танымының жоғары дәрежелігін көрсетеді, дүниетанымдық көзқарасының орнықты қалыптасу процесін танытады.
Интеграция – бұл екі ғылым элементтерінің жай қосылуы емес, ол табиғат заңдылықтарын тереңірек түсінуге мүмкіндік беретіндей дәрежеде олардың жаңаша жүйеленген ішкі бірлігі педагогикалық техника – мұғалім іс-әрекетінің ішкі мазмұны мен сыртқы мазмұнының үйлесімді бірлігіне әсер ететін тәсілдер жиынтығы
Пәнаралық сабақтастық – білім алушыларда білім, білік және дағдыларды қолдану және әрі қарай дамытуға тірек жасау, бұл арқылы оқушыларда әртүрлі байланыстар құрылады, тақырыптың негізгі идеялары ашылады, жаңа ескі білімдер өзара әрекет етеді, нәтижесінде терең және берік білімдер жүйесі қалыптасады.
Инновация – қазіргі ойлау үлгісі мен дәстүрлі таным ерекшелігіне ұқсамайтын жаңа ойлау жүйесін тауып шығару, кезектегі білім мен материалдық мүмкіндіктерді пайдалана отырып көнені өңдеу, бар нәрсені тіпті де жақсарту, кем нәрсені толықтыру, жаңа нәрсені тапқырлау, тың нәрсені байқау, жаңа зат, жаңа әдіс, жаңа жол, жаңа орта жаңалығымен өмірді жаңарту.


БЕЛГІЛЕУЛЕР МЕН ҚЫСҚАРТУЛАР

ҚР – Қазақстан Республикасы 
ҚРЗ – Қазақстан Республикасының Заңы 
ҚР МЖМБС – Қазақстан Республикасының мемлекеттік жалпыға міндетті білім беру стандарты 
ОӘК – оқу – әдістемелік кешен 
IT - Интернет технологиялар 
STEM – S – ғылым, ғылыми түсінік (science), T – технология (technology), E – инженерия (engineering), M – математика (mathematics)
STEАM – S – ғылым, ғылыми түсінік (science), T – технология (technology), E – инженерия (engineering), A – өнер (art), M – математика (mathematics)
АҚШ – Америка Құрама Штаттары
STREM – S – ғылым (science), T – технология (technology), «R» – robot (робот), E – инженерия (engineering), M – математика (mathematics)
PBL – Project-Based Learning – Жобаға негізделген оқыту




























КІРІСПЕ

Зерттеу жұмысының өзектілігі. Қазіргі жаһандану және цифрландыру жағдайында білім беру жүйесі оқушылардың білімді практикада қолдана алуын талап етеді. Осыған байланысты бастауыш мектептен бастап оқушыларды зерттеушілік әрекетке тарту, жаңашыл ойлауға бағыттау және түрлі пәндер бойынша меңгерілген білімді кіріктіріп қолдану білігін қалыптастыру қажеттілігі артып отыр. Бұл міндеттерді жүзеге асырудың тиімді бағыттарының бірі ретінде STEM білім беру қарастырылады. STEM (Science - жаратылыстану ғылымдары, Technology - технология, Engineering - инженерия, Mathematics - математика) білім беру - пәнаралық ықпалдастыруға негізделген оқыту парадигмасы. Ол бастауыш сынып оқушысының пәндік білімін өмірлік жағдаяттармен байланыстыра отырып, оны тәжірибеде қолдану дағдыларын қалыптастыруға мүмкіндік береді [1]. 
Осыған байланысты Мемлекеттік стратегиялық құжаттарда білім беру жүйесін жаңғырту, инновациялық технологияларды енгізу және білім сапасын арттыру міндеттері айқындалған. «Қазақстан-2050» стратегиясы мен білім беруді дамытудың бағдарламалық құжаттарында интеграцияланған оқу бағдарламаларын жүзеге асыру, соның ішінде STEM білім беруді дамыту басым бағыттардың бірі ретінде белгіленген [2]. Сонымен қатар 2023 жылы Ы.Алтынсарин атындағы Ұлттық білім академиясы әзірленген STEM білім беру тұжырымдамасы бұл бағыттың мемлекеттік деңгейде қолдау тауып отырғанын көрсетеді [3]. Бұл құжаттар бастауыш мектептен бастап STEM білім беруді қолданудың білім сапасын арттыруға және оқушыларды технологиялық қоғам талаптарына бейімдеуге бағытталғанын айқындайды.
Мемлекет басшысы Қ.К. Тоқаевтың білім беруді жаңғыртуға қатысты ұстанымдары да білім беру мазмұнын заманауи талаптарға сәйкестендірудің маңыздылығын көрсетеді. Білім беру жүйесінің ғылыми-техникалық прогресс жағдайында икемді және бейімделгіш болуы қажеттігі туралы пікірлер STEM бағытындағы оқытудың өзектілігін күшейте түседі [4].
Сонымен бірге бастауыш мектеп инфрақұрылымын жетілдіру және оқу үдерісін заманауи ресурстармен қамтамасыз ету мәселелері де назарда. Қазақстан Республикасында білім беруді дамытудың 2023–2029 жылдарға арналған тұжырымдамасында STEM бағытындағы білім мазмұнын жетілдіру, білім алушылардың сыни ойлау дағдыларын дамыту және мектептерді тиісті материалдық-техникалық базамен қамтамасыз ету міндеттері белгіленген [5].
Алайда ғылыми еңбектерді талдау STEM білім беруді енгізу үдерісінде бірқатар мәселелердің бар екенін көрсетеді. Кейбір зерттеулерде STEM бойынша педагог кадрларды даярлау мен аккредиттеу тетіктерінің жеткілікті деңгейде жүйеленбегені, оқу бағдарламаларын әзірлеудегі дербестік үлесінің шектеулігі және оқу-әдістемелік материалдардың сыртқы ресурстарға тәуелділігі атап өтіледі [6]. Бұл жағдайлар STEM білім беруді бастауыш мектеп тәжірибесіне ғылыми негізде және әдістемелік тұрғыдан жүйелі енгізу қажеттігін айқындайды.
Қазіргі ғылыми дискурста STEM білім беруді өнер және шығармашылық компоненттермен толықтыру (STEAM) мәселесі де қарастырылуда. Сонымен қатар робототехника элементтері мен 3D модельдеу құралдарын қолдану арқылы бастауыш сынып оқушыларының кеңістіктік ойлауын және инженерлік-конструкторлық дағдыларын дамыту бағыттары зерттелуде [7, 8].
Осы аталған алғышарттар бастауыш сынып оқушыларының пәндік білігін STEM білім беру негізінде қалыптастыру мәселесінің өзектілігін негіздейді. STEM оқыту теория мен практиканы ұштастыруға, пәндік білімді кіріктіре меңгертуге және білім алушылардың танымдық белсенділігін арттыруға мүмкіндік береді.
Демек, бастауыш сынып оқушыларының пәндік білігін STEM білім беру негізінде қалыптастыруды кешенді зерттеу заманауи білім беру жүйесінің даму талаптарынан туындайтын маңызды ғылыми-педагогикалық міндет болып табылады. Осы тұрғыда аталған мәселенің зерттелу деңгейін талдау қажеттілігі айқындалады.
Пәндік білік пен пәндік құзыреттілік мәселесі педагогика ғылымында жан-жақты зерттелген. Кәсіби және пәндік құзыреттілікті қалыптастырудың теориялық-әдіснамалық негіздері Н.Д. Тастанбекова [9], Н.Б. Жаманқұлова [10], М.В. Смородинова [11], Т.П. Махаева [12], П.В. Никитин [13], Н.А. Казачек [14] еңбектерінде айқындалып, педагогикалық шарттары негізделген. 
Пәндік және метапәндік біліктерді дамыту мәселелері М.Д. Джадрина [15], В.В. Гормакова [16], М.С. Попова [17], Л.Г. Махмутова [18], С.И. Коурова [19] зерттеулерінде мазмұндық және әдістемелік тұрғыдан сипатталып, тәжірибелік тұрғыда дәлелденген. 
Жаңартылған білім мазмұны жағдайында бастауыш білім беру деңгейіндегі пәндік және зерттеушілік нәтижелерді қалыптастыру Ж.М. Саурықова [20], Г.Ж.Омарова [21], Г.Қ. Есполова [22], Ж.А. Жұмабаева [23], К.Б. Ахатаева [24], А.А. Вербицкий [25], Х.Т. Масимова [26] еңбектерінде жүйеленіп, құзыреттілікке бағдарланған оқыту контексінде қарастырылған.
Сонымен қатар STEM білім беру мәселесі бірнеше бағытта қарастырылған. STEM мазмұнын кіріктіру және пәндік даярлықты жетілдіру Л.М. Искакова [27], Г.А. Кокиева [28], Г.Б. Айтбай [29], А.Ж. Есназар [30] еңбектерінде негізделген. Оқу үдерісін цифрландыру және құзыреттілікті қалыптастыру мәселелері Г.А.Тотикова [31], А.М. Мубараков [32], З.Т. Сейлова [33], А.С. Мухаметнур [34], Е.Ж. Смағұлов [35], Р.И. Кадирбаева [36] зерттеулерінде талданған. Алгоритмдеу технологиялары мен логикалық-алгоритмдік ойлауды дамыту А.У.Бекбауова [37], К.Г. Қожабаев [38], С.М. Сеитова [39], Ж.М. Нұрмұхамедова [40], Ж.Т. Билялова [41] еңбектерінде қарастырылған.
STEM-нің әлеуметтік және кәсіби бағдарлық қырлары А. Алмұхамбетова [42], М. Цакалеру [43], С. Құрманқұлов [44], Б. Шаушекова [45], Ж. Наушабеков [46] зерттеулерінде талданған. STEM пәндерін оқыту әдістемесі мен пәнаралық ықпалдастыру мәселелері Д.Р. Онтағарова [47], С. Сейтенова [48], Ы.Ұ.Абдибаева [49] еңбектерінде жүйеленген.
Шетелдік ғылыми-педагогикалық әдебиеттерде STEM-нің теориялық негіздері С. Пейперттің конструкционистік идеяларында [50], Дж. Дьюи [51], В.Х. Килпатрик [52], Ж. Пиаже [53] еңбектеріндегі әрекеттік оқыту теорияларында қалыптасқан. 
STEM білім берудің мазмұны мен құрылымы K. Sungur Gul [54], J.A.Ramaley [55], M. Honey [56], K. Margot [57], L.D. English [58] еңбектерінде талданып, интегративті тұжырымдамасы жүйеленген. Инклюзивті STEM J.D.Basham [59] зерттеулерінде, STEM мәдениеті Louise Archer [60], ерте робототехника G.M. Bowen [61] еңбектерінде қарастырылған.
STEM кеңістігіндегі гендерлік теңсіздік, өзіндік бағалау, мансаптық бағдар және еңбек нарығы мәселелері N. Dasgupta [62], B.B. Bloodhart [63], D.L. Blustein [64], H. Salzman [65] еңбектерінде кешенді түрде талданған. STEM саласындағы белсенді оқытудың тиімділігі мен тең қолжетімділік P. Zhang [66], C.E. Wieman [67], S.M. Malcom [68] зерттеулерінде қарастырылған. 
Жоғарыда қарастырылған еңбектерге жүргізілген педагогикалық және әдістемелік талдау нәтижелері бастауыш мектепте STEM білім беру негізінде пәндік білікті қалыптастырудың теориялық-әдіснамалық негіздері мен оны жүзеге асырудың әдістемелік жүйесі арнайы ғылыми тұрғыда жеткілікті деңгейде зерттелмегенін көрсетеді. STEM білім беру негізінде бастауыш сынып оқушыларының пәндік білігін қалыптастыру үдерісін жүзеге асыруда қоғам сұранысы мен педагогика ғылымында оның теориялық-әдіснамалық негіздері мен оны жүзеге асыратын әдістемелік жүйенің жеткілікті дәрежеде әзірленбеуі арасындағы қарама-қайшылықтардың бар екендігі айқындалады:
– бастауыш сынып оқушыларының пәндік білігін қалыптастыру қажеттілігі мен оны STEM білім беру арқылы ғылыми-әдістемелік тұрғыдан жеткілікті негіздеудің жеткіліксіздігі арасында;
– STEM білім беру негізінде бастауыш сынып оқушыларының пәндік білігін қалыптастыруды бастауыш мектеп тәжірибесіне енгізу қажеттілігі мен оны жүзеге асыратын әдістемелік жүйенің жасалмауы арасында қарама-қайшылықтар туындайды.
Аталған қарама-қайшылықтарды ғылыми тұрғыда шешу қажеттілігі зерттеу мәселесін STEM білім беру негізінде оқушылардың пәндік білігін қалыптастырудың теориялық-әдіснамалық негіздерін айқындау және оны жүзеге асыратын әдістемелік жүйені әзірлеу деп белгілеуге негіз болды. Осыған сәйкес зерттеу тақырыбын «STEM білім беру негізінде бастауыш сынып оқушыларының пәндік білігін қалыптастыру» деп таңдауға негіз болды.
Зерттеудің мақсаты: STEM білім беру негізінде бастауыш сынып оқушыларының пәндік білігін қалыптастырудың теориялық-әдіснамалық негіздерін айқындау, әдістемелік жүйені әзірлеу және оның тиімділігін тәжірибелік-эксперимент арқылы дәлелдеу.
Зерттеудің нысаны: жалпы білім беретін мектептегі бастауыш білім беру үдерісі.
Зерттеудің пәні: STEM білім беру негізінде бастауыш сынып оқушыларының пәндік білігін қалыптастыру әдістемесі.
Зерттеудің міндеттері
1) «STEM білім беру», «пәндік білік» ұғымдары мен «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні мен мазмұнын нақтылау;
2) STEM білім беру негізінде бастауыш сынып оқушыларының пәндік білігін қалыптастырудың әдіснамалық тұғырлары мен ұстанымдарын айқындау;
3) STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделін әзірлеу;
4) STEM білім беру негізінде бастауыш сынып оқушыларының пәндік білігін қалыптастырудың әдістемелік жүйесін жасап, оның тиімділігін тәжірибелік-эксперимент арқылы дәлелдеу.
Зерттеудің болжамы: егер, STEM білім беру негізінде бастауыш сынып оқушыларының пәндік білігін қалыптастырудың теориялық-әдіснамалық негіздері айқындалып, соған сәйкес құрылымдық-мазмұндық модель әзірленіп, оны жүзеге асыратын әдістемелік жүйе жасалса, онда бастауыш сынып оқушыларының пәндік білігі тиімді қалыптасады, өйткені бұл үдеріс ғылыми негізделген теориялық тұғырлар мен әдістемелік құралдар кешені арқылы қамтамасыз етіледі.
Зерттеудің жетекші идеясы: STEM білім беру негізінде бастауыш сынып оқушыларының пәндік білігін қалыптастырудың теориялық-әдіснамалық негіздеріне сүйеніп жасалған әдістемелік жүйе оқушылардың пәндік білімді түсінуіне, оны оқу және өмірлік жағдаяттарда қолдануына, зерттеу, жобалау, тәжірибе жасау дағдыларының дамуына, логикалық ойлауына және саналы әрекет етуіне ықпал етеді.
Зерттеудің теориялық және әдіснамалық негіздерін жүйе теориясы, іс-әрекет теориясы, таным теориясы, даму және ойлау теориялары, білім беру философиясы, интеграция теориясы, инновациялық педагогика және STEM білім беру теориясы құрайды. Сонымен қатар зерттеу жұмысының теориялық негіздері бастауыш сынып оқушыларының жас және психологиялық ерекшеліктері туралы тұжырымдамаларға, оқушылардың пәндік біліктерін (зерттеу, ізденім, тәжірибе жасау, жоба жасау, тілдік-коммуникативтік әрекет) қалыптастыруға қатысты педагогикалық, дидактикалық және психологиялық зерттеулерге сүйенеді.
Зерттеудің әдіснамалық негізін STEM білім беру жағдайында бастауыш сынып оқушыларының пәндік білігін қалыптастырудың тұғырлары мен ұстанымдары құрайды.
Зерттеу көздері: Қазақстан Республикасының білім беру саласындағы нормативтік-құқықтық құжаттары мен стратегиялық бағдарламалары; 2023 жылы Ы.Алтынсарин атындағы Ұлттық білім академиясы әзірлеген «STEM-білім беру тұжырымдамасы»; Қазақстан Республикасы Үкіметінің 2023–2029 жылдарға арналған білім беруді дамыту тұжырымдамасы; Қазақстан Республикасы Президентінің Жолдаулары; Бастауыш білім берудің мемлекеттік жалпыға міндетті стандарты; зерттеу мәселесіне қатысты философиялық, психологиялық, педагогикалық және ғылыми-әдістемелік еңбектер; STEM білім беру бойынша отандық және шетелдік ғалымдардың зерттеулері; бастауыш мектептердің іс-тәжірибесі және автордың тәжірибелік-эксперименттік жұмысының нәтижелері.
Зерттеу әдістері:  теориялық әдістер  – ғылыми әдебиеттерді, нормативтік-құқықтық құжаттарды, отандық және шетелдік зерттеулерді талдау, жинақтау, жүйелеу, жіктеу, салыстыру, нақтылау, сипаттау, контент-талдау; модельдеу;
- эмпирикалық әдістер – педагогикалық бақылау, диагностикалау, сауалнама, тестілеу, педагогикалық эксперимент, нәтижелерді салыстыру, алынған деректерді сандық және сапалық өңдеу, математикалық-статистикалық талдау (Пирсонның χ² критерийі).
Зерттеу базасы: тәжірибелік-эксперимент жұмысына Шымкент қаласындағы «Жас Дарын-2» ЖШС бастауыш мектебінің және Түркістан облысы, Сауран ауданы, Шекербұлақ ауылы, «Қазыбек би» атындағы жалпы білім беретін мектебінің бастауыш сынып оқушылары қатысты.
Зерттеудің негізгі кезеңдері
Бірінші кезеңде (2021–2022 ж.ж.) – жалпы білім беретін мектептің бастауыш білім беру үдерісінде STEM білім беру негізінде оқушылардың пәндік білігін қалыптастыру мәселесінің өзектілігі айқындалып, зерттеу мәселесі бойынша философиялық, психологиялық, педагогикалық және ғылыми-әдістемелік еңбектерге талдау жасалды, отандық және шетелдік тәжірибелер зерделенді, зерттеудің ғылыми аппараты құрылды. «STEM білім беру», «пәндік білік» ұғымдарының мәні нақтыланып, STEM білім беру негізінде пәндік білікті қалыптастырудың теориялық-әдіснамалық негіздері айқындалды. Пәндік біліктің тұлғалық-мотивациялық, интегративті-зерттеушілік, іс-әрекеттік-рефлексиялық компоненттері, олардың өлшемдері, көрсеткіштері мен деңгейлері анықталды. Құрылымдық-мазмұндық модель әзірленіп, оны жүзеге асыратын әдістемелік жүйенің мазмұны негізделді.
Екінші кезеңде (2022–2023 ж.ж.) – STEM білім беру негізінде бастауыш сынып оқушыларының пәндік білігін қалыптастыру әлеуеті айқындалып, осы негізде әзірленген құрылымдық-мазмұндық модель тәжірибелік-эксперименттік жұмыс барысында сынақтан өткізілді. Экспериментті жүзеге асыру үшін пәндік білікті қалыптастыруға бағытталған әдістемелік жүйе әзірленді.
Анықтау кезеңінде оқушылардың пәндік білігінің бастапқы деңгейі диагностикаланды. Қалыптастыру кезеңінде «STEM білім беру негізі» факультатив курсының оқу бағдарламасы, «STEM білім беру негізі бойынша тапсырмалар кешені», «Пәндік білікті қалыптастыруға бағытталған үшдеңгейлі STEM-сабақтар» жинағы және «STEM&пәндік білік» сайты оқу үдерісіне жүйелі әрі бірізді енгізіліп, бастауыш сынып оқушыларының пәндік білігін дамытуға бағытталған жұмыстар ұйымдастырылды.
Үшінші кезеңде (2023–2024 ж.ж.) – STEM білім беру негізінде бастауыш сынып оқушыларының пәндік білігін қалыптастырудың қорытынды диагностикасы жүргізіліп, тәжірибелік-эксперименттік жұмыстардың нәтижелері сараланды. Бастапқы және соңғы көрсеткіштер салыстырылып, пәндік біліктің қалыптасу динамикасы анықталды. Эксперимент нәтижелері математикалық-статистикалық өңдеуден өткізіліп, зерттеу болжамының дұрыстығы дәлелденді. Ғылыми-зерттеу жұмысы қорытындыланып, ғылыми-әдістемелік ұсыныстар әзірленіп, диссертация талаптарына сәйкес рәсімделді.
Зерттеудің ғылыми жаңалығы мен теориялық мәнділігі:
- «STEM білім беру», «пәндік білік» ұғымдары мен «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні мен мазмұны нақтыланды;
- STEM білім беру негізінде бастауыш сынып оқушыларының пәндік білігін қалыптастырудың әдіснамалық тұғырлары мен ұстанымдары айқындалды;
- STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі әзірленді;
- STEM білім беру негізінде бастауыш сынып оқушыларының пәндік білігін қалыптастырудың әдістемелік жүйесі жасалып, оның тиімділігі тәжірибелік-эксперимент арқылы дәлелденді.
Зерттеу жұмысының тәжірибелік маңыздылығы: STEM білім беру негізінде бастауыш сынып оқушыларының пәндік білігін қалыптастыруға арналған әдістемелік жүйесін: оқушылардың пәндік білігін қалыптастыруға арналған «STEM білім беру негізі» факультатив курсының оқу бағдарламасы; «STEM білім беру негізі бойынша тапсырмалар кешені»; «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы; «STEM&пәндік білік» сайты құрайды.
Зерттеу нәтижелерін жалпы білім беретін мектептердің  бастауыш сынып мұғалімдері мен оқушылары, бастауыш білім беру бағытындағы педагогтер, әдіскерлер және педагогикалық жоғары оқу орындарының болашақ бастауыш педагогтері қолдана алады.
Қорғауға ұсынылатын қағидалар:
1. Зерттеу жұмысының теориялық негізін «STEM білім беру», «пәндік білік» ұғымдарының, сондай-ақ «STEM білім беру негізінде бастауыш сынып оқушыларының пәндік білігін қалыптастыру» түсінігінің психологиялық-педагогикалық тұрғыдан айқындалған мазмұны мен мәндік сипаттамасы құрайды.
«STEM білім беру» ұғымы ғылым, технология, инженерия және математика пәндерінің мазмұнын өзара байланыста қарастырып, оқу тапсырмаларын нақты практикалық әрекеттермен (бақылау, қарапайым зерттеу, есеп шығару, модельдеу, құрастыру) ұштастыруға бағытталған кіріктірілген білім беру жүйесі ретінде сипатталады.
«Пәндік білік» ұғымы оқушының пәнге қатысты теориялық білімін танымдық процестер арқылы меңгеріп, оны оқу және өмірлік жағдайларда саналы, функционалды және шығармашылық түрде қолдана алу қабілеті ретінде танылады.
«STEM білім беру негізінде бастауыш сынып оқушыларының пәндік білігін қалыптастыру» түсінігі бастауыш мектеп пәндерінің мазмұнын өзара байланыста ұйымдастыру арқылы оқушылардың пәндік білімді түсінуін, оны қарапайым зерттеу, есеп шығару, модельдеу, тәжірибе орындау сияқты әрекеттерде қолдана алуын жүйелі түрде дамытуға бағытталған педагогикалық үдеріс ретінде түсіндіріледі.
2. STEM білім беру негізінде бастауыш сынып оқушыларының пәндік білігін қалыптастырудың әдіснамалық негізіне жүйелік, пәнаралық, зерттеушілік, іс-әрекеттік, инженерлік тұғырлар, сондай-ақ тұлғаны дамыту, интеграциялық, жобалық, практикаға бағдарланған, конструкторлық ұстанымдар басшылыққа алынды.
3. STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі – күтілетін нәтижеге бағытталған, теориялық-әдіснамалық негіздері айқындалған, мақсаттық-әдіснамалық, мазмұндық-процесуалдық және өлшемдік-нәтижелік блоктары өзара логикалық байланыста жүйеленген, пәндік біліктің тұлғалық-мотивациялық, интегративті-зерттеушілік және іс-әрекеттік-рефлексиялық компоненттері, олардың өлшемдері, көрсеткіштері мен даму деңгейлері нақтыланған, қалыптастыру үдерісінің мазмұны, ұйымдастыру формалары, әдістері мен құралдары негізделген және пәндік білікті кезең-кезеңмен жүзеге асуын қамтамасыз ететін тұтас құрылым болып табылады.
4. STEM білім беру негізінде бастауыш сынып оқушыларының пәндік білігін қалыптастыру үдерісінің әдістемелік жүйесін құрайтын: оқушылардың пәндік білігін қалыптастыруға арналған «STEM білім беру негізі» факультатив курсының оқу бағдарламасы; «STEM білім беру негізі бойынша тапсырмалар кешені»; «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы; «STEM&пәндік білік» сайты – пәндік білімді түсіну, оны кіріктірілген оқу жағдаяттарында қолдану, зерттеу, жобалау және тәжірибелік әрекеттерді орындау, нәтижелерді талдау және рефлексия жасау дағдыларын қалыптастыруға бағытталған біртұтас әдістемелік қамтамасыз ету жүйесі болып табылады.
Зерттеу нәтижелерінің дәлелдігі мен негізділігі: Зерттеу нәтижелерінің негізділігі мен сенімділігі зерттеу мақсаты мен міндеттерінің өзара логикалық сәйкестігімен; зерттеу мәселесіне қатысты отандық және шетелдік теориялық еңбектерге жүргізілген жүйелі талдау және айқындалған теориялық-әдіснамалық негіздердің тұтастығымен; STEM білім беру негізінде бастауыш сынып оқушыларының пәндік білігін қалыптастыруға бағытталған құрылымдық-мазмұндық модель мен әдістемелік жүйенің тәжірибелік-эксперимент жұмысы барысында апробациядан өткізілуімен; алынған деректердің математикалық-статистикалық өңделуімен; сондай-ақ әзірленген факультативтік курс, сабақ жоспарлары, тапсырмалар кешені мен цифрлық ресурстардың білім беру үдерісіне енгізілуімен сипатталады.
Зерттеу нәтижелерінің сенімділігі, мақұлдануы, тәжірибеге ендірілуі:
Диссертациялық зерттеу жұмысының негізгі тұжырымдары мен теориялық және практикалық нәтижелері халықаралық және республикалық ғылыми конференцияларда талқыланып, ғылыми басылымдарда жарияланды.
Зерттеу жұмысының мазмұны бойынша 10 ғылыми еңбек жарияланды, оның ішінде: 1 мақала Scopus деректер базасына енгізілген басылымда; 2 мақала Қазақстан Республикасы Ғылым және жоғары білім министрлігінің Ғылым және жоғары білім саласындағы сапаны қамтамасыз ету комитеті ұсынған басылымдарда; 2 мақала Қазақстанның ғылыми журналдарында; 3 мақала шетелде ұйымдастырылған халықаралық ғылыми-практикалық конференция материалдарында жарияланды. Сонымен қатар зерттеу нәтижелері негізінде 1 тапсырмалар кешені және 1 сабақ жоспарларының жинағы әзірленді.
Барлық жарияланымдар жүргізілген зерттеу барысында дайындалған.
Scopus ақпараттық базасына енгізілген журналда 1 мақала жарияланды:
1. The implications of stem training on the development of younger students' researchabilities: An exploration of practices. Journal of Education and e-Learning Research. Vol. 10, No. 4, 845-854, 2023. DOI:10.20448/jeelr.v10i4.5269. Education - 56 процентиль. Мақаланы жазудағы докторанттың үлесі 80%-ды құрайды. (Co-authored by: Stambekova A. 5%, Bayraktar A. 5%, Sikhimbayeva S. 5%, Ibragimova U. 5%).
ҚР ҒЖБМ Ғылым және жоғары білім саласындағы сапаны қамтамасыз ету комитеті ұсынған басылымдарда 2 мақала жарияланды:
1. Methodology for forming subject knowledge of primary school students based on STEM education. Өрлеу. Үздіксіз білім жаршысы-Өрлеу. №1(48) /2025, 29-38б. https://www.doi.org/10.69927/PZCN2866 Мақаланы жазудағы докторанттың үлесі 80% - ды құрайды. (Co-authored by: Stambekova S.A. 10%, Umirbekova А.N. 10%);
2. STEM білім беру негізінде бастауыш сынып оқушыларының пәндік білігін қалыптастырудың өлшемдері мен көрсеткіштері. Абай атындағы ҚазҰПУ Хабаршысы, «Педагогика ғылымдары» сериясы, №4(88), 2025 ж. Б 433-447 https://doi.org/10.51889/2959-5762.2025.88.4.038 Мақаланы жазудағы докторанттың үлесі 90% - ды құрайды. (Қосалқы автор: Акимбекова Ш.А. 10%);
Қазақстанның ғылыми журналдарында 2 мақала жарияланды:
1. Бастауыш сыныптарда STEM білім беруге қажетті жағдайлар. Жалпы ғылым мен білімнің ЖАРШЫСЫ, Республикалық ғылыми журналы.  Астана № 7(5) 2025 ж.  53-60 б. ISSN 3079-0204 (Online) ISSN-L: 2791-3449 (Print). Мақаланы жазудағы докторанттың үлесі 90% - ды құрайды. (Қосалқы автор: Стамбекова А.С. 10%).
2. Инженерлік ойлауды дамыту-пәндік біліктің жаңа сапасы ретінде. «DARA QAZAQ» республикалық ғылыми-әдістемелік, ақпараттық-танымдық, педагогикалық журналы. «2026 жылдың XX республикалық конференциясы» атты қашықтықтан ұйымдастырылған республикалық ғылыми-тәжірибелік конференциясының материалдар жинағы. Алматы, 2026. 17-20 б. ISBN 978-7010-607-74-5. Мақаланы жазудағы докторанттың үлесі 100% - ды құрайды. 
Жақын және алыс шет елдерде өткізілген халықаралық-практикалық конференция материалдарында 3 мақала жарияланды:
1. The meaning of the concept of "Skill" and "Subject Skill". Proceedings of the 5th International ScientificConference «World Scientific Reports» (January 25-26, 2024). Paris, France,2024. 49-51 p.ISBN 978-3-7922-9944-9. DOI:10.5281/zenodo.10578575 Мақаланы жазудағы докторанттың үлесі 90%-ды құрайды. (Co-authored by: Stambekova S.A. 10%);
2. Понятие и сущность предметного умения в системе STEM-образования. Proceedings of the 12th International Scientific Conference «World Scientific Reports» (February 5-6, 2026). Paris, France, 2026.ISBN 978-6-6802-4668-6, DOI:10.5281/zenodo.18599667 Page: 161-163. Мақаланы жазудағы докторанттың үлесі 100% - ды құрайды. 
3. Жобалық іс-әрекет арқылы пәндік білікті қалыптастыру мүмкіндіктері. Proceedings of the 12th International Scientific Conference «Reviews of Modern Science» (February 12-13, 2026). Zürich, Switzerland, 2026. 248p ISBN 978-9-3691-8565-8, DOI:10.5281/zenodo.18654401 59-61 Page: 59-61. Мақаланы жазудағы докторанттың үлесі 100% - ды құрайды. 
Оқу-әдістемелік кешен:
1. «STEM білім беру негізі бойынша тапсырмалар кешені» (Бастауыштың 3-сыныптарына арналған). – Шымкент: «Нұрлы бейне» баспасы, 2026. - 60 б. Тапсырмалар кешенін жазудағы докторанттың үлесі 90%-ды құрайды. (Қосалқы автор: Стамбекова А.С. 10%);
2. «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы. Шымкент: «Нұрлы бейне» баспасы, 2026. - 70 б. Сабақ жоспарын жазудағы докторанттың үлесі 90%-ды құрайды. (Қосалқы автор: Стамбекова А.С. 10%).
Авторлық құқықпен қорғалатын объектілерге құқықтардың мемлекеттік тізілімге мәліметтерді енгізу туралы куәліктер:
1. «STEM білім беру негізі бойынша тапсырмалар кешені». 2026 жыл «13» қаңтар №66244
2. «Пәнаралық жағдаяттық тапсырмалар арқылы пәндік білімдердің байланысын диагностикалау әдістемесі» атты авторлық әдістеме. 2026 жыл «23» ақпан №67818.
3. «STEM мазмұнды практикалық, жобалық және тәжірибелік тапсырмалар кешені» атты авторлық әдістеме. 2026 жыл «23» ақпан №68026.
4. «STEM негізіндегі зерттеу, жоба, тәжірибеге ұмтылу сауалнамасы» атты авторлық сауалнама. 2026 жыл «23» ақпан №68019.
Бұл жарияланымдар диссертацияның мазмұнымен байланысты, алынған  зерттеу нәтижелері докторанттың дербес еңбектері болып табылады.
Диссертацияның құрылымы. Диссертациялық жұмыс кіріспеден, үш бөлімнен, қорытындыдан, пайдалынылған әдебиеттер тізімінен, қосымшалардан тұрады.
Кіріспеде зерттеудің ғылыми аппараты, зерттеудің өзектілігі, зерттеудің мақсаты, нысаны, пәні, ғылыми болжамы, міндеттері, жетекші идеясы, теориялық-әдіснамалық негіздемесі, зерттеу көздері, зерттеу кезеңдері мен әдістері, зерттеу базасы, зерттеудің ғылыми жаңалығы мен теориялық мәнділігі, практикалық маңыздылығы, қорғауға ұсынылатын қағидалары, зерттеу нәтижелерінің дәлелділігі мен негізділігі, зерттеу нәтижелерінің сенімділігі, мақұлдануы, тәжірибеге ендірілуі баяндалады. 
«STEM білім беру негізінде бастауыш сынып оқушыларының пәндік білігін қалыптастырудың теориялық-әдіснамалық негіздері» атты бірінші бөлімде теориялық тұрғыда ғылыми еңбектерге жасалған талдаулар негізінде  «STEM білім беру», «пәндік білік» ұғымдары мен «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні мен мазмұны ашылып, STEM білім беру негізінде бастауыш сынып оқушыларының пәндік білігін қалыптастырудың психологиялық-педагогикалық негіздері мен әдіснамалық тұғырлары  сипатталады. 
«STEM білім беру негізінде бастауыш сынып оқушыларының пәндік білігін қалыптастыруды модельдеу» атты екінші бөлімде STEM білім беру негізінде бастауыш сынып оқушыларының пәндік білігін қалыптастыру әлеуеті айқындалып, STEM білім беру негізінде бастауыш сынып оқушыларының пәндік білігін қалыптастырудың өлшемдері, көрсеткіштері мен деңгейлері анықталып, STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі қарастырылады.
«STEM білім беру негізінде бастауыш сынып оқушыларының пәндік білігін қалыптастырудың тәжірибелік-эксперимент жұмысы» атты үшінші бөлімде оқушылардың пәндік білігінің қалыптасу деңгейін анықтауға арналған диагностика мазмұны сипатталады. Сонымен қатар STEM білім беру негізінде пәндік білікті қалыптастыруға бағытталған әдістемелік жүйе, оны оқу үдерісінде жүзеге асырудың формалары мен әдістері баяндалады. Бөлімде зерттеу мәселесі бойынша ұйымдастырылған тәжірибелік-эксперимент жұмысының нәтижелері талданып, олардың тиімділігі негізделеді. 
Қорытынды бөлімде зерттеу барысында алынған нәтижелер жүйеленіп, негізгі ғылыми тұжырымдар мен тәжірибеге бағытталған ұсыныстар тұжырымдалады.
Пайдаланылған әдебиеттер тізімінде зерттеудің теориялық және әдіснамалық негіздерін құраған отандық және шетелдік ғалымдардың еңбектері, сондай-ақ нормативтік-құқықтық құжаттар көрсетіледі.
Қосымшаларда зерттеу үдерісінде қолданылған және алынған нәтижелерді нақтылай түсетін қосымша материалдар берілген.













1. STEM БІЛІМ БЕРУ НЕГІЗІНДЕ БАСТАУЫШ СЫНЫП ОҚУШЫЛАРЫНЫҢ ПӘНДІК БІЛІГІН ҚАЛЫПТАСТЫРУДЫҢ ТЕОРИЯЛЫҚ-ӘДІСНАМАЛЫҚ НЕГІЗДЕРІ 

1.1 «STEM білім беру», «пәндік білік» ұғымдары мен «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні және мазмұны
ХХІ ғасырдағы бастауыш білім беру жүйесінің ерекшелігі бірқатар аспектілер тұрғысынан терең таныла түседі. Технологияның қарқынмен дамуы және оқыту технологияларының осы қарқынға ілесуі үшін жаңа әдістерді, оқыту технологияларын білім беру процесіне енгізуге ұмтылуы ізденіп отырған ерекшеліктерді айқындауға жол салады. Осындай жаңа мүмкіндіктердің бірі - STEM білім берудің тиімділігін оқу-тәрбие процесінде қолдану болып табылады.
STEM білім берудің негізгі ерекшеліктерінің бірі – оның пәнаралық сипаты. Яғни пәнаралық ықпалдастық белгілі бір тақырыптар мен мәселелер аясында әртүрлі пәндерге тән үдерістер мен құбылыстардың интеграциясы ретінде қарастырылады. Осыған сәйкес, білім алушы жекелеген пәндерді меңгеру барысында қоршаған орта туралы білімді фрагменттелген түрде емес, біртұтас жүйе ретінде қабылдауы тиіс. Әрбір пән мен тақырып білім алушының санасында дүниенің тұтас бейнесін қалыптастыруға бағытталуы қажет. Аталған ұстаным Ахмет Байтұрсыновтың дидактикалық мұрасында да көрініс табады: ғалым тілдік бірліктерді (дыбыс, буын, сөз) өзара байланыста қарастырып, оларды тұтас жүйе – «үлкен үйдің» құрамдас бөліктері ретінде меңгертудің тиімді жолдарын ұсынған [69].
STEM  білім беру негізінде бастауыш сынып оқушыларының пәндік білігін қалыптастырудың теориялық ерекшеліктерін тануда, алдымен, осы аядағы маңызды ұғымдардың анықтамаларын жүйеге түсіріп алу керек.
«STEM» ұғымы - бірнеше терминдердің басын біріктіріп тұрған акроним болып табылады. STEM – білім беру жүйесіндегі болашағы зор деп саналып келе жатқан білімдік технологиялардың бірі. STEM - білім берудің болашағы мен өзіндік ерекшеліктерін алғаш қарастырған америкалық  ғалым Р. Колвелл АҚШ Ұлттық ғылым қоры отырысында осы «STEM» қысқарған сөзін ұсынғаны белгілі [70]. 
«STEM» ағылшыннан енген акроним сөз, оны мағынасы келесідей: S – science - ғылым, жаратылыстану ғылымдары; T – technology - технология; E – engineering - инжиниринг; M – mathematic - математика. Жинақтай айтатын болсақ, STEM бөлек-бөлек оқылатын жаратылыстану білімінің біртұтастыққа жинақталуын білдіреді. STEM технологиясын қолданудағы басты мақсат –  оқушыларды ғылыми жұмысқа баулып, оларға жоба орындау әдістерін үйретіп, техникалық шығармашылық дағдыларын қалыптастыру. Сонымен қатар бұл акронимнің құрамына «өнер - art» сөзінің бастапқы «A» әрпі қосылып, STEАM акронимі де жаңа бағыт ретінде, сондай-ақ  «R» - роботтық техникадан білім беру дегенді білдіретін STREM бағыты да жетіліп келе жатқанын атап өту керек [71]. 
«STEM» ұғымына берілген ғалымдардың анықтамаларын талдап өтейік.
М. Honey, G. Pearsonжәне H. Schweingruber ғалымдарының анықтамасы бойынша «STEM» - шынайы өмірлік мәселелерді құрамында командалық жұмыс пен инженерлік және қолданбалы технологиялар әдістері бар математикалық және ғылыми тұжырымдамалар негізінде шешу» [72].
H.C. Le, V.H. Nguyen, T.L. Nguyen зерттеулері бойынша «STEM» - түпнегізінде пәнаралық сипаты бар, шынайы мәселелерді шешуге бағдарланған оқытудың интеграциялық тәсілдемесі» деп анықталады [73].
G. Yakman анықтамасында «STEM»  - мүлде жаңа педагогикалық тәсілдеме. Оның құрамында бағыты интеграциялану және шынайы мәсселелерді шешу арқылы үйлестірілу болып табылатын барлық STEAM пәндері бірігіп, біртұтастық сипатқа ие болады [74].
L.D. English тұжырымында «STEM» - ғылым, технология, инженерия, математика және басқа да білім, дағды және де осы пәндерге тән болып келетін көзқарастарды біріктіретін оқытудың пәнаралық әдісі ретінде сипатталған [75].
V.R. Jones және T. Roberts зерттеулеріндегі «STEM» ұғымы - жаңа технологияларды игеруге бағытталған ғылымдардың бірлестігі және олардың жоғары білікті ғылыми-инженерлік кадрларға деген қажеттілігін қамтамасыз ететін одан әрі қарайғы даму жолы» деп көрсетіледі [76].
Қазақстан ғылым мен білімді дамытуға ерекше көңіл бөле отырып, бала кезден технологияны, робот техникасын меңгеруге баса назар аударып отырғаны белгілі. Осы ретте 2021-2025 жылдарға арналған «STEАM-білім беруді дамытудың Жол картасы» жасалынғанын және осы бағытта атқарылатын жұмыстардың жоспары құрылғанын айтып кету керек. «Caravan of Knowledge» Қоры Қазақстанда STEАM-білім беруді дамытумен айналысатын ұйым. Сонымен бірге бұл Қор педагогикалық қауымдастыққа қолдау жасап, «Jana Talap» (Жаңа талап) деген STEАM-жаттықтырушыларды дайындау бағдарламасын құрған [77]. Оған қоса, осы сайтта STEАM-білім беруді дамытудың 2021-2025 жылдарға жоспары көрсетілген. Солардың кейбірін атап кетуге болады:
білім мазмұны: мектепке дейінгі және орта білім беру педагогтері арасында зерттеу мәдениетін дамыту; қосымша білім беру, яғни 10-18 жастағы балалардың soft skills дағдыларын дамыту; мүгедек балалардың цифрлық дағдыларын қалыптастыру бойынша әдістемелік нұсқаулар әзірлеу; пәндерді интеграциялау негізінде STEАM бойынша  әдістемелік құралдар мен әдістемелік нұсқаулар сериясын әзірлеу; 
кадрлық саясат: педагогикалық мамандықтар үшін элективтер әзірлеу;  STEAM и soft skills бойынша инклюзивтік білім беру мамандары үшін элективтер әзірлеу;
экожүйе құру: аймақтар мен қалаларды дамыту бағыттары бойынша жіктеу мақсатында зерттеулер жүргізу; STEАM  шеберлік орталығын құру; STEM-лабораториялар мен кабинеттер бойынша стандарттар мен нормалар әзірлеу, олардың қолжетімділігін талап ету; қалалар мен ауылдарда лабораториялар ашу, оларға мүмкіндігі шектеулі балалардың қатысуын да қамтамасыз ету; STEАM тәжірибенің ұлттық репозитарийін ашу;                            
инфрақұрылымы: кәсіби бағдар беру бағдарламалары; аймақтық топтар құру; STEM-амбассадорлық мәдениетті дамыту; балалар мен студенттерге арналған ғылыми-техникалық лагерьлер мен бағдарламаларды, STEAM-Camp құру.
  Дегенмен  STEАM дамыту туралы сайттағы осы көрсетілген материалдар 2021-2023 жылғы, одан кейін бұл мәселенің қаншалықты қолға алынып қарастырылып келе жатқаны сайтта көрсетілмесе де, алға қойылған мақсат-міндеттерінен, шын мәнінде, келелі мәселелерді шешуге бағытталғанын көреміз.
«STEM» ұғымын зерттеу әлі де көптеген бағыттарда жүргізіліп келеді. «STEM» ұғымына берілген анықтамалардың контент-талдау нәтижелері 1-кестеде ұсынылған.

Кесте 1 - «STEM» ұғымына берілген анықтамалардың контент-талдауы

	Авторлар
	Жұмыстың атауы
	Мәні мен мазмұны

	1
	2
	3

	Shaughnessy J.M.
	Mathematics in a STEAM Context[78]

	STEM - шынайы өмірлік мәселелерді командалық жұмыс пен инженерлік және қолданбалы технологиялық әдістер арқылы математикалық және ғылыми тұжырымдамалар негізінде шешу

	Breiner J.M., 
Harkness S.S., 
Johnson C.C., 
Koehler C.M. 
	What is STEM? A discussion about conceptions of STEM in education and partnerships[79]
	STEM – бұл оқушыларды нақты өмірлік мәселелерді шешуге қабілетті ету үшін пәндердің біртұтас байланысын қолдану

	Bybee R.W.
	The case for STEAM education challenges and opportunities[80]
	STEM - түпнегізінде пәнаралық сипаты бар, шынайы мәселелерді шешуге бағдарланған оқытудың интеграциялық тәсілдемесі

	Sanders M.
	STEM, STEM education, STEMmania[81]

	STEM  - мүлде жаңа педагогикалық тәсілдеме, оның бағыты интеграциялану және шынайы мәселелерді шешу арқылы үйлестірілуі 

	Baran E., 
Bilici S.C., 
Mesutoglu C., 
Ocak C.
	Moving STEAM beyond schools: Students’ perceptions about an out of school STEAM education program[82]
	STEM - ғылым, технология, инженерия, математика және басқа да білім, дағды және де осы пәндерге тән болып келетін көзқарастарды біріктіретін оқытудың пәнаралық әдісі

	Bryan L.A., 
Moore T.J., 
Johnson C.C., 
Roehrig G.H.
	Integrated STEAM education[83]
	STEM - жаңа технологияларды игеруге бағытталған ғылымдардың бірлестігі және олардың жоғары білікті ғылыми-инженерлік кадрларға деген қажеттілігін қамтамасыз ететін одан әрі қарайғы даму жолы




1-кестенің жалғасы

	1
	2
	3

	Корецкий М.Г.,
Тукаева Л.Р.
	Развитие STEM-подхода в России и мире [84]

	STEM - пәнаралық тәсілге және оқытудың гибридті түрлеріне бағытталған, алынған білім мен кәсіби өсу арасындағы маңызды кезең ретінде қарастырылады

	Конюшенко С.М.
	STEM и STEAM как инновационные подходы современного образования[85]
	STEM және STEAM – қазіргі білім беру үдерісінің жаңа инновациялық педагогикалық тәсілі 

	Қараев Ж.
	«STEM-білім беру – оқушылардың функционалдық сауаттылығын арттыру құралы ретінде» [86]
	STEM - оқушылардың функционалдық сауаттылығын арттырып, өмірмен байланысты білім беру құралы

	Молдабекова К.
	«Жаратылыстану бағытындағы пәндерді STEM негізінде оқыту әдістемесі» [87]
	STEM – ғылым мен технологияны кіріктіре отырып, болашақ кәсіпке бағдарлауға бағытталған оқыту әдісі

	Қожахметова Т.
	«STEM білім беру – жобалық оқытудың негізі», «Жобалық оқыту әдістемесі және STEM бағыттары» [88]
	STEM – мектеп пәндерін өмірлік проблемалар арқылы біріктіретін, жобалық және тәжірибелік оқытуды жүзеге асыратын модель



Кесте 1-де келтірілген анықтамалар STEM-нің басты белгілерін айқындайды:
- пәнаралық интеграция;
- нақты өмірлік мәселелерді шешуге бағытталу;
- инженерлік-ойлау дағдылары мен технологиялық құзыреттерді дамыту;
- жобалық, тәжірибелік әрекетке негізделу;
- оқушыны болашақ кәсіби бағдарға бейімдеу;
- ғылым, технология, инженерия, математика арасындағы байланысқа сүйену.
Жоғарыда айтылған пікірлерді жинақтай келе, «STEM» ұғымына келесідей анықтама береміз: «STEM» – бұл ғылым, технология, инженерия және математиканы өзара кіріктіре отырып, оқушылардың шынайы өмірлік проблемаларды шешу қабілетін, зерттеушілік және жобалық-тәжірибелік дағдыларын дамытуға бағытталған, пәнаралық мазмұн мен практикалық әрекетті үйлестіретін инновациялық білім беру моделі.
Осы тармақшаның алдына қойылған мақсаты бойынша «STEM білім беру» ұғымын келесідей қарастырамыз.
Бүгінгі күнге дейін көптеген мемлекеттерде «STEM білім беруді» қолдануға деген ықылас-ниеттері жоғары екендігін атап өткенімізбен, дидактикалық тұрғыдан бұл акронимнің болмысы нақтыланды деп айта алмаймыз. Өйткені «STEM білім беру» - технология ма, тәсілдеме ме, жүйе ме әлі де нақты белгіленбеген. Қазақстандық ғалымдардың айтуынша, «STEM білім берудің мақсаты мектеп, қоғам, жұмыс орны және әлем арасында тұрақты байланыс құру  және STEM-сауаттылық пен бәсекелестіктің осынау жаһандық экономикадағы даму қарқынына көмектесу болып табылады [89]. 
Сонымен қатар Parks, Hendryx және Taylor өзінің еңбегінде STEM білім беру негізі ретінде ғылым мен техникаға негізделген цифрлық оқыту платформасы және қазіргі білім берудегі инновациялық үдерісті қарастырады [90].
STEM технологиясы туралы республикалық 2023-2024 оқу жылына арналған  әдістемелік-нұсқау хатта (ИМП) білім берудің барлық деңгейінде ғылымның, технологияның, инженерияның, өнер мен математиканың жетістіктерін бірлестікте қолдана отырып, оқушыларды кешенді дайындау жүйесі деп анықтайды. Осы нұсқаулықта STEM технологиясы негізіндегі тәсілдеме арқылы оқыту сабақ барысында да, сабақтан тыс уақытта да жүргізілетіні атап көрсетілген. Оған қоса, сабақта қолдануда проблемалық бағдарлы және эвристикалық оқыту тиімді, ал сабақтан тыс уақытта қолдануда жобалық және зерттеу-бағдарлы оқыту тиімді болатыны атап көрсетілген [91].
Сонымен бірге осы кітаптағы STEM технологиясы тәсілдемесімен оқытудың үлгілері төменде көрсетілген 2-кестедегі арнайы форма арқылы көрсетілуі де дидактикалық тұрғыдан құнды әдістемелік нұсқау болады деп бағалаймыз. 

Кесте 2 - STEM негізінде білім берудегі оқу мақсаттарының іске асырылу үлгілері 

	Оқу мақсаттары
	Қолдану үлгілері

	1
	2

	Жаратылыстану

	4.4.3.1 Жердің орбиталық айналуының салдарын түсіндіру және модельдеу
	Оқушылар Жердің Күнді айналу қозғалысын глобус, шар, макет немесе цифрлық модель арқылы бейнелейді. Жыл мезгілдерінің ауысуы, күн мен түн ұзақтығының өзгеруі себеп–салдарлық байланыста талданады. Бақылау, салыстыру және модельдеу әдістері қолданылады. Зерттеу барысында оқушылар өз болжамдарын ұсынады, оны тәжірибе немесе модель арқылы дәлелдейді.

	Математика

	4.3.3.1 Қозғалыстың басталуы мен бағытын пайдалана отырып, нысандар қозғалысы сызбасын құру, сәйкес есептеулер жүргізу
	Оқушылар қозғалыс бағытын көрсететін сызбалар мен схемалар құрастырады, нысанның орын ауыстыруын бағыт, қашықтық, уақыт ұғымдары арқылы сипаттайды. Математикалық есептеулер жаратылыстану мазмұнымен байланыста орындалады. Оқушылар деректерді кесте, сызба, диаграмма түрінде ұсынуға және есептеу нәтижелерін түсіндіруге дағдыланады.

	Цифрлық сауаттылық




2 - кестенің жалғасы

	1
	2

	4.2.4.2 Белгілі бір тақырыпта фотосуреттерді, дыбыстарды және бейнелерді пайдалану
	Оқушылар ғаламтор және цифрлық құрылғылар арқылы тақырыпқа сәйкес фотосуреттер мен бейнематериалдарды іздейді, іріктейді және сақтайды. Дыбысты жазу, өңдеу, дыбыстық эффектілерді қолдану әрекеттерін орындайды. Алынған цифрлық материалдар презентация, анимация, бейнеролик немесе цифрлық жоба түрінде рәсімделіп, нәтижесі сынып алдында қорғалады.

	Ескерту – Дереккөз [91,б. 15]



Кесте 2-де көрсетілгендей, STEM білім беру негізінде оқу мақсаттарының іске асырылуы жаратылыстану, математика және цифрлық сауаттылық пәндерінің мазмұнын өзара кіріктіру арқылы жүзеге асырылады. Бұл өз кезегінде бастауыш сынып оқушыларының пәндік біліктерін оқшау түрде емес, өмірлік жағдаяттармен байланысты кешенді әрекет ретінде қалыптастыруға мүмкіндік береді.
Инженерлік-технологиялық компонент (STEM). Оқушылар қарапайым механизмдер мен модельдер құрастырады (макет, LEGO, цифрлық симуляция). Мәселені шешу үшін жоспар құрып, құралдарды таңдайды, құрастыру нәтижесін жетілдіру жолдарын ұсынады. Инженерлік ойлау, тәжірибе жүргізу және жобалау біліктері қалыптасады.
Зерттеу және коммуникация. Оқушылар зерттеу сұрағын қояды, ақпарат жинайды, өз шешімін дәлелдеп, ауызша және жазбаша түрде ұсынады. Топтық және жұптық жұмыс барысында пікір алмасу, келісімге келу, нәтижені көпшілік алдында қорғау жүзеге асырылады.
Әрине, STEM білім беруде түрлі пәндердегі белгілі бір тақырыптардың ортақ мәселелерін интеграциялай отырып оқыту басты назарда болатыны белгілі. STEM білім беруде көптеген  дидактикалық міндеттер шешіледі, атап айтқанда:
- біріншіден, оқушының түрлі пәндерден алған білімін жинақтап бір мәселеге назар аударуын керек ететін тапсырмалар, жобалар орындатылады, өйткені осындай тапсырмалар арқылы оқушы өмірлік шынайы мәселелерді шешуге бар білімін түйіндеп, жинақтап қолдануға дағдыланады;
- екіншіден, оқушылардың білім алу процесін неғұрлым тиімді нәтижеге жеткізу үшін оқытудың компьютерлік технологиясы - компьютерлік бағдарламалар, интерактив тақта, мультимедиалық құралдар т.б. қолданылады;
- үшіншіден, оқушылардың оқу мақсаттарына жету үдерісінде берілген тапсырмалар барысында ғылыми әдістерді қолдануына жағдай жасалады, атап айтқанда, болжамдар жасауға дағдыландыру, эксперименттер жүргізу және мәліметтерді талдау т.б.; бұл әдістер оқушының білім алуда ғылыми әдістерді қолдануына және сыни ойлауын дамытуға тірек болады;
- төртіншіден, оқушылар алдын ала дидактикалық жүйемен дайындалған оқу тапсырмаларын  орындай отырып, инженерияның технологиялары мен дизайндарын пайдалана білуге дағдыланады, айталық, презентация жасауға үйретуде оқу тақырыбының ерекшелігіне және сыныптың жас ерекшелігіне сай слайд шаблонын таңдау, түр мен түсті таңдау, қандай интерактив әдістерді қолдану т.б.
- бесіншіден, STEM білім беруде оқушылардың креативтік дағдылары мен инновациялық әдістерді қолдану дағдыларын қалыптастыру алдыңғы орында болады;
- алтыншыдан, сабақтар және оқу тапсырмалары, оқушылар орындайтын шығармашылық жобалар қолданбалы сипатта болуы көзделінеді;
- жетіншіден, STEM білім беруде орындатылатын оқу тапсырмаларының сипаты балалардың өзара қарым-қатынаста болуына және өзара сыйластықпен біртұтас болуына игі ықпал етеді;
- сегізіншіден, STEM білім берудің маңыздылығы мұғалім мен оқушылардың және оқушылардың өзара бірлескен оқу әрекеттері белгілі бір оқу нәтижесіне қол жеткізуі маңызды, тек солай ғана танылады.
«STEM білім беру» ұғымына берілген анықтамалардың контент-талдау нәтижелері 3-кестеде көрсетілген.

Кесте 3 - «STEM білім беру» ұғымына берілген анықтамалардың контент-талдауы

	Авторлар
	Жұмыстың атауы
	Мәні мен мазмұны

	1
	2
	3

	Сибгатуллина В., Чемеков В.Н.,Никитин П.И.
	STEM‑образование: теоретические основы и компонентный состав[92]
	STEM білімі - ғылым, технология, инженерия және математика арасындағы байланысты орнататын, ХХІ ғасырдың аналитикалық ойлауы мен Мета-пәндік құзыреттіліктерін дамытуға ықпал ететін оқыту моделі

	Андреева И.В.
	STEM-образование как ключевой фактор развития инженерно-технических компетенций[93]
	STEM білім беру - бұл сыни ойлау мен инженерлік құзыреттілікті қалыптастыруға бағытталған ғылым, технология, инженерия және математика арасындағы симбиотикалық қатынас

	Бейсенбаева А.
	«STEM-білім беру: теория және тәжірибе» [94]
	STEM білім беру - бұл білім мазмұнын жаңарту мен оқушылардың зерттеушілік дағдыларын қалыптастырудыңтиімді тәсілі

	Әбдіғаппарова Б.С. 


	STEM білім берудің теориялық негіздері [95]
	STEM білім беру - оқушылардың ғылыми, математикалық және техникалық білімін практикамен байланыстыра отырып, зерттеушілік, жобалау, логикалық ойлау қабілеттерін дамытатын оқыту технологиясы



3 – кестенің жалғасы

	1
	2
	3

	Құдайбергенова К.С.
	Инновациялық білім беру технологиялары [96]
	STEM білім беру - интеграцияланған оқыту жүйесі. Ол тек пәндік білімді емес, сонымен бірге өмірлік дағдыларды, ұжымдық жұмыс пен жобалау қабілеттерін қалыптастыруға бағытталған

	Тұрғанбаева Б.А.
	Білім беру жүйесіндегі интеграциялық үдерістер [97]
	STEM білім беру - бұл оқушыны болашақ маман ретінде жан-жақты дамытуға бағытталған, шығармашылық пен сын тұрғысынан ойлауға баулитын инновациялық білім беру тұжырымдамасы



Кесте 3-тегі анықтамалар негізіндегі жинақталған тұжырымдар:
Зерттеулер STEM білім берудің келесі ортақ сипаттарын айқындайды:
- ғылым, технология, инженерия, математика арасында пәнаралық интеграцияны қамтамасыз ету;
- оқушылардың аналитикалық, сыни, логикалық ойлауын дамыту;
- инженерлік-техникалық және meta-пәндік құзыреттерді қалыптастыру;
- зерттеушілік, тәжірибелік және жобалық әрекетке негізделу;
- білімді өмірлік жағдайлармен және практикамен байланыстыру;
- оқушыны болашақ кәсіптік бағдарға бейімдеу, XXI ғасыр дағдыларын дамыту.
Осы ғылыми нәтижелер STEM білім берудің табиғатын кешенді сипаттауға мүмкіндік береді.
STEM білім беру мәселесі жайлы ғалымдардың айтқан пікірлерін қорытындылай келе «STEM білім беру» ұғымына келесідей авторлық анықтама береміз: STEM білім беру – бұл ғылым, технология, инженерия және математика пәндерінің мазмұнын өзара байланыста қарастырып, оқу тапсырмаларын нақты практикалық әрекеттермен (бақылау, қарапайым зерттеу, есеп шығару, модельдеу, құрастыру) ұштастыруға бағытталған кіріктірілген білім беру жүйесі.
«Пәндік білік» ұғымына тоқталатын болсақ, белгілі болғанындай, пәндік білік мектепте білім берудің негізгі мақсаттарының бірі болып саналады. Педагогикада «пәндік білік» және оны қалыптастыру мәселелері әрдайым ғалымдардың басты назарында болды.
Бұл бағытта пәндік біліктің түрлі қырларын зерттеген ғалымдардың еңбектері белгілі. Мәселен, Б.П. Есипов [98] пәндік білікті оқушының өз бетімен орындайтын жұмысының құрамдас бөлігі ретінде қарастырса, И.Я. Лернер [99] оны оқушының өздігінен білім алу әрекетінің маңызды қыры ретінде түсіндіреді. Г.И. Щукина [100] пәндік біліктің қалыптасуын оқушылардың танымдық белсенділігі және өз бетімен жұмыс жасауымен байланыстырса, Ю.К. Бабанский [101] аталған аспектілерді жүзеге асыратын тиімді әдістер жүйесін негіздеді.
Пәндік білікті қалыптастырудың мүмкін жолдары бинарлық немесе синтетикалық сабақ үлгілерінде жүзеге асуы мүмкін. Ғалымдардың бірқатары «білік – білімді жинақтауда тек белгілі бір дағдыларды ғана қалыптастыру емес, сонымен қатар шығармашылық әдістерді де қалыптастыру» екенін атап көрсетеді [102].
Негізінде, біздің ойымызша, пәндік білікті пәнді меңгеру процесіндегі оқу әрекетінің бірлігі деп көрсеткен анықтама да маңызды болып табылады. Өйткені әрбір пәндік білік – оқу процесіндегі меңгерілген тұтас білім мен біліктің, дағдының кіші құраушы бірлігі болып табылады. Пәндік білікке берілген келесі анықтамада: «меңгерген білімін практикада қолдануға мүмкіндік беретін тәсілдермен амалдармен, әрекеттермен таныс болып, соларды қолдануға қажетті тәсілдерді игеру», – деп көрсетілген [103]. В.В. Давыдовтың айтуынша, пәндік білік – білім мен тәжірибе арқылы игерілген, неғұрлым биік деңгейде белгілі бір жұмысты орындау қабілеті болып табылады [104].
Пәндік білік, бір қарағанда, қарапайым оқу әрекеттерін меңгерудің алғашқы сатылары сияқты көрінеді. Сөйтіп, ол сатылар біртіндеп тұтас белгілі бір дағды болып қалыптасуына алып келеді. Келесі сатыны енді дағдылар құрайды. Сол дағдылардың көмегімен күрделі оқу әрекеті орындалады, бұл да пәндік білік болып табылады. Визуалды түрде пәндік біліктің бұл ерекшелігін 1-сурет түрде көрсетуге болады.

Сурет 1 – Пәндік біліктің дағды және күрделі оқу әрекеті болып қалыптасуы

Бұл үдерістердің жүзеге асырылуын мүмкін ететін тетіктер – арнайы жаттығулар жүйесі. Ахмет Байтұрсынұлының «Тіл-құрал» кітабында тіл құбылысын түсіндірген қысқа ережеден соң, бірқатар тілдік мысалдар келтіріліп, кейін «Дағдыландыруға» жаттықтыру жүргізіледі. Содан кейін «Сынау» үшін жаттығулар орындатылады [105]. Сондықтан бұл жерде жаттығуларды Ахмет Байтұрсынұлының «дағдыландыру» және «сынау» деп көрсеткен логикасын ұстана отырып, 1-суретте көрсетілген бірінші үдерісті «дағдыландыру», яғни «дағды қалыптастыру» деп санаймыз, ал 1-суретте көрсетілген екінші үдерістегі «күрделі оқу әрекетін» А.Байтұрсынұлы көрсеткен «сынаумен» үйлесетінін атап кетеміз.
А.К. Колеченко осы әрекеттік бағыттағы ұстанымды белгілі бір пәндерді оқу кезінде оқушы меңгеруі тиіс ақыл-ой және физикалық (практикалық) әрекеттер ретінде сипаттайды [106]. Бұл анықтамада бірнеше маңызды ерекшелік бар:
- әрекеттік бағыттылық – пәндік білік білімнің өзі емес, сол білім негізінде жүзеге асатын әрекет екені көрсетіледі.
- қосқұрамдылық (интеллектуалдық және практикалық) – пәндік білік тек теориялық ойлау операцияларымен шектелмей, практикалық орындауды да қамтиды.
- пәнге тәуелділік – білік нақты бір пән мазмұнымен шектеледі, яғни оның қалыптасуы пәндік контекске тәуелді.
Осыған сәйкес, А.К. Колеченконың анықтамасы пәндік білікті когнитивтік (талдау, салыстыру, жалпылау) және операциялық (есеп шығару, тәжірибе жасау, құралмен жұмыс) әрекеттердің бірлігі ретінде түсіндіруге негіз болады.
Пәндік білікті нәтижелік сипатта түсіндіретін тұжырым С.И. Коурова мен А.Ш. Розыев еңбектерінде көрініс табады. Авторлар пәндік білікті: «Пәндік біліктер – бұл жекелеген оқу пәні шеңберінде меңгерілетін әлеуметтік тәжірибенің нақты элементтерін оқушылардың игеруінде көрініс табатын нәтижелер» -деп анықтайды [19, с. 46]. Яғни пәндік білік – білімді жай меңгеру емес, оны пән мазмұны негізінде әрекет арқылы игеру нәтижесі.
Авторлар пәндік біліктердің алуан түрлілігіне сүйеніп, оларды бірнеше топқа бөледі:
- интеллектуалдық – қоршаған шындықты түсінуге, оны пайымдауға бағытталған әрекеттер;
- практикалық – объектілерді түрлендіруге, өзгертуге бағытталған әрекеттер;
- арнайы (пәндік) – пән мазмұнын сипаттау, түсіндіру, негіздеу сияқты интеллектуалдық және практикалық әрекеттердің бірлігі;
- жалпы оқу – оқу материалы мен сенімді ақпарат көздері арқылы білімді меңгеруге арналған әмбебап әрекеттер.
Мысалы, санау дағдысы бастауыш мектепте қалыптасып, кейін физика, химия, география және биология сабақтарында әртүрлі тапсырмаларды орындауда қолданылады, сондықтан ол жалпы оқу білігі ретінде қарастырылады. Ал уақытша препарат дайындау және оны микроскоппен қарастыру – нақты пән аясында орындалатын пәндік білік болып табылады.
Пәндік біліктерге қол жеткізуде пәндік білімдердің жүйесі маңызды. Онда ағымдағы және кейінгі оқуға негіз болатын тірек білімдер айқындалады. Пәндік мазмұнмен орындалатын әрекеттерге: салыстыру, топтастыру және жіктеу, байланыстарды анықтау және т.б. жатады. Демек, авторлар көзқарасында пәндік білік – белгілі бір пән шеңберінде әлеуметтік тәжірибені меңгеру нәтижесінде қалыптасатын, пән мазмұнымен тікелей байланысты интеллектуалдық және практикалық әрекеттер жүйесі.
Пәндік біліктің әрекеттік табиғаты М.Д. Джадрина зерттеуінде де жүйелі түрде қарастырылған. Автор пәндік білікті білімнің жай меңгерілуі емес, оны оқу-танымдық және практикалық әрекет барысында саналы қолдана алу қабілеті ретінде түсіндіреді [15, с. 32]. Білік білімнің әрекеттік формада көрінуі болып табылады және мақсатқа бағытталған әрекеттер жүйесі ретінде сипатталады. М.Д. Джадрина пәндік білікті үш топқа бөледі: интеллектуалдық (талдау, салыстыру, қорытындылау), химиялық тілмен жұмыс істеу (формула, теңдеу, номенклатура) және эксперименттік (тәжірибе жүргізу, нәтижені сипаттау). Автордың басты идеясы – пәндік біліктер оқушының белсенді танымдық әрекеті арқылы қалыптасуы тиіс.
Біздің ойымызша, қазіргі білім беру жағдайында пәндік білікті тек пән шеңберінде қарастыру жеткіліксіз. Ол – пәндік білімді саналы меңгеріп, оны оқу, зерттеу және өмірлік жағдаяттарда қолдана алуын қамтамасыз ететін әрекеттік-рефлексивтік қабілеттер жүйесі. Сондықтан пәндік білік интегративті сипатқа ие және оқушының функционалдық сауаттылығының маңызды көрсеткіші болып табылады.
Пәндік біліктің мәтіндік әрекет арқылы қалыптасуын М.С. Попова орыс тілі лексикасын меңгеру контексінде қарастырады [17, с. 431]. Автор арнайы анықтама бермегенімен, пәндік білік лексикалық білімді саналы игеру және оны әртүрлі коммуникативтік жағдаяттарда қолдана алу қабілеті ретінде сипатталады. Лексика оқшау емес, мәтін құрамында, нақты коммуникативтік міндеттерді шешу барысында меңгеріледі. Пәндік білік сөз мағынасын түсіну, оны контексте орынды қолдану, мәтіннің тақырыбы мен негізгі ойын анықтау, ақпаратты өңдеу және лексикалық бірліктерді ауызша-жазбаша сөйлеуде пайдалану әрекеттері арқылы көрініс табады.
Бұл тұжырым біздің зерттеуімізде STEM білім беру негізінде бастауыш сынып оқушыларының пәндік білігін қалыптастырудың теориялық тірегі ретінде қолданылады. STEM мазмұнында пәндік білім оқшау берілмей, интеграцияланған тапсырмалар арқылы әрекетте меңгеріледі: оқушылар ғылыми-танымдық мәтінді талдайды, есептің шартын түсінеді, тәжірибе нәтижесін сипаттайды, қорытынды жасап, шешімін дәлелдейді. Соның нәтижесінде пәндік білім тек мағыналық деңгейде емес, зерттеу, жобалау және тәжірибе барысында қалыптасады: оқушы ақпаратты іріктейді, салыстырады, модель құрастырады, тәжірибе жүргізеді, нәтижені талдап, рефлексия жасайды [107].
Пәндік біліктің шығармашылық қыры К.Б. Ахатаева зерттеуінде кеңінен ашылады. Автор пәндік білікті белгілі бір оқу пәні аясында меңгерілген білімді өздігінше және шығармашылық деңгейде қолдана алу мүмкіндігін сипаттайтын тұлғалық сапа ретінде түсіндіреді [24, б.18]. Оның пайымдауынша, пәндік білік мұғалім нұсқауын қайталау емес, оқушының өз бетінше шешім қабылдап, тапсырманы орындау алгоритмін құра алуымен айқындалады. 
Пәндік біліктің жоғары деңгейі стандартты емес тапсырмаларды орындауда, жаңа мазмұндық өнім (эссе, жоба, зерттеу жұмысы) жасауда көрінеді. Автор пәндік білікті мотивацияны, интеллектуалдық даярлықты және рефлексияны біріктіретін кешенді құрылым ретінде қарастырады және пәндік біліктің даму деңгейлерін айқындайды: төменгі деңгейде оқушы әрекетті үлгі бойынша орындайды; орта деңгейде білімді жартылай дербес қолданады; жоғары деңгейде пәндік білімді жаңа жағдаяттарда еркін пайдаланып, шығармашылық нәтиже көрсете алады. Осылайша, К.Б. Ахатаева пәндік білікті оқушының шығармашылық дербестігін қамтамасыз ететін интегративті тұлғалық сапа ретінде негіздейді.
Л.Г. Махмутова зерттеуінде пәндік білік пен пәндік құзыреттілік ұғымдары бастауыш сынып оқушысының оқулықпен жұмыс істеу әрекеті тұрғысынан қарастырылады. Автор пәндік білікті нақты бір оқу пәні аясында оқулықтағы ақпаратты меңгеріп, оны үлгі бойынша немесе таныс жағдаяттарда қолдана алу деңгейі ретінде сипаттайды [18, с. 84]. Яғни, пәндік білік теориялық білімді практикалық әрекетке көшіру арқылы айқындалады. Л.Г.Махмутова пәндік білікті қалыптастырудағы оқулықтың рөлін ерекше атап өтеді: оқулық тек ақпарат көзі емес, пәндік біліктерді қалыптастыратын арнайы әдістемелік аппарат. Оқулықтағы сұрақтар, тапсырмалар, жаттығулар мен нұсқаулықтар оқушыны теорияны практикада қолдануға бағыттайды. Оқушы ережені оқып қана қоймай, оны жаттығуларды орындау барысында қолданғанда ғана пәндік білік қалыптасады. Автор «білік» пен «құзыреттілік» ұғымдарын ажыратып көрсетеді: пәндік біліктердің жүйелі қалыптасуы және олардың оқушы тәжірибесі мен ішкі мотивациясымен ұштасуы нәтижесінде ғана пәндік құзыреттілік деңгейіне көтеріледі. Пәндік біліктердің негізгі көрсеткіштері ретінде оқулықтағы пәндік терминдер мен ұғымдарды дұрыс қолдануды, типтік есептер мен жаттығуларды алгоритм бойынша орындай алуды, мәтіннен қажетті пәндік ақпаратты тауып, оны өңдей білуді атап көрсетеді.
Г.Ж. Омарова зерттеуінде «білік» ұғымы білім мен әрекеттің бірлігі ретінде, теориялық негізге сүйенген, саналы ұйымдастырылатын және оқу-танымдық міндеттерді шешуге бағытталған қабілет ретінде қарастырылды [21, б. 64]. 
Автор сөздіктерді пайдалану білігін нақты пәндік әрекет аясында аша отырып, біліктің мазмұнын логикалық операциялармен (іздеу, талдау, салыстыру, мағынаны айқындау), дербестікпен және нәтижеге бағытталған әрекетпен байланыстырады. Бұл тұжырымдар білік ұғымының жалпы педагогикалық мәнін айқындай отырып, категория – пәндік білік ұғымына көшуге теориялық негіз қалайды. 
Егер Г.Ж. Омарова еңбегінде білік белгілі бір тілдік мазмұнмен (сөздікпен жұмыс) шектелсе, онда пәндік білік – белгілі бір оқу пәнінің мазмұнын меңгеруге және сол мазмұн аясында оқу-танымдық міндеттерді шешуге бағытталған әрекеттік қабілет ретінде қарастырылады. 
Пәндік білік:
- нақты пәндік білімге (ұғым, заңдылық, ереже, тәсіл) негізделеді;
- сол білімді түрлі оқу жағдаяттарында саналы және мақсатты қолдануды көздейді;
- логикалық ойлау амалдарын (талдау, жинақтау, салыстыру, модельдеу, дәлелдеу) қамтиды;
- пәндік мазмұнды практикалық немесе проблемалық жағдайда шығармашылықпен пайдалануды талап етеді.
Осылайша, сөздіктерді пайдалану білігі пәндік біліктің тілдік пән аясындағы дербес көрінісі болып табылады. Ал пәндік білік ұғымы бұдан да кең мазмұнды қамти отырып, оқу пәнінің ішкі логикасына сәйкес қалыптасатын, білімді әрекетке айналдыратын интегративті қабілет ретінде сипатталады. Сондықтан білікті білімді қолданудың саналы тәсілі ретінде түсіндіру пәндік білікті – субъектінің нақты пән мазмұны негізінде оқу-танымдық міндеттерді шешу қабілеті, логикалық ойлаудың жалпы тәсілдерін пәндік әрекетте жүзеге асыру формасы ретінде нақтылауға мүмкіндік береді.
Соңғы жылдары «пәндік білік» ұғымының орнына «пәндік құзыреттілік» термині кеңірек қолданылып жүр. Оның себебін Х.Т. Масимова білім беру мазмұнын жаңарту жағдайында дәстүрлі «білім–білік–дағды» жүйесінен құзыреттілікке бағдарланған нәтижеге көшуімен байланысты түсіндіреді.
Автордың пайымдауынша, осы үдерісте пәндік білік ұғымы мазмұндық тұрғыдан кеңейіп, пәндік құзыреттілік деңгейінде қарастырыла бастады. Яғни пәндік білік енді жеке әрекеттік дағды ретінде ғана емес, білімді саналы қолдану, талдау, өмірлік жағдаяттарда тиімді пайдалану қабілеттерін қамтитын кешенді нәтижеге айналды [26, б. 41].
Ресейлік педагог, ғалым Н.А. Лошкареваның жасаған пәндік біліктердің жіктемесіне тек бастауыш мектепке қатысты мәліметті негізге ала отырып, олардың атаулары мен қандай әдіс-тәсілдер арқылы пәндік біліктерді қалыптастыру тиімді болатынын 4-кестеге түсірдік [108].

Кесте 4 – Бастауыш мектеп оқушыларының пәндік білік формалары және оларды қалыптастыру әдіс-тәсілдері

	Пәндік білік түрлері
	Біліктерді қалыптастыру әдіс-тәсілдері

	Оқу-ұйымдастыру 
	Жаңа білімді меңгертудің проблемалық-диалогтік технологиясы

	Оқу-интеллектуалдық
	Түсіндіру-иллюстрациялық әдіс. Репродуктивтік әдіс, ізденімдік әдіс.

	Оқу-коммуникативтік
	Сауатты оқу әрекетін қалыптастыру технологиясы
Белсенді оқу әрекетінің топтық жұмыс формасы

	Оқу-ақпараттық
	Қарапайым жоспар құра білу, мазмұнын айту. Оқулықпен, энциклопедиямен, сөздікпен жұмыс жасау.
Түрлі формада (мәтін, кесте, сызба, иллюстрация т.б.) берілген ақпаратты ала білу.



Бастауыш сынып оқушыларының жоғары кестеде атап көрсетілген пәндік білік түрлерін қалыптастырудың тиімді жолы STEM білім беру негізінде жүзеге асырылады. Бастауыш сынып оқушыларының пәндік біліктері дегеніміз – олардың білім алу барысында игерген оқу әрекетін орындау тәсілдері болып табылады; бір пәнді оқу барысында жақсы қалыптасқан әдіс-тәсіл барлық пәнді меңгеруге көмектеседі. Сол арқылы оқушының пәндік біліктері олардың шығармашылық әрекеттерінде, өз бетімен білім ізденуінде, білімді құндылық ретінде түсініп игеру барысында маңызды құраушы қызмет атқарады [109]. 
STEM білім беру негізінде бастауыш сынып оқушыларының пәндік біліктерін қалыптастыру өзіндік ерекше модель құрып, оның құрылымы мен мазмұны түрлі пәндік сипатқа ие болады. Осы мақсатқа арналып әзірленетін әдістемелік жүйедегі тапсырмалар мен жаттығулар бастауыш сыныптағы қазақ тілі, ана тілі, шет тілдері, математика, жаратылыстану, дүниетаным пәндерінің өзара байланысын көрсететін ерекше дидактикалық міндетті орындауға бағытталады.
Осыған байланысты «пәндік білік» ұғымына берілген анықтамалардың мазмұнын жүйелеу мақсатында контент-талдау жүргізіліп, нәтижесі 5-кестеде ұсынылды.

Кесте 5 – «Пәндік білік» ұғымының мазмұндық сипаттамалары

	Автор
	Теориялық бағыты
	Ұғымды түсіндіру ерекшелігі
	Негізгі мазмұндық акцент

	Жайтапова А.Ә. [110] 
	Құзыреттілік тәсіл
	Пәндік білімді қолдануға дайындық
	Оқу және өмірлік жағдаятта қолдану

	Ахатаева К.Б. [24, б. 18]
	Шығармашылық әрекет
	Пәндік білімді дербес және шығармашылық қолдану
	Тұлғалық сапа

	Махмутова Л.Г. [18, б. 84]
	Оқулықпен жұмыс теориясы
	Теорияны үлгі бойынша қолдану
	Алгоритмдік орындау

	Джадрина М.Д. [15, б.32]
	Әрекеттік тәсіл
	Білімді оқу-танымдық және практикалық әрекетте қолдану
	Интеллектуалдық және эксперименттік әрекет

	Омарова Г.Ж. [21, б. 64]
	Танымдық әрекет
	Білім мен әрекеттің бірлігі
	Логикалық операциялар

	Колеченко А.К. [106, с. 80]
	Педагогикалық технология
	Интеллектуалдық және практикалық әрекеттер
	Ақыл-ой және физикалық әрекет

	Коурова С.И., Розыев А.Ш. [19, б.48]
	Пәндік оқыту теориясы
	Пән аясындағы әлеуметтік тәжірибені игеру нәтижесі
	Нәтижелік сипат

	Лошкарева Н.А. [107, с. 76]
	Бастауыш білім дидактикасы
	Пән мазмұнына сәйкес оқу әрекеттері жүйесі
	Жүйелілік

	Давыдов В.В. [104, с.43]
	Дамыта оқыту теориясы
	Білімнің әрекеттік деңгейге көшуі
	Саналы орындау

	Лернер И.Я. 
[99, б. 63]
	Дидактика
	Өздігінен білім алу әрекеті
	Әрекеттік тәсіл

	Бабанский Ю.К. [100, с. 92]
	Оқыту тиімділігі теориясы
	Оқу міндеттерін шешу тәсілдері
	Әдістер жүйесі

	Щукина Г.И. [100, с. 38]
	Танымдық белсенділік
	Белсенді таным арқылы қалыптасу
	Ізденіс әрекеті

	Хуторской А.В. [111]
	Құзыреттілік тәсіл
	Пәндік білім мен әрекет бірлігі
	Теория–практика байланысы

	Рыжаков М.В. [112]
	Білім стандарты теориясы
	Білімнің іс-әрекетке көшуі
	Функционалдық сипат

	Bloom B.S. [113]
	Білім таксономиясы
	Білімді қолдану, талдау, жинақтау
	Когнитивтік деңгейлер



Кесте 5-гі берілген мәліметтерді талдау нәтижесінде пәндік білік ұғымының келесі ортақ белгілері анықталды:
- пәндік білім мен практикалық дағдының бірлігі;
- білімді өмірлік жағдаяттарда қолдану қабілеті;
- білім мен әрекет арасындағы функционалдық байланыс;
- пәнді меңгерудегі танымдық процестердің рөлі – қабылдау, зейін, есте сақтау, ойлау;
- оқушының белсенді оқу әрекеті мен тәжірибелік қолдануға дайындық деңгейі.
Бұл белгілер пәндік біліктің тек білім көлемін емес, оны практикалық әрекетте тиімді қолдану қабілетін қамтитынын көрсетеді. 
Жоғарыда берілген анықтамаларды талдай отырып, «пәндік білік» ұғымына авторлық анықтамамызды береміз: Пәндік білік – оқушының пәнге қатысты теориялық білімін танымдық процестер арқылы меңгеріп, оны оқу және өмірлік жағдайларда саналы, функционалды және шығармашылық түрде қолдана алу қабілеті.
Қорыта келе, «пәндік білік» ұғымына берілген авторлық анықтама оны білімді жай игеру деңгейінде емес, оқушының теориялық білімді танымдық үдерістер арқылы меңгеріп, оны оқу және өмірлік жағдаяттарда саналы, функционалды әрі шығармашылық тұрғыда қолдана алу қабілеті ретінде түсіндіруге негіз болады.
Аталған тұжырым пәндік біліктің мазмұндық, үдерістік және нәтижелік сипаттарын бірлікте қарастыруды талап етеді. Осы тұрғыда «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні мен мазмұнын қарастырайық.
«STEM білім беру негізінде бастауыш сынып оқушыларының пәндік біліктерін қалыптастыру» түсінігі бастауыш мектептегі пәндік оқытудың интеграциялық және әрекеттік моделін сипаттайтын ғылыми категория ретінде айқындалады.
Бұл түсінік бастауыш сынып оқушысының жаратылыстану, технология, инженерия және математика салаларындағы білімдерін өзара кіріктіре отырып, оларды практикалық міндеттерді шешу барысында саналы және мақсатты түрде қолдана алу қабілетін кезең-кезеңімен дамытуға бағытталған педагогикалық үдерісті білдіреді. Мұнда пәндік білім оқшау мазмұн ретінде емес, нақты проблема аясында әрекет құралы ретінде қарастырылады.
STEM білім беру негізінде бастауыш сынып оқушыларының пәндік біліктерін қалыптастыру үдерісінің педагогикалық мәні, ең алдымен, пәндік біліктің мазмұндық, әрекеттік және қолданбалы сипатының сапалық өзгерісімен айқындалады. Бұл үдерісте пәндік білік оқшау пән шеңберіндегі жекелеген дағды ретінде емес, пәнаралық байланыс, конструктивті оқыту және өмірмен байланыс жағдайында проблемалық міндеттерді шешуге бағытталған интегративті қабілет ретінде қарастырылады. Сондықтан STEM білім берудегі негізгі акцент – білімнің мазмұнында емес, сол білім негізінде қалыптасатын пәндік біліктің құрылымы мен қолданылу деңгейінде.
Пәнаралық байланыс STEM жағдайында пәндік біліктің тұтастығын қамтамасыз ететін негізгі механизм болып табылады. Дәстүрлі оқытуда пәндік білік көбіне белгілі бір пәннің мазмұны шеңберінде қалыптасса, STEM білім беру негізінде ол бірнеше пән мазмұнының өзара ықпалдасуы нәтижесінде дамиды. Мысалы, математикалық есептеу, жаратылыстану заңдылықтарын түсіну, материал қасиеттерін талдау және технологиялық шешімдерді қолдану бір ғана жобалық тапсырма барысында кешенді түрде іске асады. Бұл жағдайда пәндік білік жекелеген әрекеттер жиынтығы емес, интеграцияланған танымдық-әрекеттік жүйе ретінде көрінеді. Мұндай ықпалдастыру пәндік білімнің фрагментарлы сипатын жойып, оны мазмұндық және функционалдық тұтастыққа жеткізеді.
Конструктивті оқыту сипаты пәндік біліктің саналы және тұрақты қалыптасуына жағдай жасайды. Конструктивистік теория бойынша оқушы білімді дайын күйінде алмайды, оны өзінің зерттеу, модельдеу, есептеу, салыстыру, талдау әрекеттері арқылы құрастырады. STEM үдерісінде пәндік білік дәл осы белсенді танымдық әрекет барысында дамиды. Оқушы мәселені талдай отырып, тиісті пәндік білімді қолданады, болжам жасайды, есеп жүргізеді, нәтижені тексереді және түзетеді. Мұндай ұйымдастыру пәндік біліктің механикалық дағды деңгейінде емес, саналы, негізделген және икемді сипатта қалыптасуына ықпал етеді. Нәтижесінде пәндік білік жаңа жағдаяттарда еркін трансформацияланып, түрлі контексте қолдануға бейімделеді.
Өмірмен байланыс пәндік біліктің қолданбалы құндылығын айқындайды. Егер пәндік білім нақты өмірлік міндеттермен ұштаспаса, ол формалды сипатта қалып қоюы мүмкін. STEM білім беру жағдайында пәндік білік шынайы немесе шынайылыққа жақын проблемаларды шешу барысында қалыптасады. Бұл оқушының меңгерген білімін практикалық әрекетке көшіруіне мүмкіндік береді. Өмірлік жағдаяттарға бағдарланған тапсырмалар пәндік біліктің функционалдық сипатын күшейтіп, оны күнделікті тәжірибеде қолдануға негіз қалайды. Сонымен қатар, мұндай тәсіл оқушының оқу мотивациясын арттырып, пәндік әрекеттің маңызын түсінуіне ықпал етеді.
Осылайша, пәнаралық байланыс, конструктивті оқыту және өмірмен байланыс бірлікте жүзеге асқан жағдайда пәндік білік сапалық жаңа деңгейге көтеріледі. STEM білім беру негізінде қалыптасатын пәндік білік – бұл тек белгілі бір пән бойынша амалдарды орындау қабілеті емес, интеграцияланған білімді саналы түрде қолдана алу, мәселені талдау, шешім ұсыну және нәтижені бағалау қабілеті. Мұндай түсінікте пәндік білік теориялық білім мен практикалық әрекеттің бірлігінде көрінетін, әрекеттік және қолданбалы сипаттағы интегративті сапа ретінде айқындалады.
Аталған интегративті сапа мазмұндық тұрғыдан нақты бағыттар арқылы көрініс табады. Яғни, STEM жағдайында пәндік білік абстрактілі ұғым емес, өзара байланыста дамитын әрекеттер жүйесі ретінде сипатталады. Осы тұрғыдан STEM негізіндегі пәндік біліктер ғылыми, технологиялық, инженерлік және математикалық бағыттарда қалыптасады.
Ғылыми біліктер қоршаған орта құбылыстарын тануға және түсіндіруге бағытталған. Олардың мазмұнына бақылау жүргізу, эксперимент ұйымдастыру, гипотеза ұсыну, себеп-салдарлық байланыстарды анықтау және қорытынды жасау әрекеттері кіреді. Бұл біліктер оқушының зерттеушілік мәдениетін қалыптастырып, танымдық дербестігін дамытады. Нәтижесінде оқушы мәселені ғылыми тұрғыдан талдап, дәлелді қорытынды жасауға үйренеді.
Технологиялық біліктер ақпаратпен және құралдармен саналы жұмыс істеуді қамтиды. Оған цифрлық ресурстарды пайдалану, ақпаратты талдау және іріктеу, қарапайым алгоритмдік әрекеттерді орындау, нұсқаулықпен жұмыс жасау жатады. Бұл біліктер оқушының ақпараттық сауаттылығын қалыптастырып, оқу әрекетінің ұйымдастырылуын тиімді етеді. Сонымен қатар, технологиялық біліктер ғылыми және инженерлік әрекетті жүзеге асырудың құралдық негізін құрайды.
Инженерлік біліктер идеяны нақты модельге немесе өнімге айналдыру әрекетін сипаттайды. Олардың мазмұнына жобалау, модельдеу, конструкциялау, прототип әзірлеу, сынақтан өткізу және жетілдіру әрекеттері енеді. Бұл біліктер мәселені жүйелі талдау мен шешудің құрылымдық логикасын меңгеруге мүмкіндік береді. Инженерлік бағыт пәндік білімді практикалық өнім жасау үдерісінде қолдануға жағдай жасап, теория мен әрекеттің бірлігін қамтамасыз етеді [114].
Математикалық біліктер STEM әрекетінің сандық және логикалық негізін қамтамасыз етеді. Оған есептеу, өлшеу, салыстыру, геометриялық модельдеу, деректерді кесте және график түрінде талдау жатады. Математикалық біліктерсіз жобалық және зерттеушілік әрекеттің нәтижесі дәл әрі негізді болмайды, себебі олар қабылданған шешімдердің объективтілігін қамтамасыз етеді.
Осы төрт бағыт өзара тығыз байланыста жүзеге асқанда ғана пәндік білік толыққанды интегративті сипатқа ие болады. Ғылыми талдау математикалық дәлдікпен негізделіп, технологиялық құралдар арқылы жүзеге асып, инженерлік шешімге айналады. Мұндай бірлік STEM білім беру жағдайында қалыптасатын пәндік біліктің мазмұндық тұтастығын және әрекеттік толықтығын қамтамасыз етеді.
Алайда пәндік біліктің мұндай тұтастығы өздігінен қалыптаспайды, ол арнайы ұйымдастырылған педагогикалық үдеріс нәтижесінде дамиды. Сондықтан STEM жағдайында пәндік біліктерді қалыптастыру мазмұндық бағыттармен қатар, белгілі бір кезеңдік-әрекеттік логика арқылы жүзеге асырылады. Бұл логика пәндік білімнің интеграциялануын ғана емес, оны практикалық әрекетте бірізді қолдануды қамтамасыз етеді.
STEM негізінде пәндік біліктерді қалыптастыру белгілі бір кезеңдік алгоритм арқылы іске асады:
- мәселені қою – нақты міндетті анықтау және проблемалық жағдаятты айқындау;
- зерттеу – қажетті білімді, заңдылықтарды және деректерді талдау;
- жобалау – шешім жоспарын құрастыру, нұсқаларды салыстыру;
- іске асыру  – практикалық өнім әзірлеу немесе модель құрастыру;
- бағалау және жетілдіру – нәтижені талдау, кемшіліктерді анықтау және түзету.
Бұл кезеңдер өзара логикалық байланыста жүзеге асып, ғылыми, технологиялық, инженерлік және математикалық біліктердің біртұтас әрекетте қолданылуына жағдай жасайды. Нәтижесінде оқушы пәндік білімді жай меңгеріп қана қоймай, оны проблеманы шешу үдерісінде кезең-кезеңімен қолдануға үйренеді.
Осы құрылым оқушының танымдық, практикалық және рефлексивтік әрекеттерін біріктіріп, пәндік білімнің әрекеттік сипатта меңгерілуін қамтамасыз етеді. Соның негізінде пәндік білік теориялық мазмұннан практикалық әрекетке көшу механизмін жүзеге асыратын динамикалық жүйе ретінде қалыптасады.
STEM негізінде пәндік біліктерді қалыптастыру нәтижесінде бастауыш сынып оқушысында:
- проблеманы талдау және шешу қабілеті;
- логикалық және сыни ойлау;
- шығармашылық ізденіс;
- өз ойын дәлелді жеткізу;
- топтық өзара әрекет дағдылары қалыптасады.
Бұл үдеріс оқушының функционалдық сауаттылығын арттырып, пәндік білімді қолданбалы деңгейде меңгеруін қамтамасыз етеді.
Жоғарыда жүргізілген талдауларды жинақтай отырып, «STEM білім беру негізінде бастауыш сынып оқушыларының пәндік білігін қалыптастыру» түсінігіне келесідей анықтамамызды ұсынамыз: STEM білім беру негізінде бастауыш сынып оқушыларының пәндік білігін қалыптастыру – бастауыш мектеп пәндерінің мазмұнын пәнаралық өзара байланыста ұйымдастыру арқылы оқушылардың пәндік білімді түсінуін, оны қарапайым зерттеу, есеп шығару, модельдеу, тәжірибе орындау сияқты әрекеттерде қолдана алуын жүйелі түрде дамытуға бағытталған педагогикалық үдеріс. 
Осылайша, берілген анықтама пәндік біліктің мәнін, мазмұнын және қалыптасу бағытын айқындай отырып, оны теориялық тұрғыдан негіздеуге мүмкіндік береді. Пәндік білікті STEM жағдайында тиімді қалыптастыру мазмұндық ұйымдастырумен қатар, оқушының жас ерекшелігіне, танымдық даму заңдылықтарына және оқу әрекетінің психологиялық механизмдеріне сүйенуді талап етеді.
Осыған байланысты келесі бөлімшеде STEM білім беру негізінде бастауыш сынып оқушыларының пәндік білігін қалыптастырудың педагогикалық-психологиялық негіздері қарастырылады.

1.2  STEM білім беру негізінде бастауыш сынып оқушыларының пәндік білігін қалыптастырудың педагогикалық-психологиялық  негіздері
Қазақстан Республикасының білім беру жүйесінде бүгінгі күні ғасырлар бойғы дәстүрлі оқыту жүйесінің жаңа интеграциялық сипатқа ауысу процесі байқалып отырғаны белгілі. Бұл STEM білім беру процесіне өту және оның қарқынмен білім беру жүйесіне енгізілуі әлемдік білім жүйесі тарапынан қолдау тауып отырған сипаты деп танимыз. 
Қазақстандық білім беру жүйесіндегі STEM білім беру жүйесінің енгізілуі қарқынды деп айтуға келмесе де, ұмтылыс қарқыны біршама деңгейде дамып келетінін атап өту керек. Ақпарат құралдарының, интернет-басылымдардың парақтарында жарияланған қазақстандық педагогтердің мақалаларында STEM білім берудің педагогикалық ерекшеліктерін  түрлі қырынан көрініс тауып отырғанын көруге болады.  
Мысалы, бір мақалада Қазақстан мен Англияның «Әл Фараби - Ньютон» атты жобаны бірлесе орындап жатқаны туралы айтылса [115], келесі мақалада нақты мектептерде STEM білім беру элементтерінің енгізіліп, мұғалімдердің STEM кеңістігінде педагогикалық процесті ұйымдастыру ерекшеліктері қарастырылады. Яғни оқу бағдарламаларына жаңа технологияларды, инновацияларды, математикалық үлгілеуді дамытуға бағдар ұстанған білім мазмұнын енгізудің педагогикалық қырлары айтылады. 
Мектеп оқушыларының жылыжайда жұмыс жасап, өздерінің ғылыми-ізденімдік қабілеттерін ұштауға арналған педагогикалық жағдайлар жасалып, қажетті құралдармен жабдықталуы арқылы білім берудің тиімділігін арттыру және STEM зертханалар, робот техникасы, бағдарламалау, 3D модельдеу курстарының мектепте оқытылып жатқаны туралы баяндалады [116]. 
Қазақстандық мектептерде енгізілген STEM білім беру процесінде мұғалімдердің кәсіби өсуі үшін көптеген жол ашылатыны айқын. Бұл туралы келесі мақалада дәлелділікпен  көрсетілген. Сонымен қатар  STEM білім берудің педагогикалық қуаты оның оқушыға пәндерді  жеке-жеке оқытпай, жүйелі білім беріп, өмірмен байланыстыратын ерекше интеграциялық дидактикалық жүйе бола алуында екенін де практик педагогтер атап көрсетеді [117]. 
Тағы бір мақаладағы ақпарат бойынша қазіргі уақытта Қазақстанда 5 мектептің ІТ саласын оқытатыны туралы айтылады. Олардың бірінде,  атап айтсақ, «Quantym STEM school» мектебінде оқушыларға дәстүрлі оқытумен қатар математиканы, ғылымды тереңдетіп, инженерияны «Integrated engineering program» бағдарламасы бойынша оқыту жолдары айтылады. Қолданылатын әдістері, негізінен,  жоба орындау, сұрақтар қоя  отырып оқыту, жеке зерттеу жұмыстарын орындату, тестілеу т.б. алдыңғы қатарлы әдістер болып табылады.  Осы мақалада көрсетілген STEАM мектеп-лицейінде, High Tech Academy мектебінде, Neotech Digital School мектебінде, Smart Technological School мектебінде инженерия, бағдарламалау, дизайндық ойлау, кәсіпкерлік негіздері, робот техникасы сияқты пәндерді оқытуда тиімді дей келе, жоба орындау әдісі, эссе жазу әдісі, презентация жасау, нақты практикалық сайт жасау, модельдеу, графикалық дизайндар жасау әдістері меңгертіледі [118].
STEM білім беру жүйесінің оқушылардың функционалдық сауаттылығын арттырудағы мол әлеуеті туралы баяндалған келесі мақалада осы оқыту жүйесі оқушыға:
- білімді ізденуге деген мотивациясын арттыратыны;
- білімді практикада қолдану барысында жеткіліксіз болмауы үшін теориялық білімге деген шынайы қажеттілігі артып, теориялық білімнің практикалық маңызын түсінетіні;
- STEM сабақтың ерекше құрылымы мен мазмұны оқушылардың сабақтағы оқу-танымдық іс-әрекетті мүлтіксіз орындауға деген мотивациясын арттыратыны;
- оқушылардың жаңа идеялар ойлап табуға дағдылана бастайтыны;
- жоба жасауға дағдыланатыны, ол жобаның елге пайдалы болуын көздеуге қалыптасып, патриоттық қасиеті дамитыны;
- дарынды оқушылардың айқындалатыны;
- сыни, теориялық, жүйелі ойлаудың дамытылатыны туралы атап көрсетілген [119].
2024 жылы 15 мамырда Әлкей Марғұлан атындағы Павлодар педагогикалық университетінде өткізілген «STEM DAY -2024» ғылыми стем-жобалар байқауын болашақта жалғасын тауып, барлық қазақстандық білім беру мекемелерінде өткізілуге әлеуетті ғылыми-педагогикалық іс-шара деп санауға болады. Бұл байқаудың мақсаты - болашақ педагогтерді STEM білім беру құралдарын даярлауға үйрету және студенттердің, оқушылардың ғылыми-зерттеушілік қабілетін ұштап, алдағы уақыттағы STEM білім беру жүйесінің орнығуына мүмкіндіктер туғызу [120]. 
Түркістан қаласында  ЮНИСЕФ өкілдігі мен қазақстандық білім ұйымдары  2024 жылғы 18 мамырда бірлесіп  өткізген  оң іс-шарада еліміздегі білім беру саласындағы инновациялық процестің күйі, ЮНИСЕФ тарапынан ұсынылған STEАM бойынша бағдарламалардың ерекшеліктері талқыланған [121].
Басылымдарда жарияланған  педагогтердің тәжірибелік нәтижелері STEM білім берудің педагогикалық негіздемелерінің жинақталып келе жатқанын көрсетеді. Осы тұста облыстардағы STEM білім берудің сан түрлі ерекшеліктерін талқыға салып, цифрлық ресурстарды тиімді қолдану әдістері туралы IoT технологияларының білім саласындағы заманауи жаңа әдістемелерді игеруіне қажетті іс-шаралар ұйымдастырылуы туралы университеттердегі STEM оқытудың цифрлық ортасы мәселелері бойынша біліктілікті жетілдіру курстарының қарқынды дамып жатқаны туралы атап өтуге болады [122]. 
Оқушылардың STEM білім беру бойынша меңгерген білімі өмірдегі қажеттіліктерді қамтамасыз етуге бағытталуы маңызды. Педагогиканың STEM білім беруге қатысты теориялық базасы әлі де болса қалыптаспай жатқандықтан, бұл мәселелер дәстүрлі оқытудың теориясына сүйеніп сипатталады. STEM білім берудің көздейтіні оқушының әрбір үйренген білімдік ақпараты өмірге пайдалы ма, жоқ па, өмірде пайдалана ала ма, пайдасыз ба дегенді айырып тани білу, сондықтан да білім мазмұнына сыни көзқарас қалыптасуы маңызды болып табылады. 
STEM білім беру негізінде бастауыш сынып оқушыларының пәндік білігін қалыптастырудың педагогикалық негіздерін білім мазмұны, дидактикалық принциптер, оқу формасы, оқыту әдістері категориялары  құрайды. Педагог-ғалымдардың еңбектеріне сүйене отырып, бастауыш сынып оқушыларының пәндік білігін қалыптастыруға арналған STEM білім беру жүйесінің өзегі болып табылатын оқу бағдарламасында, оқу құралдарында, әдістемелік жүйесінде көрініс тапқан білім мазмұнын, оқыту әдістері мен формаларын оқушыларды дамытудың маңызды факторы ретінде анықтай аламыз. 
STEM білім берудің мақсаты елімізде және адамзат қоғамында технологияға, математикаға, гуманитарлық пәндерге өзара байланыстарының негізінде қарауды міндеттейді. Сонымен бірге жаңа оқу мазмұнын құрауға әлеуметтік мұрат-мақсаттар тұрғысынан қарап, оқушының жеке тұлғасын заманауи білімді тұлға ретінде қалыптастыруды басты орынға қою қажеттігін көрсетеді. Осылайша, STEM білім беру жүйесі қоғам мен жеке оқушының мақсаттарының үйлесімді бірлігін көрсететін инновациялық білім беру технологиясы ретінде танылады. 
STEM білім беру жүйесі оқушының тұлғасын өзгертуші деп емес, жетілдіруші, алға қарай дамытушы, сол арқылы сапалы деңгейге жетелеуші педагогикалық процесс болып табылады. Оқушының жеке тұлғасының жетілуі тек оқу-тәрбиелік педагогикалық процестің сапалы және жоғары деңгейде ұйымдасуының арқасында ғана мүмкін болады. STEM білім беру жүйесі тек баланың ақыл-ойын дамытушы ғана емес, оның адамгершілік, гуманистік сезім, көзқарасын қалыптастырушы педагогикалық процесс болуы маңызды. Соның нәтижесінде ғана түрлі қолданбалы бұйымдарды жасай алатын, барлық жасалынған дүниелер тек қана адамның игілігіне қызмет ететін болады. Осы бағытта ұйымдастырылған оқу-тәрбие процесінің педагогикалық негіздемесі Ы.Алтынсарин [123], М. Жұмабаев [124], К.Д. Ушинский [125], Д.Б. Эльконин [126], В. Оконь [127], М.Н. Скаткин [128], И.П. Подласый [129], В.А. Сластенин [130] т.б. ғалымдардың еңбектерінен алынды. 
STEM білім беру – оқушылар үшін қазіргі және келешекте өмірлік қажетті және білім мен тәжірибені айқын ұштастыра алатын маңызды және сенімді жол. Жалпы педагогикалық процестің барлық ерекшеліктері, атап айтқанда, екі тарапты біртұтас педагогикалық процесс, оқушының жеке тұлғасының қалыптасуы, білім мазмұнының ақпараттық және тәрбиелік маңыздылығының сақталуы – осы айтылғанның барлығы STEM білім беру жүйесіне де тән болып келетіні белгілі. 
STEM білім беруде педагог ғалымдар Я.А. Коменский [131], Ю.К.Бабанский [132], И. Лернер [133], Г.Данилов [134] еңбектерінде негізделген жалпыдидактикалық ұстанымдар тірек ретінде қызмет етеді. Жалпыдидактикалық ұстанымдар дәстүрлі және педагогикалық жүйедегі басты ұстанымдар болып саналады. Олар:
· білім берудің ғылымилылығы ұстанымы;
· білімнің өмірмен байланыстылығы, яғни теория мен практиканың
байланыстылығы  ұстанымы;
· жүйелілік ұстанымы;
· бірізділік ұстанымы;
· сабақтастық ұстанымы;
· болашаққа қызмет етуге арналғандығы ұстанымы, перспективалығы;
· оқу, тәрбие, дамудың бірлігі ұстанымы;
· оқытудың көрнекілілігі ұстанымы;
· білім мазмұнының қолжетімділігі ұстанымы;
· білімді саналалықпен меңгеру ұстанымы.
Осы жалпыдидактикалық ұстанымдардың легінде STEM білім берудің өзіндік ерекшеліктері бар дидактикалық  ұстанымдар да орын алады.
Бірінші ұстаным – оқу-танымдық әрекеттің нәтижелі болуы  міндеттілігі ұстанымы. Нақты айтқанда, STEM білім беру жағдайында өмірде бар өнімдердің  қандай да бір көрінісін жасау сабақтың міндеті болып табылады. 
Екінші ұстаным – ынтымақтастық ұстанымы. Ол бойынша мұғалім оқушылармен, оқушы оқушымен, субъектіаралық байланыс пен диалогтік өзара әрекеттесу негізіндегі бірлескен оқу-танымдық әрекет орнатады.
Үшінші ұстаным – шығармашылық пен табыстылық ұстанымы. Бұл ұстаным бойынша оқушы кейде жеке, кейде ұжым болып оқу-танымдық әрекет орындай отырып, оқушылардың шығармашылық әлеуетін  дамытады.    
Төртінші ұстаным – оқушының жеке дамуына жағдай болу ұстанымы. Мұғалім STEM білім беру жағдайында әр оқушының жеке даму мүмкіндіктерін дұрыс бағалап, қажетті педагогикалық  жағдай жасаулына ықпал етуі  тиіс.          
Осы көрсетілген дидактикалық ұстанымдармен қатар, STEM білім берудің әдістемелік ұстанымдарын да келтіріп өтеміз.
1) STEM білім беру процесі жобаны құрастыру мен орындауға негізделіп жүргізілуі ұстанымы. Бұл ұстаным арқылы бастауыш сынып оқушыларының коммуникативтік дағдылары мен жобаны орындауға  қажетті  пәндік біліктері жетіліп, өзара бірге жоба орындауда атқарылатын іс-әрекетті дұрыс бөлу, дұрыс орындау, бірігіп жоспар жасау, нәтижені бірігіп талдау, қорытынды жасай білу сияқты біліктері қалыптасады.
 2) STEM сабақтар өткізуге қажетті зертханалық құралдармен жабдықталуы ұстанымы. Бұл ұстаным бастауыш сынып оқушыларының ғылыми ойлауы мен практикалық нәтижеге қол жеткізу барысында көрнекі түрде демонстрациялау мүмкіндігін танытады. 
3) STEM білім беруде технология, жаратылыстану, математика және гуманитарлық пәндерден берілетін білім мазмұнын меңгертудің шығармашылықпен етене байланыста өткізілетін пәнаралық байланыс ұстанымы.
4) STEM білім беруде  жобалардың тақырыптары өзекті тақырыптарға қатысты болуы интеграциялық ұстанымы, атап айтқанда, жер бетіндегі климат мәселелері, түрлі құрал-жабдықтар ойлап табу, компьютерлік бағдарламалар құрастыру, 3D-модельдеу т.б.
5) STEM білім беруде этикалық және әлеуметтік құндылықтар сақтауға бағдарланған гуманистік көзқарасты ұстану ұстанымы.
Ең бастысы, STEM білім берудің интеграцияланған және түпнегізінен практикаға бағдарлануы екендігі назарда тұрады. Бұл процесте оқушылар мұғалімнің жетекшілігімен және өзара біріге  оқу әрекеттерін жасайды және оқу мақсаты мен оқу міндеттерінің қолданбалы сипатта келуі білімнен шынайы практикалық өнім шығаруына дейін біртұтас түрінде көрінеді. Пәндердің интеграциясы оқу тапсырмаларын орындауда түрлі пәндік біліктердің өзара ұштасып бір оқу міндетін шешуге қатысуының айқын көрінісі болады.  Жалпы бастауыш сынып оқушыларының инженерлік даярлығы STEM білім берудің өзекті мәселесі болып табылады.
STEM білім беру негізінде бастауыш сынып оқушыларының пәндік білігін қалыптастырудың  педагогикалық  негіздерін құраушы тағы бір мәселе – оқыту әдістері. STEM білім беруде қолданылатын әдістер жүйесі дәстүрлі оқыту әдістерінен өзгеше болып келеді. Ол өзгешелік оқушыларға ғылыми әдістерді қолдануға дағдыландырумен байланысты болады. Оқушының алдында қойылған  қалыпты өмірлік міндеттерді шешуде шығармашылық жолды таңдау,  оны қолдана білуі оның ізденімдік  білігін қалыптастырады. 
М.С. Қаратаева, К.М. Беркімбаев мақаласында STEM білім берудегі әртүрлі оқыту әдістерінің тиімділігін қарастырған. Авторлардың айтуынша, STEM технологиясы дәстүрлі оқыту әдістерінен тиімділігі жағынан жоғары болып келеді және интерактивті және динамикалық оқу ортасын құрудың ең оңтайлы жүйесі болып табылады. STEM технологиясының ерекшеліктерін талдай келе, М.С. Қаратаева мен К.М. Беркімбаев бес басты оқыту әдістерін атап көрсетеді, олар: жобалық оқыту, кодтау бойынша тапсырмалар мен жарыстарды ұйымдастыру, ынтымақтастық оқыту, робот техникасын кіріктіре оқытуды енгізу, білім алушылардың өз бетімен ізденімін дамытуға арналған ресурстарды жүйелеу [135]. 
Негізінде STEM білім берудің теориялық білімдік ақпараттың оқушының санасында өңделіп, сол сабақ үстінде біртіндеп практикалық білікке айналып, сабақ қорытындысында оқушының қандай да бір өмірлік пайдасы бар өнім не оның моделін жасап шығаруы деп түсіну керек. Оқушының теориялық білімді игеру әрекеті, оны санасында өңдеу әрекеті, дағдылану әрекеті, модельдеу әрекеті, нәтижеге келу әрекеті, өнім ұсыну әрекеті – барлығы біздің тапсырма не жаттығу формасы арқылы жүзеге асырылатын оқу-танымдық қызметі. STEM білім беруде оқушы қадам сайын әрекет ете отырып, теориялық білімін практикалық нәтижеге айналдыру жолы ұйымдастырылады. STEM білім берудің әдістері бойынша жарияланымдарды талдау нәтижесінде, STEM білім берудің әдістері біздің тарапымыздан келесідей ретте жүйеленді:
1. Мәселелерді шешу әдісі.
2. Ізденімдік әдіс.
3. Зерттеу әдісі.
4. Эксперимент әдісі.
5. Жоба әдісі. 
6. Шығармашылық тапсырмалар мен шығармашылық есептер.
7. Кодтау бойынша тапсырма орындату.
8. Идеяларды демонстрациялау.
9. Презентация/таныстырылым жасау.
STEM білім беруде бастауыш сынып оқушыларында  қалыптастырылатын  пәндік біліктердің ішіндегі  өзектісі – ізденімдік білік. Педагогикалық еңбектерді талдау арқылы ізденімдік білік оқушылардың ізденім әрекетінің өлшемі де, нәтижесі де болып саналатынын көреміз [136]. Ізденімдік білік жаратылыстану, математика және гуманитарлық пәндерді оқытудағы арнайы және өзара байланысты оқу әрекеттерінің интеграциясын көрсетеді. Басқаша айтқанда, бастауыш сынып оқушылары интеллектуалдық оқу-таным әрекеттерін жүзеге асыруда орындайтын операциялар жиынтығының жаңа білімге жеткізуі олардың ізденімдік біліктері деп аталады [137].
Бастауыш сынып оқушыларының STEM-сабақтарда өзін қоршаған ортаны ізденімдік жұмыстар арқылы түсінуін жүзеге асыру үшін және ол процесті нәтижелі ету үшін балалардың пәндерді меңгеруі барысында оқу ақпаратына талдау жасап, түсіндіріп, бағалап үйренуіне басты назар аударылады. Бастауыш сынып оқушылары пәндердің мазмұнындағы ұғымдар мен терминдерді түсінуіне дағдыландырылады. Ал математика мен компьютерлік технология бойынша оқушылардың мәліметтерді толық жинақтау, талдау, жөндей білу пәндік біліктерін дамыту маңызды болып табылады. 
STEM білім беру негізінде бастауыш сынып оқушыларының пәндік білігін қалыптастырудың дидактикалық негіздері жүйесінде  оқу формасын сипаттау да маңызды. STEM-сабақтар – инновациялық сабақтың қатарына жатқызылады, дегенмен, бұл оқу формасының өзіндік ерекшеліктері көп. Ол ерекшеліктер математика, жаратылыстану, технология, пәндерінің гуманитарлық пәндердің өзара кіріге оқытылуы және пәнаралық байланыстың  рөлі үлкен болуымен танылады. STEM-сабақтар интеграциялық сипаттағы тақырыптарды кіріктіре оқыту арқылы оқушылардың бірнеше пәндегі ортақ мәселені шешіп, белгілі бір күтілген нәтижеге қол жеткізуге, өнім жасауға қалыптастыратын педагогикалық процестің бір «клеткасы». STEM-сабақтардың құрамында теориялық білім беру, ғылыми-зерттеу әрекеті, практикалық дағдылар қалыптастыру, лабораториялық ізденім, өз бетімен жұмыс жасау, модель құрастыру/робот жасау, көркем бейнелер арқылы білім алу, шығармашылық әрекеттердің белсенді қолданылуы болып келеді [138]. Осымен қатар бастауыш сынып оқушысының дүниетанымдық көзқарасы гуманистік-адамгершілік, этикалық, эстетикалық бағдарда  қалыптасып, әлемді ғылыми оймен, саналы практикалық қолдануы арқылы өзгерте отырып дамытатын тұлға ретінде дамуы көзделеді.
STEM білім берудің педагогикалық маңызды аспектісі  - оқушылардың білімін бағалау. Оқушылардың STEM білім жүйесіндегі білім мазмұнын игергенін не игермегенін, қажетті пәндік біліктерді, оқу-танымдық, практикалық дағдыларды меңгерген немесе меңгермегенін тек бағалау арқылы ғана біле аламыз. Бағалауды ғалымдар зерттеліп отырған білім беру факторларына қатысты оқушылардың мәртебесін ресми түрде анықтауға ұмтылыс деп анықтайды [139]. STEM білім жүйесіндегі оқушының білімін бағалау  - оқушыға ғана емес, педагогтерге де үлкен жауапкершілігін жүктейтін мәселе. Себебі оқушының теориялық білім мазмұнын меңгеру деңгейі өсуі мен практикалық дағдылары арқылы пәндік біліктерінің  қалыптасуы тек тестілеу, жаттығулар орындатумен ғана емес, нақты өмірлік қолданысқа пайдасын әкелетін бұйым жасап шығара алуымен бағаланады. Сондықтан да STEM білім берудегі бағалау жүйесінде оқушының келесі қабілеттері ескеріледі:
- теориялық білімді игеруі; 
- практикалық дағдыларының қалыптасуы;
- лаораториялық ізденім білік-дағдыларының қалыптасуы;
- өз бетімен ізденім-зерттеу дағдысының қалыптасуы
-пәндік біліктерінің қалыптасуы.
 Бағалау жүйесінде критериалдық бағалауды, тестілеуді, дәстүрлі бақылау арқылы бағалауды қолдануға болады деп санаймыз.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                       
Жалпыеуропалық ең үздік деп танылған STEM білім беруді жасауға арналған «EU STEM COALITION» сайтында STEM білім беру саясаты мен практикасын қалыптастыру деп көрсетіледі және осы сайттың мақсаты – түрлі елдер мен аймақтардағы STEM білім беру бойынша үздік және озық тәжірибелерді жинақтау мен тарату [140]. Осы сайттағы материалдарымен танысып-талдау барысында еуропалық елдерде STEM білім беру саясаты мен практикасын қалыптастыру соңғы жылдары қарқынды жүріп жатқанын көреміз. Мұнда көрсетілген мәселелердің ішіндегі ең бастысы  – STEM білім беруші педагог мамандарды дайындау. STEM білім беру негізінде бастауыш сынып оқушыларының пәндік білігін қалыптастырудың  педагогикалық  ресурстары толыққанды болуы үшін әлемдегі STEM білім беру жүйесіндегі жаңалықтарды әруақытта меңгеріп, танып-талдап отыру керек. Қазақстандық білім беру саласында STEM білім беру жүйесін енгізу бағытында  «EU STEM COALITION» сайтындағы мол материалдар үлкен көмек бере алады. 
Жаңа технологияның, математиканың гуманитарлық пәндермен етене тығыз мазмұнда оқытылуына жаңа яғни, STEM білім беру тұрғысынан қарап, осы жаңашылдықтың бай мүмкіндіктерін педагогикалық негіздерімен бір қатарда  осы мәселенің  психологиялық негіздері де маңызды орында болады. STEM білім беру психологиялық процесс ретінде оқушының зейінінің, есте сақтауының, дағдылануының, мотивациясының ерекшеліктерін жүйелеу қажет. 
Ең алдымен зейін туралы қарастырамыз. Бастауыш сынып оқушысының зейінін қалыптастырып, оны дамыту STEM білім беру процесінде маңызды  болып табылады. Зейін когнитивтік психология ұғымы ретінде адам қабылдауының белгілі бір нысандарға таңдап бағдарлануын білдіреді [141]. Яғни бастауыш сынып оқушысы интеграциялық сипаттағы STEM білім берудегі танымдық процесте  өте ұқыпты болып, өзінің ойлауын, көруін, сөйлеуін, тыңдауын, сезімін – барлығын маңызды болып тұрған нақты бір затқа аудара алуы тиіс.  Бұл – өте күрделі процесс. Өйткені STEM білім беру барысында теориялық білім мазмұнын меңгеруден бастап, практикалық дағдылану, пәндік біліктерді қалыптастыру және белгілі бір өнімді жасап шығару оқушының зейіні өте күшті болуын керек етеді. Ғалымдарға сүйенсек, зейіннің  бірнеше типі болады [142], олар төмендегі 2-суретте көрсетілді:



Сурет 2 - Зейіннің типтері

STEM білім беру барысында оқушының зейінінің шоғырлануы және сабақтың теориялық-практикалық-тәжірибелік-нәтижелік кезеңдеріндегі ешбір элементтерді және олардың өзара байланыстарын зейінінен тыс қалдырмауы маңызды процесс болып саналады. Сондықтан математикадан, технологиядан, жаратылыстану пәндері мен гуманитарлық пәндерден интеграцияланған білім мазмұнын меңгеруі үшін оқушы өте қажырлы болып, көп күш жұмсауы міндетті. 
Соның бірі – білім мазмұнының жаңа маңызды тізбегін зейінінен тыс қалдырмау керектігі. Мұғалім оқушының зейінін 15 минуттан көп ұстай алмауы мүмкін, сондықтан бірсарынды дауысы, бірсарынды әдістер оқушыға кері әсер етуі мүмкін екенін ескеріп, әдістерді  бір-бірінен қызықты етіп ұйымдастыруы тиіс [143].
Бастауыш сынып оқушысының есте сақтау қабілеті туралы айтқанда, ең алдымен, қазіргі кездегі бастауыш сынып оқушысының есте сақтауын зерттеудің, көп ретте, практикалық бағытта дамып келе жатқанын атап өту керек. Баланың есте сақтау ерекшеліктерін зерттеген Л.С. Выготский [144], Ж. Пиаже [145], А.Н. Леонтьев [146], М. Мұқанов [147] т.б. ғалымдардың еңбектеріне сүйене отырып, STEM білім беру жүйесінің моделін жетілдіру жолдары талданды. Талдау нәтижесінде STEM оқыту жүйесінде оқушының есте сақтауын дамытуда үш қадам жасау арқылы мүмкін болатыны анықталды. Олар: алдымен - ойлау операциялары, одан соң - логикалық амал-тәсілдер, үшінші кезекте - есте сақтаудың  логикалық амалдарын саналы түрде дағдыландыру. Мұның өзі STEM білім беру барысында оқушының есте сақтауын дамытудың логикасына сәйкес келеді. STEM-сабақтарда орындатылатын оқушылардың практикалық іс-әрекетінде қолдана алатын есте сақтау қабілетін дамытуға арналған түрлі тапсырмалар мен жаттығулар интеграцияланған тақырыптың білім мазмұнына байланыстырыла жинақталады. STEM білім беруде шәкірттердің есте сақтауын қалыптастыру мен дамытуда бастауыш сынып оқушыларының есте сақтау жүйесінде қандай да бір сапалы өзгерістер туындауына қол жеткізу маңызды екенін ғалымдар атап көрсеткен [148]. STEM білім беру барысында оқушының есте сақтауын дамыту:
- бастауыш сынып баласының есте сақтауы қалыптасу шарттарына сәйкес келеді;
- оқушыларға үйретілетін ойлау операцияларымен, логикалық әдістермен жұмыстары білім сапасының жоғарылауына көмектеседі;
- бастауыш сынып оқушыларына сәйкес келетін есте сақтау әдістер тек қана осы жастағы баланың мүмкіндіктеріне сәйкес келеді.
Келесі жолдарда STEM білім беру барысында оқушының білімді меңгеру дағдыларын, пәндік біліктерін  қалыптастырып, дамытудың өзіндік ерекшеліктері қарастырылады. 
Л.И. Божович бастауыш сынып оқушыларының психологиялық ерекшеліктерін терең зерттеген. Оның айтуынша, бастауыш сынып оқушыларының жеке тұлға ретінде даму әлеуеті зор [149]. STEM білім беру барысында бастауыш сынып оқушысының білімді меңгеру дағдыларын, пәндік біліктерін  қалыптастыру дегеніміз саналы түрде:
белгілі бір ой операцияларын, атап айтсақ, талдау, жинақтау, салыстыру, топтастыруды меңгеруі;
өзінің оқу-таным қызметін өз бетімен ұйымдастыру әдістерін, нақты айтсақ, мотивация, жоспарлау, өзін-өзі бақылау әдістерін меңгеруі болып табылады.
Бастауыш сынып оқушысына өз бетімен білім алу процесін ұйымдастыруды үйрету жоғары дәрежедегі зияткерлік білікті болуға жетелейді. STEM білім беру процесінде математиканың, жаратылыстану пәндерінің, гуманитарлық пәндердің интеграциялық сипатта оқытылуы бастауыш сынып оқушысының нақты оқу-зияткерлік біліктері қалыптасуына тікелей байланысты болады. Бастауыш сынып оқушысының оқу-зияткерлік білігі мен білім алуды өз бетімен ұйымдастыру білігі  ұғымдары өзара байланысты болып келеді. Ол байланысты келесі 3-суреттен көруге болады:



Сурет 3 - Бастауыш сынып оқушысының оқу-зияткерлік білігі

STEM білім берудің психологиялық негіздемесін бастауыш сынып оқушысының STEM білім алу мотивациясы тұрғысынан да толықтыру қажет  болады.
Мотивациялық өріс адамның тұлғалық келбетінің тізгінін ұстап тұратын өзегі болып саналады. Бұл мәселе туралы қарастырған көптеген психолог ғалымдардың  еңбектері белгілі [150, 151]. Мотивация бастауыш сынып оқушысының STEM білім алуы процесінде қызығушылығын тудырушы функциясы арқылы оның іс-әрекетінің бағытын тудырушы, мәнтудырушы ретінде баланың мінез-қылығының алғашқы тізбегінде тұрады. Бастауыш сынып кезінде баланың  дамуындағы әлеуметтік жағдаят ретінде орын алатын оқыту жағдаятында оқушының оқу мотивациясы қарқынды дамиды. Бастауыш сынып оқушысының оқу мотивациялары динамикасын оқушының  STEM білім алу мотивациясы деңгейінде қарастыру арқылы жаңа инновациялық технологияның оқушыларға сапалы білім меңгерту мүмкіндіктері таныла түседі деп санаймыз.
STEM білім беру процесінің демократиялық, шығармашылық жайлы атмосферада өтілуі оқушының рухани-адамгершілік, гуманистік мотивациясының  күшеюіне алып келеді.  Қоғамымыздың құндылықтар жүйесіне сай білім алуы арқылы оқушыда ана тіліне, мәдени-тарихи қазынасына, географиялық байлығы мен экономикасы үшін шынайы алаңдайтын игілікті қасиеттер өркендейді. Ол үшін бастауыш сынып оқушысына тән «мотивтер қоржынын» дайындау керек. Бастауыш мектептің 1,2,3,4 - сыныптарында  STEM білім берудегі оқу мотивтері – ерекше процесс, онда оқушылардың оқу-танымдық күші теориялық білім мазмұнын түсініп, практикалық дағдыланып, лабораториялық тапсырмада ізденімдік-зерттеу жұмыстарын жасап, нәтижесінде белгілі бір өнімді не оның моделін жасап шығаруға қажетті ішкі қуат есебінде танылады. Бастауыш сынып оқушысының жеке тұлғасының қасиеттері оны қажеттіліктері мен мотивтері арқылы танылатыны белгілі [152]. STEM білім беру процесінде бастауыш сынып оқушыларында мүлде жаңа мотивтер пайда болады. Себебі өзінің теориялық біліміне сүйеніп, белгілі бір бұйымды не оның моделін жасап шығару  - оқушының рухани өсуіне серпін беретін ерекше білімдік қуат.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                      
Ғалымдардың атап көрсетуінше, бастауыш сынып оқушыларының оқу мотивациясын қалыптастырудың мүмкіндіктері өте мол. Педагогтер оқушыларға тек мектепте және өмірде қажетті қасиеттер мен қабілеттерді қалыптастыруға көңіл бөлгені жөн. Оқу мотивациясын күшейтуде қолданылатын арнайы әдіс-тәсілдер жеткілікті.  
Тармақшада  тақырып бойынша көрсетілгендей, STEM білім беру негізінде бастауыш сынып оқушыларының пәндік білігін қалыптастырудың  педагогикалық-психологиялық  негіздері бойынша талдау жасалынды. Нәтижесінде STEM білім берудің педагогикалық ерекшеліктері мен психологиялық заңдылықтары  жүйеленді.

1.3  STEM білім беру негізінде бастауыш сынып оқушыларының пәндік білігін қалыптастырудың әдіснамалық тұғырлары 
Бастауыш сынып оқушыларының пәндік білігін STEM білім беру негізінде қалыптастыру үдерісін ғылыми тұрғыдан ұйымдастыру үшін, ең алдымен, оның әдіснамалық тұғырлары мен ұстанымдарын айқындау қажеттілігі туындайды.
Әдіснамалық негіз – зерттелетін құбылыстың мәнін, құрылымын, қызметін және даму заңдылықтарын түсіндіретін теориялық-танымдық тірек. Сондықтан зерттеуімізде STEM білім беру жағдайында пәндік білікті қалыптастыру мәселесі таным теориясы, білім беру философиясы, жүйе теориясы, даму теориясы, ойлау теориясы және инновациялық педагогика тұжырымдамалары контексінде қарастырылады.
Қазіргі кезеңде Қазақстанда және шетелдік білім беру кеңістігінде STEM білім беру жүйесі кеңінен таралуда: арнайы STEM мектептері ашылып, кіріктірілген оқу бағдарламалары әзірленіп, пәнаралық мазмұнды тапсырмалар практикаға енгізілуде. Бұл үрдіс бастауыш білім беру жүйесінің инновациялық әлеуетін айқындайды. Яғни бастауыш мектеп дәстүрлі мазмұнды сақтай отырып, уақыт талабына сәйкес жаңашыл педагогикалық шешімдерді қабылдай алатын, икемді әрі әдіснамалық тұрғыдан негізделген жүйе ретінде дамып келеді.
Осы тұрғыдан алғанда, педагогикалық үдерісті әдіснамалық негіздеу ерекше маңызға ие. В.В. Краевскийдің пікірінше, білім беру үдерісіндегі кез келген өзгеріс пен жаңашылдық теориялық-әдіснамалық тұрғыдан алдын ала негізделуі тиіс, өйткені инновациялық процестердің тиімділігі педагогика теориясы мен практикалық нәтиженің сәйкестігіне тәуелді [153]. Демек, STEM негізінде пәндік білікті қалыптастыру жүйесі де ғылыми-әдіснамалық тұрғыдан дәлелденген жағдайда ғана нәтижелі болмақ.
STEM білім беру негізінде бастауыш сынып оқушыларының пәндік білігін қалыптастырудың әдіснамалық тұғырлары келесі міндеттерді шешуге бағытталады:
- STEM білім беру үдерісін жобалауда жүйеленген теориялық тірек қызметін атқару;
- педагогикалық процестің заңдылықтары мен қағидаларын айқындау;
- пәндік білікті қалыптастыру жүйесінің құрылымдық элементтері арасындағы өзара байланысты негіздеу.
Бастауыш мектептегі STEM білім берудің қазіргі логикасы оқу-тәжірибелік міндеттерді шешу арқылы әлемді тұтас меңгеру идеясына сүйенеді. Мұнда жаратылыстану-ғылыми ұғымдар, математикалық амал-тәсілдер, технологиялық құралдар және инженерлік жобалау бір-бірінен оқшау емес, өзара ықпалдастықта қарастырылады. Халықаралық ғылыми-әдістемелік дәстүрде интеграцияланған STEM оқыту – аутентті контекстер мен нақты мәселелер негізінде STEM-нің екі немесе одан да көп саласын бір оқу бірлігінде мақсатты түрде біріктіру ретінде сипатталады.
Осыған сәйкес, бастауыш сынып оқушыларының пәндік білігін қалыптастырудың әдіснамалық тұғырлары ретінде жүйелік, пәнаралық, зерттеушілік, іс-әрекеттік және инженерлік тұғырлар кешенді түрде қарастырылады.
Жүйелік тұғыр – күрделі нысандарды өзара тығыз байланысқан элементтердің тұтас бірлігі ретінде қарастыратын жалпығылыми әдіснама. Бұл тұғырдың мәні объектіні жекелеген құрамдастар жиынтығы ретінде емес, құрылымы, функциялары, ішкі және сыртқы байланыстары бар ұйымдасқан тұтастық ретінде талдауда көрінеді. STEM білім беру жағдайында жүйелік тұғыр пәндік білікті қалыптастыру үдерісін мақсат, мазмұн, әрекет, құрал, нәтиже және кері байланыс компоненттерінің өзара ықпалдасуынан туындайтын интегративті педагогикалық құбылыс ретінде қарастыруға мүмкіндік береді.
Жалпы жүйе теориясының негізін қалаушылардың бірі Людвиг фон Берталанфи жүйені «ұйымдасқан тұтас» ретінде сипаттай отырып, оның бөліктерінің өзара әрекеттесуінен жаңа сапа туындайтынын дәлелдеді [154]. Бұл идея педагогикада педагогикалық жүйені талдау мен жобалаудың әдіснамалық тірегіне айналды. Жүйелік тұғырдың дамуына С.И. Архангельский [155], В.П.Беспалько [156], И.В. Блауберг [157], В.А. Сластёнин [158], Э.Г. Юдин [159] еңбектері	елеулі үлес қосты. Педагогикалық жүйенің құрылымдық-функционалдық моделін негіздеуде Н.В. Кузьминаның тұжырымдамасы маңызды орын алады: ол педагогикалық жүйені мақсаттарға бағындырылған құрылымдық және функционалдық компоненттердің өзара байланысқан жиынтығы ретінде сипаттайды [160].
Жүйелік тұғыр көбіне «жүйелік-іс-әрекеттік тәсіл» логикасымен ұштасады. Todd R. Kelley мен J. Geoff Knowles интеграцияланған STEM білім беруді мазмұндық компоненттер мен инженерлік дизайн үдерісінің өзара байланысы негізінде ұйымдастырылатын тұтас құрылымдық жүйе ретінде қарастырады [161]. Авторлар ұсынған тұжырымдамалық модельде STEM-нің пәнаралық мазмұны, әрекеттік тәжірибелер және оқу нәтижелері өзара ықпалдастықта қарастырылады.
А.С. Обухов пен С.А. Ловягин STEM білім беру практикасына арналған тапсырмалар мен әдістемелік материалдарды жүйелеуге қатысқан еңбектерінде STEM-ді «әрекеттік-аралық» пәнаралық тәсіл ретінде қарастыру қажеттігін көрсетеді [162].
Бұл бағытта STEM «жүйе ішіндегі жүйе» ретінде түсіндіріледі: пәндік әрекеттер, зерттеу қадамдары және инженерлік жобалау өзара байланысқан әрекеттер кешені ретінде қарастырылады.
Батыс ғылымында жүйелік тұғыр көбіне жүйелік ойлау ұғымымен беріледі. Lyn D. English STEM білім беруді жеке пәндердің қосындысы емес, күрделі тұтас жүйе ретінде модельдеуді ұсынды және бастауыш сынып оқушыларының жүйелік ойлауын дамытудың әдіснамасын жасады [58, р. 6]. Joseph Pitt технологиялық білім беруде жүйелік тәсіл арқылы техникалық нысандарды құрылымдық жүйе ретінде түсіну қабілетін қалыптастыруды негіздеді [163].
Халықаралық әдебиетте жүйелік ойлау пәнаралық байланыстарды терең түсінудің, күрделі мәселелерді шешудің және инженерлік жобалаудың когнитивтік негізі ретінде қарастырылады.
Жоғарыдағы айтылғандарды жинақтай отырып, STEM жағдайында жүйелік тұғырдың пәндік білікті қалыптастырудағы негізгі функцияларын төмендегідей нақтылауға болады:
1. Құрылымдық функция - STEM мазмұны мен әрекет тәсілдерінің өзара байланысын қамтамасыз етеді. Пәндік білік мазмұн, әрекет, құрал және нәтиженің өзара бірлігінде қалыптасады.
2. Иерархиялық функция - қарапайым әрекеттерден (бақылау, өлшеу, санау) күрделі біліктерге (модельдеу, дәлелдеу, жобалау) өтудің сатылық құрылымын реттейді.
3. Басқарушылық функция - мониторинг, бағалау және кері байланыс арқылы пәндік біліктің қалыптасу динамикасын басқаруға мүмкіндік береді.
4. Интегративтік функция - пәнаралық, зерттеушілік, іс-әрекеттік және инженерлік тұғырларды біртұтас педагогикалық жүйеде біріктіреді.
Жүйелік тұғыр STEM негізінде пәндік білікті қалыптастыру үдерісін ғылыми тұрғыдан тұтас қарастыруға мүмкіндік береді. Ол пәндік білікті жекелеген дағдылардың жиынтығы емес, мақсатқа бағытталған, мазмұндық негізделген, әрекеттік ұйымдастырылған және нәтижелік тұрғыдан басқарылатын педагогикалық жүйенің интегративті нәтижесі ретінде түсіндіреді.
Жүйелік тұғырдың маңызы, ең алдымен, пәндік білікті қалыптастырудың күтілетін нәтижелерін нақты айқындауға, STEM мазмұнын логикалық және пәнаралық бірлікте құруға, пәндік әрекеттерді кезеңдік әрі технологиялық тұрғыдан ұйымдастыруға, сондай-ақ олардың қалыптасу деңгейін бағалау мен түзету тетіктерін белгілеуге жағдай жасауында көрінеді.
Сонымен қатар жүйелік тұғыр пәндік біліктің дамуын қарапайым әрекеттерден күрделі интегративті біліктерге дейінгі иерархиялық үдеріс ретінде негіздейді және оқу нәтижесін басқарылатын, кері байланыс арқылы жетілдірілетін динамикалық құбылыс ретінде сипаттайды.
Осы тұрғыдан алғанда жүйелік тұғыр STEM білім беру арқылы бастауыш сынып оқушыларының пәндік білігін қалыптастырудың құрылымдық-мазмұндық моделін әзірлеудің, оның компоненттері арасындағы өзара байланыстарды айқындаудың және тәжірибелік-эксперименттік жұмыстың нәтижелерін ғылыми тұрғыдан дәлелдеудің жетекші әдіснамалық негізі болып табылады.
STEM білім берудегі пәнаралық тұғырдың басты идеясы – біртұтас оқу міндетін шешу үшін әртүрлі пәндік салалардан алынған білімдер мен әрекет тәсілдерін келісімді, мақсатты және мазмұндық негізде біріктіру қажеттігі. Мұнда интеграция тақырыптарды формалды түрде қатар қою немесе бірнеше пән мазмұнын бір сабақта қамту емес, керісінше, білім мен әрекет тәсілдерінің өзара байланысын орнатып, оларды жаңа жағдаятқа тасымалдауды педагогикалық тұрғыдан басқарылатын үдеріске айналдыру болып табылады.
Қазіргі әдебиеттерде STEM ұғымының эволюциясы жеке пәндердің қосындысынан «метапәндік» құрылымға қарай бағыт алғаны көрсетіледі. Бұл үрдіс пәндер арасындағы шекараны жою емес, олардың мазмұндық өзегін сақтай отырып, нақты өмірлік мәселелерді шешу үшін үйлесімді біріктіруді көздейді. Яғни STEM-нің пәнаралық табиғаты инновациялық ойлау мен жобалық шешім қабылдауды қамтамасыз ететін контекстік негіз ретінде түсіндіріледі.
Қазақстандық ғылымда пәнаралық тұғыр әртүрлі ғылыми салалар тоғысында дамып келеді. Соңғы жылдары бұл бағыт педагогика, жаратылыстану, философия және STEM білім беру салаларында жүйелі түрде қарастырылуда. Бұл зерттеулердің барлығы білім мазмұнын ықпалдастыру, ғылымдар тоғысында мәселелерді шешу және кешенді ойлауды қалыптастыру идеяларымен бірігеді.
Пәнаралық оқытудың педагогикалық негіздерін дамытуда бірқатар қазақстандық ғалымдар теориялық және әдістемелік үлес қосты.
Б.А. Мұқышев пәнаралық зерттеу қабілетін дамыту мәселелерін қарастырып, синергетикалық тәсіл мен пәнаралық байланысты білім беру үдерісінде қолданудың ғылыми негіздерін ұсынды [164]. Оның зерттеулерінде пәндерді өзара ықпалдастыру арқылы оқушының кешенді ойлауын қалыптастыру идеясы айқын көрінеді.
М.С. Тойынбекова білім беруді гуманитарландыру және пәнаралық байланыстың педагогикалық шарттарын зерттей отырып, оқу мазмұнын кешенді ұйымдастырудың теориялық алғышарттарын негіздеді [165].
М.М. Жанпейісова жасаған модульдік оқыту технологиясы білім мазмұнын жүйелеуге және пәндер арасындағы логикалық байланысты күшейтуге бағытталған. Бұл технология пәнаралық мазмұнды құрылымдаудың практикалық тетіктерін ұсынады [166].
А.Мухатаев және С.Омарова еңбегінде болашақ мамандардың кәсіби құзыреттілігін қалыптастыруда пәнаралық тәсілдің маңызын зерттеп, жоғары білім беру жағдайында интеграцияланған мазмұнды жобалаудың әдістемелік негіздерін қарастырды [167].
Аталған зерттеулер STEM білім берудегі пәнаралық тұғырдың педагогикалық-әдістемелік негізін ұлттық контексте айқындауға мүмкіндік береді.
Жаратылыстану және экология саласында да пәнаралық тұғыр кеңінен қолданылады. Ә.С. Бейсенова Қазақстан географиясы мен экологиясын кешенді зерттей отырып, жаратылыстану ғылымдарының өзара байланысын ғылыми тұрғыдан негіздеді [168]. Оның еңбектерінде табиғи құбылыстарды түсіндіруде пәнаралық тұғырдың қажеттілігі көрсетіледі.
М.Н. Сарыбеков экологиялық тәрбиенің пәнаралық моделін жасап, оны оқу үдерісіне енгізу жолдарын зерттеді [169]. Бұл модель жаратылыстану, биология, география және әлеуметтік мазмұнды ықпалдастыруға бағытталған.
Бұл бағыттағы зерттеулер бастауыш мектепте STEM арқылы пәндік білікті қалыптастыруда табиғи құбылыстарды кешенді талдау қажеттігін негіздейді.
Пәнаралық синтездің әдіснамалық негіздері философиялық зерттеулерде де қарастырылған.
Ж.М. Әбділдин ғылыми танымның диалектикасын зерттей отырып, білімнің интегративті табиғатын негіздеді [170]. Оның еңбектері пәнаралық синтездің философиялық-методологиялық алғышарттарын айқындайды.
Георгий Кан (Narxoz University жанындағы пәнаралық зерттеулер аясында) тарих, саясаттану және әлеуметтану тоғысындағы мәселелерді зерттеп, білім мазмұнын кешенді қарастырудың маңызын көрсетеді.
Бұл зерттеулер пәнаралық тұғырдың тек педагогикалық емес, сонымен қатар жалпы ғылыми-әдіснамалық негізге ие екенін дәлелдейді.
Соңғы жылдары STEM білім беруді ендіру мәселесі отандық ғылыми ортада белсенді талқылануда. О.М. Жолымбаев, Е.Т. Әбілмәжінов және Қ.О. Шакерхан еңбектерінде Қазақстанда STEM білім беруді енгізудің басым бағыттары, мазмұндық интеграция мәселелері және пәнаралық тәсілдің әдістемелік шарттары қарастырылады [171]. 
Бұл зерттеулер STEM-нің пәндер тоғысындағы құрылымын нақтылауға, оқу мазмұнын ықпалдастырудың ұлттық моделін қалыптастыруға және интеграцияны ғылыми негізде жобалауға бағытталған.
Аталған бағыттар халықаралық зерттеулермен үйлеседі. Пәнаралық теориясының дамуына елеулі үлес қосқан Julie Thompson Klein пәнаралықты білімнің желілік және жүйелік моделіне көшуімен байланыстырады [172]. Оның пайымдауынша, ХХ–ХХІ ғасырларда оқу жоспарының құрылымы сызықтық мазмұннан желілік байланыстарға қарай өзгерді, нәтижесінде интеграция білім берудің басты трендтерінің біріне айналды. Сонымен қатар автор пәнаралықтың әртүрлі мотивтерін ажыратады: аспаптық (кәсіби міндеттерді бірлесіп шешу үшін) және сыни (білім құрылымын қайта пайымдау үшін). Бұл жіктеу STEM жағдайында пәнаралық тек қолданбалы сипатта емес, сонымен қатар білім мазмұнын қайта ұйымдастырушы күш ретінде көрінетінін дәлелдейді.
Мектептегі оқу бағдарламасын жобалау деңгейінде Heidi Hayes Jacobs ұсынған интеграция модельдері кеңінен қолданылады [173]. Автор интеграцияның әртүрлі формаларын сипаттайды: параллель үйлестіру, ортақ тақырып аясында біріктіру және мазмұнды ұйымдастырушы орталыққа шоғырландыру. Бұл тәсілдердің барлығы интеграцияның кездейсоқ емес, алдын ала жоспарланған және кезеңдік ұйымдастырылған үдеріс екенін көрсетеді. Бастауыш мектептегі STEM-оқыту үшін бұл қағида ерекше маңызды, себебі интеграция мазмұнды ғана емес, сонымен бірге әрекет тәсілдерін де біріктіруді талап етеді. Егер пәнаралық байланыс тек декларативті деңгейде қалса, пәндік білік қалыптаспайды.
Интеграцияланған STEM-нің операциялық анықтамаларын жүйелеуде M.Stohlmann, T. Moore, G. Roehrig еңбектері маңызды [174]. Олар интеграцияланған STEM-ді екі немесе одан да көп STEM саласының мазмұнын аутентті контекст және STEM-практикалар арқылы өзара байланыстыра оқыту ретінде сипаттайды. Сонымен қатар авторлар «ортақ» байланыстардың өздігінен қалыптаспайтынын және оқушылардың базалық пәндік түсінігі жеткіліксіз болса, пәндер арасындағы интеграция әлсірейтінін атап көрсетеді. Бұл қорытынды пәнаралық тұғырдың ғылыми негізделген жобалауды талап ететінін дәлелдейді.
Бастауыш мектепте пәнаралық тұғырды жүзеге асыру STEM-сабақтарын немесе STEM-бірліктерін арнайы талаптарға сай жобалауды қажет етеді.
Біріншіден, кез-келген интеграция нақты бір орталық міндетке негізделуі тиіс. Бұл орталық міндет өмірмен байланысты нақты проблема немесе шынайы жағдаят болуы керек. Мысалы, «көпір құрастыру», «су тазарту үлгісін жасау» немесе «энергия үнемдейтін үй макетін жобалау» сияқты тапсырмалар бірнеше пәннің мазмұнын табиғи түрде біріктіреді. Мұндай жағдайда пәндер жай ғана қатар берілмейді, олар ортақ мәселені шешу логикасына сәйкес қолданылады.
Екіншіден, пәндік әрекеттер белгілі бір ретпен ұйымдастырылуы қажет. Оқушы әр кезеңде қандай білім мен әрекетті не үшін қолданатынын түсінуі маңызды. Мысалы, алдымен өлшеу жүргізіледі, содан кейін есептеу жасалады, кейін модель құрылады, соңында жоба жасалады. Осындай жүйелі реттілік пәндік біліктің саналы түрде қалыптасуына мүмкіндік береді, өйткені оқушы әрекеттер арасындағы байланысты көреді.
Үшіншіден, бағалау жүйесі де пәнаралық жұмыстың ерекшелігін ескеруі керек. Бір тапсырмада бірнеше пән қолданылған жағдайда, олардың әрқайсысының үлесі жеке қарастырылуы тиіс. Мысалы, математикалық есептеудің дұрыстығы, жаратылыстану түсінігінің нақтылығы және жобаның сапасы бөлек бағаланады. Бұл тәсіл интеграция барысында пәндердің маңызын төмендетпей, керісінше, олардың нақты рөлін айқындайды. Осы талаптарды сақтау пәнаралықты формалды емес, мазмұнды және нәтижелі ұйымдастыруға мүмкіндік береді.
Қорыта келе, пәнаралық тұғыр STEM білім беру арқылы пәндік білікті қалыптастырудың мазмұндық-әрекеттік құрылымын айқындайды. Ол пәндер арасындағы өзара байланысты ғылыми негізде жобалауға, әрекет тәсілдерін кезеңдік ұйымдастыруға және интеграция нәтижесін өлшеуге мүмкіндік береді. Пәнаралық тұғыр құрылымдық-мазмұндық модельдің мазмұндық өзегін құрап, пәндік біліктің интегративті қалыптасуын қамтамасыз ететін жетекші әдіснамалық тірек ретінде қарастырылады.
STEM білім беру негізінде бастауыш сынып оқушыларының пәндік білігін қалыптастыру үдерісін ғылыми тұрғыдан ұйымдастыру зерттеушілік тұғырды әдіснамалық негіз ретінде қарастыруды талап етеді. 
Зерттеушілік тұғыр – білім алушыны таным субъектісі ретінде мойындай отырып, оқу үдерісін ғылыми ізденіс логикасына сәйкес құруға бағытталған әдіснамалық бағыт. Бұл тұғырда білім дайын күйінде берілмейді, керісінше, проблеманы айқындау, болжам ұсыну, тәжірибе жүргізу, нәтижені талдау және қорытынды жасау арқылы меңгеріледі.
Зерттеушілік тұғырдың психофизиологиялық негіздері Иван Павлов еңбектерінде сипатталған «бағдарлаушы (зерттеушілік) рефлекс» теориясымен байланысты. Ғалым адамның «Бұл не?» деген рефлексін танымның биологиялық алғышарты ретінде қарастырады. Бастауыш мектеп жасындағы баланың табиғи қызығушылығы, бақылауға, эксперимент жасауға ұмтылысы оның зерттеушілік белсенділігінің көрінісі болып табылады. Демек, зерттеушілік тұғыр бастауыш сынып оқушысының жас ерекшеліктеріне сәйкес келеді және оның танымдық дамуын табиғи жолмен қамтамасыз етеді.
Зерттеушілік идеялардың тарихи-дидактикалық бастаулары Ян Амос Коменский, Джон Локк, Жан-Жак Руссо, Иоганн Генрих Песталоцци, Константин Ушинский және Джон Дьюи еңбектерінде көрініс тапқан. Аталған ғалымдар теория мен практиканың бірлігін, әрекет арқылы оқытуды, бақылау мен тәжірибеге негізделген танымды қолдады. Әсіресе Дж.Дьюидің «learning by doing» қағидасы қазіргі STEM білім беру философиясының мазмұнымен үндес келеді [175].
Зерттеушілік әдісті «ізденіс әдісі» ретінде негіздеген Б.В. Всесвятский білімнің дайын күйінде берілмеуі, оның оқушының ұйымдастырылған ізденісі нәтижесінде қалыптасуы тиіс екенін атап көрсеткен [176]. Ал Joseph Schwab зерттеушілік оқытудың деңгейлерін айқындап, мәселені қоюдан бастап шешімін табуға дейінгі үдерісте оқушы дербестігінің біртіндеп артуы қажет екенін дәлелдеген [177].
STEM білім беру жағдайында зерттеушілік тұғыр пәнаралық мазмұн арқылы жүзеге асады. Жаратылыстану, математика, технология және инженерлік элементтерді кіріктіру негізінде ұсынылатын проблемалық жағдаяттар оқушыны зерттеу әрекетіне тартады. Мұнда ғылыми зерттеудің логикасы сақталады:мәселені анықтау; болжам ұсыну; тәжірибе жүргізу; нәтижелерді салыстыру және талдау; қорытынды жасау және рефлексия.
Осы үдеріс барысында пәндік білім әрекеттік сипатқа ие болады, яғни оқушы оны жаңа жағдаятта қолдануға үйренеді. Бұл – пәндік біліктің мәндік белгісі.
STEM білім беру жағдайында зерттеушілік тұғыр пәндік білікті қалыптастыру үдерісінің мазмұны мен ұйымдастырылуын айқындайтын жүйеқұраушы әдіснамалық негіз ретінде көрінеді. Оның ықпалы оқушының ішкі уәжін оятудан бастап, пәнаралық білімді саналы кіріктіруге және әрекеттік қолдануға дейінгі тұтас үдерісті қамтиды.
Біріншіден, зерттеушілік сипаттағы STEM тапсырмалары оқушының пәндік білімнің өмірлік маңызын түсінуіне ықпал етеді. Нақты практикалық мәселелерді шешуге бағытталған проблемалық жағдаяттар оқушының табиғи қызығушылығын белсендіреді, «неге?» және «қалай?» деген сұрақтар қоюға итермелейді. Мұндай жағдайда білім сырттан берілетін ақпарат емес, өмірлік қажеттілікті өтеудің құралы ретінде қабылданады. Нәтижесінде пәндік білімге деген ішкі уәж артып, танымдық белсенділік тұрақты сипат алады.
Екіншіден, STEM мазмұнының пәнаралық сипаты зерттеушілік әрекет арқылы әртүрлі оқу пәндерінде меңгерілген білімдердің өзара байланысын түсінуге мүмкіндік береді. Мысалы, тәжірибе жүргізу барысында математикалық есептеу, жаратылыстану заңдылықтарын түсіндіру және технологиялық модель құрастыру біртұтас үдерісте жүзеге асады. Бұл пәндік білімнің жүйелілігін қамтамасыз етіп, оны функционалдық тұрғыдан қолдану қабілетін дамытады. Осылайша, пәндік білік оқшау дағды емес, интегративті таным нәтижесі ретінде қалыптасады.
Үшіншіден, зерттеушілік әрекет нәтижені талдау, дәлелдеу, салыстыру және қорытынды жасау кезеңдерін қамтиды. Оқушы өз шешімінің тиімділігін бағалап, қателіктерін түзетіп, баламалы жолдарды қарастырады. Мұндай рефлексивтік талдау пәндік білімді терең ұғынуға және оны жаңа жағдаяттарда қолдануға дайын болуға мүмкіндік береді. Соның нәтижесінде пәндік білік тұрақты, саналы және әрекеттік сипатқа ие болады.
Зерттеушілік тұғырдың дамытушылық әлеуетін С. Рубинштейн қабілеттердің «іс-әрекет барысында дамуы» туралы тұжырымдамасымен түсіндіруге болады [178]. Ғалым қабілеттер спираль тәрізді дамитынын атап көрсетеді: белгілі бір деңгейде жүзеге асқан мүмкіндік келесі деңгейдегі дамуға жол ашады. STEM жағдайындағы зерттеушілік әрекет бастауыш сынып оқушыларының аналитика-синтетикалық ойлауын, абстракциялау қабілетін, кеңістіктік қиялын, логикалық дәлелдеу дағдыларын дамытады.
Зерттеушілік тұғырдың танымдық-дамытушылық қызметі бастауыш сынып оқушыларының танымдық белсенділігін арттыруға бағытталады. STEM тапсырмалары барысында оқушы бақылау, салыстыру, болжам ұсыну, тәжірибе жүргізу және қорытынды жасау сияқты ғылыми әрекеттерді орындайды. Бұл оқытуды белсенді сипатқа көшіреді және талдау, синтез, жалпылау, дәлелдеу, модельдеу дағдыларының қалыптасуына ықпал етеді. Нәтижесінде пәндік білім терең әрі саналы меңгеріледі.
Әдіснамалық тұрғыдан зерттеушілік тұғыр пәндік білімді ғылыми таным логикасы негізінде игертуді көздейді. Жобалық және пәнаралық STEM тапсырмалары мәселені анықтау, гипотеза ұсыну, тәжірибе жүргізу, нәтижені талдау және қорытынды жасау кезеңдері арқылы жүзеге асады. Бұл білімді әрекеттік деңгейде меңгеруге және оны жаңа жағдаятта қолдануға мүмкіндік береді.
Сонымен бірге зерттеушілік тұғыр оқушының дербестігін, рефлексиясын және зерттеушілік мәдениетін дамытады. Осылайша, оның танымдық-дамытушылық, әдіснамалық және тұлғалық қызметтері өзара байланыста іске асып, пәндік білімнің білікке айналуын қамтамасыз етеді. 4-суретте зерттеушілік тұғырдың қызметі ұсынылған.



Сурет 4 - Зерттеушілік тұғырдың қызметі
4-суретте зерттеушілік тұғырдың STEM мазмұнымен кіріге отырып, пәндік білікті ғылыми зерттеу логикасы негізінде меңгертетіні, пәнаралық кіріктіруді қамтамасыз ететіні және оқушының зерттеушілік мәдениетін қалыптастыратыны жүйелі түрде бейнеленген.
Сондықтан зерттеушілік әрекет тек оқу әдісі емес, ол – пәндік білімді білікке айналдыратын педагогикалық механизм. Проблемалық-инженерлік жағдаяттарда білімді қолдану, нәтижені талдау және рефлексия жасау арқылы пәндік білім әрекеттік, функционалдық сипатқа ие болады.
Қорыта келе, STEM білім беру негізінде бастауыш сынып оқушыларының пәндік білігін қалыптастырудағы зерттеушілік тұғыр – оқу үдерісін ғылыми таным логикасына сәйкес ұйымдастыру арқылы оқушының пәнаралық білімді саналы меңгеруін, оны практикалық жағдаяттарда қолдану қабілетін және зерттеушілік мәдениетін дамытуды қамтамасыз ететін әдіснамалық негіз болып табылады. 
STEM білім беру негізінде бастауыш сынып оқушыларының пәндік білігін қалыптастыру үдерісін әдіснамалық тұрғыдан негіздеуде іс-әрекеттік тұғыр жетекші орын алады. 
Іс-әрекеттік тұғыр оқытуды білім мазмұнын меңгеру үдерісі ретінде емес, оқушының оқу іс-әрекетін ұйымдастыру және әрекет тәсілдерін қалыптастыру үдерісі ретінде қарастырады. Мұнда «білу» нәтижесі жеткіліксіз деп саналады; негізгі мақсат – «әрекет ете алу» және «оқи алу» қабілетін қалыптастыру.
Іс-әрекет теориясының психологиялық негіздері Л. Выготский [179], А.Леонтьев [180], Д. Эльконин [181], В. Давыдов [182], П. Гальперин [183], Н.Талызина [184] еңбектерінде дамытылған мәдени-тарихи және іс-әрекеттік ғылыми дәстүрмен байланысты. 
Қазіргі кезеңде іс-әрекет теориясы фин ғалымы Yrjö Engeström еңбектерінде жүйелі түрде дамытылып, кеңейтілген интерпретацияға ие болды [185]. Ғалым іс-әрекетті тек жеке субъектінің әрекеті ретінде емес, «ұжымдық, құралдар арқылы жанамаланған, тарихи қалыптасқан әрекет жүйесі» ретінде қарастырады. Оның кеңейтілген іс-әрекет жүйесі моделінде субъект, объект, құралдар, ережелер, қауымдастық және еңбек бөлінісі өзара байланыста талданады. Бұл тәсіл оқу үдерісін тек «оқушы–мазмұн» байланысы ретінде емес, күрделі әлеуметтік-мәдени жүйе ретінде қарастыруға мүмкіндік береді. Сондықтан Yrjö Engeström ұсынған кеңейтілген іс-әрекет теориясы білім беру жағдайында, соның ішінде STEM мазмұнын жүзеге асыруда, оқу әрекетін жүйелік тұрғыдан талдауға және оны дамыту механизмдерін айқындауға негіз бола алады.
А. Леонтьевтің «Деятельность. Сознание. Личность» еңбегінде іс-әрекет сана мен тұлғаны түсіндіретін негізгі бірлік ретінде қарастырылады [180, с. 46]. Бұл көзқарасқа сәйкес, тұлға дамуы әрекет құрылымы арқылы жүзеге асады: мотив, мақсат, әрекет, операция, нәтиже, рефлексия. Сондықтан пәндік білік тұлғадан тыс «қасиет» емес, белгілі бір жағдайлар жүйесінде жүзеге асатын әрекет тәсілі ретінде түсіндіріледі.
Бастауыш мектептегі STEM жағдайында бұл тұғыр ерекше мәнге ие. Интеграцияланған тапсырмалар (тәжірибе жүргізу, өлшеу, модель құрастыру, қарапайым инженерлік шешім ұсыну, алгоритмдеу) пәндік білімді әрекеттік деңгейде қолдануды талап етеді. Мұндай жағдайда пәндік білік меңгерілген әрекет тәсілі ретінде қалыптасады.
Іс-әрекеттік тұғыр STEM білім беруде бірнеше әдіснамалық қағиданы ұсынады:
Біріншіден, пәндік білік – жағдайлар жүйесіндегі әрекет. Демек, зерттеу барысында біліктің қалыптасуын тек мазмұнмен емес, оны жүзеге асыратын шарттармен, құралдармен (материалдық, таңбалық, цифрлық), өзара әрекет формаларымен байланыстыра сипаттау қажет. Білік белгілі бір оқу жағдаятында әрекет ету қабілеті ретінде көрінеді.
Екіншіден, меңгеру – сыртқы әрекеттен ішкі ой әрекетіне өтудің кезеңді үдерісі. П. Гальпериннің әрекетті кезең-кезеңімен қалыптастыру теориясы бойынша, әрекет алдымен материалдық немесе материалданған формада орындалып, кейін ішкі жоспарға көшеді [183, с. 68]. STEM тапсырмаларында бұл қағида өлшеу алгоритмін нақты орындаудан, модель құрастырудан бастап, абстрактілі түсінікті саналы қолдануға дейінгі сатылы ұйымдастыруды талап етеді.
Үшіншіден, бірлескен іс-әрекет даму механизмі болып табылады. Лев Выготский негіздеген жақын даму аймағы ұстанымына сәйкес, мұғалімнің бағыттаушы қолдауы және оқушылар арасындағы ынтымақтастық әрекет тәсілдерін меңгерудің маңызды шарты болып саналады [179, с. 112]. STEM жағдайында рөлдерді бөлу, әрекет қадамдарын үйлестіру, өзара бақылау және рефлексия жасау пәндік біліктің қалыптасуын жеделдетеді.
Бастауыш мектепте STEM білім беруде іс-әрекеттік тәсілдің өзектілігі интеграцияланған тапсырмалардың когнитивтік күрделілігімен байланысты. Зерттеу, өлшеу, құрастыру, қарапайым бағдарламалау элементтері оқушыдан жоғары деңгейдегі ұйымдастырылған әрекетті талап етеді. Мұндай жағдайда дербестік өздігінен пайда болмайды; ол кезең-кезеңімен жобаланған жетекшілік пен қолдаушы оқыту арқылы қалыптасады.
Іс-әрекеттік тұғыр пәндік білікті қалыптастыруға келесі механизмдер арқылы ықпал етеді:
- пәндік білімді операцияларға айналдыру (мысалы, өлшеу – әрекеттер алгоритмі; модельдеу – гипотеза құру және тексеру үдерісі);
- әрекетті реттеу дағдыларын қалыптастыру (мақсат қою, жоспарлау, аралық нәтижені бақылау, қателікті түзету);
- рефлексияны біліктің тасымалданғыштығының шарты ретінде дамыту («неге осылай болды?» деген сұраққа жауап беру қабілеті).
Бұл механизмдер STEM білім берудің заманауи тұжырымдамаларымен, ғылым және инженерия практикаларына негізделген оқу стандарттарының талаптарымен мазмұндық тұрғыдан үйлеседі.
Қорыта келе, іс-әрекеттік тұғыр STEM білім беру негізінде бастауыш сынып оқушыларының пәндік білігін қалыптастыруда білімді әрекет тәсілі ретінде меңгертуге бағытталған психологиялық-дидактикалық негіз болып табылады. Ол пәндік нәтижені «біледі» деңгейінен «әрекет ете алады» және «жаңа жағдайда қолдана алады» деңгейіне көшіруге мүмкіндік береді.
Инженерлік тұғыр - белгілі бір практикалық немесе әлеуметтік мәні бар мәселені шешу үдерісінде ғылыми білімді, математикалық модельдеуді және технологиялық құралдарды мақсатқа бағытталған, кезеңдік және жүйелі түрде қолдануға негізделген әдіснамалық-дидактикалық тәсіл
Инженерлік тұғыр жүйеқұраушы компонент ретінде қарастырылып, оқытуды техникалық мазмұнды жеткізу емес, «ойлау – жоспарлау – жасау – бағалау – жетілдіру» циклін ұйымдастыру арқылы пәндік білікті әрекеттік деңгейде қалыптастыру үдерісі ретінде түсіндіреді. Бастауыш сынып деңгейінде инженерлік тұғыр кәсіби инженер даярлауға бағытталмайды; оның мақсаты – оқушының жүйелі ойлауын, мәселелік жағдаятты талдауын және практикалық шешім қабылдау қабілетін дамыту.
Инженерлік тұғырдың теориялық негіздері халықаралық зерттеулерде жан-жақты қарастырылған. Lyn English пен Donna King бастауыш мектепке бейімделген Инженерлік дизайн процесінің кезеңдерін сипаттап, оны математикалық және жаратылыстану мазмұнымен кіріктіру мүмкіндіктерін дәлелдеді [186]. Christine Cunningham және Martha Lachapelle бастауыш білімге инженерияны енгізудің дидактикалық қағидаларын ұсынып, «Engineering is Elementary» (EiE) бағдарламасы арқылы инженерлік тәжірибені оқу мазмұнына кіріктірудің әдістемелік моделін жасады [187].
Rodger Bybee STEM білім берудің пәнаралық моделінде инженерлік тәжірибені технологиялық сауаттылықты қалыптастырудың негізгі тетігі ретінде қарастырды [80, р. 15]. Ал Kelley және Knowles инженерлік дизайнды STEM пәндерін кіріктіретін «кіру нүктесі» ретінде сипаттап, жүйелі оқыту үлгісін ұсынды [161, с. 29]. Bill Lucas пен Guy Claxton «инженерше ойлау» тұжырымдамасын негіздеп, балалардың жүйелі ойлау, бейімделгіштік және мәселе шешу қабілеттерін дамыту жолдарын айқындады [188].
Қазақстанда инженерлік тұғырдың STEM контекстіндегі дамуы соңғы жылдары белсенді жүргізілуде. Ы. Алтынсарин атындағы Ұлттық білім академиясы мамандары бастауыш білім мазмұнына инженерлік-технологиялық бағытты енгізудің дидактикалық негіздерін айқындады [189]. Сонымен қатар робототехника, 3D модельдеу, Arduino және TinkerCad сияқты цифрлық құралдарды оқу үдерісіне енгізу бойынша әдістемелік зерттеулер жүргізілуде.
Инженерлік тұғырдың практикалық негізі – инженерлік дизайн процесі. Бұл үдеріс бастауыш сыныпта қарапайым, бірақ логикалық құрылымдалған кезеңдер арқылы жүзеге асады:
- мәселені анықтау: оқушы теориялық білімін нақты жағдаятпен байланыстырады;
- идея тудыру және жоспарлау: математикалық есептеу мен логикалық талдау арқылы шешім нұсқаларын ұсынады;
- модельдеу және прототиптеу: құрастыру, сызба жасау, қарапайым механизмдер құру арқылы білімін іс жүзінде қолданады;
- бағалау және жетілдіру: нәтижені талдау, қателікті түзету, қайта жоспарлау жүзеге асады.
Бұл цикл пәндік білімді әрекеттік, функционалдық деңгейде меңгеруге мүмкіндік береді.
Инженерлік тұғыр жекелеген пәндерді ортақ мақсатқа жұмылдырады:
- математика: өлшемдер мен пропорцияларды есептеу, геометриялық модельдеу;
- жаратылыстану: материалдың қасиеттерін, физикалық заңдылықтарды түсіну;
- информатика және технология: алгоритмдік ойлау, қарапайым бағдарламалау;
- тілдік дағдылар: жобаны қорғау, техникалық терминологияны қолдану.
Осылайша, пәндік білім өзара байланыста қолданылады және оқушыда тұтас жүйелік түсінік қалыптасады.
Инженерлік тұғыр арқылы қалыптасатын негізгі нәтижелер:
- функционалдық сауаттылық: білімді өмірлік мәселелерді шешуде қолдану;
- инженерлік шешім қабылдау: мәселені жүйелі талдау және тиімді жолын таңдау;
- кеңістіктік ойлау: үшөлшемді нысандарды елестету және модельдеу;
- сыни және рефлексивтік ойлау: нәтиженің сапасын бағалау және жетілдіру.
Мысалы, қарапайым көпір құрастыру тапсырмасы оқушыдан материал беріктігін ескеруін, өлшемдерді есептеуін және конструкцияның тұрақтылығын тексеруін талап етеді. Мұнда пәндік білім әрекетке айналып, білік ретінде бекітіледі.
Инженерлік тұғыр бастауыш мектептегі STEM білім берудің мазмұндық және әдіснамалық өзегін құрайды. Ол оқушыны пассивті білім қабылдаушыдан белсенді зерттеуші-жасаушыға айналдырады. Инженерлік дизайн процесін жүйелі ұйымдастыру арқылы пәндік білім әрекеттік, пәнаралық және қолданбалы сипатқа ие болады.
Сондықтан инженерлік тұғыр STEM білім беру негізінде бастауыш сынып оқушыларының пәндік білігін қалыптастырудың маңызды әдіснамалық және дидактикалық тетігі болып табылады. Ол пәндік нәтижені «біледі» деңгейінен «жасай алады» және «жаңа жағдайда қолдана алады» деңгейіне көшіруді қамтамасыз етеді.
Жоғарыда қарастырылған жүйелік, пәнаралық, зерттеушілік, іс-әрекеттік және инженерлік тұғырлар пәндік білікті қалыптастырудың жалпы әдіснамалық бағытын айқындайды. Алайда оларды оқу үдерісінде нақты іске асыру үшін оқытуды ұйымдастырудың жетекші ұстанымдары қажет.
Осы тұрғыдан тұғырлар пәндік білікті қалыптастырудың теориялық логикасын негіздесе, ұстанымдар сол негізді практикада жүзеге асыратын нормативтік бағдар қызметін атқарады. Сондықтан зерттеуімізде STEM білім беру негізінде пәндік білікті қалыптастыруды қамтамасыз ететін тұлғаны дамыту, интеграциялық, жобалық, практикаға бағдарланған және конструкторлық ұстанымдар айқындалды.
Тұлғаны дамыту ұстанымы STEM білім беру негізінде бастауыш сынып оқушыларының пәндік білігін қалыптастыруда жетекші әдіснамалық қағидалардың бірі болып табылады. Бұл ұстаным білім алушының жас ерекшеліктерін, психологиялық даму заңдылықтарын, танымдық қызығушылықтарын, жеке қажеттіліктері мен қабілеттерін ескере отырып, оқу үдерісін ұйымдастыруды талап етеді.
Тұлғаны дамыту ұстанымы бойынша білім алушы педагогикалық ықпалдың объектісі емес, оқу әрекетінің белсенді субъектісі ретінде қарастырылады. Бастауыш мектеп жасында оқушының танымдық белсенділігі, эмоциялық қабылдауы және әрекет арқылы меңгеруі жетекші сипатқа ие болғандықтан пәндік білім әрекеттік және тұлғалық мәнге ие болуы тиіс.
Тұлғаны дамыту ұстанымын жүзеге асыру барысында:
- оқу мазмұнын даралау және саралау;
- проблемалық жағдаяттар ұйымдастыру;
- әрекет арқылы меңгеруге жағдай жасау;
- рефлексиялық талдауды енгізу;
- табыс жағдаятын құру сияқты талаптар басшылыққа алынады.
Бұл ұстаным оқушының ішкі уәжін қалыптастырып, пәндік білімді тұлғалық тәжірибемен ұштастыруға мүмкіндік береді. Нәтижесінде пәндік білік саналы, мағыналы және тұрақты құрылым ретінде қалыптасады.
Интеграциялық ұстаным STEM білім беру жағдайында пәндік білім мазмұнын өзара байланыста, тұтас жүйе ретінде ұйымдастыру қажеттілігіне негізделеді. Бұл ұстаным білімнің оқшауланған, бөлшектенген түрде емес, жүйелі және кіріктірілген сипатта меңгерілуін қамтамасыз етеді.
STEM білім берудің табиғаты ғылым, технология, инженерия және математиканың өзара байланысына негізделгендіктен, бастауыш мектепте пәндік білімді кіріктіру заманауи білім берудің объективті талабы болып табылады.
Интеграциялық ұстаным:
- ортақ тақырып немесе мәселе аясында пәндерді кіріктіруді;
- әмбебап оқу әрекеттерін (өлшеу, бақылау, салыстыру, модельдеу) әртүрлі пән мазмұнында қолдануды;
- білімнің тұтас ғылыми бейнесін қалыптастыруды көздейді.
Бұл ұстаным пәндік біліктің жүйелілігін, икемділігін және қолданбалы сипатын қамтамасыз етеді. Оқушы жеке фактілерді ғана емес, олардың арасындағы байланыстарды меңгереді және білімді әртүрлі жағдаятта қолдана алады.
Жобалық ұстаным пәндік білімді нақты проблема шешу барысында меңгеруге бағытталған, нәтижеге бағдарланған әрекетті ұйымдастыруды көздейді. Бұл ұстаным білімді репродуктивті деңгейде игерумен шектемей, оны шығармашылық және зерттеушілік сипатта қолдануға негізделеді.
Жобалық әрекет барысында:
- мәселе айқындалады;
- мақсат пен міндеттер анықталады;
- ақпарат жиналып, талданады;
- шешім ұсынылады;
- нәтиже қорғалып, бағаланады [190].
STEM жағдайында жобалық әрекет зерттеу, модельдеу, есептеу, құрастыру элементтерімен ұштасады. Бұл үдеріс оқушының дербестігін, жауапкершілігін, топтық өзара әрекетін дамытады.
Жобалық ұстаным пәндік білімді әрекеттік деңгейге көтеріп, пәндік біліктің тәжірибелік және функционалдық қалыптасуын қамтамасыз етеді.
Практикаға бағдарланған ұстаным білім мазмұнын өмірлік жағдаяттармен, нақты әлеуметтік тәжірибемен байланыстыруды талап етеді. Бұл ұстаным пәндік білімнің функционалдық сипатын күшейтіп, оның өмірлік маңызын айқындайды.
Практикаға бағдарланған ұстаным бойынша:
- оқу тапсырмалары өмірлік мәнге ие болуы;
- теорияның практикалық әрекет арқылы бекітілуі;
- білім қолдану арқылы меңгерілуі тиіс.
STEM білім беру барысында тәжірибелер жүргізу, өлшеу, салыстыру, модельдеу, нақты жағдайларға негізделген есептер шығару жүзеге асырылады.
Нәтижесінде пәндік білік өмірлік жағдаятта қолдануға дайындық ретінде қалыптасады, яғни оқушы білімді жаңа жағдайда еркін пайдалана алады.
Конструкторлық ұстаным білім алушылардың модельдеу, жобалау, құрастыру және өнім жасау әрекетін ұйымдастыруға негізделеді. Бұл ұстаным STEM білім берудің инженерлік тұғырмен тығыз байланысты.
Конструкторлық әрекет барысында:
- идея ұсынылады;
- модель немесе сызба жасалады;
- материалдар таңдалады;
- құрылым құрастырылады;
- нәтиже талданып, жетілдіріледі.
Мұндай әрекет оқушының кеңістіктік ойлауын, логикалық құрылымдауын, инженерлік пайымдауын және шығармашылық белсенділігін дамытады.
Конструкторлық ұстаным пәндік білімді өнім жасауға бағытталған әрекет арқылы меңгеруді қамтамасыз етеді. Нәтижесінде пәндік білік құрылымдық, әрекеттік және шығармашылық сипатқа ие болады.
Осы аталған ұстанымдар STEM білім беру негізінде бастауыш сынып оқушыларының пәндік білігін қалыптастырудың әдіснамалық негізін құрайды. Олар мазмұндық, әрекеттік және тұлғалық тұтастықты қамтамасыз ете отырып, пәндік білімнің саналы, жүйелі және қолданбалы деңгейде қалыптасуына жағдай жасайды.
Қорыта келе, STEM білім беру негізінде бастауыш сынып оқушыларының пәндік білігін қалыптастыру үдерісі ғылыми-әдіснамалық тұрғыдан жүйелік, пәнаралық, зерттеушілік, іс-әрекеттік және инженерлік тұғырлардың бірлігінде негізделеді. Аталған тұғырлар пәндік білікті жекелеген дағдылар жиынтығы ретінде емес, мақсат, мазмұн, әрекет, құрал, нәтиже, кері байланыс компоненттері өзара ықпалдасатын тұтас педагогикалық жүйенің интегративті нәтижесі ретінде қарастыруға мүмкіндік береді.
Сонымен бірге тұлғаны дамыту, интеграциялық, жобалық, практикаға бағдарланған және конструкторлық ұстанымдар STEM мазмұнын бастауыш мектептің жас ерекшелігіне сай ұйымдастырып, білімді өмірлік жағдаятта қолдануға, пәнаралық байланыста меңгеруге және инженерлік-шығармашылық әрекет арқылы бекітуге жағдай жасайды. Демек, осы тұғырлар мен ұстанымдардың өзара байланыста жүзеге асуы пәндік білімнің саналы, жүйелі әрі қолданбалы деңгейде пәндік білікке айналуын қамтамасыз етеді.
Дегенмен, әдіснамалық тұғырларды айқындау пәндік білікті қалыптастырудың толық ғылыми шешімі болып табылмайды. Олар нақты педагогикалық үдерісте іске асуы үшін құрылымдық-мазмұндық модель түрінде жүйеленуі қажет.
Осыған сәйкес, диссертациялық зерттеудің келесі бөлімінде STEM негізінде бастауыш сынып оқушыларының пәндік білігін қалыптастырудың құрылымдық-мазмұндық моделі әзірленіп, оның компоненттері мен өзара байланыстары ғылыми тұрғыдан негізделеді.























2 STEM БІЛІМ БЕРУ НЕГІЗІНДЕ БАСТАУЫШ СЫНЫП ОҚУШЫЛАРЫНЫҢ ПӘНДІК БІЛІГІН ҚАЛЫПТАСТЫРУДЫ МОДЕЛЬДЕУ

2.1 STEM білім беру негізінде бастауыш сынып оқушыларының пәндік білігін қалыптастыру әлеуеті
Педагогика ғылымындағы «әлеует» ұғымы белгілі бір құбылыстың, жүйенің немесе технологияның мақсатқа жетуге жұмылдырылуы мүмкін ішкі мүмкіндіктері мен ресурстарының жиынтығын білдіретін жалпыәдіснамалық ұғым ретінде түсіндіріледі. Бұл тұрғыда әлеует «бар нәрсенің» өздігінен нәтижеге айналуы емес, ол арнайы ұйымдастырылған педагогикалық жағдайлар мен субъектілердің (мұғалім-оқушы, білім беру ортасы) белсенді өзара әрекеті арқылы ғана өзектенетін мүмкіндік. Мәселен, Т.С. Жұмашева әлеуетті мақсатқа жету үшін іске қосылатын ресурстар жиынтығы ретінде қарастырса [191], Т.В.    Романенко педагогикалық әлеуеттің құрылымдық табиғатын (әлеуметтік орта, педагогикалық ұжым және т.б.) айқындай отырып, оның жүзеге асуы нақты шарттарға тәуелді екенін негіздейді [192]. Демек, әлеует категориясы педагогикалық құбылысты статикалық сипаттамадан гөрі, оны іске асыру тетіктері мен шарттарын талап ететін динамикалық мүмкіндік ретінде пайымдауға мүмкіндік береді.
Осы тұжырымдар STEM білім берудің пәндік білікті қалыптастыруға ықпал ететін интегративті әлеуетін түсіндіруде теориялық тірек болады. STEM - пәндердің механикалық қосындысы емес, бірнеше пән саласының мазмұнын бір әрекеттік кеңістікке тоғыстыратын интеграциялық модель. Мұнда білімнің мәні пәндік шекараларда оқшауланып қалмай, шынайы контексте проблеманы шешу, модельдеу, жобалау және дәлелдеумен ұштасады. 
Тодд Р. Келли мен Дж. Джефф Ноулз интеграцияланған STEM-ді екі немесе одан да көп STEM пәндерінің мазмұнын STEM практикаларымен байланыстырып, шынайы контексте оқыту арқылы пәндер арасындағы байланыстарды ашатын ықпалдастырылған тәсіл ретінде сипаттайды [193]. Бұл тұрғыда пәндік мазмұн оқшау игерілмей, әрекет барысында өзара байланыста меңгеріледі, соның нәтижесінде білімнің қолданбалық сипаты күшейіп, оқыту тиімділігі артады.
Демек, бастауыш мектепте STEM білім берудің интегративті әлеуеті пәндік білімді фрагментарлы меңгеруден арылтып, оны пәндер арасындағы себеп-салдарлық байланыстар жүйесінде түсіндіруге және түрлі мазмұндық жағдаяттарға көшіруге болатын пәндік білік деңгейіне көтерудің педагогикалық мүмкіндігі ретінде көрінеді. Осыдан «STEM білім беру негізінде бастауыш сынып оқушыларының пәндік білігін қалыптастырудың интегративті әлеуетін» - оқу мазмұнын пәнаралық байланыста жобалау және ұйымдастыру арқылы оқушының пәндік білімін жүйелі, тұтас әрі саналы меңгертуге, оны әрекетте қолданылатын және жаңа жағдайға ауысатын функционалдық білікке айналдыруға мүмкіндік беретін стратегиялық ресурс деп тұжырымдауға болады.
Аталған тұжырым STEM білім берудің әлеуеттерін құрылымдық тұрғыдан саралап талдауды қажет етеді. Осыған сәйкес, төменде STEM білім беру негізінде бастауыш сынып оқушыларының пәндік білігін қалыптастырудың негізгі әлеуеттерін жүйелеп қарастырамыз.
STEM білім беру негізінде бастауыш сынып оқушыларының пәндік білігін қалыптастырудың интегративті әлеуеті.
STEM білім берудің интегративті әлеуеті оқу пәндерінің мазмұнын пәнаралық байланыста ұйымдастыру арқылы бастауыш сынып оқушыларының пәндік білімін тұтас, жүйелі және саналы меңгерту мүмкіндігімен сипатталады. Интеграция идеясы білім мазмұнын құрылымдаудың кездейсоқ тәсілі емес, ол дидактикадағы жүйелілік, біртұтастық және пәнаралық байланыс қағидаттарына негізделеді. Сондықтан STEM тәсілінің интегративті әлеуетін пәндік біліктің сапалық қалыптасу шарты ретінде қарастыруға болады.
STEM білім берудің теориялық негіздерін жүйелеген Rodger W. Bybee STEM-ді ғылыми, технологиялық және математикалық білімдердің өзара әрекеттесуіне негізделген кешенді білім беру моделі ретінде анықтайды [194]. Ғалымның пайымдауынша, оқушы ғылыми ұғымдарды шынайы өмірлік мәселелерді шешу контексінде қолданғанда ғана білім функционалдық сипатқа ие болады. Бұл тұжырым пәндік білімнің оқшау меңгерілуі жеткіліксіз екенін, оның интеграция жағдайында ғана терең әрі орнықты қалыптасатынын көрсетеді.
STEM мазмұнын кіріктіру мәселесін талдаған Margaret Honey мен Greg Pearson басқа да авторлармен пәнаралық тапсырмалар оқушылардың білімді әртүрлі пәндік контексте көшіру қабілетін дамытатынын негіздейді [195]. Олардың зерттеулерінде интеграцияланған оқу ортасы ұғымдарды бір пән шеңберінде шектемей, оларды кең мағыналық кеңістікте қолдануға мүмкіндік беретіні дәлелденген. Бұл - пәндік біліктің кеңейтілген, жүйелік деңгейде қалыптасуының алғышарты.
Бастауыш мектеп жағдайында интеграцияның маңызын отандық ғалымдар да атап көрсетеді. А.А. Куралбаева пәндерді кіріктіре оқыту оқушылардың білім сапасын арттырудың тиімді жолы екенін қарастырса [196], А.К. Рысбаева пәнаралық байланыс негізінде ұйымдастырылған оқу үдерісі оқушының дүниені тұтастықта қабылдауына ықпал ететінін дәлелдейді [197]. Ғалымның пікірінше, пәндерді өзара байланыста меңгеру білімдер арасындағы себеп-салдарлық қатынастарды түсінуге жағдай жасайды. Ж.М. Саурыкова жаңартылған білім мазмұны аясында пәнаралық байланыстарды жүзеге асыру бастауыш сынып оқушыларының танымдық белсенділігін арттырып, білімді жүйелі игеруіне негіз болатынын айқындайды [198].
Пәндік білік – белгілі бір пән аясындағы білімді нақты әрекетте қолдану қабілеті. Алайда бастауыш мектепте пәндік білімнің фрагментарлы игерілуі оқушының оны жаңа жағдаятта қолдануына кедергі келтіруі мүмкін. STEM білім берудің интегративті әлеуеті осы қайшылықты шешеді: пәндік мазмұн пәнаралық тапсырмалар арқылы ұйымдастырылғанда, оқушы ұғымдардың өзара байланысын түсінеді, оларды әртүрлі контексте қолдануға машықтанады. Нәтижесінде пәндік білік тек алгоритмдік әрекет деңгейінде емес, саналы әрі икемді қолдану деңгейінде қалыптасады.
Интеграцияланған STEM тапсырмалары (зертханалық жұмыс, жобалау, модельдеу, практикалық мәселені шешу) білімді әрекет арқылы меңгертуге бағытталады. Мұндай әрекет барысында оқушы бір мезетте бірнеше пәндік білімді пайдаланады, олардың өзара шарттылығын байқайды. Бұл пәндік білімнің құрылымдық байланыстарын нығайтып, оның беріктігін арттырады. Сонымен қатар пәндік ұғымдардың өмірлік маңызы ашылып, білімнің қолданбалы сипаты айқындалады.
Осылайша, STEM білім берудің интегративті әлеуеті бастауыш сынып оқушыларының пәндік білігін:
- жүйелі білімдер кешені ретінде қалыптастыруға;
- пәндік ұғымдардың өзара байланысын түсіндіруге;
- білімді әртүрлі мазмұндық контексте қолдану қабілетін дамытуға;
- білімнің функционалдық және өмірлік маңызын ашуға мүмкіндік береді.
Демек, STEM білім беру жағдайында пәндік білік оқшау дағды ретінде емес, пәнаралық байланыстармен нығайтылған, тұтас құрылымға ие, саналы және икемді қолданылатын білім-әрекет бірлігі ретінде қалыптасады. Бұл оның сапалық жаңа деңгейге көтерілуін қамтамасыз ететін интегративті педагогикалық мүмкіндік болып табылады.
STEM білім беру негізінде бастауыш сынып оқушыларының пәндік білігін қалыптастырудың танымдық-шығармашылық әлеуеті.
STEM білім беру пәндік білікті қалыптастыруда танымдық және шығармашылық әрекеттердің бірлігін қамтамасыз етеді. Білім дайын күйінде берілмей, проблеманы талдау, модельдеу, тәжірибе жасау және рефлексия арқылы меңгеріледі. Бұл пәндік білімді түсіну, дәлелдеу және жаңа жағдайда қолдану деңгейіне көтереді.
STEM тапсырмалары оқушылардың талдау, салыстыру, болжам жасау дағдыларын дамытады, ал жобалық әрекет бірнеше шешім нұсқасын қарастыру арқылы шығармашылық ойлауды қалыптастырады. Рефлексия нәтижесінде оқушы өз әрекетін бағалап, білімін саналы түрде бекітеді.
Қ.Б. Жанадилова метақұзыреттілікті білім алушының танымдық әрекетін саналы ұйымдастыру, рефлексия жасау, жаңа жағдайларға бейімделу және стратегиялық ойлау қабілеттерімен байланыстырады [199]. Оның пікірінше, оқу үдерісі проблемалық және диалогтік сипатта ұйымдастырылғанда ғана тұлғаның танымдық дамуы жүзеге асады. Бұл тұжырым STEM сабақтарының табиғатымен толық сәйкес келеді. Себебі STEM тапсырмалары оқушыны мәселені талдауға, шешу жолдарын таңдауға, өз әрекетін бақылауға және нәтижесін бағалауға үйретеді.
Осылайша, пәндік білік тек мазмұндық білім емес, танымдық әрекетті басқару қабілетімен ұштасады. Оқушы «нені білдім?» ғана емес, «қалай білдім?», «неліктен дәл осылай шештім?» деген сұрақтарға жауап іздейді. Бұл – пәндік біліктің рефлексиялық деңгейге көтерілуі.
А.С. Набидуллин ғылыми-танымдық әлеуетті ғылыми ойлау, дәлелдеу, талдау және шығармашылық пайымдау қабілеттерінің бірлігі ретінде сипаттайды [200]. Оның тұжырымынша, оқу үдерісі зерттеушілік сипатта ұйымдастырылғанда ғана тұлғаның танымдық әлеуеті дамиды. STEM білім беруде оқушы гипотеза ұсынады, тәжірибе жүргізеді, дәлелдер келтіреді және қорытынды шығарады. Мұндай әрекет пәндік білімді ғылыми-логикалық негізде бекітеді.
Демек, STEM жағдайында пәндік білік ғылыми ойлаумен ұштасады: оқушы себеп-салдарлық байланыстарды анықтайды, деректерді салыстырады, дәлелдейді. Бұл пәндік білімнің құрылымдық және мазмұндық тұтастығын қамтамасыз етеді.
Қ.М. Нағымжанова шығармашылық әлеуетті тұлғаның дарындылық негізін құрайтын ішкі мүмкіндіктер жүйесі ретінде түсіндіреді [201]. Автор шығармашылықты проблемалық сипаттағы мақсатты әрекет деп қарастырып, оның құрылымында қажеттілік, түрткі, мақсат, амал-тәсіл, нәтиже және рефлексия бірлікте жүзеге асатынын көрсетеді. Бұл құрылым STEM үдерісінде айқын көрінеді: мәселе қойылады, шешім ізделеді,  модель құрылады, нәтиже бағаланады.
А.М. Матюшкин шығармашылық дамуды проблемалық жағдайлармен байланыстырады [202]. Оның пікірінше, шығармашылық қарама-қайшылықты шешу барысында іске асады. STEM тапсырмалары да оқушыны дәл осындай қайшылықты анықтауға және оны ең тиімді жолмен шешуге жетелейді.
Е.П. Торренс [203] пен Дж. Гильфорд [204] дивергентті ойлауды шығармашылықтың негізі ретінде сипаттай отырып, мәселені шешудің бірнеше баламалы жолдарын табу қабілетіне назар аударады. STEM жобаларында оқушы бір ғана шешіммен шектелмей, әртүрлі нұсқаларды ұсынады, салыстырады және ең тиімдісін таңдайды. Бұл пәндік білімнің икемді әрі креативті сипатта қалыптасуына ықпал етеді.
М.Н. Оспанбекова сипаттаған «қиял» тәсілі шығармашылық шешімге жетудің маңызды механизмі ретінде қарастырылады [205]. Қиял арқылы идеалды немесе мінсіз шешімді ойша құрастыру кейін оны нақты жағдайда жүзеге асыруға негіз болады. STEM үдерісінде оқушы алдымен модельді елестетеді, содан кейін оны тәжірибеде сынақтан өткізеді. Бұл болжамдық ойлау пәндік білімді трансформациялап, жаңа жағдайда қолдануға мүмкіндік береді.
Жоғарыда аталған ғалымдардың тұжырымдарын жүйелей келе, STEM білім беру жағдайында танымдық және шығармашылық әрекеттердің өзара байланыста дамитынын байқаймыз. Танымдық әрекет (талдау, дәлелдеу, салыстыру) шығармашылық әрекетке (жобалау, модельдеу, жаңа шешім табу) негіз болады. Ал шығармашылық ізденіс танымдық процестерді тереңдетеді.
Мұндай өзара ықпалдастық нәтижесінде пәндік білік:
- ғылыми-логикалық ойлау арқылы негізделеді;
- шығармашылық шешім қабылдау арқылы икемді сипат алады;
- рефлексия арқылы саналы реттеледі;
- жаңа жағдаятта қолдануға бейімделеді.
Қорытындылай айтқанда, STEM білім беру бастауыш сынып оқушыларының пәндік білігін қалыптастыруда танымдық және шығармашылық мүмкіндіктерді кешенді түрде іске қосатын маңызды әлеуетке ие. Зерттеу, талдау және дәлелдеу әрекеттері арқылы пәндік білік мазмұндық жағынан тереңдейді, жобалау мен баламалы шешім іздеу үдерісінде икемділік пен қолданбалық сипатқа ие болады, ал рефлексия нәтижесінде саналы түрде бекіп, орнықты әрі жаңа жағдаятта қолдануға бейім білік деңгейіне көтеріледі.
STEM білім беру негізінде бастауыш сынып оқушыларының пәндік білігін қалыптастырудың инженерлік-технологиялық және цифрлық әлеуеті.
STEM білім берудің маңызды мақсаттарының бірі – бастауыш сынып оқушыларының инженерлік-технологиялық ойлауын қалыптастыру және цифрлық сауаттылығын арттыру. Бастауыш кезеңнен бастап технологиялық және инженерлік бағыттағы дағдыларды жүйелі дамыту оқушының алдағы уақытта инновациялық қоғам талаптарына бейімделуіне, ғылым мен техника жаңалықтарын қабылдап, қолдана алуына негіз қалайды.
Инженерлік-технологиялық ойлауды қалыптастыру тұрғысынан ХХ ғасырдың соңында білім беру мазмұнына енгізілген бағдарламалау және робототехника элементтерінің орны ерекше. Бұл бағыттағы іргелі идеялардың бірі Сеймур Пейперттің бастауыш мектеп оқушыларына арналған LOGO бағдарламалау ортасымен байланысты [50, р. 109]. Пейперт LOGO арқылы балаларды дербес зерттеу іс-әрекетіне тартуға болатынын көрсетіп, программалау негіздерін оқыту оқушылардың алгоритмдік ойлауын дамытуға, сондай-ақ техника мен инженерияның базалық принциптерін түсіндіруге тиімді құрал болатынын сипаттайды.
Қазіргі тәжірибеде бағдарламалауға үйрету тек информатика сабақтарымен шектелмей, бастауыштағы математика және технология сабақтарымен ықпалдаса жүзеге асуда. Мәселен, М.С. Қаратаева мен К.М. Беркімбаев информатикаға STEM тәсілін қолдануға арналған зерттеулерінде жобалық оқытудың (PBL) және робототехниканы кіріктірудің тиімділігін атап көрсетеді [135, б. 227]. Авторлардың пайымдауынша, STEM білім беру аясында информатика пәнінде орындалатын жобалау тапсырмалары мен кодинг жарыстары оқушылардың проблема шешу қабілеттерін және логикалық ойлауын едәуір жақсартады; ал робототехниканы сабақтарға енгізу оқушыны шығармашылыққа және есепті шешуге ынталандырып, информатиканың нақты өмірдегі қолданбаларын түсінуін тереңдетеді. Жалпы STEM пәндерін кіріктіріп оқыту жағдайында оқушылардың технологиялық жаңалықтарға бейімі артып, инженерлік міндеттерді шешуге деген қызығушылығы қалыптасады.
Инженерлік ойлауды дамытуда робототехника сабақтарының педагогикалық мүмкіндігі жоғары. Бастауыш сыныпқа робот құрастыруды үйрететін қарапайым әрі қолжетімді құралдардың бірі – Lego WeDo 2.0 конструкторы. Тәжірибеде бастауыш сынып оқушылары Lego WeDo базасындағы шағын жобаларды үлкен қызығушылықпен орындайтыны байқалады. Мысалы, сыныпта «Менің Роботбек досым» атты шағын жоба ұйымдастырылғанда, әр оқушы Lego бөлшектерінен қарапайым робот моделін құрастырады. Бұл жұмыста оқушылар маңызды алгоритмдік қадамдарды тізбектей орындайды: алдымен жобаның мақсатын, күтілетін нәтижесін, орындалу уақытын жоспарлайды; кейін робот қозғалысын басқаратын қарапайым бағдарламаны жазады (осы тұста математикалық өлшемдер мен геометриялық түсініктер қолданылады); содан соң жобаның сызбасын сыныпқа таныстырып, бірге талқылайды; бұдан кейін ғана Lego жинағынан роботтың конструкциясын жинайды; ең соңында батарея, сенсор сияқты бөлшектерді қосып, робот қозғалысын реттейді.
Осындай кезең-кезеңімен орындалатын жұмыс үдерісі оқушыларды жүйелі ойлауға, техникалық тапсырмаларды логикалық бірізділікпен орындауға дағдыландырады. 
Робот техникасы негізіндегі STEM сабақтарында оқушылар техникалық детальдар мен тетіктер туралы бастапқы түсінік алып, оларды біріктіру, құрастыру әдістерін меңгереді. Бастауыш сыныптарда күрделірек тапсырмалар арқылы балалар сызбаларды оқуды, модельді талдауды, құрастыру жұмыстарын жоспарлауды, қауіпсіздік ережелерін сақтауды, берілген міндеттің тиімді шешімін табуды үйренеді. Бұл дағдылар болашақ инженерлік қызметтің алғашқы баспалдақтары іспеттес. Ойын түрінде жүзеге асатын конструкторлық тапсырмалар бастауыш жастағы балалардың техникаға қызығушылығын оятып, инженерлік ойлау стилін қалыптастырады.
STEM білім беруде цифрлық сауаттылық негізгі құзыреттілік ретінде қарастырылады. Бүгінгі таңда бастауыш мектепте «Цифрлық сауаттылық» пәнінің енгізілуі – осы талаптың айғағы. STEM сабақтары аясында оқушылар әртүрлі бағдарламалық құралдарды пайдаланып, ақпараттық технологиялармен жұмыс істеу дағдыларын жетілдіреді.
Мысалы,  3-сынып оқушылары цифрлық сауаттылық курсы арқылы Scratch бағдарламалау ортасында қарапайым анимациялар мен ойын элементтерін құруды меңгере алады. Практикада мұның нақты үлгісі бар: 3-сыныпта «Жанды табиғат: Өсімдіктер» тақырыбында интеграцияланған STEM-кейс ұйымдастырылғанда, оқушылар Scratch ортасында кейіпкер қозғалысын программалап, Қазақстандағы өсімдіктер туралы өздері жинаған ақпаратты көрнекі түрде таныстырған. Балалар жергілікті флора өкілдерінің фотосуреттері мен сипаттамаларын сандық форматта жинап, экрандағы кейіпкерді қозғалту арқылы әртүрлі гүлдер мен ағаштарды таныстырды. Осылайша, программалау пәндік біліммен ұштасып, оқушылардың цифрлық құзыреттілігін арттырып, ерте жастан кодтау негіздерін игеруіне жол ашады.
Цифрлық технологияларды қолдану тек программалаумен шектелмейді ол деректерді іздеу, ақпаратты өңдеу, презентация жасау сияқты сан алуан біліктерді қамтиды. STEM жобалары барысында оқушылар интернет ресурстарымен және арнайы бағдарламалармен жұмыс істеп, қажетті мәліметті өз бетімен табу, сүзу және ұсыну тәжірибесін жинақтайды. Мысалы, ғылыми-танымдық «Қызықты робототехника» онлайн-порталының материалдары STEM сабақтарда тиімді қолданылып жүр: ондағы әр жастағы балаларға, мұғалімдер мен ата-аналарға арналған бөлімдер арқылы оқушылар робототехника жөнінде қосымша мәлімет алып, білімін кеңейтеді.
Сол сияқты кодтау платформалары мен онлайн-оқыту ресурстары (Khan Academy, Code.org және т.б.) оқушылардың үйде де өзіндік жылдамдықпен білім алуына мүмкіндік беріп, олардың цифрлық ортада еркін жұмыс жасау дағдысын қалыптастырады. Бұл жерде STEM-тің технологиялық компоненті оқушыларды жоғары технологиялы цифрлық экономикада табысты өмір сүруге қажетті білік-дағдылармен қаруландыратынын ерекше атап өткен жөн.
STEM білім беру процесінде бастауыш сынып оқушыларының пәндік білімін модельдеу ұғымын екі қырынан қарастыруға болады: біріншіден, оқушылардың өздері оқу материалы негізінде нақты модельдер (көрнекі үлгілер) жасап шығарады; екіншіден, мұғалім оқушы меңгеретін білімді модель түрінде құрылымдайды.
Бірінші қыры бойынша STEM сабақтарында 3D модельдеу технологияларын қолдану бастауыш оқушылар үшін қызықты әрі пайдалы. Мысалы, жоғарыда айтылған ою-өрнектер жобасында оқушыларға оюлардың қарапайым 3D үлгілерін компьютерде құрастыру тапсырмасы берілген. Бұл жұмыс олардың кеңістіктік түсінігін дамытып, компьютерлік графика дағдыларын қалыптастырды.
Қазіргі уақытта мектептерде кең таралып келе жатқан Autodesk компаниясының TinkerCAD сияқты бағдарламалары күрделі емес үшөлшемді нысандарды модельдеуді үйретуге қолайлы деп тәжірибеде атап өтіледі. Мұндай бағдарламаларда жұмыс істей отырып, балалар математикалық пішіндерді манипуляциялауды, көлемді фигуралардың әртүрлі проекцияларын қарауды, қарапайым нысандардан күрделі композиция құрауды үйренеді. 
Мәселен, TinkerCAD көмегімен оқушылар шағын үйдің 3D моделін жасай алады: алдымен едені, қабырғалары, төбесі бөлек тұрғызылады, кейін бөлшектер біріктіріледі. Нәтижесінде бала жазық сызбадағы үй мен нақты көлемді үй макетінің айырмасын түсінеді, кеңістік пен форманың өзара байланысын сезінеді. 
Зерттеулерде 3D модельмен жұмыс жасау оқушылардың кеңістік және форма туралы ғылыми түсініктерін кеңейтетіні, шынайы өмір мен виртуалды әлем арасындағы байланысты ұғынуына негіз болатыны көрсетіледі.
3D модельдеуді үйретуде кейбір мектептерде 3D қалам және 3D принтер сияқты құралдар да қолданылып жүр. 3D қаламмен балалар пластик жіпті ерітіп, ауада сызғандай қимылдармен шағын мүсіндер жасайды; бұл – фантазияны шындыққа айналдырудың тартымды тәсілі. 3D принтерде қарапайым нысандарды басып шығару да маңызды тәжірибе береді: экранда сызған модельдің зат ретінде қолына тиюі балаларды ғылыми-техникалық шығармашылыққа ынталандырады. Осындай техникамен жұмыс істеу барысында көптеген жаңа қабілеттер дамиды.
Педагогтер тәжірибесі 3D модельдеуге машықтандыру үдерісінде бастауыш оқушылардың: кеңістіктік және логикалық ойлауы (жазықтықтағы сызбаны көлемді формада елестету, детальдардың орналасуын ойша саралау) дамитынын; шығармашылық қабілеттері ұшталып, дербес компьютерде жұмыс жасау дағдылары бекемделетінін; жеке және ұжыммен бірлесе жұмыс істеуге үйренетінін; ақпараттық құзыреттілігі (арнайы бағдарламаны меңгеруі) қалыптасатынын; шынайы және виртуалды әлемді салыстырып баға бере алу қабілеті артатынын көрсетеді. Мұның бәрі түптеп келгенде пәндік білімді терең меңгеруге сеп болады: мысалы, геометрияда оқушы қағаздағы фигуралармен ғана шектелмей, нақты үшөлшемді денелерді «көріп-түсінеді», ал технологияда жай макет емес, прототип құрастыру тәжірибесін игереді.
Екінші қыры – пәндік білімді мұғалім тарапынан модельдеу – интеграцияланған сабақ жоспарлау кезінде ерекше маңызды. STEM аясында мұғалім оқытылатын материалдың ішкі құрылымын жақсы біліп, бірнеше пәннің тоғысындағы ортақ ұғымдарды анықтап, соның айналасында құрылымдық модель жасауы тиіс. Мысалы, «Жанды табиғат» кейсінде мұғалім «өсімдік» ұғымын ядро етіп алып, оған қатысты білімдерді пәнаралық тұрғыда саралаған: өсімдіктердің биологиялық сипаттамасы (жаратылыстану), өсімдік тақырыбына байланысты қауіпсіздік (дүниетану), өсімдік саны (математика), өсімдік туралы ақпаратты цифрлық ортада көрсету (цифрлық сауат), өсімдік туралы мәтін құрау (қазақ тілі). 
Осындай пәнаралық байланыстар жүйеленіп, оқу мазмұнының моделі құрылғанда сабақтың интеграциялық тиімділігі артады. STEM тәсілі мұғалімнен тапқырлық пен шығармашылық жобалауды талап етеді, бірақ жақсы ойластырылған модельдік сабақ оқушыларға ұмытылмас әсер қалдырып, пәндік білімді меңгертудің мақсаттарына толық жеткізеді.
Қорыта келгенде, инженерлік және технологиялық ойлау мен цифрлық сауаттылықты бастауыш мектептен бастап дамыту – STEM білім берудің басты әлеуеттерінің бірі. Бағдарламалау, робототехника (Lego WeDo 2.0), Scratch сияқты кодтау ортасы, цифрлық ресурстар (Khan Academy, Code.org), интернетпен жұмыс, сондай-ақ 3D модельдеу (TinkerCAD, 3D қалам, 3D принтер) оқушылардың инженерлік-технологиялық және цифрлық құзыреттерін ерте қалыптастырады. Бұл үдерістер пәндік білімді қолданбалы, модельдік және технологиялық контексте меңгертуге мүмкіндік беріп, оқушыларды болашақ ғылым мен техника жаңалықтарына дайындайды.
STEM білім беру негізінде бастауыш сынып оқушыларының пәндік білігін қалыптастырудың проблемалық-жобалық әлеуеті.
STEM тәсілін жүзеге асыруда проблемалық оқыту және жобалық оқыту (PBL – Project-Based Learning) әдістері жетекші орын алады. Олар пәндік білімді дәстүрлі түсіндіру-жаттықтыру үлгісінен өзгеше жолмен меңгертеді: білім дайын күйінде берілмейді, ол проблеманы шешу, жоба орындау, зерттеу жүргізу барысында әрекет арқылы игеріледі. Нәтижесінде пәндік білім оқушы санасында терең түсінік пен қолданбалы білік деңгейінде қалыптасады.
Проблемалық оқытуда мұғалім оқу материалын дайын түрде баяндап бермейді, керісінше, белгілі бір проблемалық жағдаят ұсынады. Сол жағдаятты шешу барысында оқушылар жаңа білімді өздері табады, түсінеді және қолданады. Мұндай ұйымдастыру пәндік білімді терең түсінуге, мазмұндық байланыстарды көруге және оны берік есте сақтауға мүмкіндік береді.
Зерттеулер проблемалық оқыту арқылы білім алған оқушылардың оқу жетістіктері дәстүрлі әдіспен оқығандарға қарағанда жоғары болатынын, пәнді түсіну деңгейі артатынын көрсетеді. Проблемалық әдіс оқушыларды өз бетінше ойланып әрекет етуге, қиындық туындағанда одан шығу жолдарын іздеуге үйретеді. Оқушы проблеманы шешу барысында пәннің негізгі мазмұнын «өздері ашқандай» болады, сондықтан меңгерілген білім санасында тұрақты орнығады.
Жобалық оқыту оқушыларды ұзақ мерзімді, кешенді жобалар орындауға тартады. Жоба барысында бірнеше пәннің мазмұны тоғысқан шынайы өмірлік тақырып алынып, оқушылар дербес немесе топпен зерттеу, жоспарлау, құрастыру жұмыстарын жүргізеді. Бұл пәндік білімді тек теория ретінде емес, практикада қолданылатын білік ретінде қалыптастырады және оқуға деген ынтаны күшейтеді.
Халықаралық зерттеулер жобалық оқытудың тиімділігін нақты деректермен дәлелдейді. Мысалы, Гернандез-Рамос пен Де Ла Паз жүргізген экспериментте жобалық әдіспен оқыған оқушылардың мазмұндық білім деңгейі дәстүрлі әдіспен оқыған бақылау тобымен салыстырғанда едәуір жоғарылаған, сондай-ақ тарихи ойлау дағдыларында да оң ілгерілеу байқалған [206].
Көптеген зерттеушілер STEM-ді мазмұндық тұрғыдан жобалық оқытудың бір түрі деп қарастырады. Өйткені STEM сабақтарында да оқушылар өмірден алынған күрделі проблемаларды шешуге бағытталған жобалар орындайды, бірнеше пәннің мазмұнын біріктіріп, нақты өнім жасауға ұмтылады. Сондықтан жобалық әдіс STEM ұстанымдарымен толық үйлеседі. Жобалық оқыту жоғары деңгейлі ойлау дағдыларын (талдау, сын тұрғысынан ойлау, шығармашылық) және XXI ғасыр дағдыларын (коммуникация, ынтымақтастық) дамытуға ықпал етеді.
STEM білім беруде проблемалық және жобалық тәсілдерді біріктіре қолдану бастауыш сынып оқушыларының пәндік білімін меңгертуге ерекше мүмкіндік береді. Мысалы, математикалық білімді табиғаттану және күнделікті өмір контекстіндегі проблемалармен байланыстыру пәндік білікті қолданбалы сипатта қалыптастырады.
3-сыныптың математика сабағында Қазақстандағы өсімдіктер тақырыбы бойынша есеп құрастыру тапсырмасы берілген. Оқушыларға өсімдік түрлерінің сандық деректері ұсынылып, сол негізде есеп құрастыру талап етілген. Мысалы: «Қазақстанда шамамен 6000 өсімдік түрі бар. Соның төрттен бірі – шөптесін өсімдіктер, төрттен бірі – ағаштар. Ал гүл түрлерінің саны жалпы өсімдіктер санының жартысына тең. Қазақстанда шамамен қанша ағаш түрі бар? Шөп түрлері ше? Гүлдер саны ше?»
Бұл есепті шешу барысында оқушылар бөлшектер мен үлестік қатынастар ұғымын қолданады (1500 шөп түрі, 1500 ағаш түрі, 3000 гүл түрі). Есепті құрастыру мен шешу математикалық пәндік білікті дамытып қана қоймай, Қазақстан табиғатын зерттеуге ынталандырады.
Тағы бір тапсырма: «Біздің сыныпта 24 оқушы бар. Сенбілікке мектеп бақшасына ағаш пен гүл отырғызамыз. Қыздар әрқайсысы бір гүлден, ұлдар үшеуден бірігіп бір ағаштан отырғызды. Сыныпта неше ұл, неше қыз бар?» (жауабы: 6 қыз, 18 ұл).
Мұндай өмірмен байланысты есептерді шығару арқылы оқушылар математикалық және әлеуметтік міндетті қатар шешеді. Проблемалық жағдаят қызығушылықты оятып, пәндік білімді қолдануға деген мотивацияны күшейтеді.
STEM сабақтарында кейс-әдіс те кеңінен қолданылады. Қазақстандық зерттеушілер Б. Нұркешов пен Р. Мамыкова жаратылыстану пәндерін оқытуда Case-Based Learning тәсілін қолданудың тиімділігін көрсеткен [207]. Олар биология сабағында өмірлік жағдаяттарды моделдейтін кейстер құрып, оларды шешу барысында оқушыларға зерттеу, ізденім және жобалау әрекеттерін орындатқан. Нәтижесінде дәстүрлі және жаңашыл әдістерді кіріктіріп қолдану оқу нәтижелерін жақсартқаны дәлелденген.
Бұл – проблемалық және жобалық тәсілдердің үйлесімді кірігуі арқылы пәндік білімді бекітудің тиімді жолы. Теорияны проблема шешу мен жоба орындау арқылы меңгеру пәндік білімді қолдану білігіне айналдырады.
STEM білім беру оқушылардың оқу мотивациясын күшейтеді. Дәстүрлі оқытуда оқушы көбіне орындаушы рөлінде болса, STEM тәсілінде ол білім алудың субъектісіне айналады: ізденеді, зерттейді, жасап көреді. Зерттеушілердің пайымдауынша, STEM-ге деген ынта қалыптасқанда ғана зерттеу, жобалау әрекеті тұлғалық құндылыққа айналады.
STEM сабақтарында soft skills – коммуникация, топта жұмыс істеу, креативтілік, икемділік, көшбасшылық – табиғи түрде дамиды. Жоба қорғау барысында оқушы өз ойын жүйелі жеткізеді; топтық жұмыс пікір алмасу мен өзара қолдауға үйретеді. Жобалық оқыту командалық жұмыс пен қарым-қатынас дағдыларын жақсартатыны зерттеулерде көрсетілген.
Жобаны сәтті аяқтаған оқушы өзіне сенімді бола бастайды. Әсіресе үлгерімі орташа немесе төмен оқушылар үшін бұл маңызды: STEM жобалары олардың шығармашылық қабілетін ашып, пәндік білімді қолдану мүмкіндігін кеңейтеді. Робототехника, бағдарламалау сияқты әрекеттер табандылық пен шыдамдылықты қалыптастырады, «сына және үйрен» қағидасын меңгертеді.
«Жанды табиғат: Өсімдіктер» атты интеграцияланған кейс-сабақта жаратылыстану, дүниетану, математика, цифрлық сауаттылық және қазақ тілі пәндері біріктірілген. Оқушылар Қазақстан өсімдіктері туралы деректер жинап, Scratch бағдарламасында виртуалды карта жасап, математикалық есептер құрастырып, мәтін жазған. Сабақ соңында жобаларын қорғап, сұрақтарға жауап берген.
Практикада STEM тәсілінің нәтижелілігі: интеграцияланған кейс сабақтары оқу жетістігін арттырады; STEM үйірмелерінде оқушылардың жаратылыстану пәндеріне қызығушылығын жоғарылатады; ғылыми жобалар сайыстарына қатысу белсенділігі артады. 
STEM сабақтары мұғалім тәжірибесін де жаңартады. Scratch негізінде оқу-әдістемелік жинақ әзірлеу идеясының туындауы, «Қазақтың киіз үйі» тақырыбындағы 3D модельдер мен презентациялардың мектеп көрмесіне қойылуы – STEM тәсілінің оқу нәтижелеріне оң ықпал ететінін дәлелдейді.
Проблемалық оқыту, жобалық оқыту және кейс-әдісті өзара байланыстыра қолдану STEM білім беру жағдайында бастауыш сынып оқушыларының пәндік білігін терең, саналы және қолданбалы деңгейде қалыптастырады. Пәндік білім проблема шешу, жоба орындау, зерттеу жүргізу барысында бекіп, оқушының тұрақты қолдану білігіне айналады. Сонымен қатар мотивация мен soft skills дамуы пәндік біліктің сапасын арттырып, оны өмірлік жағдаяттарда қолдануға мүмкіндік береді.
STEM білім беру негізінде бастауыш сынып оқушыларының пәндік білігін қалыптастырудың экологиялық әлеуеті.
STEM тәсілін бастауыш сыныпта қолдану экологиялық мазмұндағы пәндік білімді терең әрі саналы меңгеруге мүмкіндік береді. Қазіргі жаһандық экологиялық проблемалар – климаттың өзгеруі, су ресурстарының тапшылығы, шөлейттену, биоалуантүрліліктің азаюы – мектеп оқушыларының да назарын аударуды талап етеді. Осы мәселелерді жаратылыстану пәнінде STEM форматында ұйымдастыру оқушылардың пәндік білімін нақты өмірлік контексте қолдану білігін қалыптастырады.
Экологиялық тақырыптарды проблемалық форматта өткізу пәндік білімнің мазмұнын тереңдетеді. Мысалы, «Қызыл кітапқа енген жануарлар мен өсімдіктерді қалай қорғауға болады?» деген сұрақ қою арқылы мұғалім оқушыларды биологиялық ұғымдарды (түр, экожүйе, биоалуантүрлілік, қорғау шаралары) қолдана отырып талдау жасауға жетелейді. Оқушылар ғылыми ақпаратпен жұмыс істеп, деректерді салыстырады, қорытынды шығарады. Мұндай әрекет барысында экологиялық мазмұндағы пәндік білім зерттеу білігімен ұштасып, тұрақты танымдық нәтижеге айналады.
Экологиялық мазмұнды STEM сабақтарда тиімді қолдану үшін қолжетімді дереккөздер пайдаланылады. Қазақстан Республикасының Қызыл кітабы, «Табиғат-Медиа» журналының материалдары, Қазақстан биоалуантүрлілікті сақтау ассоциациясының сайты сияқты ресурстар оқушыларға ғылыми негізделген мәлімет береді. Мұғалім осы материалдарды пайдаланып, оқушыларға шағын жобалар ұйымдастыра алады: сирек жануарлар туралы презентация әзірлеу, табиғатты қорғау плакатын жасау, жергілікті қорықтың экожүйесін бақылау күнделігін жүргізу. Бұл тапсырмалар жаратылыстану пәндік білімін бекітіп қана қоймай, оны қолдану білігіне айналдырады.
Экологиялық сауаттылықты арттыруда геймификация элементтері де қолданылады. IQ GLOBEN сияқты мобильді қосымшалар Күн жүйесі, жануарлар дауысы, табиғи нысандар туралы интерактивті материалдар ұсынады. Мұғалім ұйымдастырған виртуалды саяхат немесе зерттеу тапсырмалары оқушылардың қиялын дамытып, пәндік мазмұнды қызығушылықпен меңгеруіне ықпал етеді. Алайда экологиялық білім беруде ең бастысы – табиғатты қорғаудың құндылығын ұғындыру. Ғалымдар бастауыш кезеңде экологиялық білім беруде гуманистік компоненттің жетекші болуын атап көрсетеді: оқушы тек фактілерді біліп қана қоймай, табиғатқа эмоциялық-бағалық қатынас қалыптастыруы тиіс. Климаттың өзгеруі, су тапшылығы, ормандардың жойылуы сияқты құбылыстарды талдау барысында оқушылар себеп-салдарлық байланыстарды түсінеді, жауапкершілік сезімі қалыптасады.
Экологиялық бағыттағы STEM жобалар пәндік білімді өмірлік әрекетпен ұштастырады. Мысалы, мектеп ауласында ағаш отырғызу, қоқысты сұрыптау тәжірибесін ұйымдастыру, шағын жылыжай жасау сияқты жұмыстар биология және география элементтерін практикада қолдануға мүмкіндік береді. Осы арқылы пәндік білім экологиялық мінез-құлық дағдысына айналады.
STEM аясында ұлттық мазмұнды экологиялық тақырыппен ұштастыру да пәндік білікті тереңдетуге ықпал етеді. Мысалы, қазақтың ұлттық ою-өрнектерін зерттеу барысында оқушылар геометриялық ұғымдарды (симметрия, бұрыш, пропорция) қолданады. Ою-өрнектердегі математикалық үйлесімділікті талдау математика пәндік білігін нақты материал негізінде қалыптастырады. Мұғалім тапсырманы кеңейтіп, оюларды жіктеу, қағаздан немесе матадан жасау, белгілі бір бұйымды ұлттық өрнекпен безендіру, 3D модель құрастыру немесе Scratch бағдарламасында виртуалды «Оюлар әлемі» музейін жасау сияқты әрекеттер ұсына алады. Мұндай жобалар математика, технология және өнер мазмұнын біріктіріп, пәндік білімді қолдану аясын кеңейтеді.
«Қазақ киіз үйі» тақырыбындағы интегративті жоба да экологиялық және мәдени мазмұнды пәндік біліммен байланыстырады. Киіз үйдің құрылымын 3D форматта модельдеу барысында оқушылар геометриялық пішіндерді, пропорцияны, кеңістік қатынастарын қолданады; тарих және әдебиет элементтерімен байланыстырады; қолөнер дағдыларын пайдаланады. Осындай әрекет арқылы пәндік білім тек теориялық емес, қолданбалы сипат алады.
Зерттеушілердің пікірінше, STEM сабақтарында қазақстандық мазмұндағы жобаларды пайдалану оқушылардың ұлттық болмысын сезінуіне және отаншылдық сезімін қалыптастыруға ықпал етеді. Бала оқу әрекетін өз өмірімен және қоршаған ортамен байланыстырғанда ғана білім шынайы құндылыққа айналады. Сондықтан бастауыш сыныптағы STEM сабақтарын жоспарлауда экологиялық және ұлттық компоненттерді кіріктіру пәндік білікті мазмұндық әрі құндылықтық тұрғыдан тереңдететін маңызды педагогикалық шарт болып табылады.
STEM білім беру бастауыш сынып оқушыларының пәндік білігін экологиялық мазмұнда қалыптастыруға зор мүмкіндік береді. Экологиялық проблемаларды талдау, ғылыми дереккөздермен жұмыс, жобалық әрекет, ұлттық мазмұнмен ықпалдастыру арқылы пәндік білім тек теориялық деңгейде емес, қолданбалы әрі құндылыққа негізделген білікке айналады.
Жоғарыда жүргізілген теориялық талдау негізінде STEM білім беру жағдайында бастауыш сынып оқушыларының пәндік білігін қалыптастырудың интегративті, танымдық-шығармашылық, инженерлік-технологиялық, проблемалық-жобалық және экологиялық бағыттағы әлеуеттері сипатталды.  
Интегративті әлеует пәндік мазмұнды пәнаралық байланыста ұйымдастыру арқылы білімнің тұтастығын қамтамасыз етіп, оқушының пәндік білігін әртүрлі контексте саналы қолдануға жетелейді. 
Танымдық-шығармашылық әлеует зерттеу, талдау, модельдеу және рефлексия әрекеттері арқылы пәндік біліктің тереңдеуіне, икемді және креативті сипат алуына мүмкіндік береді. 
Инженерлік-технологиялық және цифрлық әлеует бағдарламалау, робототехника, 3D модельдеу, цифрлық ресурстарды қолдану арқылы пәндік білімді модельдік және қолданбалы деңгейде меңгертуді күшейтеді. 
Проблемалық-жобалық әлеует проблеманы шешу, жоба орындау және кейс-әдіс негізінде пәндік білімді әрекет арқылы бекітіп, оны тұрақты қолдану білігіне айналдырады; бұл үдерісте мотивация мен soft skills те пәндік біліктің сапасын арттыратын тірек факторға айналады. 
Экологиялық әлеует экологиялық мазмұнды тапсырмалар мен жобалар арқылы пәндік білімді (биология, география, математика элементтері) өмірлік жағдаяттарда қолдануға, ғылыми ақпаратпен жұмыс істеуге және жауапкершілікке негізделген экологиялық мінез-құлық дағдысын қалыптастыруға мүмкіндік береді. 
Нәтижесінде STEM білім беру жағдайында пәндік білік оқшау меңгерілген білім жиынтығы ретінде емес, пәнаралық байланыстармен нығайтылған, практикалық әрекетте қолданылатын, рефлексия арқылы саналы реттелетін және құндылықтық мазмұнмен байытылған сапалық жаңа деңгейдегі білім-әрекет бірлігі ретінде қалыптасады.
Осылайша, STEM білім беру негізінде бастауыш сынып оқушыларының пәндік білігін қалыптастыру әлеуеті оқу мазмұнын жаңғыртатын, пәндік білімді әрекеттік және зерттеушілік тәжірибемен ұштастыратын, оқушының функционалдық сауаттылығы мен құзыреттіліктерін кешенді дамытатын стратегиялық педагогикалық ресурс ретінде айқындалады.
Алайда аталған әлеуеттердің теориялық тұрғыда негізделуі жеткіліксіз, оларды тәжірибеде жүзеге асыру үшін пәндік біліктің құрылымын, оның қалыптасу компоненттерін, көрсеткіштерін және деңгейлерін нақтылау қажеттілігі туындайды. Сондықтан келесі бөлімшеде STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық компоненттері, олардың өлшемдік көрсеткіштері мен даму деңгейлері жүйеленіп талданады.

2.2 STEM білім беру негізінде бастауыш сынып оқушыларының пәндік білігін қалыптастырудың өлшемдері, көрсеткіштері мен деңгейлері
Бастауыш мектептегі STEM білім беру жаратылыстану ғылымдары, математика, технология және гуманитарлық пәндердің мазмұнын кіріктіре оқыту арқылы оқушылардың пәндік білігін және түйінді құзыреттіліктерін қалыптастыруға бағытталған тұтас педагогикалық жүйе ретінде қарастырамыз. 
STEM феноменінің көпқырлы табиғатына байланысты оның бірізді анықтамасы қалыптаспағанымен, зерттеулердің басым бөлігі STEM-ді екі немесе одан да көп пән мазмұнын шынайы өмір контексімен ұштастырып, білімді практикалық міндеттерді шешуге жұмылдыруға негізделген пәнаралық тәсіл ретінде түсіндіреді. Осы тұжырымға сәйкес STEM білім беру академиялық ұғымдардың мазмұндық дәлдігін өмірмен мәндес тапсырмалармен байланыстырып, оқушының мектепте алған білімін әлеуметтік, технологиялық және еңбек үдерістерінде қолдана алуына мүмкіндік береді. Демек, бастауыш мектепте жаратылыстану мен математика технологияның қолданбалы амалдарымен және гуманитарлық мазмұнмен ықпалдасып, ортақ тақырыптар аясында тұтас білім кеңістігін қалыптастырады.
STEM білім берудің негізгі мақсаты – оқушыларды мазмұнды әрі шынайы проблемаларды шешуге көпсалалы білімдерін жұмылдыру арқылы тартып, XXI ғасыр дағдыларын (сын тұрғысынан ойлау, шығармашылық, ынтымақтастық, коммуникация, цифрлық сауаттылық) жүйелі дамыту. Осы тұрғыдан STEM білім беру оқушының тұлғалық дамуын қолдаумен қатар, білімді қоғамдық өмірдің талаптарына сай қолдануға бағдарланған функционалдық сауаттылықты қалыптастырудың тиімді тетігі ретінде сипатталады. 
Бастауыш мектепте STEM-ді жүзеге асыру пәнаралық интеграцияны әдістемелік негізі ретінде қабылдауды талап етеді, өйткені кіріктіру оқушының бір мәселені әр пәннің құралдарымен кешенді талдауына және шешім ұсынуына жағдай жасайды. Сондықтан тиімді STEM сабақтарының құрылымы жобалық оқыту, кейстік тәсіл, тәжірибелік-эксперименттік әрекет, білім беру робототехникасы, визуалды-цифрлық құралдар (оқу анимациялары және т.б.) сияқты әдістердің мақсатқа сай үйлесімі арқылы айқындалады.
STEM білім беру негізінде инновациялық амалдарды, технологиялық құралдарды және пәнаралық мазмұнды сабақ құрылымына жүйелі енгізу маңызды шарттардың бірі болып табылады. Бұл бағыттағы зерттеулер білім беру үдерісіне заманауи технологияларды және өмірлік жағдаяттарға негізделген проблемалық тапсырмаларды тұрақты енгізу оқушылардың пәндік білігін жаңа сапалық деңгейге көтеретінін көрсетеді.
Сонымен қатар нейропедагогикалық тұжырымдар бастауыш жаста оқушылардың ойлау әрекеттерін (талдау, жинақтау, дәлелдеу, модельдеу) қатар дамытуға қолайлы танымдық орта қалыптастыруға мүмкіндік беретінін негіздейді. Алайда бұл әлеуетті толық жүзеге асыру үшін оқыту үдерісінде арнайы нейропедагогикалық тәсілдерді жүйелі түрде қолдану және оларды әдістемелік тұрғыдан негіздеу қажеттілігі туындайды.
Осы тұрғыдан алғанда, STEM білім берудің синкреттік (біріктіруші) табиғаты бірнеше пән тоғысында пайда болатын жаңа мазмұнды тану, түсіндіру, көрнекілеу және оны практикалық өнімге айналдыру сияқты күрделі когнитивтік үдерістерді ұйымдастыруды талап етеді. Мұндай үдерістер оқушының білімді тек меңгеруін ғана емес, оны әрекет барысында қолдануын, жаңа жағдайға бейімдеп пайдалануын қамтамасыз етеді.
STEM аясындағы «пәндік білік» ұғымы интеграцияланған оқыту жағдайында әртүрлі пәндерге ортақ білім, білік және дағдылардың бірлігін білдіреді. Яғни жекелеген пәндік әрекеттер пәнаралық міндеттерді шешу барысында өзара кірігіп, білімді кешенді қолдану мәдениетін қалыптастырады.
STEM білім беру негізінде бастауыш сынып оқушыларында қалыптастырылуы тиіс пәндік біліктер бірнеше пәннің мазмұнын интеграциялай оқыту үдерісінде жүзеге асатын пәнаралық білік-дағдылардың жиынтығы ретінде қарастырылады. Бұл тұжырым ғалымдардың «білік» ұғымына берген анықтамаларына сүйене отырып негізделеді [208].
Осыған байланысты STEM білім беру негізінде бастауыш сынып оқушыларының пәндік білігін қалыптастырудың өлшемдері, көрсеткіштері мен деңгейлерін айқындау барысында қандай біліктердің негізгі тірек ретінде қарастырылатыны 5-суретте нақтыланды.



Сурет 5 - STEM білім беру негізінде бастауыш сынып оқушыларының қалыптастырылатын пәндік біліктері

Осы пәндік біліктерді жекелей сипаттаумен шектелмей, олардың қалыптасу логикасын құрылымдық тұрғыдан ашу мақсатында біз STEM негізіндегі пәндік біліктің ішкі жүйесін үш компонент арқылы негіздейміз: тұлғалық-мотивациялық, танымдық-зерттеушілік және іс-әрекеттік-рефлексиялық компоненттер; олар сәйкесінше мотивациялық-құндылықтық, когнитивтік-зерттеушілік және практикалық-әрекеттік өлшемдермен сипатталады. Төменде аталған компоненттердің әрқайсысына сәйкес көрсеткіштер мен деңгейлік сипаттамалар жүйеленіп беріледі.
Тұлғалық-мотивациялық компонент STEM білім беру негізінде бастауыш сынып оқушыларының пәндік білігін қалыптастырудың маңызды құрамдас бөлігі болып табылады. Ол оқушылардың оқу әрекетіне деген ішкі уәжін, танымдық қызығушылығын, білімнің құндылығын түсінуін және пәндік білімді меңгеруге бағытталған саналы қатынасын сипаттайды.
Педагогика және психология ғылымында оқу мотивациясы білім алушының оқу әрекетіне қатысу белсенділігін айқындайтын маңызды фактор ретінде қарастырылады. Мәселен,  Л.И. Божович оқу мотивациясының негізінде танымдық қажеттіліктер мен білімге деген қызығушылық жататынын көрсетсе [149, 253 б], А.К. Маркова оқу мотивациясын білім мазмұнының тұлғалық мәнін түсіну және оны әрекет барысында қолдану қажеттілігімен байланыстырады [209]. Ал Е.П.Ильин оқу тапсырмаларының өмірлік және практикалық маңызы оқушылардың оқу әрекетіне тұрақты қызығушылығын қалыптастыруға ықпал ететінін негіздейді [210].
Сонымен қатар П.Б. Дауткалиеваның диссертациялық зерттеуінде мотивация құрылымында ішкі уәждердің жетекші рөл атқаратыны көрсетіліп, білім алушылардың оқу әрекетіне белсенді қатысуы оқу мазмұнының мағыналылығы мен практикалық мәнін түсінумен байланысты екені атап өтіледі [211]. Автор білім мазмұны тұлға үшін маңызды болған жағдайда ғана оқу әрекетіне тұрақты қызығушылық пен ішкі ынта қалыптасатынын дәлелдейді.
Осы тұрғыдан алғанда STEM білім беру мазмұны оқушылардың оқу әрекетіне мотивациясын дамытуға қолайлы жағдай жасайды. STEM тапсырмалары білімнің қолданбалы мәнін көрсетіп, оқушыларды тәжірибе жасауға, модель құрастыруға және нақты мәселелерді шешуге бағыттайды. Бұл оқушылардың танымдық қызығушылығын арттырып, пәндік білімді саналы меңгеруге және оны практикалық әрекетте қолдануға ұмтылысын күшейтеді.
Тұлғалық-мотивациялық компоненттің мазмұны мотивациялық-құндылықтық өлшем арқылы анықталады және келесі көрсеткіштер арқылы сипатталады:
- STEM мазмұнды тапсырмалар арқылы пәндік білімді меңгеруге және оны пәндік білікке айналдыруға қызығушылық;
- пәндік білімнің өмірлік маңызын түсіну және STEM тапсырмаларын орындау барысында білімді әрекетте қолдануға ішкі ынтаның қалыптасуы;
- STEM мазмұны негізінде қарапайым зерттеу, жоба және тәжірибелік жұмыстарды орындау арқылы пәндік білікті дамытуға ұмтылу белсенділігі.
Тұлғалық-мотивациялық компоненттің бірінші көрсеткіші – STEM мазмұнды тапсырмалар арқылы пәндік білімді меңгеруге және оны пәндік білік ретінде қолдануға қызығушылық. Педагогика және психология ғылымында танымдық қызығушылық оқу әрекетінің негізгі қозғаушы күштерінің бірі ретінде қарастырылады. Ол білім алушының оқу мазмұнына белсенді қатынасын қалыптастырып, жаңа білімді меңгеруге және оны әрекет барысында қолдануға бағытталған ішкі уәждің қалыптасуына ықпал етеді.
Психология ғылымында тұлғаның танымдық дамуы мен оқу әрекетінің мотивациялық негіздері Т.Т. Тәжібаев пен Қ.Б. Жарықбаев еңбектерінде жан-жақты қарастырылған [212, 213]. Бұл зерттеулерде баланың оқу әрекетіне қызығушылығы оның танымдық қажеттіліктерінің қалыптасуымен, сондай-ақ оқу мазмұнының тұлғалық мәнімен байланысты екені көрсетіледі. Сонымен қатар С.М. Жақыпов оқу әрекетін бірлескен іс-әрекет тұрғысынан қарастырып, білім алушының танымдық белсенділігі әлеуметтік өзара әрекет барысында дамитынын негіздейді [214]. Мұндай әлеуметтік өзара әрекет оқушының пәндік білімді меңгеруін ғана емес, оны әрекет барысында қолдану қабілетін, яғни пәндік біліктің қалыптасуын да қамтамасыз етеді.
Бастауыш сынып оқушыларының танымдық қызығушылығы көбіне оқу мазмұнының жаңалығына, көрнекілігіне және әрекеттік сипатына байланысты қалыптасады. Осы тұрғыдан STEM білім беру мазмұны оқушылардың танымдық қызығушылығын дамытуға қолайлы педагогикалық орта қалыптастырады. STEM тапсырмалары тәжірибе жүргізу, модельдеу, бақылау, құрастыру және проблемалық жағдаяттарды шешу сияқты әрекеттерді қамтиды. Мұндай тапсырмалар оқушының пәндік білімді тек теориялық ақпарат ретінде емес, тәжірибелік әрекет барысында меңгерілетін және қолданылатын білім ретінде қабылдауына мүмкіндік береді.
Тұлғалық-мотивациялық компоненттің екінші көрсеткіші – пәндік білімнің өмірлік маңызын түсіну және STEM тапсырмаларын орындауға ішкі ынтаның қалыптасуы. Педагогикалық теорияда білім мазмұнының тұлға үшін мағыналы болуы оқу мотивациясының маңызды алғышарттарының бірі ретінде қарастырылады.
Бұл мәселелер бірқатар диссертациялық зерттеулерде қарастырылған. Мәселен, Т.Ю. Соколова бастауыш мектепте оқу мазмұнын практикалық әрекетпен ұштастыру оқушылардың білімді саналы меңгеруіне және оны оқу жағдаяттарында қолдану қабілетін дамытуға мүмкіндік беретінін көрсетеді [215]. Сонымен қатар Е.А. Кузнецова жобалық-зерттеушілік әрекетті ұйымдастыру білімді өмірлік жағдаяттармен байланыстыруға ықпал ететінін негіздейді [216]. Ал А.М. Жанбурбаева оқу-зерттеушілік тапсырмаларды оқу мазмұнымен ұштастыру оқушылардың танымдық қызығушылығын арттыратынын көрсетеді [217]. И.В. Носаеваның зерттеуінде бастауыш білім беру кезеңінде оқу тапсырмаларын тәжірибелік әрекетпен ұштастыру оқушылардың танымдық қызығушылығын арттырып, білімді саналы меңгеруіне ықпал ететіні көрсетілген. Автор зерттеу әрекетімен байланысты оқу тапсырмалары білім алушылардың оқу мазмұнын өмірлік тәжірибемен байланыстыра түсінуіне мүмкіндік беретінін негіздейді [218].
Психологиялық тұрғыдан білімнің тұлғалық мәнін түсіну оқушылардың оқу әрекетіне деген ішкі мотивациясының қалыптасуымен байланысты. А.Н.Леонтьевтің әрекет теориясына сәйкес оқу әрекетінің тиімділігі әрекеттің мотивімен анықталады: егер білім оқушы үшін мәнді мақсатқа айналса, онда оқу әрекеті ішкі уәж арқылы жүзеге асады [143, с. 113]. Сонымен қатар Э. Деси мен Р. Райанның өзіндік детерминация теориясында ішкі мотивация адамның белгілі бір әрекетті оның мазмұнына қызығушылық танытып орындауымен түсіндіріледі [219].
Тұлғалық-мотивациялық компоненттің үшінші көрсеткіші – STEM мазмұны негізінде қарапайым зерттеу, жоба және тәжірибелік жұмыстарды орындауға ұмтылу белсенділігі. Оқу-танымдық белсенділік педагогика мен психологияда білім алушының оқу әрекетіне саналы әрі белсенді қатысуын сипаттайтын маңызды көрсеткіштердің бірі ретінде қарастырылады. Мұндай белсенділік білімді тәжірибелік әрекет барысында меңгеруге және оны нақты оқу жағдаяттарында қолдануға мүмкіндік береді, бұл өз кезегінде пәндік біліктің қалыптасуына ықпал етеді.
Бұл мәселе бірқатар диссертациялық зерттеулерде қарастырылған. Мәселен, Н.А. Семенова бастауыш сынып оқушыларының зерттеушілік біліктерін қалыптастыруға арналған диссертациялық жұмысында зерттеу әрекетін оқу үдерісіне енгізу оқушылардың дербестігін, танымдық қызығушылығын және шығармашылық белсенділігін дамытуға мүмкіндік беретінін көрсетеді [220]. Мұндай әрекеттер оқушылардың пәндік білімді саналы меңгеруіне және оны зерттеу тапсырмаларын орындау барысында қолдану білігінің қалыптасуына ықпал етеді.
Сонымен қатар Ә.У. Мұханбетжанованың диссертациялық зерттеуінде білім мазмұнын құзыреттілік тұрғыда ұйымдастыру барысында оқу тапсырмаларын әрекеттік және практикалық сипатта құру оқушылардың танымдық белсенділігін арттырып, олардың білімді саналы түрде меңгеруіне және оны оқу әрекетінде қолдану қабілетін дамытуға ықпал ететіні негізделеді [221]. Бұл өз кезегінде оқушылардың пәндік білімді түрлі оқу жағдаяттарында қолдану білігінің қалыптасуына мүмкіндік береді.
Ал Е.В. Харченко зерттеуінде бастауыш сынып оқушыларының танымдық белсенділігін дамыту оқу әрекетін белсенді ұйымдастырумен және проблемалық тапсырмаларды қолданумен байланысты екені дәлелденеді [222]. Мұндай тапсырмалар оқушылардың оқу әрекетіне белсенді қатысуын қамтамасыз етіп, олардың пәндік білімді практикалық әрекет барысында қолдану білігін дамытуға жағдай жасайды.
Аталған зерттеулер оқу үдерісінде зерттеу және жобалық әрекеттерді қолдану білім алушылардың дербестігін, бастамашылдығын және шығармашылық белсенділігін дамытуға ықпал ететінін көрсетеді. Сонымен қатар мұндай әрекеттер оқушылардың пәндік білімді тәжірибелік әрекет барысында қолдану мүмкіндігін кеңейтіп, олардың пәндік білігінің қалыптасуына негіз болады.
Тұлғалық-мотивациялық компоненттің қалыптасу деңгейлері оқушының STEM мазмұнды тапсырмалар арқылы пәндік білімді меңгеруге қызығушылық танытуы, пәндік білімнің өмірлік маңызын түсінуі және зерттеу-тәжірибелік әрекеттерге қатысу белсенділігі негізінде айқындалады. Осы компоненттің қалыптасу деңгейлері жоғары, орта және төмен деңгейлер бойынша сипатталады.
Жоғары деңгейде оқушы STEM мазмұнды тапсырмалар арқылы пәндік білімді меңгеруге тұрақты танымдық қызығушылық танытады. Ол оқу әрекетіне ішкі мотивация негізінде белсенді қатысып, STEM тапсырмаларын орындауға ерікті түрде кіріседі. Оқушы пәндік білімнің оқу және өмірлік маңызын саналы түрде түсініп, оны практикалық жағдаяттарды шешуде қолдануға ұмтылады, яғни пәндік білікті саналы түрде жүзеге асырады.
Бұл деңгейде оқушы STEM мазмұны негізінде қарапайым зерттеу, жоба және тәжірибелік жұмыстарды орындауға бастамашылық танытады. Тапсырмаларды орындау барысында дербестік, табандылық және жауапкершілік байқалады. Оқушы тәжірибе жүргізу, бақылау жасау, модель құрастыру сияқты әрекеттерге белсенді қатысып, оқу әрекетінде тұрақты танымдық белсенділік көрсетеді.
Орта деңгейде оқушы STEM мазмұнды тапсырмаларға қызығушылық білдіргенімен, бұл қызығушылық тұрақсыз және көбіне сыртқы ынталандыруға тәуелді болады. Оқушы пәндік білімнің өмірлік маңызын жалпы деңгейде түсінеді, алайда оны нақты жағдайларда қолдану қажеттілігін әрдайым толық сезіне бермейді.
STEM тапсырмаларын орындауға қатысуы көбіне мұғалімнің нұсқауы немесе ұйымдастыруымен жүзеге асады. Оқушы қарапайым зерттеу, жоба немесе тәжірибелік жұмыстарға қатысқанымен бастамашылық деңгейі төмендеу болады. Танымдық белсенділік кей жағдайда байқалғанымен, ол жүйелі сипатқа ие болмайды.
Төмен деңгейде оқушының STEM мазмұнды тапсырмалар арқылы пәндік білімді меңгеруге қызығушылығы әлсіз немесе эпизодтық сипатта болады. Оқу әрекетіне қатысуы көбіне сыртқы талаптармен ғана шектеледі.
Оқушы пәндік білімнің өмірлік маңызын жеткілікті деңгейде түсінбейді және STEM тапсырмаларын орындауға тұрақты ынта білдірмейді. Зерттеу, жоба және тәжірибелік жұмыстарға қатысу белсенділігі төмен болып, оқу әрекетінде дербестік пен бастамашылық сирек байқалады. Мұндай жағдайда оқушы көбіне дайын үлгі бойынша әрекет етеді және жаңа білімді өздігінен меңгеруге ұмтылыс әлсіз болады.
Қорыта келе, STEM білім беру негізінде бастауыш сынып оқушыларының пәндік білігін қалыптастыруда тұлғалық-мотивациялық компонент оқушының пәндік білімге саналы қатынасын қалыптастырып, оны оқу және практикалық әрекет барысында қолдануға бағыттайтын маңызды мотивациялық негіз болып табылатыны анықталды. Осыған байланысты STEM сабақтарын ұйымдастыру барысында оқушылардың танымдық қызығушылығын қолдайтын, білім мазмұнын өмірлік тәжірибемен байланыстыратын және оларды зерттеу, жобалау, тәжірибелік әрекеттерге тартатын оқу жағдаяттарын жүйелі түрде құру бастауыш сынып оқушыларының пәндік білігін қалыптастыруға бағытталған тұлғалық-мотивациялық компонентті дамытудың негізгі болып табылады.
Интегративті-зерттеушілік компонент STEM білім беру негізінде бастауыш сынып оқушыларының пәндік білігін қалыптастырудың танымдық-әрекеттік негізін сипаттайтын компонент болып табылады. Бұл компонент оқушының жаратылыстану-математикалық ұғымдарды, қарапайым заңдылықтарды және бастапқы технологиялық түсініктерді пәнаралық байланыста кіріктіре меңгеруін, сондай-ақ осы білімдерді қарапайым зерттеу, жоба және тәжірибелік әрекеттер барысында саналы қолдана алуын қамтамасыз етеді.
Аталған компоненттің мазмұны оқушының дайын ақпаратты тек репродуктивті түрде қабылдауымен шектелмей, оны түсіну, байланыстыру, қолдану, негіздеу және қорытындылау логикасында игеруімен ерекшеленеді. Осы тұрғыдан алғанда интегративті-зерттеушілік компонент пәндік білімнің әрекеттік сипатқа көшуін, яғни білімнің пәндік білікке айналуын қамтамасыз ететін негізгі когнитивтік тетік ретінде қарастырылады.
STEM білім берудің интеграциялық табиғаты бұл компоненттің мәнін тереңдете түседі. Себебі жаратылыстану мен математиканың мазмұны технологиялық және инженерлік сипаттағы практикалық әрекеттермен, атап айтқанда, модельдеу, құрастыру, өлшеу, бақылау, салыстыру, дерек жинау және қарапайым талдау әрекеттерімен ұштасады [223]. Осындай кіріктірілген әрекет барысында оқушы тек жекелеген пәндік білімді меңгеріп қана қоймай, оны әртүрлі оқу жағдаяттарында қолдануға, өзара байланыстыруға және қарапайым зерттеу міндеттерін шешуде пайдалануға үйренеді. Сондықтан интегративті-зерттеушілік компонент бастауыш сынып оқушыларының пәндік білігін қалыптастыруда білімді мағыналы игерудің және оны тәжірибеде қолданудың өзегі болып саналады.
Интегративті-зерттеушілік компоненттің теориялық негіздері бірқатар жетекші ғылыми тұғырлармен сипатталады. Ең алдымен, әрекеттік тұғыр аясында оқу-танымдық әрекет тұлғаның психикалық дамуының негізгі механизмі ретінде қарастырылады. Л.С. Выготскийдің мәдени-тарихи теориясына сәйкес, танымдық амалдар бастапқыда әлеуметтік өзара әрекет барысында қалыптасып, біртіндеп оқушының ішкі интеллектуалдық жоспарына ауысады [224]. Бұл тұжырым STEM сабақтарында зерттеу әрекетін жұптық, топтық жұмыс, ортақ талқылау түрінде ұйымдастырудың ғылыми негізін құрайды және оқушының пәндік білімді бірлескен әрекет барысында игеріп, кейін оны дербес қолдану білігін қалыптастыруға мүмкіндік береді.
Әрекеттің құрылымын «мотив – мақсат – әрекет – операция» бірлігінде қарастырған А.Н. Леонтьев пен С.Л. Рубинштейн еңбектері де пәндік білімнің зерттеу міндеттерін шешудегі құралға айналу логикасын түсіндіреді. Осыған сәйкес STEM тапсырмасы дайын нәтижені қайталауға бағытталған әрекет емес, керісінше оқушының салыстыру, жіктеу, жалпылау, талдау, дәлелдеу сияқты танымдық операцияларды орындауы арқылы пәндік білімді әрекетте қолдану білігін дамытатын дидактикалық форма болып табылады.
Интегративті-зерттеушілік компонентті негіздеуде STEM білім берудің теориялық моделін жасаған шетелдік зерттеушілердің еңбектері де маңызды. Атап айтқанда, M. Sanders «Integrative STEM Education» тұжырымдамасында STEM-ді пәндердің формалды жиынтығы емес, инженерлік және технологиялық дизайнға негізделген интеграциялық оқыту жүйесі ретінде сипаттайды [225]. Оның пікірінше, ғылым мен математика білімдері нақты инженерлік міндеттерді шешу үдерісінде кіріктірілген жағдайда ғана оқушының зерттеушілік және қолданбалы ойлауы тиімді дамиды. Бұл көзқарас бастауыш деңгейде пәндік білімді зерттеу тапсырмаларымен ұштастыру арқылы пәндік білікті қалыптастырудың ғылыми негізін қалайды.
R. Bybee STEM білім беруді оқу тәжірибесіне енгізудің мақсаттары мен модельдерін жүйелей отырып, зерттеушілік әрекетке ерекше мән береді. Ғалым STEM-ді оқытуда білім мазмұны оқушыны зерттеу әрекетіне тартатын оқу тәжірибелері арқылы ұйымдастырылған жағдайда ғана пәндік нәтижелер сапалы қалыптасатынын көрсетеді. R. Bybee ұсынған 5E үлгісі бастауыш сынып оқушыларының пәндік білімді біртіндеп ұғынып, оны қарапайым зерттеу әрекеттерінде қолдану білігін кезеңдеп дамытуға мүмкіндік береді [226].
Қ.Т. Ыбыраимжанов еңбегінде бастауыш білім беру үдерісінде оқушылардың оқу-танымдық әрекетін белсенді ұйымдастырудың маңызы ерекше атап көрсетіледі. Ғалым бастауыш мектепте оқыту мазмұнын оқушылардың танымдық белсенділігін арттыруға бағыттау, оқу тапсырмаларын әрекеттік сипатта ұйымдастыру және білімді практикалық әрекет барысында қолдануға мүмкіндік жасау қажеттігін негіздейді [227]. Автордың пікірінше, оқыту үдерісінде проблемалық жағдаяттарды, практикалық тапсырмаларды және шығармашылық жұмыстарды қолдану оқушылардың білімді саналы меңгеруіне және оны түрлі оқу жағдайларында қолдану білігінің қалыптасуына ықпал етеді. Осы тұрғыдан алғанда бастауыш мектепте оқу-танымдық әрекетті белсенді ұйымдастыру оқушылардың пәндік білімді меңгеруін ғана емес, оны әрекет барысында қолдану қабілетін, яғни пәндік біліктің қалыптасуын қамтамасыз етеді.
Г.К. Есполованың зерттеуінде бастауыш сынып оқушыларының зерттеушілік құзыреттілігін қалыптастырудың құрылымдық-мазмұндық моделі ұсынылып, зерттеу әрекетінің негізгі кезеңдері – зерттеу сұрағын қою, бақылау, мәлімет жинау, талдау, қорытынды жасау – оқу тапсырмаларының мазмұнымен бірлікте қарастырылады [228]. Бұл STEM білім беру негізінде оқушының пәндік білімді тек меңгеріп қана қоймай, оны зерттеу әрекетінде қолдану білігін қалыптастырудың нақты механизмін көрсетеді.
Сонымен қатар Ұ.Б. Ахатаеваның диссертациялық зерттеуінде бастауыш сынып оқушыларының ғылыми-зерттеу әрекетін дамыту оқу тапсырмаларын зерттеу алгоритмі негізінде ұйымдастыру арқылы жүзеге асатыны дәлелденеді [229]. Зерттеуші оқу үдерісінде арнайы зерттеу тапсырмаларын, тәжірибелік жұмыстарды және жобалық әрекеттерді қолдану оқушылардың танымдық қызығушылығын, дербестігін және шығармашылық белсенділігін дамытуға мүмкіндік беретінін көрсетеді.
Зерттеушілік мәдениет пен зерттеу әрекетінің педагогикалық негіздерін қарастырған И.В. Носаева диссертациялық зерттеуінде оқушыларды білім беру үдерісінің бастапқы кезеңінен бастап зерттеу әрекетіне тарту олардың танымдық белсенділігін, дербестігін және ғылыми ізденіске қызығушылығын дамытуға мүмкіндік беретіні негізделеді [218, б. 98]. Ғалым зерттеушілік мәдениетті қалыптастыру үшін оқу үдерісінде бақылау, тәжірибе, дерек жинау және қорытынды жасау сияқты әрекеттерді жүйелі ұйымдастыру қажеттігін көрсетеді. Сонымен қатар зерттеу тапсырмаларын оқу мазмұнымен кіріктіру арқылы оқушылардың білімді саналы меңгеруі және оны практикалық әрекетте қолдану білігі қалыптасатынын дәлелдейді. Бұл тұжырымдар STEM сабақтарында пәндік білімді әрекетпен ұштастыра отырып, оқушылардың пәндік білігін жүйелі қалыптастырудың ғылыми негізін күшейтеді.
Осылайша, интегративті-зерттеушілік компонент STEM білім беру негізінде бастауыш сынып оқушыларының пәндік білігін қалыптастырудың когнитивтік өзегін құрайды. Ол пәндік білімді мағыналық тұрғыдан түсінуді, оны пәнаралық байланыста зерттеу әрекетінде қолдануды және алынған нәтижені дәлелді қорытындыға айналдыруды қамтамасыз етеді. Сондықтан бұл компонентті дамыту STEM сабақтарында зерттеу циклін жүйелі енгізуді, әрекетті кезеңдеп ұйымдастыруды және педагогикалық қолдауды біртіндеп азайта отырып оқушының танымдық дербестігін арттыруды талап етеді.
Интегративті-зерттеушілік компонентті бағалау өлшемі ретінде танымдық-зерттеушілік өлшем алынды. Бұл өлшем оқушының STEM мазмұны негізінде негізгі пәндік ұғымдар мен қарапайым заңдылықтарды меңгеру деңгейін, әртүрлі оқу пәндерінде игерілген білімдердің өзара байланысын түсінуін және осы білімдерді қарапайым зерттеу, жоба мен тәжірибелік әрекеттер барысында қолдана алуын кешенді түрде анықтауға бағытталған. Аталған өлшемнің мазмұны төмендегі көрсеткіштер арқылы нақтыланады.
Бірінші көрсеткіш – STEM мазмұны негізінде негізгі пәндік ұғымдар мен қарапайым заңдылықтарды меңгеру білімі. Бұл оқушының базалық пәндік ұғымдарды дұрыс тануы, олардың мәнін түсінуі және қарапайым оқу тапсырмаларын орындау барысында орынды қолдана алуымен сипатталады. Аталған көрсеткіш пәндік білімнің толықтығын, жүйелілігін және тұрақтылығын ғана емес, сол білімнің кейіннен пәндік білікке айналу мүмкіндігін де айқындайды. Өйткені ұғымдар мен заңдылықтарды саналы меңгеру – оларды оқу және практикалық әрекетте қолданудың алғышарты.
Екінші көрсеткіш – STEM мазмұны негізінде әртүрлі оқу пәндерінде меңгерілген негізгі білімдердің өзара байланысын түсінуі. Бұл көрсеткіш оқушының әртүрлі пәндерден алған білімдерін өзара кіріктіріп, олардың арасындағы мазмұндық байланысты аңғара алуымен сипатталады. Мұндай түсінік зерттеу мәселесін айқындауға, бақылау, өлшеу, салыстыру әрекеттерін мақсатты ұйымдастыруға және алынған нәтижені бірнеше пәннің мазмұны негізінде түсіндіруге мүмкіндік береді. Осы тұрғыдан бұл көрсеткіш пәндік білімдердің өзара байланысы арқылы пәндік біліктің интегративті сипатын көрсетеді.
Үшінші көрсеткіш – STEM мазмұны негізінде қарапайым зерттеу, жоба мен тәжірибе мазмұнын түсіну және деректерді ажырату, салыстыру, қорытындылау. Бұл оқушының қарапайым зерттеу немесе тәжірибелік әрекет барысында алынған деректерді ажырата алуы, оларды салыстыруы, талдауы, логикалық тұрғыдан қорытынды жасап, оны негізгі пәндік ұғымдар мен заңдылықтарға сүйене отырып негіздеуі арқылы айқындалады. Аталған көрсеткіш пәндік білімнің әрекеттік деңгейде қолданылуын және зерттеу жағдайында пәндік білікке айналуын сипаттайды.
Төменде екінші көрсеткішке сәйкес жоғары, орта, төмен деңгейлерді қарастырайық.
Жоғары деңгейде оқушы STEM мазмұны негізінде негізгі пәндік ұғымдар мен қарапайым заңдылықтарды терең меңгерген, олардың мәнін саналы түрде түсінеді және әртүрлі оқу пәндерінде еркін қолдана алады. Пәндер бойынша меңгерілген негізгі білімдердің өзара байланысын айқындап, оларды пәнаралық тұрғыда кіріктіре пайдаланады. Оқушы қарапайым зерттеу, жоба және тәжірибе мазмұнын толық түсініп, деректерді ажырату, салыстыру және қорытындылау әрекеттерін саналы түрде орындайды. Алынған нәтижелерге логикалық тұрғыдан негізделген қорытынды жасап, оны пәндік білімдермен дәлелдейді. Бұл деңгейде пәндік білім оқушы әрекетінде тұрақты түрде көрініс тауып, пәндік білік ретінде жүзеге асады.
Орта деңгейде оқушы STEM мазмұны негізінде негізгі пәндік ұғымдар мен қарапайым заңдылықтарды жалпы меңгергенімен, олардың мәнін түсінуде және қолдануда тұрақсыздық байқалады. Әртүрлі оқу пәндерінде меңгерілген білімдердің өзара байланысын ішінара түсінеді, бірақ пәнаралық кіріктіруде жүйелілік жеткіліксіз болады. Қарапайым зерттеу, жоба және тәжірибе мазмұнын түсінеді, деректерді ажырату мен салыстыру әрекеттерін орындайды, алайда қорытындылау кезінде дайын үлгілерге сүйенеді немесе пәндік білімді қолдануы толық болмайды. Бұл деңгейде пәндік білімнің пәндік білікке айналуы толық тұрақтанбаған сипатта көрінеді.
Төмен деңгейде оқушының STEM мазмұны негізіндегі негізгі пәндік ұғымдар мен қарапайым заңдылықтар жөніндегі білімі фрагментті сипатта болады, олардың мәнін толық түсінбейді. Әртүрлі оқу пәндерінде меңгерілген білімдердің өзара байланысын анықтауда қиындықтарға тап болады. Қарапайым зерттеу, жоба және тәжірибе мазмұнын түсінуі шектеулі, деректерді ажырату, салыстыру және қорытындылау әрекеттерін негізінен педагогикалық көмектің жәрдемімен ғана орындайды. Қорытындыны пәндік білімдермен негіздеу қабілеті жеткілікті деңгейде байқалмайды. Мұндай жағдайда пәндік білімнің әрекеттік деңгейде көрінуі әлсіз болғандықтан, пәндік білік те жеткілікті қалыптаспайды.
Қорыта келе, интегративті-зерттеушілік компонент STEM білім беру негізінде бастауыш сынып оқушыларының пәндік білігін қалыптастырудың танымдық өзегін құрайды. Бұл компонент STEM мазмұны негізінде негізгі пәндік ұғымдар мен қарапайым заңдылықтарды меңгеруді, әртүрлі оқу пәндерінде игерілген білімдердің өзара байланысын түсінуді, сондай-ақ қарапайым зерттеу, жоба және тәжірибе мазмұнын ұғыну арқылы деректерді ажырату, салыстыру және қорытындылау біліктерін қалыптастыруды қамтамасыз етеді.
Іс-әрекеттік-рефлексиялық компонент STEM білім беру негізінде бастауыш сынып оқушыларының пәндік білігін қалыптастырудың нәтижелік-әрекеттік құрамдас бөлігі болып табылады. Бұл компонент оқушының жаратылыстану-математикалық ұғымдарды, қарапайым технологиялық амалдарды және тілдік-танымдық құралдарды практикалық әрекет барысында орынды қолдана алуын, нақты оқу міндетін орындау арқылы нәтижеге жетуін, сондай-ақ орындалған әрекеттің барысы мен нәтижесін талдау, бағалау және жетілдіру қабілетін сипаттайды. Осы тұрғыдан алғанда аталған компонент пәндік білімнің әрекет үстінде іске асуын, яғни оның пәндік білікке айналуын, сонымен қатар оқушының өз әрекетін саналы түрде реттей алуын қамтамасыз етеді.
Аталған компоненттің теориялық негізін әрекеттік тұғыр құрайды. Оқу әрекетінде білім әрекет үстінде қалыптасатыны және мақсатқа бағытталған әрекеттер жүйесі арқылы игерілетіні Л.С. Выготский, А.Н. Леонтьев, С.Л. Рубинштейн еңбектерінде ғылыми тұрғыдан негізделген. STEM сабақтарында бұл ұстаным пәндік білімді тәжірибе жасау, модельдеу, құрастыру, жобалау және қолданбалы тапсырмаларды орындау арқылы меңгеру логикасымен көрініс табады. Демек, оқушы білімді жай қабылдаушы емес, оны әрекетте қолданушы субъект ретінде танылады. Бұл жағдай пәндік білімнің нақты әрекет барысында орнығып, пәндік білік ретінде қалыптасуына жағдай жасайды.
Іс-әрекеттік-рефлексиялық компоненттің қалыптасуы әрекетті кезеңдеп ұйымдастыру теориясымен де дәйектеледі. П.Я. Гальперин мен Н.Ф.Талызина еңбектерінде әрекет бастапқыда сыртқы, материалдық деңгейде орындалып, біртіндеп ішкі жоспарға көшетіні көрсетілген. STEM тапсырмаларында бұл өлшеу, бақылау, құралмен жұмыс, нәтижені белгілеу, оны түсіндіру және салыстыру әрекеттерін кезеңдеп меңгерту арқылы жүзеге асады. Осындай кезеңділік оқушының пәндік білімді нақты әрекет жағдайында қолдануына, әрекет тәсілдерін игеруіне және оларды біртіндеп дербес орындауына мүмкіндік береді. Сондықтан бұл компонент пәндік біліктің тек қалыптасуын ғана емес, оның тұрақтануын да қамтамасыз етеді.
Компоненттің рефлексиялық қыры орындалған әрекетті бағалау, қателікті анықтау, нәтижені түсіндіру және әрекет тәсілін жетілдіру арқылы көрінеді. Бұл үдерістер дамыта оқыту теориясында оқу әрекетінің маңызды нәтижесі ретінде сипатталған. В.В. Давыдов, Д.Б. Эльконин, Л.В. Занков еңбектерінде рефлексия оқушының өз әрекетіне саналы қатынасын қалыптастыратын тетік ретінде қарастырылады. STEM тапсырмаларындағы «жасау – тексеру – жетілдіру» циклі бастауыш сынып оқушыларының рефлексиялық ойлауын табиғи түрде дамытады. Бұл өз кезегінде оқушының пәндік білімді тек қолдануымен шектелмей, оны қолдану тиімділігін саралап, өз әрекетін түзету арқылы пәндік білікті сапалық тұрғыдан жетілдіруіне негіз болады.
Қазақстандық педагогикалық зерттеулерде де оқу әрекетінің нәтижелілігі білім алушының практикалық әрекетке белсенді қатысуымен және орындалған әрекетті саналы түрде талдай алуымен тығыз байланыста қарастырылады. Бастауыш оқыту теориясы мен әдістемесіне арналған еңбектерде оқу тапсырмаларын орындау барысында әрекет нәтижесін бағалау, қателікті түзету және әрекет тәсілін жетілдіру оқушының пәндік білігінің қалыптасуындағы маңызды шарт ретінде айқындалады. Сонымен қатар қазақстандық психология ғылымында бастауыш мектеп жасындағы өзін-өзі бақылау, еріктік реттеу және рефлексия элементтерінің дамуы әрекеттік сипаттағы оқу тапсырмаларымен қамтамасыз етілетіні көрсетіледі. Бұл тұжырымдар іс-әрекеттік-рефлексиялық компоненттің бастауыш сынып оқушыларының жас ерекшелік мүмкіндіктеріне сәйкес келетінін және олардың пәндік білігін қалыптастыруда ерекше орын алатынын дәлелдейді.
Іс-әрекеттік-рефлексиялық компонент STEM білім беру негізінде бастауыш сынып оқушыларының пәндік білігін қалыптастырудың нәтижелік қырын сипаттайды. Ол пәндік білімді әрекетте қолдануды, алынған нәтижені бағалауды, өз әрекетін талдауды және оқу әрекетін саналы түрде реттеуді қамтамасыз етеді. Сондықтан бұл компонент пәндік білімнің практикалық міндеттерді шешу құралына айналуын және оқушының өз іс-әрекетін жетілдіре алуын көрсететін маңызды құрылымдық бөлік болып табылады.
Іс-әрекеттік-рефлексиялық компонентті бағалау өлшемі ретінде практикалық-әрекеттік өлшем алынады. Аталған өлшем оқушының STEM мазмұны аясында пәндік білімді практикалық әрекетте қолдана алуын, жобалық және тәжірибелік жұмыстарда нақты өнім жасай алуын, сондай-ақ орындалған әрекетті рефлексиялық тұрғыдан талдап, жетілдіруін кешенді түрде айқындауға бағытталады. Бұл өлшем пәндік білімнің оқу және өмірлік жағдаяттарда іске асу деңгейін, яғни оның пәндік білік ретінде көріну дәрежесін анықтайды. Өлшем мазмұны төмендегі көрсеткіштер арқылы нақтыланады.
Бірінші көрсеткіш – STEM мазмұнды практикалық тапсырмаларда пәндік білімді қолдану, өмірлік мәселелерді шешу білігі. Бұл оқушының практикалық тапсырманың шартын түсінуі, пәндік білімге сүйене отырып әрекет тәсілін таңдауы және қарапайым оқу немесе өмірлік жағдаяттағы мәселені шешуге бағытталған шешім қабылдауы арқылы сипатталады. Аталған көрсеткіш пәндік білімнің әрекетте қолданылуын, яғни оның функционалдық сипатқа ие болуын айқындайды. Сондықтан бұл жерде негізгі назар оқушының білімді жаттап айтып беруінде емес, оны нақты практикалық жағдайда орынды пайдалана алуына аударылады.
Екінші көрсеткіш – жобалық және тәжірибелік тапсырмаларда пәндік білімді модельдеу мен құрастыру икемділігі. Бұл көрсеткіш оқушының теориялық білімді практикалық әрекетке көшіруі, модель, макет немесе қарапайым құрылым құрастыруы, тапсырманы орындау барысында құралдармен жұмыс жасауы және әрекет тәсілін жағдайға қарай бейімдеуі арқылы айқындалады. Мұнда пәндік білім оқушы әрекетінің мазмұндық негізіне айналып, жобалық және тәжірибелік қызметте нақты өнім жасауға мүмкіндік береді. Демек, бұл көрсеткіш пәндік біліктің қолданбалы және конструктивтік қырын сипаттайды.
Үшінші көрсеткіш – орындаған тапсырманың нәтижесін түсіндіру, өз әрекетін бағалау және жетілдіру рефлексиясы. Бұл оқушының орындалған жұмыстың нәтижесін түсіндіруі, өз әрекетінің тиімді және тиімсіз тұстарын анықтауы, жіберілген қателіктерін көрсетуі және келесі әрекетті жақсарту жолдарын ұсынуы арқылы көрінеді. Бұл көрсеткіш оқушының тек әрекет орындаушы емес, өз әрекетін талдай алатын, бағалайтын және түзететін субъект ретінде қалыптасуын көрсетеді. Сондықтан рефлексия пәндік біліктің сапалық жетілуін қамтамасыз ететін маңызды шарт болып табылады.
Төменде үшінші көрсеткішке сәйкес жоғары, орта, төмен деңгейлерді қарастырайық.
Жоғары деңгейде оқушы STEM мазмұнды практикалық тапсырмаларда пәндік білімді саналы және орынды қолданып, оқу және өмірлік мәселелерді дербес шешуге қабілетті болады. Жобалық және тәжірибелік жұмыстарда модельдеу мен құрастыру әрекеттерін өздігінен орындайды, әрекет тәсілін жағдаятқа сай таңдай алады және қажет болған жағдайда өзгерте алады. Орындаған тапсырманың нәтижесін дәлелді түсіндіріп, өз әрекетіне рефлексия жасап, кемшіліктерді анықтап, оларды жетілдіру жолдарын ұсынады. Бұл деңгейде пәндік білім оқушы әрекетінде еркін іске асырылып, тұрақты пәндік білік ретінде көрініс табады.
Орта деңгейде оқушы практикалық тапсырмаларда пәндік білімді қолданғанымен, көбіне мұғалімнің нұсқауына немесе дайын үлгіге сүйенеді. Жобалық және тәжірибелік тапсырмаларда модельдеу мен құрастыру әрекеттерін орындайды, алайда икемділігі тұрақсыз болып келеді, әрекет тәсілін өзгерту немесе жаңа жағдаятқа бейімдеу кезінде қиындықтар байқалады. Нәтижені түсіндіре алғанымен өз әрекетін бағалау мен жетілдіру жөніндегі тұжырымдары толық жүйеленбейді. Бұл деңгейде пәндік білімнің пәндік білікке айналуы байқалғанымен, оның дербестігі мен тұрақтылығы жеткіліксіз болады.
Төмен деңгейде оқушы STEM мазмұнды практикалық тапсырмаларда пәндік білімді қолдануда елеулі қиындықтарға тап болады және өмірлік мәселелерді шешу барысында дербестік танытпайды. Жобалық және тәжірибелік жұмыстарда модельдеу мен құрастыру әрекеттері жеткіліксіз қалыптасқан, көбіне нұсқауды қайталау деңгейінде қалады. Орындаған тапсырманың нәтижесін түсіндіру, өз әрекетін бағалау және жетілдіру бойынша рефлексиялық әрекеттері әлсіз дамыған. Мұндай жағдайда пәндік білім әрекетте толық іске аспайды, сондықтан пәндік біліктің қалыптасу деңгейі де төмен болады.
Қорыта айтқанда, іс-әрекеттік-рефлексиялық компонент STEM білім беру негізінде бастауыш сынып оқушыларының пәндік білігін қалыптастырудың нәтижелік-әрекеттік өзегін құрайды. Бұл компонент пәндік білімді практикалық тапсырмаларда қолдануды, жобалық және тәжірибелік әрекет арқылы нақты өнім жасауды және орындалған әрекетті рефлексиялық тұрғыдан бағалап, жетілдіру мәдениетін қамтамасыз етеді. Демек, аталған компонент пәндік білімнің әрекетте көрініс табуын, оқушының оны өмірлік және оқу жағдаяттарында қолдануын, сондай-ақ өз әрекетін саралау арқылы пәндік білігін жетілдіруін қамтамасыз ететін негізгі нәтижелік тетік болып табылады.
Жалпы алғанда, STEM білім беру негізінде бастауыш сынып оқушыларының пәндік білігін қалыптастыру үдерісі тұлғалық-мотивациялық, интегративті-зерттеушілік және іс-әрекеттік-рефлексиялық компоненттердің өзара бірлікте дамуы арқылы жүзеге асады. Әр компоненттің құрылымдық-мазмұндық негізі нақты өлшемдер мен көрсеткіштер арқылы айқындалып, олар оқушының пәндік білігінің қалыптасуын диагностикалауға мүмкіндік береді. Аталған компоненттер, олардың өлшемдері мен көрсеткіштері 6-кестеде жинақталып көрсетілді.



Кесте 6 - STEM білім беру негізінде бастауыш сынып оқушыларының пәндік білігін қалыптастырудың компоненттері, өлшемдері мен көрсеткіштері 

	Компонент
	Өлшемдер
	Көрсеткіштер

	Тұлғалық-мотивациялық 
	Мотивациялық-құндылықтық 
	- STEM мазмұнды тапсырмалар арқылы пәндік білімді меңгеруге қызығушылығы;
- пәндік білімнің өмірлік маңызын түсіну, оны STEM тапсырмаларды орындау ынтасы;
- STEM мазмұны негізінде қарапайым зерттеу, жоба мен тәжірибе жұмыстарын орындауға ұмтылу белсенділігі

	Интегративті-зерттеушілік 
	танымдық-зерттеушілік 
	- STEM мазмұны негізінде негізгі пәндік ұғымдар мен қарапайым заңдылықтарды меңгеру білімі;
- STEM мазмұны негізінде әртүрлі оқу пәндерінде меңгерілген негізгі білімдердің өзара байланысын түсінуі;
- STEM мазмұны негізінде қарапайым зерттеу, жоба мен тәжірибе мазмұнын түсіну және деректерді ажырату, салыстыру, қорытындылау 

	Іс-әрекеттік-рефлексиялық 
	Практикалық-әрекеттік 
	- STEM мазмұнды практикалық тапсырмаларда пәндік білімді қолдану, өмірлік мәселелерді шешу білігі;
- Жобалық және тәжірибелік тапсырмаларда пәндік білімді модельдеу мен құрастыру икемділігі;
- орындаған тапсырманың нәтижесін түсіндіру, өз әрекетін бағалау және жетілдіру рефлексиясы.



Кесте 6-да ұсынылған көрсеткіштер оқушының пәндік білігін бағалаудың мазмұндық негізін құрады. Осы көрсеткіштердің оқушы әрекетінде көріну дәрежесін анықтау мақсатында үш деңгейлі сипаттама, яғни жоғары, орта және төмен деңгейлер қолданылды. Деңгейлер көрсеткіштердің көріну тұрақтылығына, оқу әрекетін орындаудағы дербестік дәрежесіне, білімді қолдану нәтижелілігіне және әрекеттің саналы рефлексиялануына сүйене отырып айқындалды. Компоненттер бойынша деңгейлік сипаттамалар 7-кестеде берілді.

Кесте 7 – Компоненттер бойынша қалыптасу деңгейлері 

	Компонент
	Жоғары деңгей
	Орта деңгей
	Төмен деңгей

	1
	2
	3
	4

	Тұлғалық-мотивациялық
	Оқушы STEM мазмұнды тапсырмалар арқылы пәндік білімді меңгеруге тұрақты танымдық қызығушылық танытады және оны пәндік білік ретінде қолдануға саналы ұмтылады.
	Оқушы STEM мазмұнды тапсырмаларға қызығушылық білдіргенімен, ол тұрақсыз және көбіне сыртқы ынталандыруға тәуелді болады.
	Оқушының STEM мазмұнды тапсырмалар арқылы пәндік білімді меңгеруге қызығушылығы әлсіз немесе эпизодтық сипатта болады. Пәндік білімнің өмірлік маңызын жеткілікті түсінбейді, STEM тапсырмаларын

	1
	2
	3
	4

	
	Пәндік білімнің оқу және өмірлік маңызын түсініп, STEM тапсырмаларын орындауға ішкі мотивация негізінде белсенді қатысады. Қарапайым зерттеу, жоба және тәжірибелік жұмыстарды орындауға бастамашылық танытып, оқу әрекетінде тұрақты белсенділік көрсетеді.
	Пәндік білімнің өмірлік маңызын жалпы деңгейде түсінеді, алайда оны әрекетте қолдану қажеттілігін толық сезіне бермейді. Қарапайым зерттеу, жоба және тәжірибелік жұмыстарға қатысқанымен, белсенділігі мен бастамашылдығы тұрақты емес.
	орындауға тұрақты ынта білдірмейді. Қарапайым зерттеу, жоба және тәжірибелік жұмыстарды орындауға ұмтылысы байқалмайды, оқу әрекетіндегі белсенділігі төмен болады.

	Интегративті-зерттеушілік
	Оқушы STEM мазмұны негізінде негізгі пәндік ұғымдар мен қарапайым заңдылықтарды терең меңгерген және оларды әртүрлі оқу жағдаяттарында еркін қолдана алады. Әртүрлі оқу пәндерінде меңгерілген білімдердің өзара байланысын саналы түрде түсініп, оларды пәнаралық тұрғыда кіріктіре пайдаланады. Қарапайым зерттеу, жоба және тәжірибе мазмұнын толық түсініп, деректерді ажыратады, салыстырады, талдайды және логикалық қорытынды жасап, оны пәндік біліммен негіздей алады.
	Оқушы STEM мазмұны негізінде негізгі пәндік ұғымдар мен қарапайым заңдылықтарды жалпы деңгейде меңгергенімен, оларды қолдануда тұрақсыздық байқалады. Пәндер арасындағы байланысты ішінара түсінеді, бірақ пәнаралық кіріктіруі толық емес. Қарапайым зерттеу, жоба және тәжірибе мазмұнын түсінеді, деректерді ажырату мен салыстыру әрекеттерін орындайды, алайда қорытынды жасауда жүйелілік пен дәлелділік жеткіліксіз болады.
	Оқушының STEM мазмұны негізіндегі негізгі пәндік ұғымдар мен қарапайым заңдылықтар жөніндегі білімі фрагментті сипатта болады. Әртүрлі оқу пәндерінде меңгерілген білімдердің өзара байланысын анықтауда қиындық көреді. Қарапайым зерттеу, жоба және тәжірибе мазмұнын толық түсінбейді, деректерді ажырату, салыстыру және қорытындылау әрекеттерін орындауда елеулі қиындықтарға тап болады.

	Іс-әрекеттік-рефлексиялық
	Оқушы STEM мазмұнды практикалық тапсырмаларда пәндік білімді саналы және орынды қолданып, оқу
	Оқушы STEM мазмұнды практикалық тапсырмаларда пәндік білімді
	Оқушы STEM мазмұнды практикалық тапсырмаларда пәндік білімді қолдануда қиналады және өмірлік

	 және өмірлік мәселелерді дербес шеше алады. Жобалық және тәжірибелік тапсырмаларда модельдеу мен құрастыру әрекеттерін өздігінен орындайды, әрекет тәсілін жағдаятқа сай таңдайды және өзгерте алады. Орындаған тапсырманың нәтижесін дәлелді түсіндіріп, өз әрекетін бағалайды, кемшіліктерін анықтап, жетілдіру жолдарын ұсынады.
	 қолданғанымен, көбіне мұғалімнің көмегіне немесе дайын үлгіге сүйенеді. Жобалық және тәжірибелік тапсырмаларда модельдеу мен құрастыру әрекеттерін орындайды, алайда икемділігі тұрақсыз болады. Тапсырма нәтижесін түсіндіре алады, бірақ өз әрекетін бағалау және жетілдіру жөніндегі рефлексиясы толық жүйеленбейді.
	 мәселелерді шешуде дербестік танытпайды. Жобалық және тәжірибелік тапсырмаларда модельдеу мен құрастыру әрекеттері жеткіліксіз қалыптасқан. Орындаған тапсырманың нәтижесін түсіндіру, өз әрекетін бағалау және жетілдіру бойынша рефлексиялық әрекеттері әлсіз дамыған.



Жоғарыдағы 7-кестеде ұсынылған деңгейлік сипаттамалар бастауыш сынып оқушыларының STEM жағдайындағы пәндік білігін бағалаудың мазмұндық-диагностикалық негізін айқындайды. Анықталған компоненттер, өлшемдер, көрсеткіштер және деңгейлер оқушылардың пәндік білігінің қалыптасу нәтижесін сипаттайтын бағалау жүйесін құрайды.
Дегенмен пәндік біліктің қалыптасуы өздігінен жүзеге аспайды. Ол оқу мазмұнын мақсатты ұйымдастыруға, пәнаралық интеграцияланған тапсырмаларды жүйелі қолдануға, STEM әдістерін кезеңдеп енгізуге, оқушылардың зерттеу және жобалық әрекеттерін ұйымдастыруға және әдістемелік жүйенің бірізді жүзеге асуына тәуелді.
Осыған байланысты негізделген компоненттер, өлшемдер, көрсеткіштер мен деңгейлер STEM білім беру негізінде бастауыш сынып оқушыларының пәндік білігін қалыптастыру үдерісін ғылыми тұрғыдан жобалаудың негізін құрайды.
Келесі 2.3-тармақшада STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі ұсынылады.

2.3 STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі 
Педагогикалық зерттеулерде модельдеу білім беру шындығын жүйелі сипаттауға және оны ғылыми негізде жобалауға мүмкіндік беретін әмбебап әдіс ретінде қарастырылады. 
В.В. Краевский педагогикалық зерттеу логикасын «эмпирикалық сипаттау → теориялық модельдер (I–II) → нормативтік модель → болашақ педагогикалық әрекет жобасы» түріндегі бірізді қозғалыс ретінде түсіндіреді [230]. Ғалымның пайымдауынша, нормативтік модель «не істеу керек» деңгейінде жақсартылған педагогикалық шындықтың прообразы болып табылады және кейін нақты педагогикалық жобаны құрудың негізіне айналады.
Модельдің маңызды белгілерінің бірі - оның зерттелетін объектіні алмастыратын жүйе болуы және сол жүйені зерттеу арқылы объект туралы жаңа ақпарат алуға мүмкіндік беруі. В.А. Штофф берген анықтамаға сәйкес, модель - объектіні бейнелейтін немесе қайта өндіретін, оны белгілі бір дәрежеде алмастыра алатын әрі оны зерттеу нәтижесінде объект туралы жаңа мәлімет алуға мүмкіндік беретін ойша немесе материалдық жүйе болып табылады [231]. Демек, модель ғылыми таным үдерісінде күрделі құбылыстардың құрылымы мен заңдылықтарын түсіндіруге және оларды ғылыми негізде сипаттауға қызмет етеді.
Құрылымдық-мазмұндық модельді құрастыруда модельдің «мақсатқа тәуелді» табиғатын ашатын құрылымдық түсіндіру ерекше маңызға ие. Я.Г.Неуймин ұсынған тәсілде модель «төрт құрамды» конструкция ретінде сипатталады: субъект, субъект шешетін міндет, объект-түпнұсқа және сипаттау тілі немесе құралы [232]. Мұндай түсіндіру педагогикалық модельдеуде «нені түсіндіреміз, нені жақсартамыз?» және «модель қандай педагогикалық шешімге қызмет етеді?» деген сұрақтарды әдіснамалық өзекке шығарады.
Интеграцияланған STEM білім беруді модельдеуде STEM-нің интеграциялық және әрекеттік табиғаты ерекше мәнге ие. T.R. Kelley мен J.G.Knowles интеграцияланған STEM ұғымын екі немесе одан да көп STEM домендерінің мазмұнын STEM практикаларымен байланыстыра отырып, оқыту үдерісін шынайы өмір контекстінде ұйымдастыру және пәндер арасындағы байланысты күшейту арқылы оқуды тереңдету тәсілі ретінде анықтайды [158, с. 5].
Бастауыш білім беру деңгейінде STEM-нің әрекеттік өзегі көбіне инженерлік жобалау арқылы жүзеге асады. National Research Council әзірлеген A Framework for K-12 Science Education: Practices, Crosscutting Concepts, and Core Ideas құжатында инженерлік жобалау ғылыми зерттеу сияқты итеративті сипатта болатыны, яғни әр нұсқаның сынақтан өткізіліп, алынған деректерге сүйене отырып жетілдірілетіні және бұл үдерістің жүйелі қадамдар арқылы жүзеге асатыны атап көрсетіледі [233]. Мұндай тәсіл бастауыш мектеп жағдайында пәндік білімнің «пәндік білікке» айналуын табиғи түрде қолдайды. Себебі оқушылар өлшеу, бақылау, құрастыру, сынап көру және жетілдіру сияқты әрекеттерді орындау арқылы білімді қолданудың нақты тәсілдерін меңгереді.
Осы негізде құрылымдық-мазмұндық модель педагогикалық үдерісті тек сызбалық түрде «көрсету» құралы ғана емес, мақсат, мазмұн, оны жүзеге асыру тетіктері және нәтижені бағалау өлшемдерін бір логикаға біріктіретін педагогикалық жобалау құралы ретінде қолданылады. 
Елімізде қорғалып жүрген диссертациялық зерттеулерде мұндай модельдердің «блоктық» форматта берілуі жиі кездеседі. Өйткені блоктық құрылым педагогикалық үдерістің тұтастығын, яғни мақсат қою, оны жүзеге асыру және алынған нәтижені бағалау мен түзету кезеңдерінің өзара байланысын айқын көрсетуге мүмкіндік береді.
Мәселен, Ф.М. Салыбекова құрылымдық-мазмұндық модельді мақсаттық-мазмұндық, тұжырымдамалық-технологиялық және бағалау-нәтижелік блоктар бірлігі ретінде қарастырып, оның құрамына мотивациялық, танымдық, тұлғалық және іс-әрекеттік компоненттер, сондай-ақ өлшемдер мен деңгейлер кіретінін нақтылайды [234].
Х.Т. Масимова педагогтердің бағалау іс-әрекетін дамыту моделін мазмұндық, іс-әрекеттік және нәтижелік блоктардан тұратын құрылым ретінде сипаттайды [235]. Бұл модельде мотивациялық-мақсаттық, мазмұндық, технологиялық және рефлексивтік компоненттердің өзара байланысы көрсетілген.
А.Б. Абуханова ұсынған модельдің құрылымында тұжырымдамалық-мақсаттық, мазмұндық және рефлексиялық блоктар ерекшеленеді [236]. Бұл үлгі «мақсатқа бағдарланған мазмұн → іске асыру → рефлексия арқылы бағалау» логикасын айқын көрсетеді.
Ж.Б. Шарипходжаева болашақ мамандарды даярлаудың құрылымдық-мазмұндық моделінде мақсаттық-тұжырымдамалық, теориялық-әдіснамалық, мазмұндық-процессуалдық және нәтижелік блоктарды бөліп көрсетеді [237].
Ал, К.О. Оразбаева моделінде кәсіби құзыреттіліктің қалыптасуы мотивациялық, танымдық және іс-әрекеттік компоненттердің және олардың көрсеткіштерінің бірлігі арқылы сипатталады [238].
Жүргізілген талдау STEM білім беру негізінде бастауыш сынып оқушыларының пәндік білігін қалыптастыру моделін құрастыру барысында үш негізгі талапты сақтау орынды екенін көрсетеді:
- мақсат пен әдіснамалық тұғырларды айқын блокта көрсету;
- интеграцияланған STEM мазмұнын әрекеттік-процесуалдық тетіктер арқылы жүзеге асыру;
- нәтижені өлшем–көрсеткіш–деңгей жүйесі арқылы бағалап, оның түзету мүмкіндігін қарастыру.
Біздің зерттеуімізде STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделінің үш негізгі блогы қарастырылады:
- мақсаттық-әдіснамалық блок;
- мазмұндық-процесуалдық блок;
- өлшемдік-нәтижелік блок.
Мақсаттық-әдіснамалық блок зерттеліп отырған педагогикалық үдерістің ғылыми-теориялық бағыттылығын айқындайтын, модельдің мазмұнын жүйелі түрде ұйымдастыруға негіз болатын жетекші құрылымдық бөлігі болып табылады. Бұл блокта зерттеу мақсаты, оның тұжырымдамалық идеялары, теориялық негіздері және әдіснамалық негіздері айқындалады. Олар өзара байланыста қарастырылып, STEM білім беру негізінде бастауыш сынып оқушыларының пәндік білігін қалыптастыру үдерісін ғылыми тұрғыдан ұйымдастырудың жалпы логикасын белгілейді.
Мақсаттық-әдіснамалық блоктың құрылымы мақсат, тұжырымдамалық негіз, теориялық негіз және әдіснамалық негіз (тұғырлар мен ұстанымдар) элементтерінен тұрады.
Модельдің мақсаты – STEM білім беру негізінде бастауыш сынып оқушыларының пәндік білігін қалыптастыру. 
Бұл мақсат бастауыш білім мазмұнын пәнаралық байланыста ұйымдастыру арқылы оқушылардың пәндік білімді саналы меңгеруін, оны оқу және өмірлік жағдаяттарда қолдана алу қабілетін дамытуға бағытталады. STEM білім беру негізінде пәндік білік тек белгілі бір пән бойынша білім мен дағдының жиынтығы ретінде емес, оқушының білімді интеграцияланған түрде түсінуі, зерттеу әрекетінде қолдануы және практикалық мәселелерді шешу барысында пайдалана алу қабілеті ретінде қарастырылады. Осы тұрғыда пәндік білік оқушының танымдық белсенділігімен, зерттеушілік әрекетімен және шығармашылық ойлауымен тығыз байланыста қалыптасады.
Тұжырымдамалық негізі STEM білім беру негізінде бастауыш сынып оқушыларының білім сапасын арттыру идеясына сүйенеді. Қазіргі білім беру жүйесінде оқушылардың тек теориялық білімді меңгеруі жеткіліксіз, олар білімді түрлі жағдаяттарда қолдана алуы, мәселелерді шешуі және практикалық әрекет барысында жаңа білімді өздігінен игере алуы қажет. 
STEM білім беру осы талаптарды жүзеге асыруға мүмкіндік беретін пәнаралық интеграцияға негізделген білім беру тәсілі болып табылады. Бұл тәсіл ғылым, технология, инженерия және математика пәндерінің мазмұнын өзара байланыста ұйымдастыру арқылы оқушылардың білімді тұтас қабылдауына, логикалық және зерттеушілік ойлауын дамытуға, практикалық міндеттерді шешу қабілетін қалыптастыруға жағдай жасайды. Осы тұрғыдан STEM білім беру бастауыш сынып оқушыларының пәндік білімін әрекет арқылы меңгеруге, оны нақты өмірлік мәселелерді шешуде қолдануға бағытталған білім беру ортасын қалыптастырудың маңызды педагогикалық тетігі болып табылады.
Теориялық негізі зерттеудің ғылыми мазмұнын айқындайтын бірқатар философиялық және педагогикалық теорияларға сүйенеді. Атап айтқанда, таным теориясы білімнің қалыптасу заңдылықтарын түсіндіре отырып, оқушының білімді қабылдау, өңдеу және қолдану үдерісін ғылыми тұрғыдан негіздейді. Білім беру философиясы білім мазмұнының қоғам дамуы мен жеке тұлға қалыптасуындағы рөлін айқындайды. Жүйе теориясы білім беру үдерісін өзара байланысқан элементтерден тұратын тұтас жүйе ретінде қарастыруға мүмкіндік береді. Даму теориясы бастауыш мектеп жасындағы балалардың психологиялық-педагогикалық ерекшеліктерін және олардың танымдық дамуының заңдылықтарын ескере отырып оқыту үдерісін ұйымдастыру қажеттігін негіздейді. Ойлау теориясы оқушылардың логикалық, шығармашылық және зерттеушілік ойлауын дамыту мәселелерін қарастырады. Интеграция теориясы оқу пәндерінің мазмұнын өзара байланыстыра ұйымдастырудың педагогикалық негіздерін анықтайды. Ал инновациялық педагогика теориясы білім беру үдерісіне жаңа педагогикалық технологияларды енгізу арқылы оқыту сапасын арттырудың мүмкіндіктерін айқындайды. Осы теориялар STEM білім беру негізінде пәндік білікті қалыптастырудың теориялық негізін құрайды.
Әдіснамалық негізі зерттеу үдерісін ұйымдастырудың ғылыми тұғырлары мен педагогикалық ұстанымдарын қамтиды.
Зерттеу барысында жүйелік тұғыр білім беру үдерісін өзара байланысқан компоненттерден тұратын біртұтас педагогикалық жүйе ретінде қарастыруға мүмкіндік береді. Бұл тұғыр STEM білім беру негізінде пәндік білікті қалыптастырудың мақсаттары, мазмұны, әдістері мен нәтижелерінің өзара байланысын жүйелі түрде ұйымдастыруға негіз болады.
Пәнаралық тұғыр STEM білім берудің негізгі ерекшелігі болып табылатын пәндер интеграциясын жүзеге асыруға бағытталады. Бұл тұғыр оқу мазмұнын әртүрлі пәндердің өзара байланысы негізінде ұйымдастыру арқылы оқушылардың білімді кешенді қабылдауына және оны түрлі жағдаяттарда қолдануына мүмкіндік береді.
Зерттеушілік тұғыр оқушылардың танымдық әрекетін белсенді ұйымдастыруды көздейді. Бұл тұрғыда оқушылар бақылау, тәжірибе жасау, мәселені талдау, болжам жасау және нәтижені бағалау сияқты зерттеу әрекеттеріне қатысады. Мұндай әрекеттер олардың пәндік білімді терең түсінуіне және оны тәжірибеде қолдануына мүмкіндік береді.
Іс-әрекеттік тұғыр білімді дайын күйінде беруден гөрі оны әрекет барысында меңгеруге негізделеді. Оқушы оқу үдерісінде түрлі тапсырмаларды орындау, тәжірибе жүргізу, модельдеу және жобалау арқылы білімді белсенді түрде игереді.
Инженерлік тұғыр STEM білім берудің маңызды ерекшеліктерінің бірі болып табылады. Бұл тұғыр оқушылардың инженерлік ойлау элементтерін дамытуға, яғни мәселені анықтау, шешу жолдарын жоспарлау, модель құру, тәжірибе жасау және нәтижені жетілдіру сияқты әрекеттерді ұйымдастыруға бағытталады.
Сонымен қатар STEM білім беру негізінде пәндік білікті қалыптастыру үдерісі бірқатар педагогикалық ұстанымдарға сүйенеді. Тұлғаны дамыту ұстанымы оқушының жеке қабілеттерін, танымдық қызығушылығын және шығармашылық мүмкіндіктерін дамытуға бағытталған. Интеграциялық ұстаным оқу мазмұнын пәндер арасындағы байланыс негізінде ұйымдастыруды көздейді. Жобалық ұстаным оқушыларды нақты мәселелерді шешуге бағытталған жобалық әрекетке тарту арқылы олардың пәндік білімін практикалық әрекетпен ұштастыруды қамтамасыз етеді. Практикаға бағдарланған ұстаным білімді өмірлік жағдаяттармен байланыстыра отырып меңгеруді көздейді. Конструкторлық ұстаным оқушылардың модельдеу, құрастыру және жобалау әрекеттерін дамыту арқылы пәндік білімді практикалық тұрғыдан қолдануға мүмкіндік береді.
Қорыта келе, мақсаттық-әдіснамалық блок STEM білім беру негізінде бастауыш сынып оқушыларының пәндік білігін қалыптастырудың теориялық және әдіснамалық негіздерін айқындап, модельдің мазмұндық-процесуалдық және өлшемдік-нәтижелік блоктарын құруға ғылыми-әдіснамалық бағдар береді. Сонымен қатар бұл блок педагогикалық үдерісті ұйымдастырудың жетекші қағидалары мен бағыттарын анықтап, зерттеу моделінің құрылымдық тұтастығы мен логикалық жүйелілігін қамтамасыз етеді.
Модельдің мазмұндық-процесуалдық блогы мақсаттық-әдіснамалық блокта айқындалған теориялық тұжырымдамалар мен әдіснамалық бағдарларды бастауыш мектептің нақты оқу практикасына енгізуді қамтамасыз ететін модельдің негізгі функционалдық бөліктерінің бірі болып табылады. Бұл блок STEM білім беру негізінде бастауыш сынып оқушыларының пәндік білігін қалыптастырудың педагогикалық жүзеге асу механизмін сипаттайды. Яғни оқу үдерісінің мазмұнын ұйымдастыру, оны жүзеге асырудың тиімді формаларын анықтау, оқыту әдістерін іріктеу, оқу-әдістемелік құралдар жүйесін пайдалану және педагогикалық нәтижелерді диагностикалау мәселелері осы блоктың құрылымында қарастырылады.
Мазмұндық-процесуалдық блок STEM білім беру негізінде бастауыш сынып оқушыларының пәндік білігін қалыптастыру үдерісінен, оқу үдерісін ұйымдастыру формаларынан, оқыту әдістерінен, оқу-әдістемелік құралдардан тұрады. Олар өзара байланыста жүзеге асырылып, оқушылардың пәндік білімді интеграцияланған түрде меңгеруіне, оны практикалық әрекетте қолдануына және зерттеушілік іс-әрекет барысында дамытуына мүмкіндік береді.
STEM білім беру негізінде бастауыш сынып оқушыларының пәндік білігін қалыптастыру үдерісі тәжірибелік-эксперимент жұмысының анықтау, қалыптастыру және бақылау кезеңдері арқылы жүзеге асырылады.
Анықтау кезеңі зерттеу басталғанға дейін оқушылардың пәндік білігінің қалыптасу деңгейін анықтауға бағытталады. Бұл кезеңде оқушылардың пәндік білімді меңгеруге деген қызығушылығы, STEM мазмұнды тапсырмаларды орындауға деген мотивациясы, пәнаралық байланыстарды түсінуі, зерттеушілік әрекетке бейімділігі және оқу әрекетіндегі рефлексиялық қабілеттері диагностикаланады. Диагностикалық жұмыстар пәндік біліктің құрылымдық компоненттеріне сәйкес жүргізіледі.
Тұлғалық-мотивациялық компонентті анықтау мақсатында Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы» [239], сондай-ақ авторлық «STEM тапсырмаларында пәндік білімнің өмірлік маңызын түсіну ынтасын анықтау» және «STEM негізіндегі зерттеу, жоба, тәжірибеге ұмтылу сауалнамасы» қолданылады.
Интегративті-зерттеушілік компонентті анықтау үшін STEM мазмұны негізінде пәндік ұғымдар мен заңдылықтарды меңгеру тесті, «Пәнаралық жағдаяттық тапсырмалар арқылы пәндік білімдердің байланысын диагностикалау әдістемесі» атты авторлық әдістеме және А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары пайдаланылады [240].
Іс-әрекеттік-рефлексиялық компонентті анықтау үшін STEM мазмұнды практикалық, жобалық және тәжірибелік тапсырмалар кешені, сондай-ақ А.В.Карповтың «Рефлексивтілік деңгейін диагностикалау әдістемесінің» бейімделген нұсқасы қолданылады [241].
Қалыптастыру кезеңі STEM білім беру негізінде бастауыш сынып оқушыларының пәндік білігін қалыптастыруға бағытталған әдістемелік жүйені жүзеге асырумен сипатталады. Бұл кезеңде STEM мазмұнды тапсырмалар, жобалық әрекеттер, тәжірибелік жұмыстар және модельдеу әрекеттері оқу үдерісіне жүйелі түрде енгізіледі. Оқушылар пәндік білімді пәнаралық байланыста қолдануға бағытталған оқу тапсырмаларын орындап, зерттеу, тәжірибе жүргізу, модель құрастыру және жобалау әрекеттеріне қатысады.
Бақылау кезеңі енгізілген әдістемелік жүйенің тиімділігін анықтауға бағытталады. Бұл кезеңде оқушылардың пәндік білігінің қалыптасу деңгейі қайта диагностикаланып, бастапқы және қорытынды нәтижелер салыстырылады. Алынған нәтижелер математикалық-статистикалық әдістер арқылы өңделіп, тәжірибелік-эксперимент жұмысының тиімділігі дәлелденеді.
STEM білім беру негізінде пәндік білікті қалыптастыру барысында оқу үдерісі әртүрлі ұйымдастыру формалары арқылы жүзеге асырылады. Бұл формалар оқушылардың танымдық белсенділігін арттыруға, пәндік білімді практикалық әрекетте қолдануға және зерттеушілік әрекетін дамытуға бағытталған.
Арнайы STEM-сабақ – STEM мазмұнын мақсатты түрде жүзеге асыруға бағытталған сабақ түрі. Мұндай сабақтарда ғылым, технология, инженерия және математика мазмұны бір оқу мәселесін шешу барысында біріктіріледі. Сабақ барысында оқушылар нақты практикалық міндеттерді шешуге бағытталған тапсырмаларды орындап, тәжірибе жүргізеді, модель құрастырады және алынған нәтижелерді талдайды.
Пәнаралық STEM-сабақ – бірнеше пәннің мазмұнын интеграциялау арқылы ұйымдастырылатын сабақ түрі. Мұнда пәндік білімдер бір мәселені шешу барысында өзара байланыста қарастырылады. Мұндай сабақтар оқушылардың білімді тұтас қабылдауына және пәндер арасындағы байланысты түсінуіне мүмкіндік береді.
Пәнішілік STEM-сабақ – белгілі бір пән шеңберінде STEM элементтерін енгізу арқылы ұйымдастырылатын сабақ түрі. Бұл сабақтарда пәндік мазмұн сақтала отырып, тапсырмалар зерттеу, тәжірибе немесе модельдеу әрекеттері арқылы орындалады [242].
Тәжірибелік жұмыс – оқушылардың теориялық білімді практикалық әрекет барысында қолдануына бағытталған оқу формасы. Мұндай жұмыстар барысында оқушылар тәжірибе жүргізіп, нәтижелерін талдайды және ғылыми қорытынды жасайды.
Жобалық жұмыс – нақты мәселені шешуге бағытталған ұзақ мерзімді оқу әрекеті. Жоба барысында оқушылар мәселені анықтап, оны шешу жолдарын жоспарлайды, модель немесе өнім жасайды және өз жұмысын қорғап, нәтижесін бағалайды.
STEM білім беру негізінде пәндік білікті қалыптастыру барысында қолданылатын оқыту әдістері оқушылардың белсенді танымдық әрекетін ұйымдастыруға бағытталған.
Модельдеу әдісі зерттелетін құбылыстар мен процестердің құрылымын түсінуге мүмкіндік береді. Оқушылар түрлі модельдер құрастыру арқылы ғылыми ұғымдардың мәнін терең түсінеді.
Жобалау әдісі оқушыларды нақты мәселелерді шешуге бағытталған әрекетке тартады. Бұл әдіс зерттеушілік, шығармашылық және инженерлік ойлауды дамытуға ықпал етеді.
Тәжірибелік әдіс білімді практикалық әрекет арқылы меңгеруге мүмкіндік береді. Оқушылар тәжірибе жасап, нәтижелерін талдайды және қорытынды шығарады.
Рефлексия әдісі оқушылардың өз оқу әрекетін талдауына, жетістіктері мен қиындықтарын анықтауына және келесі оқу әрекетін жоспарлауына мүмкіндік береді.
STEM білім беру негізінде пәндік білікті қалыптастыру мақсатында арнайы әзірленген оқу-әдістемелік құралдар кешені пайдаланылды. Бұл кешен STEM мазмұнын оқу үдерісіне жүйелі енгізуге және оқушылардың пәндік білігін қалаптастыруға мүмкіндік береді.
STEM білім беру негізінде пәндік білікті қалыптастыруға арналған құралдар:
- «STEM білім беру негізі» факультатив курсының оқу бағдарламасы;
- «STEM білім беру негізі бойынша тапсырмалар кешені»;
- пәндік білікті қалыптастыруға бағытталған үшдеңгейлі STEM-сабақтардың сабақ жоспарлары жинағы;
- «STEM & пәндік білік» білім беру сайты.
Факультатив курс оқушыларды STEM мазмұнды тапсырмалармен жүйелі түрде таныстыруға бағытталған. Тапсырмалар кешені пәндік білімді пәнаралық байланыста қолдануға мүмкіндік береді. Үшдеңгейлі STEM сабақтары оқушылардың дайындық деңгейіне сәйкес тапсырмаларды кезең-кезеңмен күрделендіруге мүмкіндік береді. Ал «STEM & пәндік білік» сайты цифрлық білім беру ортасы ретінде оқу материалдарын, тапсырмаларды және қосымша ресурстарды ұсынуға мүмкіндік береді.
Қорыта айтқанда, мазмұндық-процесуалдық блок STEM білім беру негізінде бастауыш сынып оқушыларының пәндік білігін қалыптастыру үдерісін тәжірибелік тұрғыдан жүзеге асырудың мазмұнын, ұйымдастыру формаларын, әдістері мен құралдарын біріктіретін модельдің негізгі құрамдас бөлігі болып табылады. Бұл блок педагогикалық үдерісті жүйелі ұйымдастыру арқылы оқушылардың пәндік білімін интеграцияланған түрде меңгеруіне, зерттеушілік әрекетін дамытуға және білімді практикалық жағдаяттарда қолдана алу қабілетін қалыптастыруға мүмкіндік береді.
Өлшемдік-нәтижелік блок STEM білім беру негізінде бастауыш сынып оқушыларының пәндік білігін қалыптастырудың нәтижелерін ғылыми тұрғыдан айқындауға, бағалауға және деңгейлік тұрғыдан саралауға мүмкіндік беретін модельдің маңызды құрамдас бөлігі болып табылады. Бұл блок зерттеу барысында негізделген педагогикалық ықпалдың тиімділігін анықтауға, оқушылардың пәндік білігінің қалыптасу дәрежесін диагностикалауға және қол жеткізілген нәтижені нақты өлшемдер арқылы сипаттауға қызмет етеді. Сондықтан өлшемдік-нәтижелік блок модельдің қорытындылаушы бөлігі ретінде қарастырылып, оның мазмұнында компоненттер, өлшемдер, көрсеткіштер, қалыптасу деңгейлері және күтілетін нәтиже өзара байланыста беріледі.
Өлшемдік-нәтижелік блоктың мазмұны STEM білім беру негізінде бастауыш сынып оқушыларының пәндік білігін қалыптастыру үдерісінің ішкі құрылымына сәйкес айқындалды. Осыған байланысты аталған блокта пәндік біліктің үш негізгі компоненті белгіленді: тұлғалық-мотивациялық, интегративті-зерттеушілік және іс-әрекеттік-рефлексиялық. Әр компонент өзіне сәйкес өлшемдер және нақты көрсеткіштер арқылы сипатталады.
Тұлғалық-мотивациялық компонент - оқушының пәндік білімді меңгеруге деген ішкі ынтасын, танымдық қызығушылығын, білім мазмұнының құндылығын түсінуін және STEM тапсырмаларын орындауға белсенді қатысуға дайындық деңгейін сипаттайды. Аталған компоненттің өлшемі ретінде мотивациялық-құндылықтық өлшем алынды. Бұл өлшем оқушының STEM мазмұнды тапсырмалар арқылы пәндік білімді меңгеруге қызығушылығын; пәндік білімнің өмірлік маңызын түсінуін және оны STEM тапсырмаларын орындауға түрткі болатын ішкі ынтасын; STEM мазмұны негізінде қарапайым зерттеу, жоба және тәжірибе жұмыстарын орындауға ұмтылу белсенділігін анықтауға бағытталады. Демек, бұл компонент оқушының оқу әрекетіне сырттай емес, саналы және мағыналы қатынасын сипаттайды және пәндік біліктің қалыптасуындағы бастапқы уәждік негізді айқындайды.
Интегративті-зерттеушілік компонент - оқушының STEM мазмұны негізінде негізгі пәндік ұғымдар мен қарапайым заңдылықтарды меңгеру деңгейін, әртүрлі оқу пәндерінде игерілген білімдердің өзара байланысын түсінуін және оларды зерттеу, жоба, тәжірибе мазмұнында қолдана алуын көрсетеді. Осы компоненттің өлшемі ретінде танымдық-зерттеушілік өлшем алынды. Бұл өлшемнің көрсеткіштері ретінде STEM мазмұны негізінде негізгі пәндік ұғымдар мен қарапайым заңдылықтарды меңгеру білімі; әртүрлі оқу пәндерінде меңгерілген негізгі білімдердің өзара байланысын түсінуі; STEM мазмұны негізінде қарапайым зерттеу, жоба мен тәжірибе мазмұнын түсінуі, сондай-ақ деректерді ажырату, салыстыру және қорытындылау біліктері белгіленді. Аталған компонент оқушының пәндік білімді тек жеке пән шеңберінде ғана емес, пәнаралық байланыста, зерттеушілік логикада игеруін сипаттайды. Сондықтан бұл компонент STEM білім берудің кіріктіруші табиғатын және пәндік білімнің әрекеттік сипатқа көшуін бейнелейді.
Іс-әрекеттік-рефлексиялық компонент - оқушының пәндік білімді практикалық тапсырмаларда, жобалық және тәжірибелік әрекеттерде қолдана алуын, модельдеу мен құрастыру икемділігін, сондай-ақ өз әрекетін талдап, бағалап, жетілдіре алу қабілетін сипаттайды. Осы компоненттің өлшемі ретінде практикалық-әрекеттік өлшем анықталды. Оның көрсеткіштеріне STEM мазмұнды практикалық тапсырмаларда пәндік білімді қолдану және өмірлік мәселелерді шешу білігі; жобалық және тәжірибелік тапсырмаларда пәндік білімді модельдеу мен құрастыру икемділігі; орындаған тапсырманың нәтижесін түсіндіру, өз әрекетін бағалау және жетілдіру рефлексиясы жатқызылды. Бұл компонент пәндік білімнің нақты әрекетте көрініс табуын және оқушының өз оқу әрекетіне саналы қатынасын көрсететін нәтижелік сипаттағы бөлік болып табылады. Осы тұрғыдан ол білімнің пәндік білікке айналу дәрежесін нақтылайтын маңызды өлшемдік көрсеткіш қызметін атқарады.
Аталған компоненттер мен олардың көрсеткіштері негізінде STEM білім беру негізінде бастауыш сынып оқушыларының пәндік білігінің қалыптасу деңгейлері жоғары, орта және төмен деңгейлер бойынша сараланды. Мұндай деңгейлік жіктеу оқушының пәндік білігінің қалыптасу дәрежесін бірізді бағалауға және зерттеу нәтижелерін салыстырмалы тұрғыдан талдауға мүмкіндік береді.
Өлшемдік-нәтижелік блоктың қорытынды нәтижесі ретінде STEM білім беру негізінде пәндік білігі қалыптасқан бастауыш сынып оқушысы анықталады.
Мұндай оқушы STEM мазмұнды тапсырмаларға қызығушылық танытады, пәндік білімнің маңызын түсінеді, негізгі ұғымдар мен қарапайым заңдылықтарды пәнаралық байланыста меңгереді, оларды зерттеу, жобалау, тәжірибелік және өмірлік жағдаяттарда қолдана алады, өз әрекетінің нәтижесін талдап, бағалап, жетілдіруге ұмтылады. Яғни нәтиже ретінде тек белгілі бір көлемдегі білімді игерген оқушы емес, пәндік білімді әрекетте қолдана алатын, оны рефлексиялайтын және жаңа жағдаятқа бейімдеп пайдалана алатын бастауыш сынып оқушысының тұлғалық-практикалық бейнесі сипатталады.
Қорыта келе, өлшемдік-нәтижелік блок STEM білім беру негізінде бастауыш сынып оқушыларының пәндік білігін қалыптастырудың нәтижелерін бағалауға арналған тұтас диагностикалық жүйе ретінде қарастырылады. Бұл блокта айқындалған компоненттер, өлшемдер, көрсеткіштер, деңгейлер мен нәтиже зерттеу үдерісінің тиімділігін бағалаудың ғылыми негізін құрап, модельдің нәтижелік қисынын толықтырады. Сонымен қатар аталған құрылым оқушылардың пәндік білігінің қалыптасу динамикасын анықтауға, бастапқы және қорытынды нәтижелерді салыстыруға, сондай-ақ тәжірибелік-эксперименттік жұмыстың тиімділігін дәлелдеуге мүмкіндік береді.
Жоғарыдағыны түйіндей келе, STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделін 6-суретте ұсынамыз.  




Сурет 6 - STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі
Қорыта келе, жүргізілген талдау негізінде STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі әзірленді. Модель үш негізгі блоктан тұрады: мақсаттық-әдіснамалық, мазмұндық-процесуалдық және өлшемдік-нәтижелік.
Мақсаттық-әдіснамалық блокта зерттеудің мақсаты, теориялық және әдіснамалық негіздері айқындалды. Мазмұндық-процесуалдық блокта STEM сабақтары, жобалық және тәжірибелік жұмыстар арқылы пәндік білікті қалыптастырудың педагогикалық тетіктері сипатталды. Ал өлшемдік-нәтижелік блокта пәндік біліктің тұлғалық-мотивациялық, интегративті-зерттеушілік және іс-әрекеттік-рефлексиялық компоненттері, олардың өлшемдері мен қалыптасу деңгейлері белгіленді.
Ұсынылған модель STEM білім беру негізінде бастауыш сынып оқушыларының пәндік білігін жүйелі қалыптастыруға және оның нәтижелерін ғылыми тұрғыдан бағалауға мүмкіндік береді. Алайда модельдің тиімділігі мен педагогикалық мүмкіндіктерін тек теориялық тұрғыдан негіздеу жеткіліксіз, оны білім беру тәжірибесінде тексеру маңызды. Осыған байланысты зерттеу барысында ұсынылған құрылымдық-мазмұндық модельдің тиімділігін айқындау мақсатында тәжірибелік-эксперимент жұмысы ұйымдастырылды.
Сондықтан келесі бөлімде STEM білім беру негізінде бастауыш сынып оқушыларының пәндік білігін қалыптастырудың тәжірибелік-эксперимент жұмысының мазмұны, кезеңдері және алынған нәтижелері қарастырылады.






















3 STEM БІЛІМ БЕРУ НЕГІЗІНДЕ БАСТАУЫШ СЫНЫП ОҚУШЫЛАРЫНЫҢ ПӘНДІК БІЛІГІН ҚАЛЫПТАСТЫРУДЫҢ ТӘЖІРИБЕЛІК-ЭКСПЕРИМЕНТ ЖҰМЫСЫ

3.1 STEM білім беру негізінде бастауыш сынып оқушыларының пәндік білігін қалыптастыру диагностикасы
STEM білім беру негізінде бастауыш сынып оқушыларының пәндік білігін қалыптастыру үдерісін ғылыми тұрғыдан тексеру мақсатында тәжірибелік-эксперимент жұмысы ұйымдастырылды. Тәжірибелік-эксперимент жұмысы ұсынылған құрылымдық-мазмұндық модель мен әдістемелік жүйенің тиімділігін тәжірибе жүзінде тексеруге бағытталды.
Тәжірибелік-эксперимент жұмысының мақсаты – STEM білім беру негізінде бастауыш сынып оқушыларының пәндік білігінің қалыптасу деңгейін анықтау, әзірленген әдістемелік жүйені оқу үдерісіне енгізу және оның тиімділігін тәжірибелік-эксперимент жұмыс нәтижелері арқылы тексеру.
Осы мақсатқа сәйкес тәжірибелік-эксперимент жұмысының міндеттері төмендегідей айқындалды:
- STEM білім беру негізінде бастауыш сынып оқушыларының пәндік білігінің қалыптасу деңгейін анықтауға арналған диагностикалық құралдарды іріктеу;
- оқушылардың пәндік білігінің бастапқы деңгейін анықтау мақсатында диагностикалық зерттеу жүргізу және алынған нәтижелерді талдау;
- әдістемелік жүйені оқу үдерісіне енгізу;
- қалыптастыру кезеңінде STEM негізіндегі оқу тапсырмалары, жобалық және тәжірибелік жұмыстар арқылы пәндік білікті дамыту;
- бақылау кезеңінде оқушылардың пәндік білігінің қалыптасу деңгейін қайта анықтау және эксперимент нәтижелерін салыстырмалы талдау;
- ұсынылған әдістемелік жүйенің тиімділігін ғылыми тұрғыдан дәлелдеу.
Тәжірибелік-эксперимент жұмысы үш кезеңде жүзеге асырылды: анықтау кезеңі, қалыптастыру кезеңі, бақылау кезеңі.
Анықтау кезеңінің мақсаты – бастауыш сынып оқушыларының STEM білім беру негізінде қалыптасатын пәндік білігінің бастапқы деңгейін анықтау. Бұл кезеңде зерттеу мәселесіне байланысты психологиялық-педагогикалық және әдістемелік әдебиеттерге талдау жасалып, пәндік біліктің құрылымдық компоненттері (тұлғалық-мотивациялық, интегративті-зерттеушілік, іс-әрекеттік-рефлексиялық) нақтыланды. Сонымен қатар зерттеу көрсеткіштері мен деңгейлері анықталып, диагностикалық әдістемелер іріктелді. Алынған нәтижелер талданып, оқушылардың пәндік білігінің бастапқы деңгейі анықталды.
Қалыптастыру кезеңінің мақсаты – әзірленген әдістемелік жүйені оқу үдерісіне енгізу және STEM мазмұнды оқу әрекеттері арқылы бастауыш сынып оқушыларының пәндік білігін дамыту. Бұл кезеңде пәндік білікті қалыптастыруға бағытталған әдістемелік жүйе оқу үдерісіне енгізілді. Пәнаралық байланысқа негізделген сабақтар, зерттеу тапсырмалары, жобалық жұмыстар ұйымдастырылып, оқушылардың зерттеушілік белсенділігін, шығармашылық ойлауын және практикалық тапсырмаларды орындау қабілеттерін дамытуға бағытталған оқу жағдаяттары құрылды. 
Бақылау кезеңінің мақсаты – қалыптастыру кезеңінде енгізілген әдістемелік жүйенің тиімділігін анықтау және зерттеу болжамының дұрыстығын тексеру. Бұл кезеңде оқушылардың пәндік білігінің қалыптасу деңгейі қайта диагностикаланды. Алынған мәліметтер статистикалық өңдеуден өткізіліп, тәжірибелік-эксперимент жұмысының нәтижелері жүйеленді. Нәтижесінде STEM білім беру негізінде бастауыш сынып оқушыларының пәндік білігін қалыптастыруға бағытталған ұсынылған әдістемелік жүйенің тиімділігі дәлелденіп, тиісті қорытындылар жасалды.
Зерттеу жұмысы Шымкент қаласындағы «Жас Дарын-2» ЖШС бастауыш мектебінде және Түркістан облысы, Сауран ауданы, Шекербұлақ ауылы, «Қазыбек би» атындағы жалпы білім беретін мектебінде жүргізілді. Экспериментке аталған мектептердің 3-сынып оқушылары қатысты. Зерттеу барысында эксперимент тобына «Жас Дарын-2» ЖШС бастауыш мектебінің 86 оқушысы, ал бақылау тобына «Қазыбек би» атындағы жалпы білім беретін мектебінің 88 оқушысы алынды.
Бастауыш сынып оқушыларының STEM білім беру жағдайында қалыптасатын пәндік білігінің бастапқы деңгейін айқындау мақсатында анықтау эксперименті ұйымдастырылды. Бұл эксперимент пәндік біліктің құрылымына сәйкес анықталған үш негізгі компонент негізінде жүргізілді: тұлғалық-мотивациялық, интегративті-зерттеушілік және іс-әрекеттік-рефлексиялық.
Әр компонент бойынша оқушылардың пәндік білігінің қалыптасу деңгейін анықтау үшін арнайы диагностикалық әдістемелер кешені қолданылды. Зерттеу барысында пайдаланылған диагностикалық құралдар пәндік біліктің құрылымдық компоненттеріне сәйкес іріктеліп, 8-кестеде жүйеленді.

Кесте 8 – Пәндік біліктің құрылымдық компоненттерін анықтауға арналған диагностикалық әдістемелер

	Компонент
	Диагностикалық әдістемелер

	1
	2

	Тұлғалық-мотивациялық 
	1. Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы»
2. «STEM тапсырмаларында пәндік білімнің өмірлік маңызын түсіну ынтасын анықтау әдістемесі» атты авторлық сауалнама
3. «STEM негізіндегі зерттеу, жоба, тәжірибеге ұмтылу сауалнамасы» атты авторлық сауалнама

	Интегративті-зерттеушілік 
	1. STEM мазмұны негізінде пәндік ұғымдар, заңдылықтарды меңгеру тесті
2. «Пәнаралық жағдаяттық тапсырмалар арқылы пәндік білімдердің байланысын диагностикалау әдістемесі» авторлық әдістеме
3. А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары



8 – кестенің жалғасы

	1
	2

	Іс-әрекеттік-рефлексиялық 
	1. STEM мазмұнды практикалық, жобалық және тәжірибелік тапсырмалар кешені
2. А.В. Карпов ұсынған «Рефлексивтілік деңгейін диагностикалау әдістемесі» бейімделген әдістемесі



Анықтау кезеңіне арналған диагностикалау бастауыш сынып оқушыларының пәндік білігінің құрылымдық компоненттерін тұлғалық-мотивациялық, интегративті-зерттеушілік және іс-әрекеттік-рефлексиялық қырларында кешенді түрде бағалауға мүмкіндік берді.
Тұлғалық-мотивациялық компоненттің «STEM мазмұнды тапсырмалар арқылы пәндік білімді меңгеруге қызығушылығы» көрсеткішінің қалыптасу деңгейін анықтау мақсатында Г.Н. Казанцева ұсынған «Оқу пәніне деген қатынасты зерттеу әдістемесі» негізге алынды. Зерттеудің мақсаты мен міндеттеріне сәйкес аталған әдістеме «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы» ретінде бейімделіп қолданылды.
Әдістеме оқушылардың оқу пәніне қатынасын және оқу әрекетіне байланысты танымдық қызығушылық деңгейін анықтауға мүмкіндік беретін диагностикалық құрал болып табылады. Бейімдеу барысында әдістеменің құрылымдық негізі сақталып, сауалнама тұжырымдары бастауыш сынып оқушыларының STEM мазмұнды тапсырмаларға (есеп, тәжірибе, модельдеу) деген қызығушылығын анықтауға бағытталды. Сауалнаманың толық мазмұны А қосымшада келтірілген.
Сауалнама 10 сұрақтан тұрады және ол эксперимент және бақылау топтарындағы оқушыларға берілді. Оқушылар берілген пікірлерді оқып, өз көзқарасына сәйкес «келісемін», «кейде», «келіспеймін» жауап нұсқаларының бірін белгіледі. Сауалнама нәтижелері балдық жүйе бойынша өңделді: «келісемін» – 2 балл, «кейде» – 1 балл, «келіспеймін» – 0 балл. Ең жоғары балл – 20.
Г.Н.Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасының» нәтижелері 8-кесте мен  7-суретте ұсынылған.

Кесте 8 – Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы» нәтижелері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	8
	9,09
	39
	44,32
	41
	46,59

	Бақылау тобы
	13
	15,12
	34
	39,53
	39
	45,35





Сурет 7 – «STEM мазмұнды тапсырмалар арқылы пәндік білімді меңгеруге қызығушылық» сауалнамасы нәтижелерінің диаграммасы

Кестеде берілген деректерді талдау бастауыш сынып оқушыларының «STEM мазмұнды тапсырмалар арқылы пәндік білімді меңгеруге қызығушылығы» көрсеткішінің қалыптасу деңгейлері эксперимент және бақылау топтарында айтарлықтай айырмашылық жоқтығын көрсетеді.
Эксперимент тобында жоғары деңгей 8 оқушыны (9,09%), орта деңгей 39 оқушыны (44,32%), ал төмен деңгей 41 оқушыны (46,59%) құрады. Бұл топта оқушылардың басым бөлігі пәндік білімді STEM мазмұнды тапсырмалар арқылы меңгеруге орта және төмен деңгейде қызығушылық танытатыны байқалады.
Бақылау тобында да ұқсас көрініс анықталды: жоғары деңгей 13 оқушыда (15,12%), орта деңгей 34 оқушыда (39,53%), төмен деңгей 39 оқушыда (45,35%) тіркелді. Бұл топта да оқушылардың едәуір бөлігі STEM мазмұнды тапсырмаларға қатысты тұрақты танымдық қызығушылықтың жеткіліксіз деңгейде қалыптасқанын аңғартады.
Алынған нәтижелер тәжірибелік-эксперимент жұмысының анықтау кезеңінде эксперимент және бақылау топтары арасында айтарлықтай айырмашылықтың жоқтығын, ал оқушылардың көпшілігінде пәндік білімді STEM мазмұнды тапсырмалар арқылы меңгеруге деген қызығушылықтың жеткіліксіз қалыптасқанын көрсетті. 
Тұлғалық-мотивациялық компоненттің пәндік білімнің өмірлік маңызын түсіну және оны STEM тапсырмаларды орындау ынтасы көрсеткішінің қалыптасу деңгейін анықтау мақсатында «STEM тапсырмаларында пәндік білімнің өмірлік маңызын түсіну ынтасын анықтау әдістемесі» атты авторлық сауалнама қолданылды.
Әдістеменің мақсаты – STEM білім беру негізінде бастауыш сынып оқушыларының пәндік білімнің оқу және өмірлік маңызын құндылық ретінде қабылдауын, сондай-ақ STEM мазмұнды тапсырмаларды орындауға деген ішкі ынта деңгейін айқындау.
Әдістеме сауалнама түрінде жүргізілді және ол Эксперимент тобы мен Бақылау тобының оқушыларына ұсынылды. Сауалнама сұрақтары оқушылардың пәндік білімнің өмірдегі рөлін түсінуін, оны оқу тапсырмаларында қолдануға деген қатынасын және STEM мазмұнды тапсырмаларды орындауға ынтасын анықтауға бағытталды.
Сауалнама 10 сұрақтан тұрады. Әр сұрақ бойынша оқушылар өз көзқарасына сәйкес «келісемін», «кейде», «келіспеймін» жауап нұсқаларының бірін таңдады. Сауалнаманың толық мазмұны Ә қосымшада берілген.
Сауалнама нәтижелері балдық жүйе негізінде бағаланды: «келісемін» – 2 балл, «кейде» – 1 балл, «келіспеймін» – 0 балл. Сауалнама бойынша жиналуы мүмкін ең жоғары балл 20 болды. Әр оқушының жинаған балдарының қосындысы есептеліп, алынған нәтижелер негізінде зерттеліп отырған көрсеткіштің қалыптасу деңгейі анықталды.
Тұлғалық-мотивациялық компоненттің пәндік білімнің өмірлік маңызын түсіну, оны STEM тапсырмаларды орындау ынтасы көрсеткішінің қалыптасу деңгейін анықтауға арналған «STEM тапсырмаларында пәндік білімнің өмірлік маңызын түсіну ынтасын анықтау әдістемесі» бойынша алынған нәтижелер 9-кестеде, 8 - суретте берілген.

Кесте 9 – «STEM тапсырмаларында пәндік білімнің өмірлік маңызын түсіну ынтасын анықтау әдістемесі» бойынша тұлғалық-мотивациялық компоненттің қалыптасу деңгейлері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	14
	15,91
	35
	39,77
	39
	44,32

	Бақылау тобы
	12
	13,95
	38
	44,19
	36
	41,86





Сурет 8 – Пәндік білімнің өмірлік маңызын түсіну және STEM тапсырмаларын орындау ынтасының қалыптасу деңгейлерінің салыстырмалы көрінісі

Кесте деректерін талдау бастауыш сынып оқушыларының пәндік білімнің өмірлік маңызын түсіну және оны STEM тапсырмаларды орындау ынтасы көрсеткішінің қалыптасу деңгейлері эксперимент және бақылау топтарында шамалас екенін көрсетеді.
Эксперимент тобында жоғары деңгей 14 оқушыда (15,91%), орта деңгей 35 оқушыда (39,77%), ал төмен деңгей 39 оқушыда (44,32%) анықталды. Бұл топта оқушылардың басым бөлігінде пәндік білімнің өмірлік маңызын түсінуі мен STEM тапсырмаларын орындауға деген ішкі ынтасының орта және төмен деңгейде қалыптасқаны байқалады.
Бақылау тобында жоғары деңгей 12 оқушыны (13,95%), орта деңгей 38 оқушыны (44,19%), төмен деңгей 36 оқушыны (41,86%) құрады. Мұнда да оқушылардың едәуір бөлігінде пәндік білімді өмірлік құндылық ретінде қабылдау мен STEM тапсырмаларын орындауға ынтаның тұрақсыз немесе жеткіліксіз деңгейде қалыптасқаны көрінеді.
Екі топта да төмен деңгей көрсеткіштерінің үлесінің жоғары болуы бастауыш сынып оқушыларының пәндік білімнің өмірлік маңызын саналы түрде ұғынуы және оны STEM мазмұнды тапсырмаларды орындауда мотив ретінде қолдануы жеткілікті деңгейде қалыптаспағанын айқындайды. 
Тұлғалық-мотивациялық компоненттің STEM мазмұны негізінде қарапайым зерттеу, жоба мен тәжірибе жұмыстарын орындауға ұмтылу белсенділігі көрсеткішінің қалыптасу деңгейін анықтау мақсатында «STEM негізіндегі зерттеу, жоба, тәжірибеге ұмтылу сауалнамасы»» атты авторлық сауалнама қолданылды. Сауалнама сұрақтарын құрастыруда Г.Х. Валеев ұсынған 3 – 4 сынып оқушыларына арналған сауалнаманың құрылымдық ерекшеліктері ескерілді [243].
Сауалнаманың мақсаты: Бастауыш сынып оқушыларының STEM мазмұны негізінде қарапайым зерттеу, жобалық және тәжірибелік тапсырмаларды орындауға ішкі ұмтылысын, сондай-ақ осы әрекеттерге қатысу белсенділігінің деңгейін айқындау.
Оқушыларға төмендегідей нұсқаулық берілді: Құрметті жас дос! Сені сауалнамаға қатысып, төмендегі сұрақтар бойынша өз ойыңа сәйкес келетін жауаптың бір нұсқасын таңдап белгілеуіңді сұраймыз. Аты-жөніңді жазу міндетті емес.
Сауалнама бастауыш сынып оқушыларына арналған, жабық құрылымды түрде әзірленді. Әр сұрақ бойынша жауап нұсқалары алдын ала ұсынылды: «иә», «жоқ», «білмеймін», «ойланамын».
Сауалнаманың мазмұны:
1-сұрақ. Сен «Математика» сабақтарында өмірде кездесетін жағдаяттарға байланысты есептерді өз бетіңмен құрастырып көргің келе ме?
Бұл сұрақ оқушының практикалық және зерттеушілік тапсырмаларға қатысуға ұмтылысын анықтауға бағытталды.
2-сұрақ. Сен «Дүниетану» және «Жаратылыстану» сабақтарында өз бетіңмен тәжірибе жасағың келе ме?
Сұрақ тәжірибелік әрекетке және зерттеу жүргізуге ұмтылу белсенділігін айқындайды.
3-сұрақ. Сен робот, макет немесе қарапайым құрылымдар құрастыруды бастауыш сыныптан үйрену дұрыс деп ойлайсың ба?
Бұл сұрақ жобалық және конструкциялық әрекеттерге қызығушылық пен ұмтылысты анықтауға бағытталған.
4-сұрақ. Сабақта LEGO немесе басқа материалдармен құрастыру жұмыстары саған қызықты ма?
Сұрақ жобалық және тәжірибелік тапсырмаларға қатысуға деген белсенділікті бағалауға мүмкіндік береді.
5-сұрақ. Әртүрлі пәндерден (математика, жаратылыстану, тіл сабақтары) алынған білімді біріктіріп, жоба немесе тапсырма орындауға тырысып көргің келе ме?
Бұл сұрақ пәнаралық жобалық әрекетке ұмтылу белсенділігін анықтауға бағытталған.
Балдық-деңгейлік бағалау шкаласы.
Сауалнама нәтижелері балдық жүйе бойынша бағаланды: «иә» – 3 балл, «ойланамын» – 2 балл, «білмеймін» – 1 балл, «жоқ» – 0 балл. Сауалнама 5 сұрақтан тұрғандықтан, максималды балл 15-ке тең болды. Әр оқушының жинаған балдары қосылып, нәтижелер негізінде көрсеткіштің қалыптасу деңгейі айқындалды.
Жиналған балдар негізінде көрсеткіштің қалыптасу деңгейлері төмендегідей айқындалды:
Жоғары деңгей (11–15 балл): Оқушы STEM мазмұны негізінде қарапайым зерттеу, жоба мен тәжірибе жұмыстарын орындауға тұрақты ұмтылыс танытады, тәжірибе жасауға, құрылым құрастыруға, жобалық тапсырмаларға белсенді қатысады.
Орта деңгей (6–10 балл): Зерттеу, жоба және тәжірибе жұмыстарына ұмтылысы бар, бірақ ол тұрақсыз сипатта болады; әрекет көбіне мұғалімнің қолдауымен жүзеге асады.
Төмен деңгей (0–5 балл): Оқушы зерттеу, жоба және тәжірибелік тапсырмаларды орындауға ұмтылмайды немесе белсенділік танытпайды, оқу әрекетінде енжарлық байқалады.
Тұлғалық-мотивациялық компоненттің STEM мазмұны негізінде қарапайым зерттеу, жоба мен тәжірибе жұмыстарын орындауға ұмтылу белсенділігі көрсеткішінің қалыптасу деңгейін анықтауға арналған авторлық «STEM негізіндегі зерттеу, жоба, тәжірибеге ұмтылу сауалнамасының» нәтижелері 10-кесте мен 9-суретте берілген.

Кесте 10 – «STEM негізіндегі зерттеу, жоба, тәжірибеге ұмтылу сауалнамасы» бойынша тұлғалық-мотивациялық компоненттің қалыптасу деңгейлері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	17
	19,32
	35
	39,77
	36
	40,91

	Бақылау тобы
	15
	17,45
	34
	39,53
	37
	43,02






Сурет 9 – Эксперимент және бақылау топтарындағы қарапайым зерттеу, жоба мен тәжірибе жұмыстарын орындауға ұмтылу белсенділігінің салыстырмалы диаграммасы

Кестедегі деректерді талдау бастауыш сынып оқушыларының STEM мазмұны негізінде қарапайым зерттеу, жоба мен тәжірибе жұмыстарын орындауға ұмтылу белсенділігі көрсеткішінің қалыптасу деңгейлері эксперимент және бақылау топтарында ұқсас сипатта екенін көрсетеді.
Эксперимент тобында жоғары деңгей – 17 оқушыда (19,32%), орта деңгей – 35 оқушыда (39,77%), ал төмен деңгей – 36 оқушыда (40,91%) анықталды. Нәтижелер көрсеткендей, бұл топтағы оқушылардың басым бөлігінде зерттеу, жобалық және тәжірибелік тапсырмаларды орындауға ұмтылу белсенділігі орта және төмен деңгейде қалыптасқан.
Бақылау тобында да ұқсас нәтижелер тіркелді: жоғары деңгей – 15 оқушыда (17,45%), орта деңгей – 34 оқушыда (39,53%), ал төмен деңгей – 37 оқушыда (43,02%). Бұл топта да оқушылардың едәуір бөлігінде зерттеу, жоба және тәжірибелік жұмыстарды орындауға бағытталған белсенділіктің тұрақсыз немесе әлсіз екені байқалды.
Жалпы алынған нәтижелер тұлғалық-мотивациялық компоненттің аталған көрсеткіші бойынша оқушылардың көпшілігінде зерттеу және тәжірибелік әрекетке ұмтылу белсенділігі жеткілікті деңгейде қалыптаспағанын, яғни орта және төмен деңгейдің басым екенін көрсетеді.
Интегративті-зерттеушілік компоненттің STEM мазмұны негізінде негізгі пәндік ұғымдар мен заңдылықтарды меңгеру білімі көрсеткішінің қалыптасу деңгейін анықтау мақсатында «STEM мазмұны негізінде пәндік ұғымдар мен заңдылықтарды меңгеру тесті» қолданылды. 
Тест тапсырмалары бастауыш сынып оқушыларының жаратылыстану, математика, технология және инженерлік элементтерге қатысты негізгі ұғымдарды түсіну деңгейін, сондай-ақ қарапайым заңдылықтарды тану және қолдану білігін айқындауға бағытталды. Тестің толық мазмұны Б қосымшада берілген.
Тест 10 тапсырмадан тұрады және көп таңдаулы жауап нұсқалары негізінде құрастырылды. Әр тапсырма STEM мазмұнымен байланысты пәндік ұғымдарды (заттың қасиеті, табиғи құбылыстар, энергия көздері, өлшеу, қарапайым механизмдер, себеп–салдарлық байланыстар және жүйелілік заңдылықтары) түсіну деңгейін анықтауға бағытталған. Оқушыларға «Дұрыс жауапты таңда» нұсқаулығы беріліп, ұсынылған жауап нұсқаларының ішінен дұрыс жауапты белгілеу талап етілді.
Тест нәтижелері балдық жүйе бойынша бағаланды: әрбір дұрыс жауап 1 балмен бағаланды. Тест бойынша ең жоғары балл – 10. Әр оқушының жинаған балдарының қосындысы есептеліп, алынған нәтижелер негізінде интегративті-зерттеушілік компоненттің аталған көрсеткіші бойынша қалыптасу деңгейі айқындалды.
«STEM мазмұны негізінде пәндік ұғымдар мен заңдылықтарды меңгеру тесті» нәтижелері интегративті-зерттеушілік компоненттің қалыптасу деңгейін анықтауға мүмкіндік берді. Эксперимент тобы мен бақылау тобы бойынша алынған сандық көрсеткіштер 11-кестеде, ал нәтижелердің салыстырмалы көрінісі 10-суретте ұсынылған.

Кесте 11 - STEM мазмұны негізінде пәндік ұғымдар мен заңдылықтарды меңгеру тесті бойынша бастапқы нәтижелері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	8
	9,09
	37
	42,05
	43
	48,86

	Бақылау тобы
	10
	11,63
	38
	44,18
	38
	44,19





Сурет 10 – Эксперимент және бақылау топтарының тест нәтижелерін салыстыру диаграммасы

Эксперимент тобында жоғары деңгей 8 оқушыда (9,09%), орта деңгей 37 оқушыда (42,05%), ал төмен деңгей 43 оқушыда (48,86%) анықталды. Бұл топта оқушылардың жартысына жуығында негізгі пәндік ұғымдар мен заңдылықтарды меңгеру деңгейінің төмен екені байқалады. Орта деңгейдің басым болуы оқушылардың базалық ұғымдарды типтік тапсырмаларда меңгергенімен, оларды STEM мазмұнды жағдаяттарда жүйелі қолдануда қиындықтарға тап болатынын көрсетеді.
Бақылау тобында жоғары деңгей 10 оқушыны (11,63%), орта деңгей 38 оқушыны (44,18%), төмен деңгей 38 оқушыны (44,19%) құрады. Мұнда да негізгі пәндік ұғымдар мен заңдылықтарды меңгерудің орта және төмен деңгейлері басым екені анықталды. Жоғары деңгей көрсеткішінің салыстырмалы түрде аз үлесті құрауы пәндік білімнің терең әрі саналы түрде қалыптаспағанын аңғартады. Интегративті-зерттеушілік компоненттің STEM мазмұны негізінде әртүрлі оқу пәндерінде меңгерілген негізгі білімдердің өзара байланысын түсіну көрсеткішінің қалыптасу деңгейін анықтау мақсатында Н.В. Кузьмина мен И.Я.Лернердің пәнаралық байланыс және оқу мазмұнын кіріктіру жөніндегі теориялық тұжырымдарына сүйене отырып әзірленген «Пәнаралық жағдаяттық тапсырмалар арқылы пәндік білімдердің байланысын диагностикалау» атты авторлық әдістеме қолданылды [244, 245]. Аталған ғалымдардың еңбектерінде білім мазмұнын интеграциялау оқушының жеке пәндер аясында меңгерген білімдерін біртұтас оқу әрекетінде қолдануына мүмкіндік беретін маңызды педагогикалық шарт ретінде қарастырылып, пәнаралық байланыс оқу-танымдық әрекеттің тиімділігін арттыратын жетекші дидактикалық механизм ретінде негізделеді.
Ұсынылған әдістеме бастауыш сынып оқушыларының пәндік білімдерді оқшау күйде емес, өзара байланыста түсінуін, сондай-ақ бір пәнде меңгерілген ұғымдар мен әрекет тәсілдерін басқа пәндердің мазмұнымен ұштастыра отырып ортақ оқу мәселесін шешу барысында кіріктіре қолдану қабілетін анықтауға бағытталды. Бұл тұрғыда пәнаралық байланыс дайын білімдерді механикалық біріктіру ретінде емес, оқушының танымдық әрекетінде әртүрлі пәндер мазмұнын саналы түрде байланыстыра алу қабілеті ретінде қарастырылды.
Әдістеменің мақсаты – STEM мазмұны негізінде бастауыш сынып оқушыларының пәндік білімдердің пәнаралық байланысын түсіну және оларды кіріктіре қолдану деңгейін анықтау.
Диагностикалық жұмыс пәнаралық жағдаяттық тапсырмалар негізінде ұйымдастырылды. Әр тапсырма екі немесе үш оқу пәнінің (математика, жаратылыстану, дүниетану, технология элементтері) мазмұнын біріктіруге негізделген оқу немесе өмірлік жағдаяттардан құрылды. Мұндай тапсырмалар оқушылардың өлшеу, бақылау, салыстыру, түсіндіру және қорытынды жасау әрекеттері арқылы әртүрлі пәндерде меңгерілген білімдерді біріктіре қолдануын талап етті. Тапсырмалардың толық мазмұны В қосымшада берілген.
Пәнаралық жағдаяттық тапсырмаларды орындау нәтижелері критериалды 0–3 балдық шкала бойынша бағаланды.«Пәнаралық жағдаяттық тапсырмалар арқылы пәндік білімдердің байланысын диагностикалау» авторлық әдістемесі бойынша алынған нәтижелер 12-кестеде жүйеленіп, 11-суретте көрнекі түрде ұсынылған.

Кесте 12 – «Пәнаралық жағдаяттық тапсырмалар арқылы пәндік білімдердің байланысын диагностикалау» нәтижесі

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	11
	12,50
	40
	45,45
	37
	42,05

	Бақылау тобы
	9
	10,47
	43
	50
	34
	39,53





Сурет 11 – Эксперимент және бақылау топтарындағы пәндік білімдердің пәнаралық байланысын түсіну деңгейлерінің салыстырмалы диаграммасы

Кестеде келтірілген мәліметтерді талдау бастауыш сынып оқушыларының STEM мазмұны негізінде пәндік білімдердің пәнаралық байланысын түсіну көрсеткішінің қалыптасу деңгейлері эксперимент және бақылау топтарында айқын айырмашылық  жоқтығын көрсетеді.
Эксперимент тобында жоғары деңгей 11 оқушыда (12,50%), орта деңгей 40 оқушыда (45,45%), төмен деңгей 37 оқушыда (42,05%) анықталды. Бұл топта оқушылардың басым бөлігі пәндік білімдердің пәнаралық байланысын орта деңгейде түсінгенімен, оларды оқу жағдаяттарын шешуде жүйелі әрі тұрақты түрде кіріктіріп қолдануда қиындықтарға тап болатыны байқалады.
Бақылау тобында жоғары деңгей 9 оқушыда (10,47%), орта деңгей 43 оқушыда (50%), төмен деңгей 34 оқушыда (39,53%) құрады. Мұнда да пәндік білімдердің пәнаралық байланысын түсінудің орта және төмен деңгейлері басым екені анықталды, ал жоғары деңгей үлесінің аз болуы пәнаралық интеграцияның жеткілікті қалыптаспағанын аңғартады.
Интегративті-зерттеушілік компоненттің STEM мазмұны негізінде қарапайым зерттеу, жоба мен тәжірибе мазмұнын түсіну, деректерді ажырату, салыстыру және қорытындылау көрсеткішінің қалыптасу деңгейін анықтау мақсатында А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары негізге алынды. Аталған әдістеме оқушылардың зерттеу жағдаятының мазмұнын түсінуін, деректермен жұмыс жасауын және алынған нәтижелер негізінде логикалық қорытынды жасау қабілеттерін анықтауға мүмкіндік береді.
Мақсаты – STEM мазмұны негізінде бастауыш сынып оқушыларының қарапайым зерттеу, жоба мен тәжірибе мазмұнын түсіну, деректерді ажырату, салыстыру және алынған нәтижелер бойынша логикалық қорытынды жасау қабілеттерінің қалыптасу деңгейін айқындау. Сонымен қатар бұл әдістеме оқушылардың зерттеу жағдаятына танымдық тұрғыдан бағдарлануын, деректерге сүйене отырып ой қорытуын және пәндік білімді зерттеушілік әрекетте қолдану мүмкіндігін бағалауға бағытталды.
Әдістеменің мазмұны бастауыш сынып оқушыларына бейімделген қысқа оқу-зерттеушілік тапсырмалардан тұрады. Тапсырмалар STEM мазмұнды қарапайым зерттеу, тәжірибе және жобалық жағдаяттарға негізделіп құрастырылды. Оқушыларға табиғи жағдайлардың заттар мен өсімдіктерге әсерін түсіндіруге бағытталған интегративті зерттеу тапсырмасы ұсынылды. Тапсырманың толық мазмұны Г қосымшада берілген.
Тапсырма үш шағын тәжірибеге негізделді. Бірінші тәжірибеде өсімдіктерге судың әртүрлі мөлшерде берілуінің өсімдік өсуіне әсері қарастырылды. Екінші тәжірибеде әртүрлі заттардың суда батуы немесе қалқуы арқылы заттардың қасиеттері анықталды. Үшінші тәжірибеде жол түрінің қозғалыс жылдамдығына әсері зерттелді. Оқушылар тәжірибе нәтижелерін кесте түрінде берілген деректер арқылы талдап, оларды салыстыру, түсіндіру және қорытынды жасау тапсырмаларын орындады.
Оқушылардан әр тәжірибе бойынша алынған деректерді сипаттау, тәжірибелер арасындағы айырмашылықтарды салыстыру, табиғи жағдайлардың нәтижеге қалай әсер ететінін түсіндіру және барлық тәжірибелерге ортақ қорытынды жасау талап етілді. Бұл тапсырмалар оқушылардың деректерді талдау, салыстыру және логикалық ой қорыту біліктерін анықтауға мүмкіндік берді.
Интегративті-зерттеушілік тапсырманы орындау нәтижелері критериалды 0–3 балдық шкала бойынша бағаланды.
А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары бойынша алынған нәтижелер 13-кестеде жүйеленіп, 12-суретте көрнекі түрде ұсынылған.

Кесте 13 – STEM мазмұны негізінде оқу-зерттеушілік біліктердің қалыптасу деңгейлерін бағалау нәтижелері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	14
	15,91
	38
	43,18
	36
	40,91

	Бақылау тобы
	15
	17,44
	36
	41,86
	35
	40,7





Сурет 12 – Бастауыш сынып оқушыларының оқу-зерттеушілік біліктерін диагностикалау нәтижелерінің диаграммасы

Эксперимент тобында жоғары деңгей 14 оқушыда (15,91%), орта деңгей 38 оқушыда (43,18%), төмен деңгей 36 оқушыда (40,91%) анықталды. Бұл топта оқушылардың басым бөлігінде зерттеу және тәжірибе мазмұнын түсіну мен деректермен жұмыс жасау қабілеттері орта және төмен деңгейде қалыптасқанын байқауға болады. Орта деңгей үлесінің жоғары болуы оқушылардың деректерді түсіну және салыстыру әрекеттерін орындай алатынын, алайда алынған нәтижелерді біріктіріп, себеп–салдарлық тұрғыдан толық негізделген қорытынды жасауда қиындықтарға тап болатынын көрсетеді.
Бақылау тобында жоғары деңгей 15 оқушыда (17,44%), орта деңгей 36 оқушыда (41,86%), төмен деңгей 35 оқушыда (40,70%) тіркелді. Бұл топта да зерттеу, тәжірибе және бақылау нәтижелерін түсіну мен қорытындылау біліктерінің толық қалыптаспағаны, ал жоғары деңгей көрсеткішінің салыстырмалы түрде аз үлеске ие екені анықталды.
Іс-әрекеттік-рефлексиялық компоненттің STEM мазмұнды практикалық тапсырмаларда пәндік білімді қолдана отырып оқу және өмірлік мәселелерді шешу, шешім қабылдау, сондай-ақ жобалық және тәжірибелік тапсырмаларда пәндік білімді модельдеу мен құрастыруда қолдану икемділігі көрсеткіштерінің қалыптасу деңгейлерін анықтау мақсатында «STEM мазмұнды практикалық, жобалық және тәжірибелік тапсырмалар кешені» ұсынылды.
Аталған тапсырмалар кешені пәндік біліктің құрылымдық компоненттері ретінде айқындалған зерттеу, ізденім, жобалау, тәжірибе және тілдік-коммуникативтік біліктерге сәйкес әзірленді. Кесінді тапсырмалар эксперимент және бақылау топтарына бөлек өткізілді, ал алынған нәтижелер салыстырмалы талдау негізінде өңделді.
STEM мазмұнды практикалық, жобалық және тәжірибелік тапсырмалар кешенінің мақсаты: STEM мазмұнды практикалық, жобалық және тәжірибелік тапсырмалар арқылы бастауыш сынып оқушыларының пәндік білімді оқу және өмірлік жағдаяттарда қолдану, мәселелерді шешу кезінде саналы шешім қабылдау, сондай-ақ пәндік білімді модельдеу мен құрастыру әрекеттерінде пайдалану икемділігінің қалыптасу деңгейін анықтау.
Зерттеу тапсырмасы – «Мектеп ауласындағы өсімдіктерді зерттеу». Оқушылар таяқша көмегімен мектеп ауласында шеңбер немесе төртбұрыш белгілеп, сол аумақта өсіп тұрған өсімдіктерді анықтады. Планшет немесе смартфон арқылы өсімдіктерді суретке түсіріп, олардың тізімін жасады. Өсімдік атауын білмеген жағдайда, сыртқы белгілерін сипаттап жазу талап етілді. Бұл тапсырма оқушылардың пәндік білімді қолдана отырып бақылау жүргізу, деректерді тіркеу және бастапқы талдау әрекеттерін орындау қабілетін анықтауға бағытталды.
Ізденімдік тапсырма – «Мектеп ауласындағы нысандарды бақылау және жүйелеу». Оқушыларға ауладағы өсімдіктерді, ағаштарды және басқа да көзге түсетін нысандарды мұқият бақылап, оларды тізімдеп жазу тапсырылды. Бұл тапсырма оқушылардың қоршаған ортаны жүйелі бақылау, объектілерді ажырату және жинақтау арқылы оқу және өмірлік жағдаяттарда шешім қабылдау білігін айқындауға мүмкіндік берді.
Жобалау тапсырмасы – «LEGO негізінде қозғалмалы робот құрастыру».
Әр оқушыға LEGO құрастыру жиынтығы беріліп, алдын ала ұсынылған бейнематериалды қарап келу тапсырылды. Сыныпта бейнематериал интерактив тақта арқылы қайта көрсетілгеннен кейін, оқушылар өз бетімен кеңістікте қозғала алатын робот үлгісін құрастыруға кірісті. Бұл тапсырма пәндік білімді модельдеу мен құрастыру әрекетінде қолдану икемділігін анықтауға бағытталды.
Тәжірибелік тапсырма – «Желді көзбен көру мүмкін бе?». Оқушылар жел құбылысын көрнекі түрде көрсету мақсатында қысқаша анимациялық сюжет құрастырды (желбіреген ту, қозғалған ағаш бұтақтары, желге тербелген киімдер және т.б.). Тапсырманы орындау барысында қағаз, бояу, желім, қайшы сияқты құралдар және StopMotion қосымшасы орнатылған смартфон немесе планшет қолданылды. Бұл тапсырма пәндік білімді практикалық жағдаятта қолдана отырып, модельдеу және шешім қабылдау қабілетін бағалауға мүмкіндік берді.
Тілдік-коммуникативтік тапсырма – «Менің туған жерім» тақырыбындағы презентация. Оқушылар мәтіндік, фото-иллюстрациялық және бейнематериалдарды жинақтап, оларды логикалық құрылымға келтіріп, ауызша түрде жүйелі таныстыруы тиіс болды. Бұл тапсырма орындалған әрекетті түсіндіру, алынған нәтижелерді дәлелдеу және өз іс-әрекетіне рефлексия жасау дағдыларын айқындауға бағытталды.
Әр тапсырма бойынша оқушылардың пәндік білімді практикалық әрекетте қолдану деңгейі, оқу және өмірлік мәселелерді шешу барысында шешім қабылдауы, сондай-ақ пәндік білімді модельдеу мен құрастыру әрекеттерінде пайдалану икемділігі ескерілді.
Әр тапсырма 0 – 3 балл аралығында бағаланды:
- 3 балл – тапсырманы толық, дербес және саналы орындауы; пәндік білімді дұрыс қолдануы, шешім қабылдауы және нәтижені негіздеп түсіндіруі;
- 2 балл – тапсырманы негізінен дұрыс орындауы, бірақ жекелеген әрекеттерде көмекке сүйенуі немесе толық емес түсіндіруі;
- 1 балл – тапсырманы ішінара орындауы, пәндік білімді қолдануда елеулі қиындықтардың болуы;
- 0 балл – тапсырманы орындай алмауы немесе пәндік білімді қолданбауы.
Тапсырмалар кешені 5 тапсырмадан тұрғандықтан, бір оқушы жинай алатын максималды балл – 15, минималды балл – 0.
Жалпы жинаған балдарына сәйкес оқушылардың іс-әрекеттік-рефлексиялық компонент көрсеткіштерінің қалыптасу деңгейі төмендегідей анықталды:
11–15 балл (жоғары деңгей) – пәндік білімді STEM мазмұнды практикалық, жобалық және тәжірибелік тапсырмаларда дербес әрі саналы қолданады; оқу және өмірлік мәселелерді шешу барысында негізделген шешім қабылдайды; модельдеу мен құрастыру әрекеттерін тиімді орындайды және орындалған жұмысқа рефлексия жасай алады.
6–10 балл (орта деңгей) – пәндік білімді қолдануы ішінара дұрыс, бірақ тұрақсыз; шешім қабылдау кезінде мұғалімнің көмегіне сүйенеді; модельдеу мен құрастыру әрекеттері толық емес; рефлексия элементтері жеткіліксіз байқалады.
0–5 балл (төмен деңгей) – пәндік білімді практикалық әрекетте қолдануда қиындықтарға тап болады; оқу және өмірлік мәселелерді шешуде дербестік танытпайды; модельдеу мен құрастыру тапсырмаларын орындау деңгейі төмен; орындалған әрекетке рефлексия жасай алмайды.
Іс-әрекеттік-рефлексиялық компоненттің қалыптасу деңгейін айқындауға арналған «STEM мазмұнды практикалық, жобалық және тәжірибелік тапсырмалар кешені» бойынша алынған нәтижелер 14-кестеде жүйеленіп, 13-суретте көрнекі түрде ұсынылған.

Кесте 14 – «STEM мазмұнды практикалық, жобалық және тәжірибелік тапсырмалар кешені» бойынша іс-әрекеттік-рефлексиялық компонент көрсеткіштерінің қалыптасу деңгейлері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	7
	7,95
	44
	50
	37
	42,05

	Бақылау тобы
	10
	11,63
	40
	46,51
	36
	41,86





Сурет 13 – Эксперимент және бақылау топтарындағы іс-әрекеттік-рефлексиялық компоненттің қалыптасу деңгейлерінің диаграммасы

Эксперимент тобында жоғары деңгей 7 оқушыда (7,95%), орта деңгей 44 оқушыда (50%), ал төмен деңгей 37 оқушыда (42,05%) анықталды. Бұл топта оқушылардың басым бөлігінде пәндік білімді практикалық және жобалық әрекеттерде қолдану икемділігінің орта және төмен деңгейде қалыптасқаны байқалады. Жоғары деңгей көрсеткішінің төмен үлесті құрауы оқушылардың пәндік білімді дербес, саналы түрде қолдану және орындалған әрекетке толыққанды рефлексия жасау дағдыларының жеткіліксіз қалыптасқанын аңғартады.
Бақылау тобында жоғары деңгей 10 оқушыда (11,63%), орта деңгей 40 оқушыда (46,51%), төмен деңгей 36 оқушыда (41,86%) тіркелді. Мұнда да пәндік білімді практикалық әрекетте қолдану, шешім қабылдау және модельдеу тапсырмаларын орындау икемділігінің толық қалыптаспағаны байқалады, ал жоғары деңгейдің салыстырмалы түрде аз болуы іс-әрекеттік-рефлексиялық дағдылардың жүйелі дамымағанын көрсетеді.
Іс-әрекеттік-рефлексиялық компоненттің орындаған тапсырманың нәтижесін түсіндіру, өз әрекетін бағалау және жетілдіру рефлексиясы көрсеткішінің қалыптасу деңгейін анықтау үшін А.В. Карпов ұсынған «Рефлексивтілік деңгейін диагностикалау әдістемесі» негізінде бейімделген диагностикалық әдістеме қолданылды.
Әдістеме бастауыш сынып оқушыларының жас және танымдық ерекшеліктерін ескере отырып бейімделді және практикалық, жобалық және тәжірибелік тапсырмаларды орындағаннан кейінгі рефлексиялық әрекеттерін анықтауға бағытталды. Бұл диагностикалық құрал оқушылардың орындалған әрекетті талдауын, өз әрекетіне саналы баға беруін және оны жетілдіруге бағытталған рефлексиялық қабілеттерін айқындауға мүмкіндік береді. Әдістеменің толық мазмұны Ғ қосымшада берілген.
Әдістеме рефлексиялық әрекетті үш негізгі қыр бойынша кешенді түрде диагностикалауға негізделді: ретроспективті рефлексия – орындалған әрекетті талдау және нәтижесін түсіндіру; ситуациялық рефлексия – әрекет барысында өзін-өзі бақылау және бағалау; перспективті рефлексия – келесі әрекетті жетілдіруді жоспарлау.
Бұл құрылым іс-әрекеттік-рефлексиялық компоненттің «орындаған тапсырманың нәтижесін түсіндіру, өз әрекетін бағалау және жетілдіру рефлексиясы» көрсеткішінің мазмұнына сәйкес келеді.
Диагностикалық сауалнамада оқушыларға рефлексиялық әрекеттің әртүрлі аспектілерін сипаттайтын тұжырымдар ұсынылды. Тұжырымдар орындалған әрекетті талдау, әрекет барысындағы өзіндік бақылау және келесі әрекетті жоспарлау сияқты рефлексиялық әрекеттің негізгі көріністерін қамтиды.
Оқушылардың жауаптары 5 балдық Лайкерт шкаласы негізінде бағаланды: «толықтай келісемін» – 5 балл, «келісемін» – 4 балл, «кейде» – 3 балл, «келіспеймін» – 2 балл, «мүлде келіспеймін» – 1 балл. Әр оқушының рефлексиялық деңгейі барлық тұжырымдар бойынша жиналған балдардың қосындысы арқылы анықталды.
А.В. Карпов ұсынған «Рефлексивтілік деңгейін диагностикалау әдістемесі» негізінде бейімделген диагностикалық әдістеме бойынша алынған нәтижелер 15-кестеде жүйеленіп, 14-суретте көрнекі түрде ұсынылған.

Кесте 15 – А.В. Карпов әдістемесі негізінде анықталған іс-әрекеттік-рефлексиялық компоненттің қалыптасу деңгейлері

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	9
	10,23
	45
	51,13
	34
	38,64

	Бақылау тобы
	12
	13,95
	43
	50
	31
	36,05





Сурет 14 – Эксперимент және бақылау топтарындағы іс-әрекеттік-рефлексиялық компоненттің рефлексия деңгейлерінің салыстырмалы диаграммасы

Эксперимент тобында жоғары деңгей 9 оқушыда (10,23%), орта деңгей 45 оқушыда (51,13%), ал төмен деңгей 34 оқушыда (38,64%) анықталды. Бұл топта оқушылардың жартысынан астамында рефлексиялық әрекеттердің орта деңгейде қалыптасқаны байқалады. 
Алайда жоғары деңгейдің салыстырмалы түрде аз үлесті құрауы оқушылардың орындалған әрекетті толық талдау, өз әрекетіне терең баға беру және оны жетілдіруді саналы түрде жоспарлау дағдыларының жеткіліксіз қалыптасқанын аңғартады.
Бақылау тобында жоғары деңгей 12 оқушыда (13,95%), орта деңгей 43 оқушыда (50%), төмен деңгей 31 оқушыда (36,05%) тіркелді. Мұнда да рефлексиялық қабілеттердің басым бөлігі орта деңгейде, ал жоғары деңгей көрсеткіші шектеулі екені анықталды. Бұл бастауыш сынып оқушыларының рефлексиялық әрекеттері көбіне эпизодтық сипатта болып, тұрақты әрі жүйелі деңгейге жетпегенін көрсетеді.
Алынған нәтижелер іс-әрекеттік-рефлексиялық компонент бойынша оқушылардың көпшілігінде орта және төмен деңгейлердің басым екенін, ал жоғары деңгейдің жеткіліксіз қалыптасқанын айқындайды. 
Бұл STEM мазмұнды практикалық, жобалық және тәжірибелік тапсырмаларды орындау барысында орындалған әрекетке саналы рефлексия жасау, өзіндік бағалау және әрекетті жетілдіру дағдыларын мақсатты түрде дамытуға бағытталған қалыптастыру эксперимент жүргізудің қажеттілігін негіздейді.
Тәжірибелік-эксперимент жұмысының анықтау кезеңінде бастауыш сынып оқушыларының STEM білім беру негізінде пәндік білігінің қалыптасу деңгейін анықтауға бағытталған барлық диагностикалық әдістемелер бойынша алынған нәтижелер жинақталып, төмендегі 16-кестеде берілді.



Кесте 16 – STEM білім беру негізінде бастауыш сынып оқушыларының пәндік білігінің қалыптасу деңгейлерін диагностикалау нәтижелері (анықтаушы кезең)

	Диагностикалық әдістемелер
	Эксперимент тобы
	Бақылау тобы

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	1
	2
	3
	4
	5
	6
	7
	8
	9
	10
	11
	12
	13

	Тұлғалық-мотивациялық

	Г.Н. Казанцева әдістемесі негізін
де бейімделген «STEM мазмұнды тапсырмалар арқы
лы пәндік білімді меңгеруге қызығу
шылығын анықтау сауалнамасы»
	8
	9,09
	39
	44,32
	41
	46,59
	13
	15,12
	34
	39,53
	39
	45,35

	«STEM тапсырма
ларында пәндік білімнің өмірлік маңызын түсіну ынтасын анықтау әдістемесі» атты авторлық сауална
ма
	14
	15,91
	35
	39,77
	39
	44,32
	12
	13,95
	38
	44,19
	36
	41,86

	«STEM негізіндегі зерттеу, жоба, тә
жірибеге ұмтылу сауалнамасы» ат
ты авторлық сауалнама
	17
	19,32
	35
	39,77
	36
	40,91
	15
	17,45
	34
	39,53
	37
	43,02

	Орташа көрсеткіш:
	13
	14,77
	36,33
	41,29
	38,67
	43,94
	13,33
	15,51
	35,33
	41,08
	37,34
	43,41

	Интегративті-зерттеушілік

	STEM мазмұны негізінде пәндік ұғымдар, заңды
лықтарды меңгеру тесті
	8
	9,09
	37
	42,05
	43
	48,86
	10
	11,63
	38
	44,18
	38
	44,19

	«Пәнаралық жағ
даяттық тапсырма
лар арқылы пәндік білімдердің байланысын диагностикалау әдістемесі» авторлық әдістеме
	11
	12,50
	40
	45,45
	37
	42,05
	9
	10,47
	43
	50
	34
	39,53





16 – кестенің жалғасы

	1
	2
	3
	4
	5
	6
	7
	8
	9
	10
	11
	12
	13

	А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары
	14
	15,91
	38
	43,18
	36
	40,91
	15
	17,44
	36
	41,86
	35
	40,7

	Орташа көрсеткіш:
	11
	12,5
	38,33
	43,56
	38,67
	43,94
	11,33
	13,18
	39
	45,35
	35,67
	41,47

	Іс-әрекеттік-рефлексиялық

	STEM мазмұнды практикалық, жобалық және тәжірибелік тапсырмалар кешені
	7
	7,95
	44
	50
	37
	42,05
	10
	11,63
	40
	46,51
	36
	41,86

	А.В. Карпов ұсынған «Рефлексивтілік деңгейін диагностикалау әдістемесі» бейімделген
	9
	10,23
	45
	51,13
	34
	38,64
	12
	13,95
	43
	50
	31
	36,05

	Орташа көрсеткіш:
	8
	9,08
	44,5
	50,57
	35,5
	40,35
	11
	12,79
	41,5
	48,26
	33,5
	38,95



Тәжірибелік-эксперимент жұмысының анықтау кезеңінде алынған диагностикалық нәтижелер компоненттер бойынша жинақталып, әр компонент бойынша орташа көрсеткіштер есептелді. Есептелген орташа көрсеткіштер төмендегі 17-кестеде берілген.

Кесте 17 – STEM білім беру негізінде бастауыш сынып оқушыларының пәндік білігінің компоненттері бойынша қалыптасу деңгейлерінің орташа көрсеткіштері (анықтаушы кезең)

	Диагностикалық әдістемелер
	Эксперимент тобы
	Бақылау тобы

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Тұлғалық-мотивациялық
	13
	14,77
	36,33
	41,29
	38,67
	43,94
	13,33
	15,51
	35,33
	41,08
	37,34
	43,41

	Интегративті-зерттеушілік
	11
	12,5
	38,33
	43,56
	38,67
	43,94
	11,33
	13,18
	39
	45,35
	35,67
	41,47

	Іс-әрекеттік-рефлексиялық
	8
	9,08
	44,5
	50,57
	35,5
	40,35
	11
	12,79
	41,5
	48,26
	33,5
	38,95


Эксперимент және бақылау топтарының бастапқы дайындық деңгейлерінің біртектілігін, сондай-ақ бастауыш сынып оқушыларының STEM білім беру негізінде пәндік білігінің қалыптасу деңгейлері бойынша статистикалық айырмашылықтың бар-жоғын анықтау мақсатында анықтаушы кезеңде алынған деректер χ² (хи-квадрат) критерийі арқылы тексерілді. Бұл критерий деңгейлік көрсеткіштер бойынша екі тәуелсіз іріктеменің айырмашылығын бағалауға мүмкіндік берді.
Статистикалық тексеру барысында тұлғалық-мотивациялық, интегративті-зерттеушілік және іс-әрекеттік-рефлексиялық компоненттер бойынша эксперимент және бақылау топтарында анықталған жоғары, орта және төмен деңгейлердің жиіліктері салыстырылды. 

Есептеулер  формула негізінде жүргізіліп, әр компонент бойынша эмпирикалық χ² мәндері анықталды. Төменде 18-кестеде χ² критерийін есептеу нәтижелері компоненттер бойынша жүйеленіп көрсетілген.
мұндағы:
𝑛1 – эксперимент тобындағы оқушылар саны,
𝑛2 – бақылау топтағы оқушылар саны,
𝑄1𝑖 – эксперимент тобындағы i-деңгей жиілігі,
𝑄2𝑖 – бақылау топтағы i-деңгей жиілігі,
i – деңгейлер саны (жоғары, орта, төмен → k = 3) (кесте 18).

Кесте 18 - χ² критерийін есептеу нәтижелері

	Компонент
	Деңгей
	Q1i​ (ЭТ)
	Q2i​ (БТ)
	n1​Q2i​
	n2​Q1i​
	


	Тұлғалық-мотивациялық
	Жоғары
	13.00
	13.33
	1173.04
	1118.00
	115.06

	
	Орта
	36.33
	35.33
	3109.04
	3124.38
	3.28

	
	Төмен
	38.67
	37.34
	3285.92
	3325.62
	20.74

	
	Қосынды ∑
	
	
	
	
	139.07

	
	

	
	
	
	
	0.018

	Интегративті-зерттеушілік
	Жоғары
	11.00
	11.33
	997.04
	946.00
	116.66

	
	Орта
	38.33
	39.00
	3432.00
	3296.38
	237.85

	
	Төмен
	38.67
	35.67
	3138.96
	3325.62
	468.68

	
	Қосынды ∑
	
	
	
	
	823.19

	
	

	
	
	
	
	0.109

	Іс-әрекеттік-рефлексиялық
	Жоғары
	8.00
	11.00
	968.00
	688.00
	4126.32

	
	Орта
	44.50
	41.50
	3652.00
	3827.00
	356.10

	
	Төмен
	35.50
	33.50
	2948.00
	3053.00
	159.78

	
	Қосынды ∑
	
	
	
	
	4642.20

	
	

	
	
	
	
	0.613


Топтардың статистикалық және білім деңгейі тұрғысынан айырмашылығын тексеру мақсатында анықтаушы кезеңде алынған деректерге χ² (хи-квадрат) критерийі қолданылды. Есептеу барысында салыстырылатын белгілер саны k = 3 (жоғары, орта, төмен деңгейлер) болғандықтан, еркіндік дәрежесі df = k − 1 = 2 деп алынды. Маңыздылық деңгейі α = 0,05 болған жағдайда χ² критерийінің кестелік (критикалық) мәні χ²crit = 5,99-ға тең.
Есептеу нәтижесінде барлық қарастырылған компоненттер бойынша алынған эмпирикалық χ² мәндері критикалық мәннен төмен екені анықталды. Атап айтқанда, тұлғалық-мотивациялық компонент бойынша χ²emp = 0,018, интегративті-зерттеушілік компонент бойынша χ²emp = 0,109, ал іс-әрекеттік-рефлексиялық компонент бойынша χ²emp = 0,613 болды. Аталған мәндердің барлығы χ²crit = 5,99 көрсеткішінен едәуір төмен.
Бұл нәтижелер эксперимент және бақылау топтары арасында тұлғалық-мотивациялық, интегративті-зерттеушілік және іс-әрекеттік-рефлексиялық компоненттердің қалыптасу деңгейлері бойынша статистикалық тұрғыдан мәнді айырмашылықтың жоқ екенін көрсетеді. Басқаша айтқанда, анықтаушы кезеңде екі топтың да бастапқы дайындық деңгейлері бірдей, яғни шамалас болғаны дәлелденді.
Қорыта келе, χ² критерийі бойынша жүргізілген статистикалық тексеру тәжірибелік-эксперимент жұмысының анықтаушы кезеңінде эксперимент және бақылау топтарының бастапқы дайындық деңгейлерінің теңдігін растады. Бұл нәтиже келесі кезеңде жүзеге асырылатын әдістемелік жүйенің тиімділігін объективті түрде бағалауға мүмкіндік береді. Осыған байланысты зерттеудің келесі бөлімшеде STEM білім беру негізінде бастауыш сынып оқушыларының пәндік білігін қалыптастыруға бағытталған әдістемелік жүйенің мазмұны қарастырылады.

3.2 STEM білім беру негізінде бастауыш сынып оқушыларының пәндік білігін қалыптастырудың әдістемелік жүйесі және жүзеге асыру жолдары
STEM білім беру негізінде бастауыш сынып оқушыларының пәндік білігін қалыптастыруға арналған әдістемелік жүйе – алдыңғы бөлімде негізделген құрылымдық-мазмұндық модельдің тәжірибеде жүзеге асуын қамтамасыз ететін мақсат, мазмұн, әдіс-тәсілдер, ұйымдастыру формалары, дидактикалық құралдар және бағалау-рефлексия тетіктерінің өзара байланысқан тұтас кешені ретінде қарастырылады.
Әдістемелік жүйенің теориялық-әдіснамалық негізі білімді тек меңгерту немесе «беру» үдерісіне емес, оны әрекет барысында өмірлік жағдаяттарда қолдануға бағытталған пәндік білікті қалыптастыру қағидасына сүйенеді. Мұндай ұстаным бастауыш білім берудің мемлекеттік білім беру стандартында айқындалған оқу нәтижелерінің әрекеттік сипатына толық сәйкес келеді. Атап айтқанда, қазіргі бастауыш білім беру мазмұнында оқушының білімді қолдану, талдау, модельдеу, мәселені шешу, коммуникация жасау және зерттеу әрекеттерін жүзеге асыру қабілеттерін дамыту негізгі нәтижелердің бірі ретінде қарастырылады.
Сонымен қатар әдістемелік жүйенің нысаналы бағдары Қазақстан Республикасының білім беру саясатының стратегиялық бағыттарымен де үйлеседі. Білім беру жүйесі жеке тұлғаның жан-жақты дамуына жағдай жасап, оның функционалдық сауаттылығын, шығармашылық әлеуетін және өмірлік дағдыларын дамытуға бағытталуы тиіс. Бұл талаптар STEM білім берудің мазмұндық және ұйымдастырушылық ерекшеліктерімен табиғи түрде сабақтасады. Себебі STEM тәсілі пәнаралық ықпалдастыққа негізделе отырып, оқу мазмұнын тәжірибелік-зерттеушілік әрекетпен және жобалау қызметімен ұштастыру арқылы білімді өмірлік жағдаяттармен байланыстыруға мүмкіндік береді.
Халықаралық ғылыми-педагогикалық зерттеулерде интеграцияланған STEM тәжірибелердің тиімділігі оқушылардың STEM пәндерін өзара байланыста және нақты өмірлік мәселелер контексінде меңгеруі арқылы оқу нәтижелерінің кеңеюімен түсіндіріледі. 
Мұндай тәжірибелер оқушылардың танымдық қызығушылығын арттыруға, оқу жетістіктерін жақсартуға, дербес ойлау қабілетін дамытуға және практикалық өнім жасау дағдыларын қалыптастыруға ықпал етеді. Сонымен қатар ғылыми әдебиеттерде STEM білім берудің интеграцияланған модельдерінің бірнеше түрі көрсетіледі: сабақішілік интеграция, арнайы курстар деңгейіндегі интеграция және мектептен тыс немесе бейресми білім беру кеңістігіндегі STEM тәжірибелер. Бұл модельдерді тиімді жүзеге асыру оқу үдерісін арнайы дидактикалық тұрғыдан жобалауды және әдістемелік тұрғыдан қамтамасыз етуді талап етеді.
Осыған байланысты STEM білім беру негізінде бастауыш сынып оқушыларының пәндік білігін қалыптастыру үдерісін жүзеге асыруға арналған әдістемелік жүйе бірнеше өзара байланысты әдістемелік құралдар кешені арқылы қамтамасыз етіледі. Атап айтқанда, бұл жүйе:
- оқушылардың пәндік білігін қалыптастыруға бағытталған «STEM білім беру негіздері» факультатив курсының оқу бағдарламасын;
- «STEM білім беру негіздері бойынша тапсырмалар кешенін»;
- пәндік білікті қалыптастыруға бағытталған үш деңгейлі STEM-сабақтардың сабақ жоспарлары жинағын;
- оқу-танымдық әрекеттерді цифрлық және практикалық ортада ұйымдастыруға арналған «STEM & пәндік білік» білім беру сайтын қамтиды.
Ұсынылған әдістемелік жүйе оқушылардың пәндік білімді саналы түсінуін, оны кіріктірілген оқу жағдаяттарында тиімді қолдануын, зерттеу және жобалау әрекеттерін жүзеге асыруын, тәжірибелік тапсырмаларды орындауын, сондай-ақ алынған нәтижелерді талдау және рефлексия жасау дағдыларын жүйелі түрде қалыптастыруға бағытталған. Осы тұрғыдан алғанда, ұсынылған әдістемелік жүйе STEM білім беру негізінде бастауыш сынып оқушыларының пәндік білігін қалыптастыру үдерісін тұлғалық-мотивациялық, интегративті-зерттеушілік және іс-әрекеттік-рефлексиялық компоненттер бірлігінде кешенді түрде қамтамасыз ететін педагогикалық құрал ретінде қарастырылады.
Қалыптастыру эксперименті барысында әдістемелік жүйені жүзеге асыру пәндік білікті қалыптастырудың келесі жолдары арқылы ұйымдастырылды:
- оқушылардың пәндік білігінің тұлғалық-мотивациялық компонентін дамыту «STEM білім беру негіздері бойынша тапсырмалар кешені» арқылы жүзеге асырылды. Бұл бағытта STEM-ге кіріспе сабақтары, эвристикалық әңгімелер, бейнематериалдар, «Болжам жасап үйренеміз», эмоцияларды анықтау сияқты тапсырмалар қолданылып, оқушылардың танымдық қызығушылығы мен оқу мотивациясын қалыптастыру көзделді;
- оқушылардың пәндік білігінің интегративті-зерттеушілік компонентін дамыту «STEM білім беру негіздері» факультатив курсының оқу бағдарламасы және пәндік білікті қалыптастыруға бағытталған үш деңгейлі STEM-сабақтардың сабақ жоспарлары (арнайы STEM-сабақтар, пәнаралық STEM-сабақтар, жеке пәнішілік STEM-сабақтар) арқылы жүзеге асырылды. Бұл сабақтарда зерттеу, тәжірибе, модельдеу, жобалау, мәселені шешу және бақылау әрекеттері ұйымдастырылды;
- оқушылардың пәндік білігінің іс-әрекеттік-рефлексиялық компонентін дамыту цифрлық және практикалық тапсырмалар арқылы жүзеге асырылды. Атап айтқанда, «STEM & пәндік білік» білім беру сайтын пайдалану, Scratch бағдарламасымен жұмыс жасау, презентациялар әзірлеу, LEGO құрастыру, модельдеу және жобалау жұмыстарын орындау, сондай-ақ орындалған тапсырмалардың нәтижелерін талдау және өзіндік рефлексия жүргізу ұйымдастырылды.
Ұсынылған әдістемелік жүйе бастауыш сынып оқушыларының пәндік білігін STEM білім беру негізінде қалыптастыру үдерісін теориялық және практикалық тұрғыдан кешенді қамтамасыз етеді.
Төменде аталған жұмыстардың мазмұны мен жүзеге асырылу жолдарын қарастырамыз.
Оқушылардың пәндік білігінің тұлғалық-мотивациялық компонентін дамыту «STEM білім беру негізі бойынша тапсырмалар кешені» арқылы жүзеге асырылды. Аталған тапсырмалар кешені бастауыштың 3-сынып оқушыларына 34 сағатқа арналып құрастырылды. Кешеннің мазмұны STEM білім берудің ғылыми-теориялық және тәжірибелік негіздерін бастауыш сынып оқушыларының жас ерекшеліктеріне сай түсіндіруге, олардың пәндік білімге қызығушылығын арттыруға, зерттеушілік дағдыларын қалыптастыруға және пәндік білімнің өмірмен байланысын ұғындыруға бағытталды [246]. 
Тұлғалық-мотивациялық компонентті қалыптастыруда кешендегі «STEM-ге кіріспе. Ғылым, техника, инженерия және математика» тақырыбындағы материалдар ерекше орын алды. Аталған бөлімде STEM ұғымының шығу тарихы, оның негізгі төрт бағытының мазмұны, бастауыш сыныптағы маңызы, күнделікті өмірмен байланысы және қарапайым мысалдар арқылы түсіндірілді. Бұл сабақтар барысында оқушылар ғылымның табиғи құбылыстарды түсіндіретінін, технологияның адам өмірін жеңілдететінін, инженерияның мәселе шешуге көмектесетінін, ал математиканың дәлдік пен есептеудің құралы екенін ұғынды. Мұндай мазмұн оқушылардың STEM салаларына қызығушылығын оятып, олардың пәндік білімді тек оқу материалы ретінде емес, өмірлік маңызы бар әрекеттік ресурс ретінде қабылдауына ықпал етті.
Сонымен қатар тапсырмалар кешеніне енгізілген «Роботтар қалай жұмыс істейді? Қарапайым механизмдер», «Табиғатты қорғау: «Жасыл орман» жобасы», «Ғылыми зерттеу қадамдары: бақылау, болжау», «Менің ғылыми ашуым», «Адам ағзасы және атақты ғалымдардың жаңалықтары» сияқты тақырыптар оқушылардың STEM мазмұнына деген қызығушылығын одан әрі тереңдетуге бағытталды. 
Тақырыбы: Роботтар қалай жұмыс істейді? Қарапайым механизмдер.
Пәнаралық байланыс 19-кестеде көрсетілді.

Кесте 19 - Пәнаралық байланыс

	Пән
	Байланыс мазмұны

	Жаратылыстану
	Қозғалыс, күш, энергия, механизмдер

	Математика
	Ұзындықты өлшеу, бұрыш, айналу саны, диаграмма

	Цифрлық технология
	Блоктық бағдарламалау, код жазу

	Әдебиет/Тіл
	Жоба қорғау, презентация, термин сөздер

	Бейнелеу өнері
	Робот дизайны, құрылым сызбасы



Жоба форматы:
Типі: зерттеу-инженерлік STEM жобасы
Деңгейі: 3 сынып (бейімделеді); 
Ұзақтығы: 2 – 4 апта (мини-жоба)
Мәселені анықтау. Негізгі сұрақ: Роботтар қандай қарапайым механизмдер арқылы қозғалады және ақпаратты қабылдап, жауап бере алады?
Зерттеу сұрақтары:
1. Қандай қарапайым механизмдер робот құрылымында қолданылады?
2. Электр энергиясы механикалық қозғалысқа қалай айналады?
3. Робот датчиктер арқылы қоршаған ортаны қалай «сезеді»?
Болжам: Егер роботта қарапайым механизмдер (дөңгелек, рычаг, редуктор, шкив) және цифрлық басқару жүйесі (микроконтроллер, датчик, мотор) қолданылса, онда ол белгілі бір қозғалысты автоматты орындай алады.
Негізгі оқу нәтижелері оқушылардың робот техникасының қарапайым принциптерін түсінуіне, инженерлік ойлау элементтерін игеруіне және STEM тәсілі негізінде практикалық әрекет арқылы білімді меңгеруіне бағытталады. Сабақ барысында оқушылар робот ұғымының мәнін, оның негізгі құрылымдық бөліктерін және қарапайым механизмдердің түрлерін танып біледі. Атап айтқанда, олар дөңгелек пен ось, тісті дөңгелек, иінтірек, блок және шкив сияқты механизмдердің робот қозғалысын қамтамасыз етудегі рөлін түсінеді. Сонымен қатар оқушылар роботтың жұмыс істеу принципі энергия көзі, басқару жүйесі және механикалық бөліктердің өзара байланысы арқылы жүзеге асатынын меңгереді.
Оқу әрекеті барысында оқушылар механикалық қозғалыстың қалай жүзеге асатынын тәжірибе арқылы түсініп, қолжетімді материалдар арқылы қарапайым робот моделін құрастыруға үйренеді. 
Бұл үшін LEGO бөлшектері, қағаз, картон немесе басқа да қолжетімді материалдар пайдаланылады. Сонымен бірге оқушылар Scratch, LEGO WeDo, VEX GO, Code.org сияқты бағдарламалау орталарында қарапайым блоктық командаларды қолдану арқылы робот қозғалысын басқарудың бастапқы дағдыларын игереді. Осындай практикалық әрекеттер оқушылардың инженерлік және технологиялық түсініктерін қалыптастыруға мүмкіндік береді.
Бұл жұмыс барысында оқушыларда STEM тәсіліне негізделген зерттеушілік ойлау, шығармашылық және командалық жұмыс дағдылары қалыптасады. Олар мәселені анықтау, оны шешудің бірнеше нұсқасын ұсыну, өз шешімдерін тәжірибе арқылы тексеру және нәтижесін талдау сияқты әрекеттерді орындайды. Мұндай әрекеттер оқушылардың танымдық белсенділігін арттырып, проблеманы шешуге бағытталған жүйелі ойлау қабілетін дамытады.
Теориялық негіз ретінде қарапайым механизмдердің қызметі түсіндіріледі. Мысалы, дөңгелек пен ось роботтың қозғалысын қамтамасыз етсе, иінтірек робот манипуляторының қозғалысына мүмкіндік береді. Шығыр немесе шкив энергияның берілу бағытын өзгертеді, ал тісті беріліс қозғалыс жылдамдығы мен күшін реттеуге көмектеседі. Бұранда механизмі бөлшектерді бекіту және конструкцияны тұрақтандыру қызметін атқарады. Осы механизмдердің бірігуі арқылы роботтың негізгі механикалық құрылымы қалыптасады.
Цифрлық технология элементтері де оқушыларға қарапайым деңгейде түсіндіріледі. Мысалы, сервомотор белгілі бір бұрыш бойынша қозғалысты қамтамасыз етсе, тұрақты ток моторы (DC мотор) дөңгелектерді айналдыру арқылы роботтың алға немесе артқа қозғалуын қамтамасыз етеді. Ультрадыбыстық датчик роботқа қоршаған ортаны «сезуге», яғни кедергінің қашықтығын анықтауға мүмкіндік береді. Ал Arduino немесе micro:bit сияқты микроконтроллерлер роботтың басқару орталығы қызметін атқарып, оған берілген бағдарламалық командаларды орындауға жағдай жасайды. Мұндай жүйеде сигнал қабылдау, оны өңдеу және белгілі бір әрекет орындау алгоритмі жүзеге асады.
Зерттеу әрекеті барысында бақылау, эксперимент, модельдеу және сандық өлшеу әдістері қолданылады. Оқушылар роботтың қозғалысын бақылап, оның берілген команда бойынша қалай әрекет ететінін зерттейді. Эксперимент барысында роботқа белгілі бір алгоритм беріліп, оның қозғалысы тексеріледі. Модельдеу кезеңінде LEGO EV3, VEX немесе Arduino негізінде роботтың қарапайым прототипі құрастырылады. Сонымен қатар роботтың қозғалыс жылдамдығы, кедергіге реакция уақыты және бұрылу бұрышы сияқты параметрлерді өлшеу арқылы сандық деректер алынады.
Эксперименттік тапсырма ретінде оқушылар роботқа кедергіні анықтап, белгілі бір жағдайда тоқтайтын бағдарлама құрады. Мысалы, роботтың алдында 10 см қашықтықта кедергі анықталса, мотор тоқтап, ал кедергі болмаса робот алға қозғалады. Бұл алгоритм қарапайым псевдокод арқылы түсіндіріледі: егер қашықтық 10 сантиметрден аз болса – мотор тоқтайды, ал егер қашықтық 10 сантиметрден артық болса – робот алға қозғалады.
Роботты құрастыру бірнеше кезең арқылы жүзеге асырылады. Алдымен механикалық база жасалып, дөңгелек, ось және мотор орнатылады. Одан кейін қозғалыс күшін реттеу үшін редуктор қосылады. Келесі кезеңде датчик орнатылып, ол роботтың қоршаған ортадағы кедергілерді анықтауына мүмкіндік береді. Бұдан кейін контроллер жүйесі қосылып, сигналды қабылдау және өңдеу механизмі іске қосылады. Соңғы кезеңде роботтың қозғалысын басқаратын бағдарламалық код жазылады.
Роботтар туралы қысқа мультфильм. Сілтеме:               https://youtu.be/TnoobfvAY10?si=Bw0GEWH18uLFO38c
15-суретте Робот жайлы презентация, ойындар QR түрінде көрсетілді.

Презентация:			Ойын:

Сурет 15 -  Робот жайлы презентация мен ойындар

Нәтижені талдау барысында роботтың қозғалыс жылдамдығы, кедергіге реакция уақыты, бұрылу бұрышы және мотор айналысының жылдамдығы сияқты параметрлер өлшенеді. Бұл көрсеткіштер робот жұмысының тиімділігін бағалауға мүмкіндік береді. 
Тақырыбы: Табиғатты қорғау: «Жасыл орман» жобасы
Жобаның мақсаты – орманның табиғаттағы рөлін ғылыми тұрғыдан зерттеу және орманды қорғауға арналған қарапайым инженерлік-экологиялық шешімдер ұсыну. 
Осы мақсатқа сәйкес оқушылар орман экожүйесінің ерекшеліктерін зерттеп, бақылау, өлшеу және тәжірибе жүргізу арқылы деректер жинап, алынған нәтижелер негізінде қорытынды жасауға және табиғатты қорғауға бағытталған шағын модель дайындауға тартылады.
Жоба барысында оқушылар зерттеу әрекетін бірнеше кезең арқылы орындайды. Алдымен бақылау жұмысы жүргізіледі. Оқушылар мектеп ауласындағы немесе жақын аумақтағы ағаштарды бақылап, олардың түрін, жапырақтарының пішінін, түсін, шамамен биіктігін анықтайды. Сонымен қатар ағаштардың айналасында кездесетін құстар, жәндіктер және өсімдіктер туралы мәліметтер жинақтайды. Бұл бақылау нәтижелері арнайы бақылау дәптеріне немесе кесте түрінде тіркеледі.
Келесі кезеңде оқушылар математикалық өлшеу және деректер жинау жұмыстарын жүргізеді. Ағаштың биіктігін көлеңке әдісі арқылы шамамен өлшейді, бір бұтақтағы жапырақ санын есептеп, оны ағаштағы бұтақ санына көбейту арқылы жалпы жапырақ мөлшерін анықтайды. Сонымен қатар топырақтың ылғалдылығын қарапайым құралдар арқылы немесе салыстырмалы әдіспен анықтауға тырысады. Алынған мәліметтер кесте және диаграмма түрінде рәсімделеді.
Сілтеме: https://youtube.com/shorts/nQGx9384jDY?feature=share
Жоба барысында қарапайым тәжірибе жұмыстары да ұйымдастырылады. Соның бірі – «Өсімдік оттегі бөле ме?» атты тәжірибе. Бұл тәжірибеде жасыл өсімдік су толтырылған ыдысқа орналастырылып, жарық түскен жағдайда өсімдіктің жапырақтарында пайда болатын көпіршіктер бақыланады. Көпіршіктердің пайда болуы өсімдіктің фотосинтез үдерісі кезінде оттегі бөлетінін дәлелдейді. Оқушылар тәжірибе нәтижесін бақылау жазбалары мен фотосуреттер арқылы тіркейді.
Зерттеу жұмысының бір бөлігі ретінде оқушылар шағын сауалнама жүргізеді. Олар бірнеше адамнан «Орманды не үшін қорғау керек?» немесе «Ормандағы негізгі экологиялық мәселелер қандай?» деген сұрақтар бойынша жауап жинап, алынған мәліметтерді диаграмма немесе қысқаша қорытынды түрінде ұсынады. Бұл әрекет оқушылардың деректерді талдау және қорытынды жасау қабілетін дамытуға көмектеседі.
Жобаның шығармашылық және инженерлік кезеңінде оқушылар «Ақылды орман» атты макет құрастырады. Бұл макет картон, қағаз немесе табиғи материалдар арқылы жасалады. Макетте ағаштар, қоқыс жәшіктері, жасыл аймақтар және қарапайым суару жүйесінің элементтері бейнеленуі мүмкін. Кейбір топтар қайта өңделген материалдардан шағын экологиялық құрылғылар немесе табиғатты қорғауға арналған модельдер дайындайды. Бөтелкеден жасалған қарапайым ауа тазартқыш немесе өсімдіктерді суаруға арналған шағын құрылғылар жасалуы мүмкін. 16-суретте оқушылардың жоба бойынша жұмыстары берілді.

Сурет 16 - Оқушылардың жоба бойынша жұмыстары

Жоба нәтижелерін ұсыну кезеңінде оқушылар өз зерттеу жұмыстарын таныстырады. Әр топ жобаның негізгі мәселесін, жүргізілген бақылау мен тәжірибе нәтижелерін, жасалған макетті және алынған қорытындыларды сынып алдында қорғайды. 
Сонымен қатар оқушылар өз жұмыстарын цифрлық құралдар арқылы көрсетуге де мүмкіндік алады. Мысалы, Canva платформасында экологиялық постер жасау немесе LearningApps арқылы шағын цифрлық тапсырмалар құрастыру сияқты жұмыстар орындалады. Төменде 17-суретте цифрлық тапсырмалар QR түрінде көрсетілді.

Сурет 17 – Цифрлық тапсырмалар

Жоба нәтижесінде оқушылар табиғатты ғылыми тұрғыдан бақылауды, тәжірибе жүргізуді, деректерді талдауды және қарапайым инженерлік шешімдер ұсынуды үйренеді. Сонымен қатар олар математикалық мәліметтермен жұмыс істеу, цифрлық құралдарды қолдану және командалық жұмыс дағдыларын дамытады. Ең маңыздысы – оқушыларда табиғатты қорғауға деген жауапкершілік пен экологиялық мәдениет қалыптасады.
Сілтеме:https://www.canva.com/design/DAG6RmpdCxE/keK_8DVb3pLxHLYPvmuK8w/edit?utm_content=DAG6RmpdCxE&utm_campaign=designshare&utm_medium=link2&utm_source=sharebutton
Қорыта келе, «Жасыл орман» жобасы оқушылардың зерттеушілік, шығармашылық және инженерлік қабілеттерін дамытуға бағытталған тиімді STEM тапсырмаларының бірі болып табылады. Жоба барысында алынған білім мен тәжірибе оқушылардың қоршаған ортаға саналы көзқарасын қалыптастырып, табиғатты қорғау қажеттігін түсінуге мүмкіндік береді.
Тақырыбы: Ғылыми зерттеу қадамдары: бақылау, болжау
Мақсаты – оқушыларға бақылау жүргізу, деректер жинау, болжам жасау және тәжірибе арқылы нәтижені тексеру сияқты ғылыми зерттеу қадамдарын меңгерту. 
Зерттеу жұмысына қажетті құралдар ретінде су, май, сірке суы (немесе лимон шырыны), пипетка немесе қасық, кесе немесе стақан, қағаз немесе дәптер және қалам қолданылады. Бұл құралдар оқушылардың сұйықтықтардың қасиеттерін бақылауына және тәжірибе жүргізуіне мүмкіндік береді.
Зерттеу жұмысы бірнеше кезең арқылы жүзеге асырылады. Алдымен бақылау кезеңі жүргізіледі. Бұл кезеңде оқушыларға әртүрлі сұйықтықтар – су, май және сірке суы ұсынылады. Оқушылар сұйықтықтарды көзбен бақылап, олардың түсін, иісін және тығыздығын сипаттайды. 
Сонымен қатар сұйықтықтардың қасиеттері туралы ой қозғап, «Қай сұйықтық жеңіл, қайсысы ауыр?», «Қай сұйықтықтар бір-бірімен араласады, қайсысы араласпайды?» деген сұрақтар төңірегінде талқылау жүргізеді. Бұл кезең оқушылардың бақылау қабілетін және зерттеу мәселесін түсінуін дамытуға бағытталады.
Келесі кезең – болжау жасау. Бұл кезеңде оқушылардан сұйықтықтарды араластырғанда қандай нәтиже шығатынын алдын ала болжау сұралады. Мысалы, мұғалім «Су мен майды араластырсақ, олар толық араласа ма?» деген сұрақ қояды. Оқушылар өз болжамдарын айтып, оны дәптерлеріне жазады. Бұл әрекет олардың логикалық ойлауын және ғылыми болжам жасау қабілетін дамытуға көмектеседі.
Үшінші кезең – эксперимент жүргізу. Оқушылар стақанға су мен майды құйып, оларды араластырады. Біраз уақыттан кейін сұйықтықтардың қалай өзгеретінін бақылап, нәтижесін дәптерге тіркейді. Мысалы, «май су бетінде қалды», «су мен май араласпады» деген сияқты қорытынды жазбалар жасайды. Бұл тәжірибе оқушыларға сұйықтықтардың физикалық қасиеттерін тәжірибе арқылы түсінуге мүмкіндік береді.
Соңғы кезең – қорытынды жасау. Бұл кезеңде алынған нәтижелер талқыланып, бастапқы болжамның дұрыс немесе қате екендігі анықталады. Сонымен қатар кейбір болжамдардың не себепті дәл келмегені талқыланып, ғылыми зерттеу барысында болжамның өзгеруі немесе нақтылануы мүмкін екендігі түсіндіріледі.
Бұл тапсырма STEM білім беру тәсілі негізінде ұйымдастырылады. Ғылым (Science) компоненті арқылы оқушылар сұйықтықтардың қасиеттерін бақылап, зерттейді. Технология (Technology) компоненті тәжірибе барысында қолданылатын құралдарды дұрыс пайдалануды үйретеді. Инженерия (Engineering) элементі экспериментті дұрыс ұйымдастыру және зерттеу әрекетін жоспарлау арқылы көрінеді. Ал математика (Mathematics) элементі алынған нәтижелерді салыстыру, кесте немесе қарапайым диаграмма түрінде көрсету арқылы жүзеге асады.
Қосымша тапсырма ретінде оқушылар тәжірибе нәтижесін сурет арқылы бейнелеуі немесе қарапайым кесте құрастырып, «су мен май», «су мен сірке суы» араласқан кездегі нәтижелерді салыстыруы ұсынылады. Мұндай тапсырмалар оқушылардың зерттеу нәтижелерін жүйелеу және талдау дағдыларын дамытуға мүмкіндік береді.
Тақырыбы: Адам ағзасы және атақты ғалымдардың жаңалықтары
Теориялық блок. Мақсаты: Адам ағзасының негізгі мүшелерін және олардың қызметін түсініп, ағзаның әрбір мүшесінің өмірдегі маңызды рөлін көрсету арқылы денсаулықты сақтаудың жолдарын үйрену және ғалымдардың адам ағзасын зерттеу саласындағы жаңалықтарымен танысу.
Міндеттері:
- Адам ағзасының негізгі мүшелерін танып, олардың әрқайсысының қызметін қысқаша сипаттау.
- Ағза мүшелерінің бір-бірімен қалай байланысатынын көрсету.
- Ғалымдардың адам ағзасын зерттеу саласында жасаған жаңалықтарын мысалмен түсіндіру.
Адам ағзасына сипаттама:
Жүрек – қан айдайды, ағзаның барлық бөліктеріне оттегі мен қоректік заттарды жеткізеді.
Өкпе – адам ағзасындағы тыныс алу мүшесі. Ол ауа арқылы денеге оттегі жеткізіп, көмірқышқыл газын шығарады. Біз дем алған кезде, өкпе кеңейіп, ауа ішке кіреді, дем шығарғанда тарылып, ауаны шығарады. Өкпе дененің барлық мүшелеріне оттегі жеткізуге көмектеседі.
Ми – адам денесінің ең маңызды органы. Ол біздің ойлауымызды, есте сақтаумызды, сөйлеуімізді, қозғалысымызды басқарады. Ми ағзадағы барлық мүшелермен байланысып, олардың жұмысын үйлестіреді. Мысалы, қолыңызды қозғағыңыз келгенде, ми бұл сигналды жүйке арқылы қолға жібереді.
Асқазан – тамақты қорытып, ағзаға қоректік заттарды береді.
Бауыр – ағзаны тазалайтын және энергия беретін орган. Ол қаннан улы заттарды шығарып, тағамнан қоректік заттарды сақтайды.
Бүйрек – адам ағзасындағы таза ұстайтын орган. Ол қанды сүзеді, қажетсіз заттарды және артық суды шығарады. Сол арқылы ағзадағы су балансын сақтайды және дененің дұрыс жұмыс істеуіне көмектеседі. Әр адамда екі бүйрек болады.
Бейнематериал: https://www.youtube.com/watch?v=YTqEXL3Aj9U
Адам ағзасы 3D: https://www.youtube.com/watch?v=Qno-7iXGAq0
Атақты ғалымдардың жаңалықтары:
Гиппократ - ежелгі дәрігер. Ол адамның ауруы табиғи себептерден болатынын айтқан. Сондықтан ол медицина ғылымының атасы деп аталады.
Гален - алғашқы анатомдардың бірі. Ол адамның миы бүкіл денеге бұйрық беретін орталық екенін түсіндірді.
Андреас Везалий - адам дене құрылысы туралы дәл жазып кеткен ғалым. Ол адам ағзасын зерттеп, қазіргі анатомия ғылымына негіз қалады.
Луи Пастер - микробтарды зерттеген. Ол адамдарды аурулардан қорғайтын вакциналарды жасап шығарған және тағамды залалсыздандыру әдісін ойлап тапқан.
Чарльз Дарвин - жануарлар мен өсімдіктердің қалай өзгеріп дамитынын зерттеген. Ол табиғи сұрыпталу туралы теория ойлап тапты.
Илья Мечников - иммунитетті зерттеген. Ол біздің ағзамызда микробтармен күресетін жасушалар бар екенін ашты.
Розалинд Франклин - адамдағы тұқымқуалау ақпаратын сақтайтын ДНҚ-ның құрылымын анықтаған. Бұл жаңалық ғылымда үлкен төңкеріс жасады.
Пәнаралық жоба. Практикалық блок. Тақырыбы: «Адам ағзасын зерттеймін» (Жаратылыстану және цифрлық технологиялар)
Мақсаты – оқушылардың адам ағзасының негізгі мүшелерін тануына, атақты ғалымдардың жаңалықтарын қарапайым түрде түсінуіне көмектесу. Сондай-ақ олар интернеттен ақпарат іздеп, сурет пен бейнені қарау арқылы цифрлық дағдыларын дамытады. Жоба оқушылардың өз бетінше зерттеу жасап, жаңа білімді табуына жағдай жасайды.
Жобаның міндеттері:
- адам ағзасының негізгі мүшелерінің қызметін анықтап, түсіндіру;
- ғалымдардың адам денесін зерттеуге қосқан жаңалықтарын қарапайым түрде танып-білу;
- цифрлық технологияларды пайдаланып ақпарат іздеу, сурет/бейне қарау және алынған мәліметті сұрыптау.
Жоба жоспары
1-кезең: Қызығушылықты ояту
- Адам ағзасы туралы сұрақтар қою.
- Оқушылар не білетінін және не білгісі келетінін айту.
2-кезең: Зерттеу жүргізу
- Ағза мүшелерін топпен зерттеу (жүрек, ми, өкпе т.б.).
- Бір атақты ғалым туралы қысқа ақпарат табу (Везалий, Гарвей, Пастер).
- Интернеттен сурет немесе бейне көру (мұғалім көмегімен).
3-кезең: Өнім дайындау
- Мини-плакат, презентация немесе сурет жасау.
- Табылған ақпаратты қысқаша түсіндіру.
4-кезең: Қорғау және қорытынды
- Әр топ өз жұмысын таныстырады.
- Оқушылар қандай жаңалық білгенін айтады.
Жобадан күтілетін нәтиже:
- Адам ағзасының мүшелерін атай алады.
- Гиппократ, Везалий, Пастер сияқты ғалымдардың жаңалығы туралы қарапайым мәлімет айтады.
- Интернеттен қауіпсіз түрде ақпарат іздеуді үйренеді (мұғалімнің бақылауымен).
- Өз зерттеуін сурет, қысқа мәтін немесе шағын презентация арқылы қорғайды.
Әр топ бойынша жоба тақырыптары мен STEM жобасының кезеңдері төменде 20-кестеде жүйеленіп, 18-суретте цифрлық тапсырмалар блогы көрсетілді.

Кесте 20- STEM жобасының кезеңдері

	Кезеңдер
	1-топ
	2-топ
	3-топ
	4-топ

	1
	2
	3
	4
	5

	I. Кіріспе кезең
	Терминдерді анықтау
	Ғалымдарды таңдау
	Ағза жүйелерін сипаттау
	Зерттеу сұрағын құрау

	II. Теориялық бөлім
	Тыныс алу жүйесі
	Қан айналым жүйесі
	Ас қорыту жүйесі
	Жүйке жүйесі

	III. Ғалымдардың жаңалықтары
	Ибн Сина еңбегі
	Гарвей жаңалығы
	Павлов рефлекстері
	Кахаль нейрон теориясы

	IV. Science
	Өкпе моделі
	Қан айналым диаграммасы
	Ас қорыту тәжірибесі
	Нейрон импульсі моделі

	V. Technology
	Өкпе инфографикасы
	Жүрек презентациясы
	Ас қорыту анимациясы
	3D нейрон моделі




20 – кестенің  жалғасы

	1
	2
	3
	4
	5

	VI. Engineering
	Өкпе макеті
	Жүрек моделі
	Ас қорыту макеті
	Нейрон моделі

	VII. Mathematics
	Тыныс алу өлшеу
	Пульс өлшеу
	Ас қорыту уақытын салыстыру (жас бойынша)
	Рефлекс уақыты

	VIII. Зерттеу әдістері
	Бақылау
	Модельдеу
	Эксперимент
	Талдау

	IX. Нәтиже
	Постер
	Презентация
	Модель қорғау
	Видео баяндау

	X. Қорытынды
	Өкпенің маңызы
	Қан айналым рөлі
	Ас қорыту түйін
	Жүйке жүйесі маңызды

Сурет 18 - Цифрлық тапсырмалар блогы

Қорытынды. Адам ағзасы – керемет және ғажайып жүйе. Әрбір мүшесі өз қызметін атқарады: жүрек қан айдайды, өкпе ауа береді, ми ойлауға көмектеседі, асқазан тамақты қорытады, бауыр ағзаны тазалайды, бүйрек қажетсіз заттарды шығарады. Ғалымдардың зерттеулері бізге ағзамызды жақсы түсінуге және оны күтуге мүмкіндік береді. Сондықтан денемізді қадірлейік, дұрыс тамақтанайық, таза ауада серуендейік және әрқашан салауатты өмір салтын сақтайық!
Сілтеме:https://www.canva.com/design/DAG6VzwR0qo/UEX59qL3PF-knT9_qPE3BA/edit?utm_content=DAG6VzwR0qo&utm_campaign=designshare&utm_medium=link2&utm_source=sharebutton
Тақырыбы: Су қасиеттері: еру, булану, конденсация
STEM білім берудің мақсаты - оқушылардың ғылым, технология, инженерия және математика салаларын біріктіре отырып, нақты өмірлік мәселелерді шешуге бағытталған кешенді білім, дағды және шығармашылық ойлау қабілеттерін қалыптастыру.
STEM білім берудің міндеттері
1. Ғылыми сауаттылықты дамыту
2. Технологиялық құзыреттілікті арттыру
3. Инженерлік ойлауды дамыту
4. Математикалық сауаттылықты арттыру
Оқушыларға видео көрсетеміз: Сілтеме төменде:
https://www.youtube.com/watch?si=oM6mXlePK-1SGfin&v=7VC2eFA6-AE&feature=youtu.be
I. Ғылым (Science): Теориялық негіздер (10 мин)
1. Судың үш күйі: судың қатты (мұз), сұйық (су) және газ (бу) күйлерін және олардың күнделікті өмірдегі мысалдарын еске түсіру.
2. Процестердің анықтамасы:
Еру: жылуды сіңіріп, қаттыдан сұйыққа айналу.
Булану: жылуды сіңіріп, сұйықтан газға айналу.
Конденсация: суытып, газдан сұйыққа айналу.
3. Қауіпсіздік: ыстық суды немесе электр құралдарын (таразы) қолдану ережелері.
II. Технология (Technology): Құралдарды қолдану (5 мин)
Құралдарды таныстыру:
Таразы: кішкентай салмақты (грамм) дәл өлшеу үшін.
Секундомер/Таймер: уақытты дәл белгілеу үшін.
Термометр (қосымша): температура өзгерісін бақылау үшін.
Деректерді жинау: деректерді компьютерге, планшетке немесе арнайы кестеге енгізуді үйрету.
III. Инженерия (Engineering): Жобалау және Тестілеу (20 мин)
1. Инженерлік тапсырма (еруді басқару):
Мәселе: Белгілі бір мөлшердегі мұзды (мысалы, 50 г) ең тез және ең баяу еру жолын жобалау.
Тестілеу: оқушылар мұзды екі түрлі ортаға орналастырады:
Жылдам еру: (мысалы, жылы суға салып, араластыру)
Баяу еру: (мысалы, оны матамен орап, көлеңкеге қою)
Нәтиже: Әр тәсілге кеткен уақытты өлшеу.
2. Инженерлік тапсырма (булану):
Мәселе: Бірдей көлемдегі судың (50 мл) қанша уақытта (мысалы, 3 сағатта) буланғанын өлшеу арқылы ортаның әсерін анықтау.
Тестілеу: екі ыдыс:
Ашық, үлкен ыдыс (булану жылдам)
Жабық, тар ыдыс (булану баяу)
IV. Математика (Math): Өлшеу және Талдау (15 мин)
Формула: жылдамдық=өткен уақыт (мин): өзгерген масса (г)
Мұздың бастапқы массасы: 50 г
10 минуттан кейін еріп кеткені: 50 г → 0 г
Демек, 50 г мұз еріген.
Жылдамдықты есептейміз: 50 г÷10 мин=5 г/мин
Жауабы: мұз 1 минутта 5 грамм еріген.
Қажетті құралдар: мұз кесектері (бірдей мөлшерде), кішкентай таразы (электронды); секундомер, түрлі ыдыстар (үлкен және кіші, ашық және жабық), ыстық және суық су (қауіпсіз температурада), деректерді жазуға арналған кестелер немесе планшеттер, график сызуға арналған торлы қағаз.
Тапсырмаға сілтеме: https://learningapps.org/display?v=pa6yv1shj25
Презентацияға сілтеме:
https://www.canva.com/design/DAG6Xap_Gyo/P8b3-wYmfYNQ9vELl8lh3Q/edit?utm_content=DAG6Xap_Gyo&utm_campaign=designshare&utm_medium=link2&utm_source=sharebutton
Тәжірибе бойынша жасалған жұмыстар төмендегі 19 суреттерде көрсетілген:

Сурет 19 - Тәжірибе бойынша жасалған жұмыстар

Аталған жұмыстар, біріншіден, оқушылардың STEM мазмұнды тапсырмалар арқылы пәндік білімді меңгеруге қызығушылығын дамытуға бағытталды. Бұл қызығушылық STEM-нің мазмұнын қызықты фактілермен, нақты өмірлік жағдаяттармен, тәжірибелермен және жобалық әрекеттермен байланыстыру арқылы қалыптастырылды. Екіншіден, тапсырмалар кешені оқушылардың пәндік білімнің өмірлік маңызын түсінуін және оны STEM тапсырмаларын орындауға түрткі болатын ішкі ынтасын қалыптастыруға қызмет етті. 
Тапсырмалардың толық мазмұны «STEM білім беру негізі бойынша тапсырмалар кешенінде» берілген (Қосымша Д).
Оқушылардың пәндік білігінің интегративті-зерттеушілік компонентін дамыту «STEM білім беру негіздері» факультатив курсының оқу бағдарламасы және пәндік білікті қалыптастыруға бағытталған үш деңгейлі STEM-сабақтардың сабақ жоспарлары (арнайы STEM-сабақтар, пәнаралық STEM-сабақтар, жеке пәнішілік STEM-сабақтар) арқылы жүзеге асырылды. Бұл сабақтар барысында оқушылардың зерттеу жүргізу, тәжірибе жасау, модельдеу, жобалау, мәселені шешу және бақылау әрекеттері жүйелі түрде ұйымдастырылды.
Аталған жұмыс, біріншіден, STEM мазмұны негізінде негізгі пәндік ұғымдар мен қарапайым заңдылықтарды меңгеру білігін қалыптастыруға бағытталды. Екіншіден, STEM мазмұны негізінде әртүрлі оқу пәндерінде меңгерілген білімдердің өзара байланысын түсінуін қамтамасыз етуге мүмкіндік берді. Үшіншіден, STEM мазмұны негізінде қарапайым зерттеу, жоба және тәжірибе жұмыстарын орындау барысында деректерді ажырату, салыстыру және қорытынды жасау біліктерін дамытуға жағдай жасалды.
Интегративті-зерттеушілік компонентті дамыту мақсатында «STEM білім беру негізі» факультатив курсы енгізілді. Курс бастауыш мектептің 3-сынып оқушыларына арналған және оның жалпы көлемі 34 сағатты құрайды (аптасына – 1 сағат). Эксперименттік оқу бағдарламасы оқушылардың жас ерекшеліктері мен STEM білім берудің интегративті сипатын ескере отырып әзірленді.
Бағдарлама мазмұнына сәйкес сабақтар үш негізгі бағыт бойынша жүйеленді: арнайы STEM-сабақтар – 8 сағат, пәнаралық STEM-сабақтар – 12 сағат, жеке пәнішілік STEM-сабақтар – 14 сағат.
Әрбір тақырыпта бастауыш сынып оқушыларының STEM білім беру негізінде қалыптастырылуы көзделетін негізгі пәндік біліктер: зерттеу, ізденім, жоба, тәжірибе, модельдеу, инженерлік ойлау және тілдік-коммуникативтік әрекеттер нақты көрсетілді. Мұндай құрылым пәндік білімді кіріктіре меңгеруге, оны оқу және өмірлік жағдаяттарда қолдануға, сондай-ақ оқушылардың зерттеушілік және практикалық әрекеттерін жүйелі түрде дамытуға мүмкіндік береді. «STEM білім беру негізі» факультатив курсының күнтізбелік жұмысы 21-кестеде ұсынылды.

Кесте 21 -  «STEM білім беру негізі» факультатив курсының күнтізбелік жұмысы

	Бөлім
	Пәндер
	Тақырып
	Пәндік білік (негізгі)
	Сағат

	1
	2
	3
	4
	5

	Арнайы STEM (8 сағат)

	Арнайы STEM
	Жаратылыстану, Математика
	STEM-ге кіріспе. Ғылым, техника, инженерия және математика
	Теориялық STEM білім
	1

	Арнайы STEM
	Жаратылыстану, Цифрлық технология
	Роботтар қалай жұмыс істейді? Қарапайым механизмдер
	Зерттеу
	2

	Арнайы STEM
	Дүниетану
	Табиғатты қорғау: «Жасыл орман» жобасы
	Ізденім, зерттеу
	2

	Арнайы STEM
	Жаратылыстану
	Ғылыми зерттеу қадамдары: бақылау, болжау
	Зерттеу
	1

	Арнайы STEM
	Математика, Цифрлық технология
	Инженерлік тапсырма: көпір макетін жобалау
	Жоба, инженерлік ойлау
	2

	Пәнаралық STEM (12 сағат)

	Пәнаралық
Тұрарова Меренова
	Жаратылыстану  Цифрлық технология
	Адам ағзасы және атақты ғалымдардың жаңалықтары
	Ізденім
	2

	Пәнаралық
	Жаратылыстану  Математика
	Ауа райын бақылау: жел, температура, жауын-шашын
	Тәжірибе
	2

	Пәнаралық
	Жаратылыстану  Қазақ тілі
	Құстар әлемі: тіршілік ортасы. Мәтін құрастыру
	Ізденім
	2

	Пәнаралық
	Жаратылыстану  Математика
	Су қасиеттері: еру, булану, конденсация
	Тәжірибе
	2

	Пәнаралық
	Дүниетану  Цифрлық технология
	Экология: қалдықтарды сұрыптау. Цифрлық модель
	Жоба
	2




21 – кестенің жалғасы

	1
	2
	3
	4
	5

	Пәнаралық
	Қазақ тілі  Математика
	STEM мәтін: «Менің ғылыми ашуым»
	Ізденім, коммуникация
	2

	Жеке пәнішілік STEM (14 сағат)

	Математика
	Математика
	Карта, масштаб, жергілікті бедер
	Зерттеу
	2

	Математика
	Математика
	Геометриялық денелер моделі (куб, призма)
	Жоба
	2

	Жаратылыстану
	Жаратылыстану
	Ауа мен су: тәжірибе арқылы зерттеу
	Жоба
	2

	Жаратылыстану
	Жаратылыстану
	Өсімдіктердің өсуіне әсер ететін факторлар
	Тәжірибе
	2

	Дүниетану
	Дүниетану
	Қала мен ауыл инфрақұрылымы
	Жоба
	2

	Дүниетану
	Дүниетану
	Қалдықты қайта өңдеу: пластиксіз болашақ
	Модельдеу
	2

	Қазақ тілі
	Қазақ тілі
	Презентация мәтінін құрастыру
	Ізденім
	2

	Цифрлық технология
	Цифрлық технология
	Қазақтың ұлттық ою-өрнегін цифрлық редакторда жасау
	Жоба
	2



Факультатив курстың арнайы STEM бөлімінде оқушылар STEM білім берудің мәнімен танысып, ғылым, техника, инженерия және математика бағыттарының өзара байланысын түсінді. Мысалы, «STEM-ге кіріспе. Ғылым, техника, инженерия және математика» тақырыбында оқушылар STEM ұғымының мазмұнын меңгерсе, «Роботтар қалай жұмыс істейді? Қарапайым механизмдер» тақырыбында қарапайым техникалық құрылғылардың жұмыс принципін зерттеді. «Табиғатты қорғау: “Жасыл орман” жобасы» және «Ғылыми зерттеу қадамдары: бақылау, болжау» сабақтары оқушылардың зерттеу әрекетіне қызығушылығын арттыруға бағытталды. Ал «Инженерлік тапсырма: көпір макетін жобалау» сабағында оқушылар инженерлік ойлау элементтерін қолдана отырып, қарапайым модель құрастыру жұмыстарын орындады.
Пәнаралық STEM бөлімінде бірнеше оқу пәндерінің мазмұны өзара ықпалдастырылып, оқушылардың пәндер арасындағы байланыстарды түсінуіне жағдай жасалды. Мысалы, «Адам ағзасы және атақты ғалымдардың жаңалықтары» тақырыбында жаратылыстану және цифрлық технология элементтері біріктірілді, «Ауа райын бақылау: жел, температура, жауын-шашын» сабағында жаратылыстану мен математика пәндері байланыстырылып, тәжірибелік бақылаулар жүргізілді. «Құстар әлемі: тіршілік ортасы» тақырыбында жаратылыстану және қазақ тілі пәндері интеграцияланып, оқушылар мәтін құрастыру арқылы зерттеу нәтижесін сипаттады. Сонымен қатар «Су қасиеттері: еру, булану, конденсация», «Экология: қалдықтарды сұрыптау. Цифрлық модель», «STEM мәтін: «Менің ғылыми ашуым»» тақырыптары арқылы оқушылар зерттеу, тәжірибе және жобалық әрекеттерді орындады.
Жеке пәнішілік STEM бөлімінде әр пәннің мазмұны негізінде зерттеу және практикалық тапсырмалар орындалды. Мысалы, математика пәнінде «Карта, масштаб, жергілікті бедер» және «Геометриялық денелер моделі (куб, призма)» тақырыптары арқылы кеңістіктік ойлау және модельдеу дағдылары дамытылды. Жаратылыстану пәнінде «Ауа мен су: тәжірибе арқылы зерттеу» және «Өсімдіктердің өсуіне әсер ететін факторлар» сабақтары тәжірибелік зерттеу жұмыстарына бағытталды. Дүниетану пәнінде «Қала мен ауыл инфрақұрылымы» және «Қалдықты қайта өңдеу: пластиксіз болашақ» тақырыптары экологиялық және әлеуметтік мәселелерді зерттеуге негіз болды. Ал қазақ тілі және цифрлық технология пәндерінде «Презентация мәтінін құрастыру» және «Қазақтың ұлттық ою-өрнегін цифрлық редакторда жасау» тапсырмалары арқылы оқушылардың коммуникациялық және цифрлық құзыреттері дамытылды.
Осылайша, «STEM білім беру негізі» факультатив курсының мазмұны оқушылардың пәндік білімін интеграцияланған түрде меңгеруіне, зерттеушілік әрекетін дамытуына және STEM мазмұны негізінде практикалық мәселелерді шешу қабілетін қалыптастыруға мүмкіндік берді. Нәтижесінде оқушылар әртүрлі пәндерде алған білімдерін өзара байланыстыра отырып қолдануға, деректерді талдауға, салыстыруға және ғылыми қорытынды жасауға үйренді.
«Арнайы STEM-сабақтарының әдістемесі» атты ұсынып отырған әдістемелік жүйеде ерекше орын алатын осы арнайы STEM-сабақтарының ерекшелігі туралы сипаттап өтеміз. Арнайы STEM-сабақтарында математика, жаратылыстану, дүниетану, цифрлы технология, қазақ  тілі пәндері қатпарлану арқылы интеграциялық процеске түседі. Венн диаграммасы арқылы арнайы сабақтың үлгісін төмендегідей 20-суретте көрсетуге болады.

Сурет 20 - Арнайы STEM-сабақтарындағы пәндердің интеграциялық сипаты

Бес пәннің түйіскен нүктесінде оқылатын тақырыптар 3 сыныптар үшін эксперимент оқу бағдарламасында нақты көрсетілді. Бұл тақырыптар бойынша өткізілген сабақтар барынша  оқушылардың оқу-танымдық қызығушылығын дамытып, зерттеу, ізденім пәндік біліктерін қалыптастыруға тірек болды. 3 - сыныптардағы алғашқы арнайы STEM-сабақ «STEM-ге кіріспе» деп аталады, бұл сабақта STEM туралы білім мазмұны меңгерту көзделінді. Оқушылар үшін арнайы STEM туралы иллюстрациялық материалдар портфельге жинақталды, STEM туралы бейне фильмдер жинақталды. Қызықты әңгіме-баяндау түріндегі STEM туралы білім мазмұны белгіленген тұстардағы орындарды түртіп, гиперсілтеме арқылы қажетті тұсында суреттермен, бейнефильмдермен, мәтіндермен алмастырылып, толықтырылып көрсетіліп отырылды. 21-суретте интерактив тақтадағы «STEM-ге кіріспе» сабағының портфелі берілді.

Сурет 21 - Интерактив тақтадағы «STEM-ге кіріспе» сабағының портфелі

Оқушыларға  алдымен қызықты сурет бойынша әңгімелесу ұсынылды:
- «Оқушылар мына суретке қарап, көріп тұрғандарыңыз туралы айтып беріңіздер. Сабақ материалынан фрагмент сурет төменде 22-суретте көрсетілді.

Сурет 22 - Сабақ материалынан фрагмент сурет

- Кімдерді көріп тұрмыз? 
- Олардың қолдарында қандай құрал-жабдықтар бар?
- Қандай сөздер жазылған? Ағылшынша және қазақша оқыңдар.
- STEM деген сөз қандай сөздерден қысқарған сөз екен? 
- Ол сөздер туралы не білетіндеріңді айтып беріңдер.»
Оқушылардың айтқан ойларын жинақтау үшін, түсіндірме сөздіктерден алынған төрт сөздің анықтамасы интерактив тақтада көрсетілді.
- Оқушылар, қазір мына төрт сөздің анықтамасымен жақын танысайық:
- Ғылым – Science – уақыт пен кеңістікте бар, зерттеуге болатын нақты нәрселердің заңдарын, тәртібі мен құрылымын түсіндіретін, эксперимент пен бақылау арқылы тексеріліп, математикалық есептеуді қолданып, адамда жүйелі түсінік қалыптастыратын таным саласы. 
- Технология – Technology – өнер, шебер, білгір деген мағынаны білдіреді, ғылыми және тәжірибелік жолмен шикізатты дайын өнімге айналдыратын әдістер мен тәсілдердің жүйесі.
- Инженерия  - Engineering – белгілі бір мәселені шешу үшін ғылым мен математиканы қолдану. Инженерлер заттардың қалай құрылғанын анықтайды және ғылым жаңалықтарын өмірде қолдану жолдарын ашады.
- Математика – Mathematics – геометриялық фигуралар мен сандарды және солармен байланысты формулаларды, яғни құрылымдар мен қатынастарын зерттейтін ғылым.
- STEM-нің ерекшеліктері, балалар, теория мен тәжірибенің бірлігін бірден көрсете алуында. Жаратылыстану, дүниетану сабақтарымен математика пәнінің тақырыптарын бірге өту арқылы, сіздер, өздеріңіз күнде кездестіріп жүрген  табиғаттың заңдарын жақсы түсіне аласыңдар. Белгілі бір технология, мысалы, компьютер, бағдарламалау арқылы сіздер ғылыми білімдеріңізді өмірде қолдану жолдарын біле аласыздар. Инженерия заңдары арқылы сіздерге өздеріңізді қоршаған ортаны жақсартуға керекті ресурстарды таупы, олармен жұмыс жасауға, түрлі сынау, эксперименттер жасауға дағдыланасыздар. Осылардың барлығында дәл және нақты есептеулер арқылы жұмыс жасау керек, сол арқылы ойлауларың, жүйелі және тәртіпті, бірізділікпен ойлау дағдыларыңыз дамиды. Тіл мен әдебиеттік оқу пәндерін осы математика, жаратылыстану, технология пәндерімен байланыстыра оқу арқылы қарым-қатынас заңдарын, қоршаған әлеуметтік орта мен тарих қозғалысын, дамуын түсіне аласыздар».
Эвристикалық әңгіме форматында басталған сабақ интернет бойынша алдын ала дайындалған сайттарды ашып, әлем мектептеріндегі балалардың STEM–сабақтардағы қол жеткен табыстары туралы материалдарды көрсетумен жалғасты. 
Пәнаралық STEM-сабақтар әдістемесінің де өзіндік ерекшеліктері мол. Олардың бір үлгісін 3 сыныптағы пәнаралық сабақ тақырыбы негізінде  Венн диаграммасы арқылы келесідей етіп көрсетуге болады. Бір тақырыпқа, яғни үлгіде көрсетілген «Ауа райының табиғат пен адамға әсері» тақырыбына байланысты математика, дүниетану, робот техникасы пәндері бойынша оқушы меңгеруі тиіс ұғымдар мен түсініктер көрсетілді. 23-суретте пәнаралық STEM-сабақтардың сипаты ұсынылды.



Сурет 23 - Пәнаралық STEM-сабақтардың сипаты

Оқушы дәстүрлі оқытудағыдай, уақыт, кеңістік өлшемдерін абстракты/дерексіз түрде өлшеп, бірнеше есеп шығарып қоя салмайды. Енді ол  өлшемдерді дүниетануға байланысты ауа, жел, жаңбыр, қар ұғымдарымен байланыстыруы керек болды. Түрлі білім бастауынан алған ақпараттары енді өзіндік түйінді пікірлері мен белгілі бір шешімдерге жетелейтін ұсыныстарға айналды. Бұл жерде робот техникасына байланысты, оқушы өзінің пайдалы ұсынысын таба алуы маңызды. Мұғалім жетекші сұрақтар қоя отырып, робот техникасының «Ауа райының табиғат пен адамға әсерін қалайша пайдалы қылуға болады?» деген мәселені шешуді ұсынды.
Оқушыларға алғашқы сағатта түрлі ұсыныстарын сценарий етіп жазуы керек деп тапсырма берілді. Бұл сценарий бойынша әр оқушы немесе жұп, топ болып робот техникасының сұлбасы мен функциясын айқын жаза білуі міндетті болды. Екінші сағатта оқушыларға робот жасатып, олардың «ауа райын алдын ала есептеу арқылы сезетін» функциясы мен бөлмедегі, үйдегі, сыныптағы «суық пен ыстықты реттеуші» функциясы туралы баяндау ұсынылды.
STEM-сабақтардың келесі деңгейі «Жеке пәнішілік STEM-сабақтары» деп аталды. Мысалы, 3 сынып үшін «Математика» пәні бойынша өткізілген «Жергілікті жер бедері» тақырыбындағы STEM-сабақ, «Цифрлы технология» пәні бойынша өткізілген «Ғарышқа саяхат» тақырыбындағы STEM-сабақтың ерекшеліктері Венн диаграммасы арқылы келесідей етіп көрсетілді. Бұл 24-сурет - бір пәннің ішіндегі бірнеше тақырыптың ішкі интеграциялық сипаттағы үлгісі. Бұл үлгінің өзі екі түрлі формада келуі мүмкін: біріншісінде бір тақырыптан екінші тақырып туындап тереңдей беретінін көрсететін форманы көруге болады, ал екіншісінде бір тақырыптың бірнеше қырын көрсететін форманы көре аламыз.

Сурет 24 - «Жеке пәнішілік STEM-сабақтарының сипаты»
Жеке пәнішілік STEM-сабақ, негізінен, жобаны орындауға құрылған. Жобаны балалар жеке, жұп болып, топпен орындауына болады. Бұлай орындау балалардың тек жобаны орындауына ғана емес, сонымен бірге тілдік-коммуникативтік қабілеттерінің дамуына да үлкен сеп болады әрі білімдік мақсат-міндеттермен бірге тәрбиелік міндеттер де шешіледі. 
STEM білім беру негізінде бастауыш сынып оқушыларының пәндік білігін қалыптастыру әдістемесіндегі барлық тапсырмалар мен жаттығулар, жоба жұмыстарының орындалу логикасы кезең-кезеңге бөлініп, ол кезеңдердегі мұғалім мен оқушылардың орындайтын оқу-танымдық әрекеттері анықталып алынды. Мұғаліммен бір деңгейде оқушылардың да оқу әрекеттері жүйеқұраушылық сипатта болуы міндетті екені белгілі. Сонда ғана біртұтас педагогикалық процестің мақсатына қол жеткізу мүмкін болады.  STEM білім беру негізінде бастауыш сынып оқушыларының пәндік білігін қалыптастыруда жаттығулар мен тапсырмаларды, жобаларды орындау кезеңдері және әр кезеңде мұғалім мен оқушының орындайтын оқу-танымдық әрекеттері келесі 22-кестеде көрсетілді.

Кесте 22 - STEM-тапсырмаларды орындау кезеңдері және мұғалім мен оқушының орындайтын оқу-танымдық әрекеттері

	STEM-сабақтарда жаттығулар мен тапсырмаларды, жобаларды орындау кезеңдері
	Мұғалімнің жетекшілік-басқарушылық әрекеті
	Оқушылардың оқу-танымдық әрекеті

	Кіріспе кезең

	Тақырып бойынша нақты материалды ұсынады
	Нақты материалды меңгергенін көрсетеді.

	Білім мазмұнын меңгерту  кезеңі

	Берілген жаттығу мазмұнындағы материалды түсіндіріп, нақтылайды.
	Жаттығу мазмұнын түсінгенін көрсетеді, тағы нендей толықтырулар керектігін нақтылап, толтырады.

	Жаттығулар мен тапсырмаларды орындауға дағдыландыру кезеңі

	Жаттығуды, тапсырманы, жобаны орындау жолдарын талдайды, орындау кезеңдерін нақтылауға көмектеседі,  шешім тапқан соң оны қалай таныстыру жолдарын үйретеді.
	Жаттығуды, тапсырманы, жобаны орындау жолдарын талқылайды. Өзінің ұсынған шешімін баяндайды, оның дұрыс екенін дәлелдейді.

	Нәтижелерін  тексеру және түзетулер кезеңі

	Оқушылардың орындаған тапсырмаларын түзетуін ұйымдастырады.
	Өзінің орындаған тапсырмасына қайтадан көз жүгіртіп, рефлексиялық сәтті орындайды.

	Презентациялау кезеңі
	Нәтижелерін ортаға салуға қажетті дағдыларды, яғни ұсыну, сөйлеу, баяндау т.б. үйретеді.
	Орындалған тапсырманың нәтижелерін көпшілік алдында баяндайды, презентация ұсынады.



STEM білім беру негізінде бастауыш сынып оқушыларының пәндік білігін қалыптастыру әдістемесінің ішкі қазық идеясы – бастауыш сынып оқушыларын өзін қоршаған ортаның, яғни табиғат пен қоғамдық ортаның заңдылықтарын тануына, білімін өзінің өмірлік қажеттіліктеріне жұмсауға қажетті біліктермен қамтамасыз ету. Осы идеяны жүзеге асыру үшін 3 сынып оқушыларының пәндік біліктердің компоненттерінің әрқайсысы бойынша, яғни зерттеу, ізденім, тәжірибе, жоба, тілдік-коммуникативтік даму бойынша жаттығулар мен тапсырмалар, жоба тақырыптары жасақталып, жүйеге түсірілді. Олардың әрқайсысының құрамындағы жаттығулар мен тапсырмалар өз ішінде жаратылыстану, дүниетану, математика, технология, тілдік-коммуникативтік мазмұнға байланысты құрастырылды.
«Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы. 
Оқушылардың пәндік білігінің интегративті-зерттеушілік компонентін дамыту «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы арқылы жүзеге асырылды. Бұл бағытта оқушыларға білім дайын күйінде берілмей, арнайы ұйымдастырылған зерттеу, бақылау, тәжірибе, модельдеу және жобалау әрекеттері арқылы меңгертілді. Сабақтарда оқушылар әртүрлі пәндерден алған білімдерін өзара байланыстыра отырып қолдануға үйретілді. Мысалы, арнайы STEM-сабақтарда олар ғылым, техника, инженерия және математиканың өзара байланысын түсініп, қарапайым механизмдердің қызметін, табиғи құбылыстардың себеп-салдарын, инженерлік шешімдердің мәнін зерттеу арқылы таныды.
Пәнаралық STEM-сабақтарда оқушылар бірнеше пәннің мазмұнын бір мәселе аясында біріктіріп қарастырды. Мәселен, адам ағзасы, ауа райы, су қасиеттері, экология, құстар әлемі сияқты тақырыптарда жаратылыстану, математика, қазақ тілі және цифрлық технология пәндерінің мазмұны кіріктіріліп берілді. Оқушылар бақылау жүргізді, өлшеу жұмыстарын орындады, деректерді кестеге түсірді, оларды салыстырды, қарапайым қорытындылар шығарды. Осы арқылы олар STEM мазмұны негізінде әртүрлі пәндерден меңгерілген білімдердің өзара байланысын түсінуге дағдыланды.
Жеке пәнішілік STEM-сабақтарда оқушылар белгілі бір пән аясында зерттеу сипатындағы тапсырмаларды орындады. Мысалы, карта және масштаб тақырыбында өлшеу, салыстыру, кеңістіктік талдау жүргізсе, геометриялық денелерді модельдеу барысында пішіндердің қасиеттерін тәжірибе арқылы таныды. Ауа мен су, өсімдіктердің өсуіне әсер ететін факторлар сияқты сабақтарда тәжірибе жасап, бақылау нәтижелерін тіркеді, себеп пен нәтиже арасындағы байланысты анықтады. Мұндай жұмыстар оқушылардың пәндік ұғымдар мен қарапайым заңдылықтарды нақты әрекет арқылы меңгеруіне мүмкіндік берді.
Сабақтар барысында оқушыларға зерттеу сұрағын қою, болжам жасау, тәжірибе жоспарын құру, нәтиже алу, алынған деректерді ажырату, салыстыру және қорытындылау әрекеттері кезең-кезеңімен үйретілді. Үш деңгейлі тапсырмалар арқылы алдымен базалық білімді меңгеру, кейін оны қолдану, соңында зерттеушілік және шығармашылық сипаттағы тапсырмаларды орындау ұйымдастырылды. Нәтижесінде оқушылар тек пәндік білім алып қана қоймай, оны кіріктірілген түрде түсіну, зерттеу мен жоба жұмыстарында пайдалану, фактілер мен құбылыстар арасындағы байланысты анықтау біліктерін меңгерді.
Осылайша, аталған сабақ жоспарлары жинағы арқылы оқушыларға STEM мазмұны негізінде негізгі пәндік ұғымдар мен заңдылықтарды меңгерту, әртүрлі пәндер бойынша игерілген білімдердің байланысын түсіндіру, қарапайым зерттеу, тәжірибе және жоба әрекеттерін орындату, деректерді бақылау, салыстыру, талдау және қорытындылау жұмыстары жүйелі түрде ұйымдастырылды. Бұл жұмыстар олардың интегративті-зерттеушілік компонентінің дамуына тікелей ықпал етті. «Күн мен түн қалай ауысады?» тақырыбындағы сабақ жоспарының үлгісі 23-кестеде жүйеленіп, ұсынылды.

Кесте 23 - «Күн мен түн қалай ауысады?» тақырыбындағы сабақ жоспарының үлгісі

	Бөлім
	Топырақ

	Педагогтің аты-жөні
	

	Күні:
	

	1
	2
	3

	Сынып:
	Қатысушылар саны:
	Қатыспағандар саны:

	Сабақтың тақырыбы
	Күн мен түн қалай ауысады?

	Оқу бағдарламасына сәйкес оқыту мақсаттары
	3.4.3.1 Жердің өз осінен айналуының салдарын түсіндіру
 3.1.2.1 ақпарат көзінің түрлерін, артықшылығы мен кемшілігін анықтау;

	Сабақтың мақсаты
(Негіздеме: Мемлекет басшысы Қ.Тоқаевтың Ұлттық құрылтайдың ІІ,ІІІ, ІV отырыстарында берген тапсырмасы, ҚР Оқу-ағарту министрлігінің №123 бұйрығы)
	 Жердің өз осінен айналуының салдарын түсіндіреді 
 Ақпарат көзінің түрлерін, артықшылығы мен кемшілігін анықтайды
Ай құндылығы:   жасампаздық және жаңашылдық 
Апталық дәйек сөз: «Шығармашыл бала – ойлы бала»
Құндылық: Құндылықты түсіну адам өміріндегі еңбек, отбасы, қоғамның ???

	Сабақтың барысы

	Сабақтың кезең
уақыт
	Педагогтің әрекеті
	Оқушының әрекеті
	Бағалау
	Ресурстар

	Сабақтың басы.

10 минут

	Ынтымақтастық атмосферасын қалыптастыру ширату жаттығуларымен өтеді.
Өткен тақырыпқа шолу: «Жедел жауап» әдісі арқылы жүреді. 
- Өткен сабақта қандай тақырыпты өттік? 
- Күн мен түн неліктен ауысады?
	Ширату жаттығуларын орындайды.

Өткен тақырыпқа  қатысты 

	Бағалау парақшасы 
«Айға ұшамын»




	АКТ тақта,
презентация,
үлестірмелі парақтар,
доп




23 – кестенің жалғасы

	1
	2
	3
	4
	5

	
	-Елімізде күн болып жатқан кезде қай елдерде түн болады?
«АДАЛ АЗАМАТ»  біртұтас тәрбие бағдарламасындағы  құндылықтарды  оқу процесіне ұйымдастыру кезіңінен бастап, сабақтың әрбір кезеңінде жүргіземін
Ай құндылығы:   жасампаздық және жаңашылдық 
Апталық дәйек сөз: «Шығармашыл бала – ойлы бала»
Құндылық: Құндылықты түсіну адам өміріндегі еңбек, отбасы, қоғамның.????
Жаңа тақырыпты ашу «Мюссенберг» әдісі арқылы жүреді.
- Берілген әріптер арасынан мағыналы  сөздерді тауып, тақырыпты шығарыңдар.
- Қандай сөйлем шықты? 
- Күн мен түн қалай ауысады деп ойлайсыңдар?
- Олай болса, бүгінгі сабағымызда Күн мен түн қалай ауысатынын оқып білетін боламыз.
Сабақ мақсаты жария етіледі.
	сұрақтарға жауап береді. Тақырыпты шығарады.
	[image: ]
	

	Сабақтың ортасы
30 мин

	Жаңа сабақ. Жұптық жұмыс.
Шаманы өлшеу.
- Эврика қай шаманы өлшейін деп жатыр? Ол әрбір жағдайға сәйкес қандай өлшем бірлік қолданатынын суреттерге қарап анықта.
- Жыл неден тұрады?
- Апта ше?
- Сағат ше?
- Тәулікті қандай бөліктерге бөлуге болады?
1-тапсырма
Суретпен жұмыс.

	Сөздікті жаттайды.
Сұрақтарға жауап береді.

	Жердің өз осінен айналуының салдарын түсіндіреді Дескриптор:
- Эврика қолданатын өлшем бірліктерді атайды -2балл.
Пейзаждарды сипаттайды-2балл.
	Оқулық

23 – кестенің жалғасы

	1

	5

	

	Фотосуреттерге қараңдар. Олар бір-біріне несімен ұқсайды? Қалай ерекшеленеді? Әрқайсысын қалай атауға болады?
Оларды дұрыс ретпен орналастырыңдар. 
- Кеш қашан батады? 
- Таң қашан атады? Неге олай ойлайсыңдар? Түсіндіріңдер. 
- Әр суреттегі Күннің орналасуына назар аударыңдар. Пейзаждарды сипаттаңдар.

2-тапсырма
STEM бағыты: Science + Engineering
ТӘЖІРИБЕ:
Глобус пен шамды (Күн ретінде) қарастырып, бірнеше сұраққа жауап бер
- Егер Жер қозғалмаса, не болар еді?
- Шамды бір орында ұстап, глобусты айналдыр
[image: ]

Сергіту сәті
3-тапсырма
STEM бағыты: Math + Science
Жеке жұмыс
24 сағатты күн мен түнге бөл.
- Жер бір рет толық айналуға қанша уақыт жұмсайды?
4-тапсырма
Топтық жұмыс
	





Суретпен жұмыс жасайды, күннің орналасуына назар аударады


Глобустың жарық түскен бөлігін бақылайды, қай бөлігі күн, қай бөлігі түн екенін анықтайды


Бейнеролик қимылын қайталайды
Сағат шеңберін 24 бөлікке бөледі,12 сағат күн, 12 сағат түн 
	Бағалау критерийі
Дескриптор:
-Суретпен жұмыс жасайды, күннің орналасуын бақылайды – 1б
Дескриптор:
Жерге күн мен түннің түсуін анықтайды-1б




Жарайсың!



Дескриптор:
Сағат шеңберін 24 бөлікке бөледі,12 сағат күн, 12 сағат түн деп белгілейді.-2б

Дескриптор:
- Күннің тәуліктік жолының 

	






Глобус
Үстел шамы









Түрлі-түсті қарындаш, Сағат макеті




Картон, пластилин,


23 – кестенің жалғасы

	STEM бағыты: Engineering + Technology
Модель жасау.
-Күннің тәуліктік жолы қандай? 
[image: ]
Саралау тапсырмасы
1.Дұрыс тұжырымдарды ✔ белгісімен көрсет:
☐ Күн мен түн Жердің өз осінен айналуынан болады.
☐ Күн мен түн Күннің Жерді айналуынан болады.
☐ Жер бір тәулікте өз осінен бір рет айналады.
2.Ақпарат көзін таны
Қайсысы ақпарат көзі? Белгіле:
☐ Оқулық
☐ Ғаламшар
☐ Бейнеролик
☐ Доп
	деп белгілейді.



Өздерінде бар материалдармен модель жасайды.






Дұрыс тұжырымды көрсетеді.

	моделін жасайды -1балл.






Дескриптор:
-Дұрыс тұжырымды көрсетеді -1б
	мақта т.б






Қағазда тапсырма

	Кері байланыс
5 мин
	Рефлексия: «Айға ұшамын»

[image: ]
Үй  тапсырмасы: Мәтінді түсініп оқу. 
	Түсінгені туралы айтады. Тапсырманы жазып алады.
	ҚБ қойылады.



	



Оқушылардың пәндік білігінің іс-әрекеттік-рефлексиялық компонентін дамыту цифрлық және практикалық тапсырмалар арқылы жүзеге асырылды. Бұл бағытта оқушылардың пәндік білімді нақты әрекет барысында қолдануына, практикалық мәселелерді шешуіне және орындалған жұмыстың нәтижесін талдауына ерекше назар аударылды. Сабақтарда «STEM & пәндік білік» білім беру сайты пайдаланылып, онда ұсынылған тапсырмалар мен цифрлық материалдар оқушылардың оқу-танымдық әрекетін ұйымдастыруға мүмкіндік берді. Сонымен қатар Scratch бағдарламасында қарапайым алгоритмдер құру, презентациялар әзірлеу, LEGO конструкторларын пайдалану арқылы модель құрастыру, түрлі инженерлік және жобалық жұмыстар орындау сияқты әрекеттер жүзеге асырылды. Сол тапсырмалардың кейбіреуінен өрнек-мысал келтіріп, таныстырып өтеміз.
Оқушылардың пәндік білігінің іс-әрекеттік-рефлексиялық компонентін дамыту мақсатында арнайы әзірленген «STEM & пәндік білік» цифрлық білім беру сайты пайдаланылды. Бұл сайт STEM негізінде бастауыш сынып оқушыларының пәндік білімін практикалық әрекет арқылы қолдануына бағытталған цифрлық оқу-әдістемелік орта болып табылады. Платформада теориялық материалдар, сабақ жоспарлары, интеграцияланған тапсырмалар, интерактивті тестер, бейнематериалдар және рефлексия бөлімдері жүйеленіп орналастырылған.
Сайт құрылымы бірнеше негізгі бөлімдерден тұрады: «Басты бет», «Теория», «Сабақтар», «Тапсырмалар», «Оқушы аймағы», «Мультимедиа» және «Рефлексия». 25-суретте сайт құрылымының «Басты бет» бөлімі көрсетілді.

Сурет 25 - Сайт құрылымының «Басты бет» бөлімі

«Теория» бөлімінде STEM білім берудің мәні, пәндік біліктің құрылымы, үшөлшемді STEM сабақтар жүйесі, инженерлік дизайн циклі және бағалау критерийлері туралы түсіндірме материалдар ұсынылған. Бұл бөлім оқушылардың STEM ұғымдарын түсінуіне және пәндік білімнің мазмұнын теориялық тұрғыдан меңгеруіне мүмкіндік береді. Сайт құрылымының «Теория» бөлімі 26-суретте берілді.

Сурет 26 - Сайт құрылымының «Теория» бөлімі

«Сабақтар» бөлімінде STEM негізінде ұйымдастырылған интеграциялық сабақ жоспарлары мен презентациялар берілген. Мысалы, «Өсімдіктер әлемін зерттейміз», «Экологиялық таза мектеп жобасы», «Қай көпір мықты?», «Суды тазарту тәжірибесі» сияқты сабақтарда оқушылар зерттеу жүргізіп, тәжірибе жасап, модельдер құрастырады. Мұндай тапсырмалар оқушылардың пәндік білімді нақты әрекет барысында қолдануына және инженерлік-зерттеушілік дағдыларын дамытуға бағытталған. 27-суретте сайт құрылымының «Сабақтар» бөлімі ұсынылды.

Сурет 27 - Сайт құрылымының «Сабақтар» бөлімі

«Тапсырмалар» бөлімінде интеграцияланған STEM тапсырмалар банкі орналастырылған. Бұл бөлімде зерттеу, жобалық, тәжірибелік, инженерлік және цифрлық тапсырмалар ұсынылады. Мысалы, «Өсімдіктің өсуіне жарықтың әсері» зерттеу тапсырмасында оқушылар тәжірибе жүргізіп, өсімдіктің өсуін бақылап, нәтижелерін арнайы кестеге жазып, салыстыру және қорытынды жасау әрекеттерін орындайды. Осы арқылы оқушылар деректерді талдау, салыстыру және ғылыми қорытынды шығару дағдыларын меңгереді.Сайт құрылымының «Сабақтар» бөлімі 28-суретте көрсетілді.

Сурет 28 - Сайт құрылымының «Сабақтар» бөлімі

«Оқушы аймағы» бөлімінде оқушыларға арналған онлайн тестер орналастырылған. Бұл тестер STEM мазмұны бойынша білім деңгейін тексеруге мүмкіндік береді. Оқушылар тест тапсырмаларын орындау арқылы өз білімін бағалап, дұрыс жауаптарды талдау арқылы өз оқу нәтижесін рефлексиялайды.
«Мультимедиа» бөлімінде сабақтарға арналған бейнематериалдар мен танымдық видеолар ұсынылған. Бұл материалдар оқушылардың пәндік білімді визуалды түрде түсінуіне және оқу мотивациясының артуына ықпал етеді. Сонымен қатар сайтта сұрақ-жауап және пікір қалдыру бөлімдері қарастырылған. Бұл бөлімдер арқылы оқушылар өз пікірін білдіріп, тәжірибе алмасуға және оқу нәтижесіне қатысты кері байланыс беруге мүмкіндік алады. 29-суретте сайт құрылымының «Мультимедиа» бөлімі берілген.

Сурет 29 - Сайт құрылымының «Мультимедиа» бөлімі

Сабақ барысында оқушылар сайттағы материалдарды пайдаланып, теориялық ақпаратпен танысты, практикалық тапсырмаларды орындады, зерттеу нәтижелерін талдады және өз жұмыстарын цифрлық ортада ұсынды. Сонымен қатар әр сабақтың соңында оқушылар өз әрекетін бағалап, «Не үйрендім?», «Қандай қиындық кездесті?», «Келесі тапсырманы қалай жақсартамын?» сияқты сұрақтар арқылы рефлексия жүргізді.
Қорыта келе, «STEM & пәндік білік» білім беру сайты оқушылардың пәндік білімді практикалық әрекетте қолдану, жобалау және модельдеу жұмыстарын орындау, деректерді талдау, сондай-ақ өз әрекетін бағалау және жетілдіру сияқты іс-әрекеттік-рефлексиялық дағдыларын дамытуға бағытталған тиімді цифрлық оқу ортасы ретінде қолданылды.
1. «Киіз үйді құрастыру».
3 сынып оқушылары үшін.
Пәндер: технология, математика, қазақ тілі.
Пәндік біліктері: зерттеу, тәжірибе, топтық жұмыста тіл табысу.
«Киіз үйді құрастыру» тапсырмасы 24-кестеде жүйеленіп, ұсынылған.

Кесте 24 - «Киіз үйді құрастыру» тапсырмасы

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	Әр топқа кереге, шаңырақ, уықтар, есік жасалатын конструктор таратады. 
25 минут берілетінін, жалғыз немесе жұппен орындауға болатынын ескертеді.
	Конструктордың элементтерінен киіз үйдің керегесі мен шаңырағын құрыңдар. https://www.youtube.com/watch?v=B7lBobnDoxA сайтындағы бейнемен танысыңдар.
	Оқушылар бейнефильммен танысып болған соң,   мұғаліммен біріге отырып, «Киіз үйдің мықтылығы неде? Киіз үйдің ішінде қай құраушының орны үлкен?»  деген сұрақтар бойынша өзара талқылау жасайды:                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                 
	Кереге мен шаңырақты біріктіріп құра алмады – 0 балл.
Жартылай құра алды – 1 балл
Тапсырмада көрсетілгендей, толығымен құрады. – 2 балл.



2) «Scratchпен» жұмыс жасау. Скратч программа құру.
3 сынып оқушылары үшін.
Пәндер: технология/компьютер, математика, жаратылыстану.
Пәндік біліктері: тәжірибе, тілдік-коммуникативтік.
25-кестеде «Scratchпен» жұмыс жасау көрсетілді.

Кесте 25 - «Scratchпен» жұмыс жасау

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	1
	2
	3
	4

	Әр оқушыға компьютерде жүктелген 
	«Scratch» бағдарламасын қолданып, бәйтерек
	Оқушылар бейнефильммен (БФ)    
танысып болған соң,
	Бәйтерек (құра алмады – 0 балл.
Жартылай құра




25 – кестенің жалғасы
	1
	2
	3
	4

	«Scratch» бағдарламасымен жұмыс жасау туралы түсіндіреді.
	 ағашының өсуі туралы ойын құрыңдар. https://www.youtube.com/watch?v=IxfzJGqNgdo сайтындағы бейнемен танысыңдар.
	   мұғаліммен біріге отырып,  «Scratch» бағдарламасы бойынша, жасыл желек ағаштардың өсуі туралы БФ-дегідей бейнефильм құрастырады.
	 алды – 1 балл.

Тапсырмада көрсетілгендей, толығымен құрады - 2 балл. 



3) Туған жердің табиғаты
3 сынып оқушылары үшін.
Пәндер: жаратылыстану, дүниетану, математика.
Пәндік біліктері: ізденім, жоба, жұптық жұмыста тіл табысу.
Қазақстан табиғаты туралы мәліметтер 26-кестеде және оқушылардың жұмыс парағы 27-кестеде көрсетілді.

Кесте 26 - Қазақстан табиғаты туралы

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	Интернетпен қамтамасыз ету. Оқушыларға «PowerPoint» немесе  Keynote бағдарламасында презентация жасауды тапсыру.
	Ұсынылған сайттарды қолданып, материалдар жинау.
Берілген кестені толтыру.
Сәйкес келетін фото-суреттер іздеп табу.
Материалдарды Папкаға жинау.
«PowerPoint» немесе  Keynote слайдтарды толтыру.
Презентацияны таныстыру сөзін дайындау. Сыныпта презентация жасау.                                                                                                                                                                                                                                                                                                                                                                                                                           
	Қазақстан табиғаты туралы ұсынылған сайттарды ізденіп,
папкадағы материалдарды ретімен слайдқа қойып, таныстыру мәтінін құрастыру.
Презентация жасау.
	Презентация жасай алмады  – 0 балл.

Жартылай жасалды – 1 балл.
Тапсырмада көрсетілгендей, толығымен жасалынды  - 2 балл. 



Кесте 27 - Оқушылардың жұмыс парағы

	Қазақстан
ның климаты
	Таулар
	Өзендер мен көлдер, теңіз
	Шөлдер
	Жазық
тар

	Жан-жануарлар
	Өсім
дік
	Хал
қы
	Қала
	Ауыл

	
	
	
	
	
	
	
	
	
	



Оқушылардың бірқатары PowerPoint немесе  Keynote (айфон) бағдарламаларымен толық таныс емес болғандықтан, олармен жұмыс жасау арнайы үйретілді. Сонымен бірге оқушыларға әрбір жобаға арнайы «Папка» ашу керектігі түсіндіріліп, ақпараттарды сақтау жолдары қосымша үйретілді.
4) LEGO  құрастыру
3 сынып оқушылары үшін.
Пәндер: робот техникасы, математика, қазақ тілі.
Пәндік біліктері: тәжірибе, сауаттылықпен баяндау.
28-кестеде «LEGO  құрастыру» тапсырмасы берілген.

Кесте 28 - «LEGO  құрастыру» тапсырмасы

	Мұғалімге түсіндірме
	Оқушыға тапсырма
	Тапсырманың
орындалу барысы
	Бағалау критерийлері

	Оқушыларды топқа бөлу, әр топқа LEGO тарату. 
	Оқушылар көрсетілген үлгі бойынша LEGO-                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                           құрастырады.
	Экологиялық таза үй құрастыруда ескеретін қандай маңызды мәселелер бар деген мәселе                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                           
	құра алмады – 0 балл.
Жартылай құра алды – 1 балл
Толығымен құрады. – 2 балл.



Оқушылар экологиялық таза үй деген түсінік туралы ойланып, болашақта өзінің өмірлік қажеттіліктеріне тығыз араласуы керек екенін түсінеді.
Келесі тапсырма оқушыларға өте қызықты көрінді. Оқушыларда өз қолдарымен қарапайым құрал жасап, желдің бағытын өлшеуіш туралы, желдің қарқыны мен бағытының өзгермелілігі туралы өздері тікелей тәжірибе жасауы арқылы ұғым қалыптасады.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                            
5) Жел бағыты көрсеткіштерін жасау.
3 сынып оқушылары үшін.
Пәндер: технология, дүниетану, қазақ тілі.
Пәндік біліктері: тәжірибе, сауаттылықпен баяндау.
Жел бағыты көрсеткіштер жасау тапсырмасы 29-кестеде, жұмыс қағазы 30-кестеде ұсынылды.

Кесте 29 - Жел бағыты көрсеткіштер жасау тапсырмасы

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	40 см жіңішке шүберектер, таяқша, скотч, қайшы, желдеткіш дайындау. Оқушылар жасай алмаған кезде үлгі етіп көрсететін құралды пайдалану.
	Таяқшаға шүберекті байлап, желдеткішті қосып, оны бірде азайтып, бірде күшейтіп, желдің бағытын анықтаңдар.
Далаға шығып, желдің бағыты мен күшін анықтап, жазыңдар.
	Балалар желдің бағыты мен қуатын өлшейтін қарапайым құралды өз қолымен жасап өлшеуі керек.
	құра алмады – 0 балл.
Жартылай құра алды – 1 балл
Тапсырмада көрсетілгендей, толығымен құрады. – 2 балл.





Кесте 30 - Жұмыс қағазы

	Жел  қуатының түрлері
	Желдің бағытын көрсеткіштің түрлері

	Жел жоқ
	Шүберек төменде

	Баяу жел
	Шүберек жай қозғалыста

	Орташа жел
	Шүберек жоғары-төмен қозғалыста

	Қатты жел
	Шүберек таяқшаны қатты айнала орап тастайды



Келесі STEM-тапсырма математиканың, геометриялық фигуралардың симметриялылығы мен  табиғаты шығармашылығының шексіздігі, сұлулығы туралы ой қалыптастыру бағытында ұйымдастырылды. Оқушылардың бұл тапсырманы орындаудан алған әсерлері тамаша болды.                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                           
Тапсырма. Түрлі ағаш жапырақтарының симметриясы
3 сынып оқушылары үшін.
Пәндер: жаратылыстану, математика, дүниетану, қазақ тілі.
Пәндік біліктері: зерттеу, тәжірибе, сауаттылықпен баяндау.
31-кестеде «Жапырақтар симметриясы» тапсырмасы көрсетілді.

Кесте 31 - «Жапырақтар симметриясы» тапсырмасы

	Мұғалімге түсіндірме
	Оқушыға тапсырма
	Тапсырманың
орындалу барысы
	Бағалау критерийлері

	Оқушыларды күзгі баққа алып шығу, түсіп қалған ағаш жапырақтарын тергізу, солар бойынша салыстырулар жасату.
	Далаға, бақшаға шығыңдар, Түрлі ағаш жапырақтарын теріп алыңдар, олардың формаларының түрлі екендігіне назар аударып жазыңдар.

	1.Бір ағаштың 12 жапырағын жинаңдар. 
2. Әр түрлі ағаштардың 12 жапырағын жинаңдар.
3. Үстелге барлық жапырақтарды жайыңдар, бақылап қараңдар. Бір ағаштың бірнеше жапырағының айырмашылығын анықтап жазыңдар.
4.Түрлі ағаш жапырақтарының өзара айырмашылықтарын тауып, жазыңдар.
	Еш тапсырма орындалмады – 0 балл.
Бір тапсырма ғана орындалды – 1 балл.
Тапсырма  толығымен орындалды. – 2 балл.



7) Қабырға сағатын жасау.
3 сынып оқушылары үшін. Жеке орындалады.
Пәндер: математика, дүниетану, қазақ тілі.
Пәндік біліктері: тәжірибе, сауаттылықпен баяндау.
Қабырға сағатын жасау жоспары 32-кестеде жүйеленіп берілді.





Кесте 32 - Қабырға сағатын жасау жоспары

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	Сағат жасауға керекті нәрселерді дайындап қою: қатты қағаз, желім, кнопкалар, қайшы,сағат тілін/стрелкаларды жасайтын картон қағаз.    https://www.youtube.com/watch
?v=z5_W-zvgLag
Көрсетеді.

	Берілген қатты қағаздардан сағаттың құрылымдарын қиып алады. Сағат тілі мен минут тілін дайындайды, Оны циферблатқа жапсырады. 
	Сағаттың үлгісін дайындайды.
2.Сағат тілдерін жапсырады.
3.Кнопкамен сағат тілдерін сағатқа жапсырады.
4.Мұғалім айтып тұратын уақытты сағаттан көрсетеді.
	Сағат жасалынбады – 0 балл.
Сағат қателермен жасалынды – 1 балл.
Сағат жасалынды. – 2 балл.



8) Құм сағатын жасау.
3 сынып оқушылары үшін. Жұппен орындалады.
Пәндер: математика, дүниетану, қазақ тілі.
Пәндік біліктері: тәжірибе, сауаттылықпен баяндау.
33-кестеде «Құм сағатын жасау» жоспарын және 34-кестеде  «Құм сағат. Жұмыс парағын» ұсындық.

Кесте 33–«Құм сағатын жасау» жоспары

	Мұғалімге түсіндірме
	Оқушыға тапсырма
	Тапсырманың
орындалу барысы
	Бағалау критерийлері

	Сағат жасауға керекті нәрселерді дайындап қою: 2 кішкентай пластик құты, қақпақтары, құм (немесе жарма), тұз, изолента, тесетін біз, «Сағат» жұмыс парағы.
https://www.youtube.com/
watch?v=VweOJgI08nY
бейнефильм көрсетеді.


	Берілген пластик құтыларды дайындап алады.
Құмсағатын құрастырады.
 «Жұмыс парағын» толтырады.
Сынып алдында презентация жасайды. 

	Құм сағаты үлгісін бейнефильмге қарап жасайды.
Алдын ала құмды (немесе жарманы) қанша уақытқа белгілейтінін өлшеп алады.
Бір құтыға уақыты өлшенген құмды (немесе жарманы) салады.
Құтыларды аударып қояды.
	Сағат жасалынбады – 0 балл.

Сағат қателермен жасалынды – 1 балл.

Сағат жасалынды. – 2 балл.



Кесте 34 - «Құм сағат. Жұмыс парағы»

	Сағаттың  түрі
	Құм сағат

	1
	2

	Кім жасады?
	Аты-жөні ...

	Қандай құралдар пайдаландың?
	Құралдар атауы ...

	Құм сағатың неше минутқа арналған?
	 Уақыты ...


34 – кестенің жалғасы

	1
	2

	Құм сағатың қалай жұмыс жасап тұр?
	Жауап ...

	Құм сағатыңның суреті, детальдар
	

	
	

	
	



9) Макулатурадан (қағаз қалдықтарынан) қайтадан қағаз жасау
3 сынып оқушылары үшін. Топтық жұмыс.
Пәндер: технология, дүниетану, қазақ тілі.
Пәндік біліктері: зерттеу, тәжірибе, сауаттылықпен баяндау.
Макулатурадан қағаз жасау жоспары 35-кестеде көрсетілді. 

Кесте 35 - Макулатурадан қағаз жасау жоспары

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	Шамамен 0,5 кг болатын көне қағаздар дайындау.
30х30 см москит торкөзін /сетка дайындау.
Оқтау.
Сүлгі.
Миксер. 
1 л. су құятын ыдыс.


	1. Қағаздарды әбден ұсақтап жырту.
2. Үстіне жылы су құйып қою.
3. Миксерге салып, әбден быламыққа айналғанша араластыру.
4. Қағаз быламықты жіңішке қабат етіп москит торкөзіне салу.
5. Үстінен сүлгімен басып жабу.
6. Сүлгінің үстінен оқтаумен илеп жазу.
7. Иленген қағазды бірнеше күнге пресс астында кептіруге қалдыру.
8. Дайын қағазды тексеріңдер.
	Оқушылар қолдарындағы қағаздарды әбден ұсақтап жыртып, құтыға салады. Оның үстіне жылы су құйып, миксерге салып, әдбен быламық етіп  араластырады. Алынған быламықты жіңішкелеп, үстінен сүлгімен басып жабады. Одан соң сүлгінің үстінен оқтаумен илеп жазады. Илеп болған соң, қағазды бірнеше күнге кептіреді.
	Қағаз жасалынбады – 0 балл.

Қағаз қателермен жасалынды – 1 балл.

Қағаз жасалынды. – 2 балл.



10) «Болжам жасап үйренеміз...»
3 сынып оқушылары үшін. Топтық жұмыс.
Пәндер: математика, дүниетану, қазақ тілі.
Пәндік біліктері: ізденім, тәжірибе, жобалау, сауаттылықпен баяндау.
36-кесте Болжам жасау жоспары берілді.
- Оқушылар, мен сендерге 7 сұрақ қоямын. Ол сұрақтарға сендер болжам жауап құрастыруларың керек. Жауаптары «Мүмкін ...» деп басталып, соңы «шығар» деп аяқталуы керек.

Кесте 36 - Болжам жасау жоспары

	Сұрақтар
	Жауаптар

	Бір ақсақалдың жасы 100-де екен. Бірақ туған күнін ол 25 рет-ақ тойлапты. Неге екен?
	«Мүмкін, 
	.........................
	шығар»

	Үш сан бар, оларды өзара қоссаң да, өзара көбейтсең де бір ғана сан шығады. Ол қандай сан екен?
	
«Мүмкін, 
	
.........................
	
шығар»

	Бұл недеген қызық жәшік? 
Ішке қарай қағаз тартып,
Бәрін жазып, сызып беріп, 
Итереді сыртқа тағы?
	
«Мүмкін, 
	
.........................
	
шығар»

	Оның айналасында барлық Ғаламшарлар билеп айналады, ал ол болса  жарық пен сәуле беріп, әлемді жылытады. Ол не екен?
	
«Мүмкін, 
	
.........................
	
шығар»

	Күннен кейін орналасқан үшінші ғаламшар. Онда 70% су бар, құрлық 30 %. Тіршілік бар жалғыз ғаламшар. Ол қалай аталады екен?
	
«Мүмкін, 
	
.........................
	
шығар»

	Ешқайда бармай-ақ, ешқайда жүрмей-ақ,
Бір жерде жатып-ақ семіреді, ісінеді,
Бұл не деген іс еді? 
	
«Мүмкін, 
	
.........................
	
шығар»

	Атақты Гиппократ бұл көкөністі «табиғаттың керемет сыйы» деп санаған. Ал рим дәрігері Гален оны «алтын тамыр» деп атаған. Бұл не екен?
	
«Мүмкін, 
	
.........................
	
шығар»



11) Адамның эмоциялық сезімдерін анықтау.
3 сынып оқушылары үшін. Жеке орындалады.
Пәндер: жаратылыстану, технология,  қазақ тілі.
Пәндік біліктері: зерттеу, тәжірибе, сауаттылықпен баяндау.
Адамның эмоцияларын, сезімдерін анықтау 37-кестеде, оқушының «Жұмыс парағы» 30-суретте ұсынылды.

Кесте 37 - Адамның эмоцияларын, сезімдерін анықтау

	Мұғалімге түсіндірме
	Оқушыға берілетін тапсырма
	Тапсырманың
орындалу барысы
	Бағалау критерийлері

	1
	2
	3
	4

	Оқушыларға  8 шеңбер салынған парақтар таратады. Әр парақтың астында жазулар бар:
«Қуану», «Мұңаю», «Таңғалу», «Бейжай қарау»,
«Рахаттану», «Көңілі қалу, ренжу», «Ашулану»,
	Берілген шеңберлердің астындағы жазуға сәйкес адамның жүзін салу. Адамның жүзі мен  оны белгілі бір кәсіби маман
	Шеңберлердің астындағы жазуларды түсініп оқиды.
Лайықты эмоциялық белгілерді анықтайды.
	Шеңберлер толтырылмады – 0 балл.

Шеңбер қателермен толтырылды – 1 балл.




37 – кестенің  жалғасы

	1
	2
	3
	4

	 «Қорқу».
Оқушыларға әрбір эмоцияға сай адамның келбетін және белгілі бір мамандық иесін қосып салуды тапсыру.
	 ретінде көрсету, мысалы, дәрігер, инженер, математик, компьютерші т.б.

	Шеңберлерді адам эмоциясының және белгілі бір мамандық иесінің суреті етіп толтырады.
	Шеңберлер толтырылды. – 2 балл.


[image: ]












Сурет 30 - Оқушының «Жұмыс парағы»

Оқушылар үшін бұл эмоциялық белгілер қиын емес, өйткені смартфондарда, компьютерлерде бұл белгілер етене таныс. Бірақ эмоциямен бірге оқушылар қандай да бір мамандық иелерін қоса салуы тапсырылады. 
Қорыта келе, STEM білім беру негізінде бастауыш сынып оқушыларының пәндік білігін қалыптастыруға арналған ұсынылған әдістемелік жүйе өзінің мазмұндық, құрылымдық және практикалық тұрғыдан тиімділігін көрсетті. Әдістемелік жүйе құрылымдық-мазмұндық модельге сәйкес әзірленіп, тұлғалық-мотивациялық, интегративті-зерттеушілік және іс-әрекеттік-рефлексиялық компоненттердің өзара бірлігінде жүзеге асырылды.
Зерттеу барысында «STEM білім беру негіздері» факультатив курсының оқу бағдарламасы, «STEM білім беру негіздері бойынша тапсырмалар кешені», «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы және «STEM & пәндік білік» цифрлық білім беру сайты өзара сабақтастықта қолданылды. Бұл құралдар оқушылардың пәндік білімді саналы меңгеруіне, оны кіріктірілген оқу жағдаяттарында қолдануына, зерттеу, тәжірибе, модельдеу, жобалау әрекеттерін орындауына, сондай-ақ өз жұмысының нәтижесін талдау мен бағалауына мүмкіндік берді.
Орындалған жұмыстардың нәтижесінде оқушылардың танымдық қызығушылығы артып, пәндік білімнің өмірлік маңызын түсінуі тереңдеді, әртүрлі пәндер бойынша меңгерілген білімдерді өзара байланыстыра қолдану дағдылары қалыптасты. Сонымен бірге олар тәжірибе жүргізу, деректерді салыстыру, қорытынды жасау, модель құрастыру, цифрлық ресурстарды пайдалану және өзіндік рефлексия жасау сияқты әрекеттік біліктерді игерді.
Орындалған жұмыстар ұсынылған әдістемелік жүйенің бастауыш сынып оқушыларының пәндік білігін дамытуға ықпал еткенін көрсетті. Сондықтан келесі бөлімде ұсынылған әдістемелік жүйенің тиімділігі тәжірибелік-эксперимент жұмысының нәтижелері негізінде тексеріледі.

3.3 Зерттеу мәселесі бойынша жүргізілген тәжірибелік-эксперимент жұмысы нәтижелері
STEM білім беру негізінде бастауыш сынып оқушыларының пәндік білігін қалыптастыруға арналған құрылымдық-мазмұндық модельді іске асыру мақсатында әзірленген әдістемелік жүйе тәжірибелік-эксперимент жұмысы барысында апробациядан өткізілді. Эксперимент тобында оқу үдерісі STEM білім беруге негізделген сабақтар, жаттығулар мен тапсырмалар жүйесі арқылы ұйымдастырылды. Аталған сабақтар ізденушінің авторлық әдістемелік ұсыныстары негізінде әзірленіп, оқу-танымдық әрекеттің зерттеушілік, жобалау және тәжірибелік сипатын күшейтуге бағытталды. Бақылау тобында оқу үдерісі қолданыстағы дәстүрлі оқыту әдістеріне сәйкес жүргізілді.
Тәжірибелік-эксперимент жұмысы Шымкент қаласындағы «Жас Дарын-2» ЖШС бастауыш мектебінде және Түркістан облысы, Сауран ауданы, Шекербұлақ ауылы, «Қазыбек би» атындағы жалпы білім беретін мектебінде жүзеге асырылды. Экспериментке 3 сынып оқушылары қатыстырылды, эксперимент тобына 86 оқушы, бақылау тобына 88 оқушы енгізілді.
Зерттеудің бақылау кезеңінің мақсаты – STEM білім беру негізінде жүргізілген қалыптастыру жұмысы нәтижесінде эксперимент тобының пәндік білігінің бастапқы және қорытынды деңгейлеріндегі өзгерістерді салыстыру арқылы әдістеменің тиімділігін анықтау.
Бақылау кезеңінің негізгі міндеттері:
- пәндік біліктің тұлғалық-мотивациялық, интегративті-зерттеушілік және іс-әрекеттік-рефлексиялық компоненттері бойынша қалыптасу деңгейлерін қайта диагностикалау;
- эксперимент және бақылау топтары арасындағы айырмашылықтарды анықтау;
- алынған нәтижелерді математикалық статистика әдістері негізінде талдау.
Бақылау кезеңінде анықтау кезеңінде қолданылған диагностикалық әдістемелер қайта пайдаланылды, бұл алынған нәтижелердің салыстырмалылығын және динамиканы айқындауға мүмкіндік берді.
Диагностикалық әдістемелер пәндік біліктің құрылымдық компоненттеріне сәйкес төмендегідей қолданылды:
Тұлғалық-мотивациялық компонент:
- Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы»;
- «STEM тапсырмаларында пәндік білімнің өмірлік маңызын түсіну ынтасын анықтау әдістемесі» (авторлық сауалнама);
- «STEM негізіндегі зерттеу, жоба, тәжірибеге ұмтылу сауалнамасы» (авторлық).
Интегративті-зерттеушілік компонент:
- STEM мазмұны негізінде пәндік ұғымдар мен заңдылықтарды меңгеру тесті;
- «Пәнаралық жағдаяттық тапсырмалар арқылы пәндік білімдердің байланысын диагностикалау әдістемесі» (авторлық);
- А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары.
Іс-әрекеттік-рефлексиялық компонент:
- STEM мазмұнды практикалық, жобалық және тәжірибелік тапсырмалар кешені;
- А.В. Карпов ұсынған «Рефлексивтілік деңгейін диагностикалау әдістемесі» (бейімделген нұсқа).
Осылайша, бақылау кезеңінде алынған нәтижелер эксперимент және бақылау топтарындағы пәндік біліктің қалыптасу деңгейлеріндегі өзгерістерді объективті түрде салыстыруға және STEM білім беру негізінде ұйымдастырылған оқыту-қалыптастыру жұмысының тиімділігін дәлелдеуге негіз болды.
Тұлғалық-мотивациялық компоненттің «STEM мазмұнды тапсырмалар арқылы пәндік білімді меңгеруге қызығушылығы» көрсеткішінің қалыптасу деңгейін бағалау мақсатында бақылау кезеңінде анықтау кезеңінде қолданылған, Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы» қайта қолданылды.
Аталған сауалнама бастауыш сынып оқушыларының STEM мазмұнды тапсырмаларға қатысты қызығушылығының қалыптасу деңгейін айқындауға бағытталған және балдық жүйе бойынша өңделді. Алынған нәтижелер эксперимент тобының бастапқы және қорытынды көрсеткіштерін салыстыруға, сондай-ақ әдістеменің тиімділігін анықтауға мүмкіндік берді. Сауалнама нәтижелері 38-кесте мен 31-суретте ұсынылған.

Кесте 38 – Бастауыш сынып оқушыларының STEM мазмұнды тапсырмалар арқылы пәндік білімді меңгеруге қызығушылық деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	48
	54,55
	32
	36,36
	8
	9,09

	Бақылау тобы
	17
	19,77
	37
	43,02
	32
	37,21





Сурет 31 – Бастауыш сынып оқушыларының STEM мазмұнды тапсырмалар арқылы пәндік білімді меңгеруге қызығушылық деңгейлерінің динамикасы (бақылау кезеңі)

Кесте 38-де келтірілген деректер бақылау кезеңінде эксперимент және бақылау топтары арасында тұлғалық-мотивациялық компоненттің «STEM мазмұнды тапсырмалар арқылы пәндік білімді меңгеруге қызығушылығы» көрсеткіші бойынша айқын айырмашылықтардың бар екенін көрсетеді.
Эксперимент тобында жоғары деңгей көрсеткен оқушылардың үлесі 54,55 % (48 оқушы) болып, орта деңгей 36,36 % (32 оқушы), ал төмен деңгей 9,09 % (8 оқушы) шамасында тіркелді. Бұл нәтижелер STEM білім беру негізінде ұйымдастырылған қалыптастыру жұмысы оқушылардың пәндік білікті меңгеруге деген қызығушылығын арттыруға оң ықпал еткенін көрсетеді.
Ал бақылау тобында жоғары деңгейдегі оқушылар үлесі 19,77 % (17 оқушы) ғана болса, орта деңгей 43,02 % (37 оқушы), төмен деңгей 37,21 % (32 оқушы) құрады. Бақылау тобында төмен және орта деңгей көрсеткіштерінің басым болуы дәстүрлі оқыту жағдайында оқушылардың STEM мазмұнды тапсырмаларға қатысты тұрақты қызығушылығы жеткілікті деңгейде қалыптаспайтынын аңғартады.
Қорыта келе, алынған нәтижелер STEM білім беру негізінде әзірленген әдістеменің бастауыш сынып оқушыларының пәндік білімді меңгеруге деген қызығушылығын қалыптастыруда оң динамика көрсетті.
Тұлғалық-мотивациялық компоненттің пәндік білімнің өмірлік маңызын түсіну және оны STEM тапсырмаларын орындау барысында қолдануға ынта көрсеткішінің қалыптасу деңгейін бағалау мақсатында бақылау кезеңінде, анықтау кезеңінде қолданылған «STEM тапсырмаларында пәндік білімнің өмірлік маңызын түсіну ынтасын анықтау әдістемесі» атты авторлық сауалнама қайта қолданылды.
Сауалнама бастауыш сынып оқушыларының пәндік білімді оқу және өмірлік құндылық ретінде қабылдау деңгейін, сондай-ақ STEM мазмұнды тапсырмаларды орындауға ішкі уәжін айқындауға бағытталды. Сауалнама нәтижелері 39-кесте мен 32-суретте ұсынылған.



Кесте 39 – Бастауыш сынып оқушыларының пәндік білімнің өмірлік маңызын түсіну және STEM тапсырмаларын орындау ынтасы деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	57
	64,77
	20
	22,73
	11
	12,50

	Бақылау тобы
	18
	20,93
	35
	40,70
	33
	38,37





Сурет 32 – Бастауыш сынып оқушыларының пәндік білімнің өмірлік маңызын түсіну және STEM тапсырмаларын орындау ынтасы деңгейлерінің динамикасы (бақылау кезеңі)

Кестедегі деректер бақылау кезеңінде тұлғалық-мотивациялық компоненттің «пәндік білімнің өмірлік маңызын түсіну және STEM тапсырмаларын орындау ынтасы» көрсеткіші бойынша эксперимент және бақылау топтары арасында елеулі айырмашылықтың қалыптасқанын көрсетеді.
Эксперимент тобында жоғары деңгей көрсеткен оқушылардың үлесі 64,77 % (57 оқушы) болып, орта деңгей 22,73 % (20 оқушы), төмен деңгей 12,50 % (11 оқушы) құрады. Бұл көрсеткіштер STEM білім беру негізінде жүргізілген қалыптастыру жұмысының оқушылардың пәндік білімді өмірлік құндылық ретінде қабылдауын және STEM тапсырмаларын орындауға ішкі уәжін күшейтуге ықпал еткенін аңғартады.
Бақылау тобында жоғары деңгейдегі оқушылар үлесі 20,93 % (18 оқушы) ғана болып, орта деңгей 40,70 % (35 оқушы), ал төмен деңгей 38,37 % (33 оқушы) деңгейінде сақталған. Бұл дәстүрлі оқыту жағдайында пәндік білімнің өмірлік маңызын саналы түсіну мен оны тапсырмаларды орындауда қолдануға бағытталған ішкі ынтаның жеткіліксіз қалыптасатынын көрсетеді.
Эксперимент және бақылау топтарының нәтижелерін салыстыру STEM білім беру негізінде әзірленген әдістеменің тұлғалық-мотивациялық компоненттің аталған көрсеткіші бойынша оң динамика қалыптастырғанын көрсетеді.
Тұлғалық-мотивациялық компонент аясында STEM мазмұны негізінде қарапайым зерттеу, жобалық және тәжірибелік жұмыстарды орындауға ұмтылу белсенділігінің қалыптасу деңгейін бағалау үшін бақылау кезеңінде анықтау кезеңінде қолданылған авторлық «STEM негізіндегі зерттеу, жоба, тәжірибеге ұмтылу сауалнамасы» қайта пайдаланылды.
Сауалнама бастауыш сынып оқушыларының STEM мазмұнды тапсырмалар жағдайында зерттеушілік, жобалық және тәжірибелік әрекеттерге қатысуға ішкі дайындығы мен белсенділігін айқындауға бағытталды. Алынған деректер балдық жүйе бойынша өңделіп, эксперимент және бақылау топтарының нәтижелерін салыстыруға, сондай-ақ ұсынылған әдістеменің тиімділігін бағалауға негіз болды. Зерттеу нәтижелері 40-кесте мен 33-суретте жинақталып ұсынылған.

Кесте 40 – Бастауыш сынып оқушыларының STEM мазмұны негізінде қарапайым зерттеу, жоба және тәжірибе жұмыстарын орындауға ұмтылу белсенділігі деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	61
	69,32
	17
	19,32
	10
	11,36

	Бақылау тобы
	22
	25,58
	30
	34,88
	34
	39,54





Сурет 33 – Бастауыш сынып оқушыларының STEM мазмұны негізінде қарапайым зерттеу, жоба және тәжірибе жұмыстарын орындауға ұмтылу белсенділігі деңгейлерінің динамикасы (бақылау кезеңі)

Эксперимент тобында жоғары деңгейдегі оқушылар үлесі 69,32 % (61 оқушы) болып, орта деңгей 19,32 % (17 оқушы), ал төмен деңгей 11,36 % (10 оқушы) құрады. Бұл STEM мазмұнына негізделген оқыту барысында оқушылардың зерттеушілік, жобалық және тәжірибелік әрекеттерге қатысуға ішкі дайындығы мен белсенділігі едәуір артқанын аңғартады.
Бақылау тобында жоғары деңгей көрсеткен оқушылардың үлесі 25,58 % (22 оқушы) ғана болып, орта деңгей 34,88 % (30 оқушы), төмен деңгей 39,54 % (34 оқушы) деңгейінде сақталған. Бұл дәстүрлі оқыту жағдайында оқушылардың зерттеу, жоба және тәжірибелік жұмыстарға ұмтылу белсенділігінің жеткілікті дәрежеде қалыптаспайтынын көрсетеді.
Эксперимент және бақылау топтарының нәтижелерін салыстыру STEM білім беру негізінде әзірленген әдістеменің тұлғалық-мотивациялық компоненттің аталған көрсеткішін қалыптастыруда оң әсер еткенін дәлелдейді. 
Интегративті-зерттеушілік компоненттің STEM мазмұны негізінде негізгі пәндік ұғымдар мен қарапайым заңдылықтарды меңгеру білімі көрсеткішінің қалыптасу деңгейін бағалау мақсатында бақылау кезеңінде, анықтау кезеңінде қолданылған, «STEM мазмұны негізінде пәндік ұғымдар мен заңдылықтарды меңгеру тесті» қайта қолданылды.
Тест бастауыш сынып оқушыларының жаратылыстану, математика, технология және инженерлік ойлау элементтерін кіріктіре отырып, негізгі пәндік ұғымдар мен заңдылықтарды түсіну және қолдану деңгейін айқындауға бағытталды. Алынған нәтижелер балдық жүйе бойынша өңделіп, эксперимент және бақылау топтарының көрсеткіштерін салыстыруға, сондай-ақ қолданылған әдістеменің тиімділігін анықтауға мүмкіндік берді.
Бақылау кезеңіне арналған тест тапсырмалары:
Нұсқаулық: Дұрыс жауапты таңда.
1. Өсімдіктің дұрыс өсуі үшін ең басты шартты көрсет.
A) Шу
B) Жарық
C) Қағаз
D) Сурет
Дұрыс жауап: B (жаратылыстану – тіршілік жағдайы)
2. Суға салғанда ең тез бататын зат қайсы?
A) Көбік
B) Пластик қасық
C) Тас
D) Ағаш
Дұрыс жауап: C (заттың тығыздығы)
3. Қарапайым электр тізбегі жұмыс істеуі үшін не қажет?
A) Тек шам
B) Батарея мен сым
C) Су
D) Қағаз
Дұрыс жауап: B (технологиялық жүйе)
4. Мұз ерігенде ол қандай күйге өтеді?
A) Қатты
B) Газ
C) Сұйық
D) Құрғақ
Дұрыс жауап: C (зат күйінің өзгеруі)
5. Қайсысы қарапайым механизм болып табылады?
A) Сағат
B) Иінтірек
C) Доп
D) Кітап
Дұрыс жауап: B (инженерлік ұғым)
6. Өсімдік суды және қоректік заттарды қай мүшесі арқылы сіңіреді?
A) Жапырақ
B) Сабақ
C) Тамыр
D) Гүл
Дұрыс жауап: C (биологиялық заңдылық)
7. Лақтырылған доптың қайта төмен түсу себебі неде?
A) Жел
B) Ауа
C) Жердің тарту күші
D) Күн сәулесі
Дұрыс жауап: C (физикалық заңдылық)
8. Ұзындықты өлшеу үшін қандай құрал қолданылады?
A) Қалам
B) Сызғыш
C) Дәптер
D) Өшіргіш
Дұрыс жауап: B (математикалық өлшеу)
9. Күн энергиясы қандай энергия түріне жатады?
A) Жасанды
B) Табиғи
C) Қауіпті
D) Артық
Дұрыс жауап: B (энергия көздері)
10. Заттардың көлемін салыстыру үшін қандай әрекет орындалады?
A) Салыстыру
B) Бояу
C) Қию
D) Жапсыру
Дұрыс жауап: A (зерттеушілік әрекет)
Бағалау шкаласы. Әр дұрыс жауап – 1 балл, ең жоғары балл – 10.
Төмен деңгей (0–3 балл): пәндік ұғымдар мен заңдылықтарды үстірт меңгеру, STEM тапсырмаларында білімді қолдануда тұрақсыздық.
Орта деңгей (4–7 балл): негізгі ұғымдарды меңгеру, типтік тапсырмаларда қолдану, бірақ кіріктірілген жағдаяттарда ішінара қиындықтардың болуы.
Жоғары деңгей (8–10 балл): пәндік ұғымдар мен заңдылықтарды саналы меңгеру, себеп–салдарлық байланыстарды түсіну және әртүрлі STEM жағдаяттарында дұрыс қолдану.
Тест нәтижелері интегративті-зерттеушілік компоненттің қалыптасу деңгейін салыстырмалы талдауға мүмкіндік беріп, эксперимент және бақылау топтары бойынша алынған сандық деректер 41-кесте мен 34-суретте жинақталып ұсынылды.



Кесте 41 – Бастауыш сынып оқушыларының STEM мазмұны негізінде негізгі пәндік ұғымдар мен заңдылықтарды меңгеру деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	59
	67,05
	16
	18,18
	13
	14,77

	Бақылау тобы
	16
	18,60
	39
	45,35
	31
	36,05





Сурет 34 – Бастауыш сынып оқушыларының STEM мазмұны негізінде негізгі пәндік ұғымдар мен заңдылықтарды меңгеру деңгейлерінің салыстырмалы динамикасы (бақылау кезеңі)

Эксперимент тобында жоғары деңгейдегі оқушылардың үлесі 67,05 % (59 оқушы) болып, орта деңгей 18,18 % (16 оқушы), ал төмен деңгей 14,77 % (13 оқушы) құрады. Бұл нәтижелер STEM мазмұнына негізделген оқыту барысында оқушылардың негізгі пәндік ұғымдар мен заңдылықтарды саналы түрде меңгеру деңгейінің артқанын және оларды түрлі оқу-танымдық жағдаяттарда қолдана алу қабілетінің қалыптасқанын аңғартады.
Бақылау тобында жоғары деңгей көрсеткен оқушылар үлесі небәрі 18,60 % (16 оқушы) болса, орта деңгей 45,35 % (39 оқушы), төмен деңгей 36,05 % (31 оқушы) деңгейінде сақталған. Бұл дәстүрлі оқыту жағдайында пәндік ұғымдар мен заңдылықтарды меңгерудің көбіне репродуктивті сипатта болып, оларды кіріктірілген STEM жағдаяттарында қолдануда қиындықтардың бар екенін көрсетеді.
Эксперимент және бақылау топтарының нәтижелерін салыстыру STEM білім беру негізінде әзірленген әдістеменің интегративті-зерттеушілік компонентті қалыптастыруда оң әсер еткенін дәлелдейді. 
STEM мазмұны негізінде әртүрлі оқу пәндерінде меңгерілген негізгі білімдердің өзара байланысын түсіну көрсеткішінің қалыптасу деңгейін бағалау мақсатында бақылау кезеңінде, анықтау кезеңінде қолданылған, авторлық «Пәнаралық жағдаяттық тапсырмалар арқылы пәндік білімдердің байланысын диагностикалау» әдістемесі қайта қолданылды.
Әдістеме бастауыш сынып оқушыларының пәндік білімдерді жеке-жеке емес, өзара байланыста түсінуін және оларды кіріктіре қолдану арқылы оқу жағдаяттарын шешу қабілетін айқындауға бағытталды. 
Әдістеме пәнаралық жағдаяттық тапсырмалар түрінде жүзеге асырылды. Әр тапсырма кемінде екі немесе үш оқу пәнінің мазмұнын (математика, жаратылыстану, дүниетану, технология элементтері) кіріктіруді талап ететін оқу-өмірлік жағдаяттарға негізделді.
1-тапсырма. «Көлеңке қай жерде ұзын?»
Жағдаят: Мектеп ауласында таңертең және түсте бірдей таяқша жерге тік қойылып, оның көлеңкесінің ұзындығы өлшенді. Өлшеу нәтижелері әртүрлі болды.
Бағдарлау сұрақтары:
– Көлеңке ұзындығын анықтау үшін қандай өлшеу әрекеті қажет?
– Көлеңкенің өзгеруін түсіндіру үшін қай пәндердің білімі қолданылады?
Кіріктіру әрекеті:
Оқушы математика пәнінен өлшеу және салыстыру дағдыларын, жаратылыстану пәнінен Күннің қозғалысы мен жарықтың түсу бұрышы туралы білімді, дүниетану пәнінен тәуліктің бөліктері туралы түсініктерді біріктіріп қолданады.
Нәтижені түсіндіру:
Оқушы өлшеу нәтижелеріне сүйене отырып, Күннің орналасуына байланысты көлеңкенің ұзындығы өзгеретінін түсіндіреді және қорытынды жасайды.
2-тапсырма. «Қай жерде қар тез ериді?»
Жағдаят: Қыс мезгілінде мектеп ауласындағы қардың бір бөлігі асфальтта, екінші бөлігі топырақта ұзақ сақталатыны байқалды.
Бағдарлау сұрақтары:
– Қардың еру жылдамдығын анықтау үшін нені бақылау қажет?
– Бұл құбылысты түсіндіру үшін қандай пәндер көмектеседі?
Кіріктіру әрекеті:
Оқушы жаратылыстану пәнінен жылу мен температура туралы білімді, дүниетану пәнінен жер бетінің ерекшеліктері жөніндегі түсініктерді және математика пәнінен салыстыру әрекеттерін кіріктіре қолданады.
Нәтижені түсіндіру:
Оқушы қардың асфальтта тез еру себебін жылуды сіңіру ерекшеліктерімен байланыстырып түсіндіреді.
Пәнаралық жағдаяттық тапсырмаларды орындау нәтижелері 0–3 балдық критериалды шкала бойынша бағаланды:
3 балл – пәндік білімдерді кемінде екі-үш пән аясында саналы түрде кіріктіріп қолданады, себеп-салдарлық байланысты нақты көрсетіп, негізделген қорытынды жасайды.
2 балл – пәндер арасындағы байланысты анықтайды, бірақ білімдерді кіріктіруі толық емес, қорытындысы ішінара сипатта болады.
1 балл – пәндік білімдерді бөлек қолданады, пәнаралық байланысты нақты көрсете алмайды.
0 балл – тапсырманы орындай алмайды немесе пәнаралық байланысты анықтамайды.
Бағалау нәтижелеріне сәйкес STEM мазмұны негізінде пәндік білімдердің пәнаралық байланысын түсіну көрсеткішінің қалыптасу деңгейлері (жоғары, орта, төмен) айқындалды.
Авторлық әдістеме бойынша алынған нәтижелер 42-кестеде жүйеленіп, 35-суретте көрнекі түрде ұсынылды.

Кесте 42 – Бастауыш сынып оқушыларының STEM мазмұны негізінде пәндік білімдердің пәнаралық байланысын түсіну деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	63
	71,59
	18
	20,46
	7
	7,95

	Бақылау тобы
	18
	20,93
	36
	41,86
	32
	37,21





Сурет 35 – Бастауыш сынып оқушыларының STEM мазмұны негізінде пәндік білімдердің пәнаралық байланысын түсіну деңгейлерінің салыстырмалы көрінісі (бақылау кезеңі)

Кесте деректері бақылау кезеңінде интегративті-зерттеушілік компоненттің STEM мазмұны негізінде пәндік білімдердің пәнаралық байланысын түсіну көрсеткіші бойынша эксперимент және бақылау топтары арасында айқын айырмашылықтың қалыптасқанын көрсетеді.
Эксперимент тобында жоғары деңгейдегі оқушылардың үлесі 71,59 % (63 оқушы) болып, орта деңгей 20,46 % (18 оқушы), ал төмен деңгей 7,95 % (7 оқушы) құрады. Бұл нәтижелер оқушылардың әртүрлі оқу пәндерінде меңгерілген білімдерді өзара байланыстыра отырып, біртұтас оқу жағдаятын шешу қабілетінің едәуір артқанын және пәнаралық ойлаудың қалыптасқанын көрсетеді.
Бақылау тобында жоғары деңгей көрсеткен оқушылар үлесі 20,93 % (18 оқушы) ғана болып, орта деңгей 41,86 % (36 оқушы), төмен деңгей 37,21 % (32 оқушы) деңгейінде сақталған. Бұл дәстүрлі оқыту жағдайында пәндік білімдердің көбіне оқшау түрде меңгеріліп, оларды кіріктіре қолдануда айтарлықтай қиындықтардың бар екенін аңғартады.
Эксперимент және бақылау топтарының көрсеткіштерін салыстыру STEM білім беру негізінде қолданылған әдістеменің пәндік білімдердің пәнаралық байланысын түсінуді дамытуда айқын оң әсер бергенін дәлелдейді.
Интегративті-зерттеушілік компоненттің STEM мазмұны негізінде қарапайым зерттеу, жоба мен тәжірибе мазмұнын түсіну, деректерді ажырату, салыстыру және қорытындылау көрсеткішінің қалыптасу деңгейін бағалау мақсатында бақылау кезеңінде, анықтау кезеңінде қолданылған, А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары қайта қолданылды.
Аталған әдістеме оқушылардың зерттеу жағдаятының мазмұнын ұғынуын, алынған деректермен жұмыс жасауын және нәтижелер негізінде логикалық қорытынды жасау қабілетін айқындауға бағытталды. Тапсырмалар STEM мазмұнына негізделген қарапайым зерттеу, тәжірибелік және жобалық жағдаяттарды қамтып, оқушылардың пәндік білімді зерттеушілік әрекетте кіріктіре қолдану мүмкіндігін бағалауға мүмкіндік берді.
Бақылау кезеңінде оқушыларға бірнеше өзара байланысты тәжірибелік жағдаят ұсынылып, олар бойынша деректерді талдау, салыстыру және жинақтаушы қорытынды жасау талап етілді. 
А.И. Савенков әдістемесі негізінде алынған бақылау кезеңінің нәтижелері 43-кестеде жүйеленіп, 36-суретте көрнекі түрде ұсынылды.

Кесте 43 – Бастауыш сынып оқушыларының STEM мазмұны негізінде зерттеу, жоба және тәжірибе мазмұнын түсіну және қорытындылау деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	59
	67,05
	17
	19,31
	12
	13,64

	Бақылау тобы
	16
	18,6
	36
	41,86
	34
	39,54





Сурет 36 – Бастауыш сынып оқушыларының STEM мазмұны негізінде зерттеу, жоба және тәжірибе мазмұнын түсіну және қорытындылау деңгейлерінің динамикасы (бақылау кезеңі)

Эксперимент тобында жоғары деңгейдегі оқушылардың үлесі 67,05 % (59 оқушы) болып, орта деңгей 19,31 % (17 оқушы), ал төмен деңгей 13,64 % (12 оқушы) құрады. Бұл нәтижелер STEM мазмұнына негізделген оқыту барысында оқушылардың зерттеу жағдаяттарын түсіну, деректермен жұмыс жасау және логикалық қорытынды жасау біліктерінің едәуір деңгейде қалыптасқанын аңғартады.
Бақылау тобында жоғары деңгей көрсеткен оқушылардың үлесі 18,60 % (16 оқушы) ғана болып, орта деңгей 41,86 % (36 оқушы), төмен деңгей 39,54 % (34 оқушы) деңгейінде сақталған. Бұл дәстүрлі оқыту жағдайында оқушылардың зерттеушілік әрекетке қатысты біліктерінің көбіне фрагментарлы сипатта қалыптасып, деректерді талдау мен қорытындылау дағдыларының жеткіліксіз дамитынын көрсетеді.
Эксперимент және бақылау топтарының көрсеткіштерін салыстыру STEM білім беру негізінде қолданылған әдістеменің интегративті-зерттеушілік компонентті дамытуда оң нәтиже бергенін дәлелдейді.
Іс-әрекеттік-рефлексиялық компоненттің STEM мазмұнды практикалық, жобалық және тәжірибелік тапсырмаларда пәндік білімді қолдану, оқу және өмірлік мәселелерді шешу, шешім қабылдау, сондай-ақ модельдеу мен құрастыру әрекеттерін жүзеге асыру икемділігі көрсеткіштерінің қалыптасу деңгейін бағалау мақсатында бақылау кезеңінде, анықтау кезеңінде қолданылған «STEM мазмұнды практикалық, жобалық және тәжірибелік тапсырмалар кешені» қайта қолданылды.
Аталған тапсырмалар кешені бастауыш сынып оқушыларының пәндік білімді нақты әрекет барысында қолдану мүмкіндігін, оқу және өмірлік жағдаяттарда дербес шешім қабылдауын, сондай-ақ орындалған әрекетке рефлексия жасау қабілетін айқындауға бағытталды. 
Бақылау кезеңіне арналған тапсырмалар мазмұны.
Практикалық тапсырма – «Мектеп ауласындағы ауа райын бақылау»
Оқушылар бір күн ішінде мектеп ауласындағы ауа райы жағдайын (жел, бұлттылық, температураны сезіну) бақылап, нәтижелерін қысқаша кесте немесе сызба түрінде тіркеді. Тапсырма пәндік білімді қолдана отырып бақылау жүргізу және деректерді жүйелеу икемділігін анықтауға бағытталды.
Ізденімдік тапсырма – «Табиғи нысандарды топтастыру»
Оқушылар аулада кездесетін табиғи нысандарды (өсімдіктер, тастар, жәндіктер) белгілері бойынша топтастырып, таңдаған өлшемдерін түсіндірді. Тапсырма деректерді ажырату, салыстыру және шешім қабылдау білігін айқындады.
Жобалау тапсырмасы – «Қағаз және тұрмыстық материалдардан пайдалы бұйым жасау»
Оқушылар қағаз, картон және басқа қолжетімді материалдарды пайдалана отырып, күнделікті өмірде қолдануға болатын қарапайым бұйымның (қаламсалғыш, қорапша т.б.) үлгісін жасады. Бұл тапсырма модельдеу мен құрастыру әрекеттерінде пәндік білімді қолдану икемділігін бағалауға бағытталды.
Тәжірибелік тапсырма – «Судың сүзгі арқылы өтуін бақылау»
Оқушылар су, құм, қиыршық тас және мата көмегімен қарапайым сүзгі жасап, судың өзгерісін бақылап, нәтижесін түсіндірді. Тапсырма тәжірибе жүргізу, деректерді бақылау және қорытынды жасау қабілетін айқындады.
Тілдік-коммуникативтік тапсырма – «Мен орындаған жұмыс»
Оқушылар орындалған тапсырмалардың бірін таңдап, оның мақсатын, орындалу жолын және нәтижесін ауызша баяндады. Бұл тапсырма әрекетке рефлексия жасау және нәтижені дәлелді түрде түсіндіру дағдыларын бағалауға мүмкіндік берді.
Әр тапсырма 0–3 балл аралығында бағаланды. Максималды балл – 15, минималды балл – 0.
Жалпы балл нәтижелері бойынша іс-әрекеттік-рефлексиялық компоненттің қалыптасу деңгейлері анықталды:
11–15 балл (жоғары деңгей) – пәндік білімді практикалық әрекетте дербес әрі саналы қолдану, негізделген шешім қабылдау және рефлексия жасай алу;
6–10 балл (орта деңгей) – пәндік білімді қолдану ішінара дұрыс, бірақ тұрақсыз; шешім қабылдау мен рефлексияда көмекке сүйену;
0–5 балл (төмен деңгей) – пәндік білімді қолдануда қиындықтардың болуы, дербестіктің және рефлексияның жеткіліксіздігі.
Аталған тапсырмалар кешені бойынша алынған бақылау кезеңінің нәтижелері 44-кестеде жүйеленіп, 37-суретте көрнекі түрде ұсынылды.

Кесте 44 – Бастауыш сынып оқушыларының іс-әрекеттік-рефлексиялық компонентінің қалыптасу деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	65
	73,86
	15
	17,05
	8
	9,09

	Бақылау тобы
	14
	16,28
	39
	45,35
	33
	38,37





Сурет 37 – Бастауыш сынып оқушыларының іс-әрекеттік-рефлексиялық компонентінің қалыптасу деңгейлерінің салыстырмалы көрінісі (бақылау кезеңі)

Эксперимент тобында жоғары деңгейге жеткен оқушылардың үлесі 73,86 % (65 оқушы) болып, орта деңгей 17,05 % (15 оқушы), ал төмен деңгей 9,09 % (8 оқушы) құрады. Бұл STEM мазмұнды практикалық, жобалық және тәжірибелік тапсырмалар жүйелі түрде қолданылған жағдайда оқушылардың пәндік білімді нақты әрекетте дербес пайдалану, оқу және өмірлік мәселелерді шешу барысында негізделген шешім қабылдау, сондай-ақ орындалған әрекетке рефлексия жасау қабілеттерінің едәуір деңгейде қалыптасқанын аңғартады.
Бақылау тобында жоғары деңгейдегі оқушылар үлесі 16,28 % (14 оқушы) ғана болып, орта деңгей 45,35 % (39 оқушы), төмен деңгей 38,37 % (33 оқушы) деңгейінде сақталған. Бұл дәстүрлі оқыту жағдайында оқушылардың пәндік білімді практикалық жағдаяттарда қолдану, дербес шешім қабылдау және рефлексия жасау икемділігінің жеткіліксіз қалыптасатынын көрсетеді.
Эксперимент және бақылау топтарының нәтижелерін салыстыру STEM білім беру негізінде әзірленген тапсырмалар кешенінің іс-әрекеттік-рефлексиялық компонентті дамытуда айқын оң нәтиже бергенін дәлелдейді. 
Іс-әрекеттік-рефлексиялық компоненттің орындаған тапсырманың нәтижесін түсіндіру, өз әрекетін бағалау және жетілдіру рефлексиясы көрсеткішінің қалыптасу деңгейін бағалау мақсатында бақылау кезеңінде анықтау кезеңінде қолданылған, А.В. Карпов ұсынған «Рефлексивтілік деңгейін диагностикалау әдістемесі» негізінде бейімделген диагностикалық әдістеме қайта қолданылды. Аталған әдістеме бастауыш сынып оқушыларының практикалық, жобалық және тәжірибелік тапсырмаларды орындағаннан кейінгі рефлексиялық әрекеттерін айқындауға бағытталды. Әдістеме оқушылардың орындалған әрекетті түсіндіруі, өз әрекетіне саналы баға беруі және келесі әрекетті жетілдіруге бағытталған рефлексиялық қабілеттерін кешенді түрде бағалауға мүмкіндік берді.
А.В. Карпов әдістемесі негізінде алынған бақылау кезеңінің нәтижелері 45-кестеде жүйеленіп, 38-суретте көрнекі түрде ұсынылды.

Кесте 45 – Бастауыш сынып оқушыларының орындаған тапсырманың нәтижесін түсіндіру, өз әрекетін бағалау және жетілдіру рефлексиясы деңгейлері (бақылау кезеңі)

	Деңгейлері
	Жоғары
	Орта
	Төмен

	
	саны
	%
	саны
	%
	саны
	%

	Эксперимент тобы
	58
	65,91
	24
	27,27
	6
	6,82

	Бақылау тобы
	18
	20,93
	39
	45,35
	29
	33,72





Сурет 38 – Бастауыш сынып оқушыларының орындаған тапсырманың нәтижесін түсіндіру, өз әрекетін бағалау және жетілдіру рефлексиясы деңгейлерінің салыстырмалы көрінісі (бақылау кезеңі)
Эксперимент тобында жоғары деңгейге жеткен оқушылардың үлесі 65,91 % (58 оқушы) болып, орта деңгей 27,27 % (24 оқушы), ал төмен деңгей 6,82 % (6 оқушы) құрады. Бұл нәтижелер STEM мазмұнды практикалық, жобалық және тәжірибелік тапсырмаларды жүйелі орындау оқушылардың өз әрекетін саналы талдау, нәтижесін түсіндіру және келесі әрекетті жетілдіру қабілеттерін тиімді қалыптастырғанын көрсетеді.
Бақылау тобында жоғары деңгейдегі оқушылар үлесі 20,93 % (18 оқушы) ғана болып, орта деңгей 45,35 % (39 оқушы), төмен деңгей 33,72 % (29 оқушы) деңгейінде сақталған. Бұл дәстүрлі оқыту жағдайында оқушылардың рефлексиялық әрекеттерінің көбіне фрагментарлы сипатта қалыптасып, өз әрекетіне жүйелі баға беру және оны жетілдіру дағдыларының жеткіліксіз дамитынын аңғартады.
Эксперимент және бақылау топтарының көрсеткіштерін салыстыру STEM білім беру негізінде қолданылған әдістеменің іс-әрекеттік-рефлексиялық компонентті дамытуда айқын оң нәтиже бергенін дәлелдейді. Сонымен қатар эксперимент тобында орта және төмен деңгейдегі оқушылардың аз да болса сақталуы рефлексиялық дағдыларды қалыптастыру үдерісінде жүйелі және сараланған педагогикалық қолдаудың маңыздылығын көрсетеді.
Тәжірибелік-эксперимент жұмысының эксперимент тобында бастауыш сынып оқушыларының STEM білім беру негізінде пәндік білігінің қалыптасу деңгейін сипаттайтын бастапқы (анықтау кезеңі) және соңғы (бақылау кезеңі) деректер тұлғалық-мотивациялық, интегративті-зерттеушілік және іс-әрекеттік-рефлексиялық компоненттер аясында жүйеленіп, төмендегі 46-кестеде жинақталды.

Кесте 46 – STEM білім беру негізінде бастауыш сынып оқушыларының пәндік білігінің қалыптасу деңгейінің бастапқы және соңғы нәтижелері (эксперимент тобы)

	Диагностикалық әдістемелер
	Эксперимент тобы (анықтау кезеңі)
	Эксперимент тобы (бақылау кезеңі)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	1
	2
	3
	4
	5
	6
	7
	8
	9
	10
	11
	12
	13

	Тұлғалық-мотивациялық

	Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы»
	8
	9,09
	39
	44,32
	41
	46,59
	48
	54,55
	32
	36,36
	8
	9,09


46 – кестенің  жалғасы

	1
	2
	3
	4
	5
	6
	7
	8
	9
	10
	11
	12
	13

	«STEM тапсырмаларында пәндік білімнің өмірлік маңызын түсіну ынтасын анықтау әдістемесі» атты авторлық сауалнама
	14
	15,91
	35
	39,77
	39
	44,32
	57
	64,77
	20
	22,73
	11
	12,50

	«STEM негізіндегі зерттеу, жоба, тәжірибеге ұмтылу сауалнамасы» атты авторлық сауалнама
	17
	19,32
	35
	39,77
	36
	40,91
	61
	69,32
	17
	19,32
	10
	11,36

	Орташа көрсеткіш:
	13
	14,77
	36,33
	41,29
	38,67
	43,94
	55,33
	62,88
	23
	26,14
	9,67
	10,98

	Интегративті-зерттеушілік

	STEM мазмұны негізінде пәндік ұғымдар, заңдылықтарды меңгеру тесті
	8
	9,09
	37
	42,05
	43
	48,86
	59
	67,05
	16
	18,18
	13
	14,77

	«Пәнаралық жағдаяттық тапсырмалар арқылы пәндік білімдердің байланысын диагностикалау әдістемесі» авторлық әдістеме
	11
	12,50
	40
	45,45
	37
	42,05
	63
	71,59
	18
	20,46
	7
	7,95

	А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары
	14
	15,91
	38
	43,18
	36
	40,91
	59
	67,05
	17
	19,31
	12
	13,64

	Орташа көрсеткіш:
	11
	12,5
	38,33
	43,56
	38,67
	43,94
	60,33
	68,56
	17
	19,32
	10,67
	12,12

	Іс-әрекеттік-рефлексиялық

	STEM мазмұнды практикалық, жобалық және 
	7
	7,95
	44
	50
	37
	42,05
	65
	73,86
	15
	17,05
	8
	9,09




46 – кестенің  жалғасы

	1
	2
	3
	4
	5
	6
	7
	8
	9
	10
	11
	12
	13

	тәжірибелік тапсырмалар кешені
	
	
	
	
	
	
	
	
	
	
	
	

	А.В. Карпов ұсынған «Рефлек
сивтілік деңгейін диагностикалау әдістемесі» бейімделген
	9
	10,23
	45
	51,13
	34
	38,64
	58
	65,91
	24
	27,27
	6
	6,82

	Орташа көрсеткіш:
	8
	9,08
	44,5
	50,57
	35,5
	40,35
	61,5
	69,89
	19,5
	22,16
	7
	7,95



Эксперимент тобында STEM білім беру негізінде бастауыш сынып оқушыларының пәндік білігінің қалыптасу деңгейінің бастапқы (анықтау кезеңі) және соңғы (бақылау кезеңі) көрсеткіштерін салыстырмалы түрде талдау мақсатында тұлғалық-мотивациялық, интегративті-зерттеушілік және іс-әрекеттік-рефлексиялық компоненттер бойынша жинақталып алынған деректер 47-кестеде көрсетілген.

Кесте 47 – STEM білім беру негізінде бастауыш сынып оқушыларының пәндік білігінің құрылымдық компоненттері бойынша қалыптасу деңгейінің бастапқы және соңғы көрсеткіштері (эксперимент тобы)

	Компоненттер
	Эксперимент тобы (анықтау кезеңі)
	Эксперимент тобы (бақылау кезеңі)

	
	Жоғары
	Орта
	Төмен
	Жоғары
	Орта
	Төмен

	
	n
	%
	n
	%
	n
	%
	n
	%
	n
	%
	n
	%

	Тұлғалық-мотивациялық
	13
	14,77
	36,33
	41,29
	38,67
	43,94
	55,33
	62,88
	23
	26,14
	9,67
	10,98

	Интегративті-зерттеушілік
	11
	12,5
	38,33
	43,56
	38,67
	43,94
	60,33
	68,56
	17
	19,32
	10,67
	12,12

	Іс-әрекеттік-рефлексиялық
	8
	9,08
	44,5
	50,57
	35,5
	40,35
	61,5
	69,89
	19,5
	22,16
	7
	7,95



Эксперимент тобында STEM білім беру негізінде бастауыш сынып оқушыларының пәндік білігінің құрылымдық компоненттері бойынша қалыптасу деңгейлерінің анықтау және бақылау кезеңдеріндегі айырмашылықтарының статистикалық мәнділігін тексеру мақсатында Пирсонның χ² (хи-квадрат) критерийі қолданылды.
Зерттеу барысында тексерілген нөлдік болжам (H₀) – эксперимент тобы оқушыларының пәндік білігінің қалыптасу деңгейінде анықтау және бақылау кезеңдері арасында мәнді айырмашылық жоқ; балама болжам (H₁) – бақылау кезеңінде пәндік біліктің қалыптасу деңгейінде оң өзгерістер байқалады.

Есептеу кезінде Пирсонның χ² критерийінің келесі формуласы қолданылды: 

Мұндағы  – анықтау кезеңіндегі жиілік;

	​ – бақылау кезеңіндегі жиілік;
k – салыстырылатын деңгейлер саны (жоғары, орта, төмен).
Әрбір компонент бойынша пәндік біліктің жоғары, орта және төмен деңгейлеріндегі өзгерістер салыстырылып, алынған χ² эмпирикалық мәндері төмендегі 48-кестеде есептелінді.

Кесте 48 - χ² эмпирикалық мәндері

	Компоненттер
	Деңгейлер
	
 (анықтау)
	
	
 (бақылау)
	

	


	Тұлғалық-мотивациялық
	Жоғары
	13
	
	55
	25,94
	45,96

	
	Орта
	36
	
	23
	2,86
	

	
	Төмен
	39
	
	10
	17,16
	

	Интегративті-зерттеушілік
	Жоғары
	11
	
	60
	33,82
	57,52

	
	Орта
	38
	
	17
	8,02
	

	
	Төмен
	39
	
	11
	15,68
	

	Іс-әрекеттік-рефлексиялық
	Жоғары
	8
	62
	41,66
	71,79

	
	Орта
	45
	20
	9,62
	

	
	Төмен
	35
	6
	20,51
	



Кестеде берілген деректер әрбір құрылымдық компонент бойынша пәндік біліктің қалыптасу деңгейлерінің анықтау және бақылау кезеңдеріндегі айырмашылықтарын сандық тұрғыда сипаттайды. Әр деңгей бойынша есептелген жеке χ² қосындылары жинақталып, компоненттерге сәйкес χ² эмпирикалық мәндері анықталды. Алынған эмпирикалық мәндер еркіндік дәрежесіне (df = 2) және маңыздылық деңгейіне (α = 0,05) сәйкес кестелік χ²crit мәнімен салыстыру үшін келесі 49-кестеде жүйеленіп ұсынылды.

Кесте 49 - Эксперимент тобында пәндік біліктің құрылымдық компоненттері бойынша Пирсонның χ² критерийі нәтижелерін салыстырмалы бағалау

	Компонент
	

	df
	
 (α=0,05)
	Қорытынды

	Тұлғалық-мотивациялық
	45,96
	2
	5,99
	Айырмашылық мәнді

	Интегративті-зерттеушілік
	57,52
	2
	5,99
	Айырмашылық мәнді

	Іс-әрекеттік-рефлексиялық
	71,79
	2
	5,99
	Айырмашылық мәнді




Пирсонның χ² критерийі бойынша есептеу нәтижелері эксперимент тобында пәндік біліктің барлық құрылымдық компоненттері үшін анықтау және бақылау кезеңдері арасындағы айырмашылықтардың статистикалық тұрғыдан мәнді екенін көрсетеді. Барлық компоненттер бойынша алынған χ² эмпирикалық мәндер χ² кестелік мәнінен (=5,99, 𝛼=0,05) жоғары болғандықтан, нөлдік болжам теріске шығарылып, балама болжам қабылданады.
Бұл нәтижелер эксперимент тобында STEM білім беру негізінде жүзеге асырылған әдістемелік жүйенің бастауыш сынып оқушыларының пәндік білігінің тұлғалық-мотивациялық, интегративті-зерттеушілік және іс-әрекеттік-рефлексиялық компоненттерінің қалыптасуына тиімді әсер еткенін дәлелдейді.












ҚОРЫТЫНДЫ

Қазіргі білім беру жүйесінде оқыту мазмұнын жаңарту, пәнаралық интеграцияны күшейту және оқушылардың білімін практикалық тұрғыда қолдана алу қабілетін дамыту маңызды міндеттердің бірі болып табылады. Осы тұрғыда STEM білім беру ғылым, технология, инженерия және математика пәндерінің өзара байланысы негізінде оқушылардың зерттеушілік, шығармашылық және сыни ойлау қабілеттерін дамытуға мүмкіндік береді.
Осыған байланысты орындалған диссертациялық зерттеу STEM білім беру негізінде бастауыш сынып оқушыларының пәндік білігін қалыптастыру мәселесіне арналды. Зерттеу барысында ұсынылған ғылыми болжам дәлелденіп, қойылған міндеттер толық шешімін тапты.
Жүргізілген теориялық және тәжірибелік зерттеу нәтижелері төмендегідей қорытындылар жасауға мүмкіндік берді:
Зерттеудің бірінші міндетіне сәйкес педагогикалық, психологиялық және әдістемелік әдебиеттерге жан-жақты талдау жүргізіліп, «STEM білім беру» және «пәндік білік» ұғымдары мен «STEM білім беру негізінде бастауыш сынып оқушыларының пәндік білігін қалыптастыру» түсінігінің мәні мен мазмұны нақтыланды. «STEM білім беру» ұғымы ғылым, технология, инженерия және математика пәндерінің мазмұнын өзара байланыста қарастырып, оқу тапсырмаларын нақты практикалық әрекеттермен (бақылау, қарапайым зерттеу, есеп шығару, модельдеу, құрастыру) ұштастыруға бағытталған кіріктірілген білім беру жүйесі ретінде сипатталды. 
«Пәндік білік» ұғымы оқушының пәнге қатысты теориялық білімін танымдық процестер арқылы меңгеріп, оны оқу және өмірлік жағдайларда саналы, функционалды және шығармашылық түрде қолдана алу қабілеті ретінде қарастырылды. Пәндік білік білім, іскерлік және тәжірибелік әрекеттің өзара байланысы негізінде қалыптасатын күрделі құрылымдық қасиет болып табылады. 
«STEM білім беру негізінде бастауыш сынып оқушыларының пәндік білігін қалыптастыру» түсінігі бастауыш мектеп пәндерінің мазмұнын өзара байланыста ұйымдастыру арқылы оқушылардың пәндік білімді түсінуін, оны қарапайым зерттеу, есеп шығару, модельдеу, тәжірибе орындау сияқты әрекеттерде қолдана алуын жүйелі түрде дамытуға бағытталған педагогикалық үдеріс ретінде қарастырылды.
Зерттеудің екінші міндетін жүзеге асыру барысында STEM білім беру негізінде бастауыш сынып оқушыларының пәндік білігін қалыптастырудың әдіснамалық тұғырлары мен ұстанымдары айқындалды. Зерттеу барысында бұл үдерістің ғылыми негізін жүйелік, тұлғалық-бағдарлы, іс-әрекеттік, құзыреттілік және интегративті тұғырлар құрайтыны анықталды. Жүйелік тұғыр STEM білім беру негізінде пәндік білікті қалыптастыру үдерісін тұтас педагогикалық жүйе ретінде қарастыруға мүмкіндік берсе, тұлғалық-бағдарлы тұғыр оқушылардың жеке ерекшеліктері мен қызығушылықтарын ескере отырып оқыту үдерісін ұйымдастыруға бағытталады. Іс-әрекеттік тұғыр оқушылардың танымдық әрекетін белсенді ұйымдастыруды көздейді, ал құзыреттілік тұғыр білімді тәжірибеде қолдану қабілетін дамытуға негізделеді. Интегративті тұғыр STEM пәндерінің мазмұнын өзара байланыста ұйымдастыру арқылы оқушылардың білімін тұтас және жүйелі меңгеруіне мүмкіндік береді.
Сонымен қатар STEM білім беру негізінде пәндік білікті қалыптастыру үдерісін ұйымдастыруда бірқатар педагогикалық ұстанымдардың маңызды екендігі анықталды. Оларға ғылыми негізділік, жүйелілік және бірізділік, пәнаралық интеграция, практикалық бағыттылық, зерттеушілік әрекет және рефлексия ұстанымдары жатады. Аталған ұстанымдар оқушылардың оқу әрекетін тиімді ұйымдастыруға, олардың танымдық белсенділігін арттыруға және пәндік білімдерін саналы меңгеруіне жағдай жасайды.
Зерттеудің үшінші міндетін жүзеге асыру барысында STEM білім беру негізінде бастауыш сынып оқушыларының пәндік білігін қалыптастырудың құрылымдық-мазмұндық моделі әзірленді. Әзірленген модель зерттелетін педагогикалық үдерістің құрылымын, мазмұнын және нәтижесін жүйелі түрде сипаттайды. 
Модельдің құрылымы мақсаттық-әдіснамалық, мазмұндық-процесуалдық және өлшемдік-нәтижелік өзара байланысқан блоктардан тұрады. Мақсаттық-әдіснамалық блокта зерттеудің мақсаты, теориялық және әдіснамалық негіздері айқындалды. Мазмұндық-процесуалдық блокта STEM сабақтары, жобалық және тәжірибелік жұмыстар арқылы пәндік білікті қалыптастырудың педагогикалық тетіктері сипатталды. Ал өлшемдік-нәтижелік блокта пәндік біліктің тұлғалық-мотивациялық, интегративті-зерттеушілік және іс-әрекеттік-рефлексиялық компоненттері, олардың өлшемдері мен қалыптасу деңгейлері белгіленді.
Модель құрылымында пәндік біліктің үш негізгі компоненті анықталды: тұлғалық-мотивациялық, интегративті-зерттеушілік және іс-әрекеттік-рефлексиялық компоненттер. Тұлғалық-мотивациялық компонент оқушылардың оқу әрекетіне деген қызығушылығын, танымдық уәжін және пәндік білімге деген құндылықтық қатынасын сипаттайды. Интегративті-зерттеушілік компонент оқушылардың ғылыми білімді пәнаралық байланыста меңгеруін және зерттеушілік тапсырмаларды орындау қабілетін қамтиды. Іс-әрекеттік-рефлексиялық компонент оқушылардың алған білімдерін практикалық әрекетте қолдануын және өз оқу әрекетін талдау қабілетін сипаттайды. Ұсынылған модель STEM білім беру негізінде пәндік білікті қалыптастыру үдерісінің ғылыми негізделген құрылымын айқындауға мүмкіндік берді.
Зерттеудің төртінші міндетін жүзеге асыру барысында STEM білім беру негізінде бастауыш сынып оқушыларының пәндік білігін қалыптастырудың әдістемелік жүйесі әзірленіп, оның тиімділігі тәжірибелік-эксперименттік жұмыс барысында тексерілді. Әдістемелік жүйе аясында оқушылардың пәндік білігін қалыптастыруға арналған «STEM білім беру негізі» факультатив курсының оқу бағдарламасы, «STEM білім беру негізі бойынша тапсырмалар кешені», «Пәндік білікті қалыптастыруға бағытталған үшдеңгейлі STEM-сабақтар» сабақ жоспарларының жинағы және «STEM & пәндік білік» сайты әзірленді. Ұсынылған әдістемелік жүйе оқу мазмұнын пәнаралық байланыста ұйымдастыруды, зерттеушілік және жобалық тапсырмаларды қолдануды, проблемалық оқыту әдістерін пайдалануды және STEM бағытындағы практикалық жұмыстарды жүйелі енгізуді қамтиды. Сонымен қатар оқыту үдерісінде топтық жұмыс, зертханалық тәжірибелер, жобалық тапсырмалар және цифрлық білім беру құралдары қолданылды.
Тәжірибелік-эксперимент жұмысы барысында бастауыш сынып оқушыларының пәндік білігінің қалыптасу деңгейі диагностикалық әдістемелер арқылы анықталды. Эксперимент нәтижелері STEM білім беру негізінде ұйымдастырылған оқу үдерісінің оқушылардың пәндік білігін қалыптастыруға оң әсер ететінін көрсетті. Эксперименттік топтағы оқушылардың пәндік білігінің тұлғалық-мотивациялық, интегративті-зерттеушілік және іс-әрекеттік-рефлексиялық компоненттері бойынша көрсеткіштері бақылау тобымен салыстырғанда жоғарылағаны анықталды. Алынған нәтижелер Пирсонның χ² критерийі бойынша статистикалық өңдеуден өткізіліп, ұсынылған әдістемелік жүйенің тиімділігі ғылыми тұрғыдан дәлелденді.
Зерттеу барысында алынған нәтижелер ұсынылған ғылыми болжамның дұрыстығын растады және STEM білім беру негізінде ұйымдастырылған оқу үдерісі бастауыш сынып оқушыларының пәндік білігін тиімді қалыптастыруға мүмкіндік беретінін көрсетті. Зерттеу нәтижелері бастауыш мектептің оқу тәжірибесінде STEM білім беру элементтерін жүйелі қолдану оқушылардың пәндік білімді түсінуіне, оны пәнаралық байланыста қолдануына, зерттеу және практикалық әрекеттерді орындауына, сондай-ақ алынған нәтижелерді талдау және рефлексия жасау дағдыларын дамытуға ықпал ететінін дәлелдейді.
Зерттеу нәтижелері бойынша төмендегідей ұсыныстар жасалды:
1. Зерттеу барысында әзірленген «STEM білім беру негізі» факультатив курсының бағдарламасын, STEM сабақтарының үлгілерін, тапсырмалар кешенін бастауыш мектептің оқу тәжірибесіне енгізу ұсынылады.
2. Педагогикалық жоғары оқу орындарында бастауыш сынып оқушыларының STEM білім беру негізінде пәндік білігін қалыптастырудың әдістемесін оқу пәндерінің мазмұнына енгізу ұсынылады.
Зерттеу мәселесі күрделі болғандықтан, оның барлық қырларын толық қамту мүмкін емес. Сондықтан жүргізілген зерттеу STEM білім беру негізінде бастауыш сынып оқушыларының пәндік білігін қалыптастыру мәселесінің тек белгілі бір аспектілерін қарастырды. Болашақта бұл мәселені бастауыш мектептің барлық сыныптары деңгейінде тереңірек зерттеу, STEM білім беру мазмұнын оқу пәндерімен кеңінен интеграциялау және пәндік білікті қалыптастырудың жаңа педагогикалық технологияларын әзірлеу қажеттілігі туындайды.
Жүргізілген зерттеу нәтижелері STEM білім беру негізінде бастауыш сынып оқушыларының пәндік білігін қалыптастыру мәселесін теориялық және практикалық тұрғыдан дамытуға үлес қосады және білім беру тәжірибесінде тиімді қолдануға мүмкіндік береді.

ҚОСЫМША А

Г.Н. Казанцева әдістемесі негізінде бейімделген «STEM мазмұнды тапсырмалар арқылы пәндік білімді меңгеруге қызығушылығын анықтау сауалнамасы»

Г.Н. Казанцева әдістемесі педагогикалық-психологиялық зерттеулерде оқушылардың оқу пәніне қатынасын және оқу әрекетіне байланысты қызығушылықтың деңгейін айқындауға мүмкіндік беретін құрал ретінде кеңінен қолданылады. Әдістеменің зерттеу тәжірибесінде орныққан валидтілігі мен сенімділігі оны бастауыш сынып оқушыларының STEM мазмұнды тапсырмаларға қатысты танымдық қызығушылығын диагностикалауда қолданудың әдіснамалық негізділігін қамтамасыз етеді.
Әдістеме STEM мазмұнды тапсырмалар контексіне бейімделді. Бейімдеу үдерісінде әдістеменің құрылымдық-логикалық негізі сақталып, сауалнама тұжырымдары бастауыш сынып оқушысының STEM мазмұнды тапсырмалар арқылы пәндік білімді меңгеруге қызығушылығын айқындауға бағдарланды.
Сауалнама 10 сұрақтан тұрады. Әр тұжырым оқушының STEM мазмұнды тапсырмаларға (есеп, тәжірибе, модельдеу) қатынасын және оны орындауға қызығушылық танытуын анықтауға бағытталған.
Оқушыға арналған нұсқаулық: Берілген пікірлерді оқып, өз ойыңа сәйкес келетін жауапты белгіле.

Кесте А.1 - Сауалнама сұрақтары

	Сауалнама тұжырымдары
	Келісемін
	Кейде
	Келіспеймін

	STEM мазмұнды тапсырмаларды (тәжірибе, есеп, модель жасау) орындау маған қызықты
	
	
	

	Сабақта тәжірибе жасау немесе бақылау жүргізу маған қызық
	
	
	

	Қиындау тапсырмалар мені қызықтырады
	
	
	

	Тапсырманың шешімін өзім табуға талпынамын
	
	
	

	Есептер мен тапсырмаларда пәндік білімді қолдану маған қызық
	
	
	

	Жаңа тақырыпты өткенде оны түсінуге қызығушылық танытамын
	
	
	

	Модель құрастыру немесе сызба жасау арқылы түсінген ұнайды
	
	
	

	STEM тапсырмаларын орындағанда уақыттың қалай өткенін байқамай қаламын
	
	
	

	Қосымша мысал/тапсырма орындап көруге қызығушылық танытамын
	
	
	

	Пәнді жақсы меңгеру мен үшін қызық әрі маңызды деп ойлаймын
	
	
	



Деңгейлік бағалау шкаласы. 
«STEM мазмұнды тапсырмалар арқылы пәндік білімді меңгеруге қызығушылығы» көрсеткішінің қалыптасу деңгейін анықтау үшін сауалнама нәтижелері балдық жүйе бойынша өңделді: әр тұжырым бойынша «келісемін» – 2 балл, «кейде» – 1 балл, «келіспеймін» – 0 балл. Максималды балл – 20.
Жиналған баллдар негізінде қызығушылық көрсеткіші бойынша деңгейлер төмендегідей айқындалды:
Жоғары деңгей (16–20 балл). Оқушыларда STEM мазмұнды тапсырмалар арқылы пәндік білімді меңгеруге тұрақты танымдық қызығушылық қалыптасқан. Олар оқу тапсырмаларын орындауға белсенді қатысып, зерттеу сипатындағы жұмыстарға ынта танытады. Пәнаралық байланыстарды түсінуге ұмтылады, мәселені шешу барысында шығармашылық тәсілдерді қолдануға талпынады. Оқу әрекетіне оң қатынас байқалып, танымдық белсенділігі тұрақты сипатқа ие болады. Мұндай оқушылар тапсырмаларды өз бетінше орындауға, жаңа білімді іздеуге және оны практикалық жағдайларда қолдануға қызығушылық танытады.
Орта деңгей (9–15 балл). Оқушыларда STEM мазмұнды тапсырмаларға деген қызығушылық бар, алайда ол тұрақсыз сипатта байқалады. Танымдық белсенділік көбіне тапсырманың мазмұнына, күрделілік деңгейіне немесе мұғалімнің қолдауына байланысты өзгеріп отырады. Оқушылар тапсырмаларды орындауға қатысады, бірақ зерттеушілік әрекетке толық белсенділік танытпайды. Пәнаралық байланыстарды түсінуі жартылай байқалып, практикалық тапсырмаларды орындауда кей жағдайда қосымша түсіндіру мен бағыттауды қажет етеді.
Төмен деңгей (0–8 балл). Оқушыларда STEM мазмұнды тапсырмалар арқылы пәндік білімді меңгеруге қызығушылық әлсіз немесе сирек байқалады. Олар оқу тапсырмаларын орындауға енжар қатысып, зерттеу немесе тәжірибелік әрекеттерге белсенділік танытпайды. Танымдық қызығушылығы тұрақсыз, тапсырмаларды орындау көбіне сыртқы талаптарға ғана негізделеді. Пәнаралық байланыстарды түсінуі жеткіліксіз, ал практикалық тапсырмаларды орындауда мұғалімнің тұрақты көмегін қажет етеді.














ҚОСЫМША Ә

«STEM тапсырмаларында пәндік білімнің өмірлік маңызын түсіну ынтасын анықтау әдістемесі» атты авторлық сауалнама

Әдістеменің мақсаты – STEM білім беру негізінде бастауыш сынып оқушыларының пәндік білімнің оқу және өмірлік маңызын құндылық ретінде қабылдауын және STEM тапсырмаларын орындауға ішкі ынта деңгейін айқындау.
Әдістеме сауалнама түрінде жүргізілді. Оқушыларға пәндік білімнің өмірлік маңызын ұғынуына, сондай-ақ STEM мазмұнды тапсырмаларды орындауға деген уәждік қатынасын айқындайтын сұрақтар ұсынылды. Әр сұрақ бойынша оқушы өз көзқарасына сәйкес жауапты таңдады.
Сауалнама сұрақтары:
1. Пәндік білімнің оқу барысында не үшін қажет екенін түсінемін.
2. Сабақта алған білімімнің өмірде қажет болатынын сезінемін.
3. STEM тапсырмаларын орындау мені пәндік білімді жақсы меңгеруге ынталандырады.
4. Тапсырманы орындау барысында пәндік білімнің не үшін қажет екенін ойлаймын.
5. Пәндік білімді қолдану тапсырманы орындауға қызығушылығымды арттырады.
6. Сабақта меңгерілген білімді өмірмен байланыстыру маған маңызды.
7. Пәндік білімді қолдану тапсырманың мағынасын тереңірек түсінуге көмектеседі.
8. STEM тапсырмалары пәндік білімнің қажет екенін сезінуге мүмкіндік береді.
9. Пәндік білімді меңгеру менің болашақ өмірім үшін маңызды деп есептеймін.
10. STEM мазмұнды тапсырмалар пәндік білімге деген ынтамды күшейтеді.
Ұсынылған сауалнама нәтижелерін бағалау балдық жүйе негізінде жүзеге асырылды. Әрбір сұрақ бойынша білім алушылардың жауаптары «келісемін» – 2 балл, «кейде» – 1 балл және «келіспеймін» – 0 балл шкаласы бойынша бағаланды. Сауалнама бойынша жиналуы мүмкін ең жоғары балл 20-ны құрады. Әр оқушының жинаған баллдарының қосындысы есептеліп, алынған нәтижелер негізінде зерттеліп отырған көрсеткіштің қалыптасу деңгейі айқындалды.
Жоғары деңгей (16–20 балл): пәндік білімнің оқу және өмірлік маңызын саналы түсінуімен, STEM тапсырмаларын орындауға тұрақты ішкі ынтамен қатысуымен сипатталады.
Орта деңгей (9–15 балл): пәндік білімнің маңызын жалпы деңгейде түсіну және STEM тапсырмаларын орындауға ынтаның тұрақсыз көрінуі.
Төмен деңгей (0–8 балл): пәндік білімнің өмірлік маңызын әлсіз түсіну және STEM тапсырмаларын орындауға мотивінің төмен болуы.

ҚОСЫМША Б

STEM мазмұны негізінде пәндік ұғымдар, заңдылықтарды меңгеру тесті

Мақсаты: STEM мазмұны негізінде негізгі пәндік ұғымдар мен қарапайым заңдылықтарды меңгеру деңгейін анықтау
Нұсқаулық: Дұрыс жауапты таңда.
1. Өсімдіктің өсуіне ең қажетті жағдайды көрсет.
A) Дыбыс
B) Жарық
C) Ойын
D) Қағаз
Дұрыс жауап: B (жаратылыстану – себеп-салдарлық заңдылық)
2. Қай зат суда батады?
A) Ағаш таяқша
B) Пластик бөтелке
C) Тас
D) Қағаз
Дұрыс жауап: C (жаратылыстану – заттың қасиеті)
3. Электр тізбегінде шамның жануы үшін не қажет?
A) Тек шам
B) Тек сым
C) Батарея мен сым
D) Су
Дұрыс жауап: C (технология – жүйелілік заңдылығы)
4. Егер суды мұздатсақ, ол қандай күйге өтеді?
A) Газ тәрізді
B) Сұйық
C) Қатты
D) Жұмсақ
Дұрыс жауап: C (жаратылыстану – зат күйінің өзгеруі)
5. Қайсысы қарапайым механизмге жатады?
A) Доп
B) Кітап
C) Иінтірек
D) Сурет
Дұрыс жауап: C (инженерлік ойлау элементі)
6. Өсімдіктер қорегін қалай алады?
A) Тамыр арқылы
B) Жапырақ арқылы
C) Сабақ арқылы
D) Гүл арқылы
Дұрыс жауап: A (биологиялық заңдылық)
7. Егер допты жоғары лақтырсақ, ол неге қайта жерге түседі?
A) Ауаның әсерінен
B) Жердің тарту күшінің әсерінен
C) Күннің әсерінен
D) Желдің әсерінен
Дұрыс жауап: B (табиғи заңдылықты түсіну)
8. Қайсысы өлшеу құралы болып табылады?
A) Қалам
B) Сызғыш
C) Дәптер
D) Өшіргіш
Дұрыс жауап: B (математика – өлшеу ұғымы)
9. Күн сәулесі қандай энергия көзіне жатады?
A) Жасанды
B) Табиғи
C) Қауіпті
D) Артық
Дұрыс жауап: B (энергия көздері туралы ұғым)
10. Заттардың көлемін анықтау үшін қандай әрекет орындалады?
A) Салыстыру
B) Бояу
C) Кесу
D) Жапсыру
Дұрыс жауап: A (математикалық және зерттеушілік әрекет)
Бағалау шкаласы мен нәтижелердің интерпретациясы.
Интегративті-зерттеушілік компонентінің STEM мазмұны негізінде негізгі пәндік ұғымдар мен заңдылықтарды меңгеру білімі көрсеткішінің қалыптасу деңгейін анықтау үшін 10 тест тапсырмасынан тұратын диагностикалық құрал қолданылды. Әрбір дұрыс жауап 1 балмен бағаланды. Тест бойынша ең жоғары балл – 10.
Төмен деңгей (0–3 балл) – оқушы негізгі пәндік ұғымдар мен заңдылықтарды үстірт меңгерген, оларды тануда және ажыратуда қиналады; қарапайым STEM мазмұнды тапсырмаларды орындау барысында білімін қолдану тұрақсыз сипатта байқалады.
Орта деңгей (4–7 балл) – оқушы негізгі пәндік ұғымдар мен заңдылықтарды жалпы деңгейде меңгерген, типтік тапсырмаларда дұрыс қолдана алады, алайда интеграцияланған STEM жағдаяттарында білімін жүйелі қолдануда ішінара қиындықтар кездеседі.
Жоғары деңгей (8–10 балл) – оқушы STEM мазмұны негізіндегі негізгі пәндік ұғымдар мен заңдылықтарды толық әрі саналы меңгерген, оларды әртүрлі оқу-танымдық жағдайларда дұрыс қолдана алады және себеп–салдарлық байланыстарды түсінуі айқын көрінеді.



ҚОСЫМША В

«Пәнаралық жағдаяттық тапсырмалар арқылы пәндік білімдердің байланысын диагностикалау» авторлық әдістеме

Мақсаты – STEM мазмұны негізінде бастауыш сынып оқушыларының пәндік білімдердің пәнаралық байланысын түсіну және оларды кіріктіре қолдану деңгейін анықтау.
Әдістеме пәнаралық жағдаяттық тапсырмалар түрінде жүзеге асырылды. Әр тапсырма кемінде екі немесе үш оқу пәнінің (математика, жаратылыстану, дүниетану, технология элементтері) мазмұнын біріктіруді талап ететін өмірлік немесе оқу жағдаятына негізделді.
1-тапсырма. «Судың булануы қай кезде тез жүреді?»
Жағдаят: Мектеп ауласында екі бірдей ыдысқа су құйылды. Бір ыдыс күннің астына, екіншісі көлеңкеге қойылды. Күн соңында екі ыдыстағы судың мөлшері әртүрлі болды.
Пәнаралық бағдарлау сұрақтары.
– Судың азаюын анықтау үшін қандай өлшеу қажет?
– Бұл құбылысты түсіндіру үшін қай пәндердің білімі керек?
Кіріктіру әрекеті. Оқушы математикалық өлшеу (көлемді салыстыру), жаратылыстану пәнінен булану құбылысы туралы білім және дүниетану пәніндегі ауа райы туралы түсініктерді біріктіріп қолданады.
Нәтижені түсіндіру. Оқушы өлшеу нәтижелеріне сүйене отырып, күн сәулесі мен жылудың су булануына әсерін түсіндіреді, қорытынды жасайды.
Бұл тапсырмада математика (өлшеу, салыстыру), жаратылыстану (физикалық құбылыс), дүниетану (табиғи жағдай) мазмұны кіріктіріледі.
2-тапсырма. «Қай ағаш тез өседі?»
Жағдаят. Мектеп ауласында үш түрлі ағаш өсіп тұр. Оқушылар бір апта ішінде осы ағаштардың биіктігін өлшеп, нәтижелерін жазып алды.
Пәнаралық бағдарлау сұрақтары.
– Ағаштардың өсуін анықтау үшін қандай деректер қажет?
– Өсу айырмашылығын түсіндіру үшін қандай пәндер көмектеседі?
Кіріктіру әрекеті. Оқушы математикалық өлшеу нәтижелерін (биіктік), жаратылыстану пәніндегі өсімдік тіршілігі туралы білімді және дүниетану пәніндегі табиғи жағдайлар (күн, су, топырақ) туралы түсініктерді кіріктіре қолданады.
Нәтижені түсіндіру. Оқушы алынған деректерді салыстырып, қай ағаштың не себепті тез немесе баяу өскенін пәндік ұғымдарға сүйене отырып түсіндіреді.
Бұл тапсырмада математика (дерек, салыстыру), жаратылыстану (өсімдік өсуі), дүниетану (қоршаған орта) мазмұны біріктіріледі.
Пәнаралық жағдаяттық тапсырмаларды орындау нәтижелері критериалды 0–3 балдық шкала бойынша бағаланды. 
Бағалау критерийлері:
3 балл – оқушы жағдаятты толық түсінеді, кемінде екі–үш пәннен алынған білімдерді саналы түрде кіріктіріп қолданады; өлшеу, бақылау немесе салыстыру нәтижелерін дұрыс пайдаланып, себеп–салдарлық байланысты анық көрсетеді және негізделген қорытынды жасайды.
2 балл – оқушы жағдаятты жалпы түсінеді, пәндер арасындағы байланысты анықтайды, алайда білімдерді кіріктіруі толық емес; қорытындысы ішінара негізделген немесе түсіндіруі шектеулі сипатта болады.
1 балл – оқушы тапсырманы ішінара орындайды; пәндік білімдерді бөлек қолданады, олардың өзара байланысын нақты көрсете алмайды; қорытындысы дәлелсіз немесе жалпылама сипатта беріледі.
0 балл – оқушы тапсырманы орындай алмайды немесе пәндік білімдерді қолданбайды; пәнаралық байланысты анықтамайды.
Бағалау нәтижелеріне сәйкес STEM мазмұны негізінде пәндік білімдердің пәнаралық байланысын түсіну көрсеткішінің қалыптасу деңгейлері төмендегідей айқындалды:
Жоғары деңгей – оқушы пәндік білімдерді пәнаралық байланыста саналы түрде түсінеді, әртүрлі оқу пәндерінде меңгерілген білімдерді бір оқу жағдаятын шешуде кіріктіре қолданады және нәтижені логикалық тұрғыдан негіздей алады.
Орта деңгей – оқушы пәндер арасындағы байланысты түсінеді, бірақ оны қолдануы тұрақсыз; білімдерді кіріктіруі ішінара сипатта болып, қорытынды жасау барысында жүйелілік жеткіліксіз байқалады.
Төмен деңгей – оқушы пәндік білімдерді оқшау қабылдайды; пәнаралық байланысты түсінбейді немесе оны қолдана алмайды; оқу жағдаятын шешуде пәндік білімдерді кіріктіріп пайдалану дағдысы қалыптаспаған.




















ҚОСЫМША Г

А.И. Савенков ұсынған бастауыш сынып оқушыларының оқу-зерттеушілік біліктерін диагностикалау тапсырмалары

А.И. Савенков ұсынған оқу-зерттеушілік біліктерді диагностикалау тапсырмаларының мақсаты – STEM мазмұны негізінде бастауыш сынып оқушыларының қарапайым зерттеу, жоба мен тәжірибе мазмұнын түсіну, деректерді ажырату, салыстыру, сондай-ақ алынған нәтижелер бойынша логикалық қорытынды жасау қабілеттерінің қалыптасу деңгейін анықтау.
Бұл әдістеме оқушының зерттеу жағдаятына танымдық тұрғыдан бағдарлануын, дерекке сүйеніп ой қорытуын және пәндік білімді зерттеушілік әрекетте қолдану мүмкіндігін айқындауға бағытталады.
Әдістеменің мазмұны бастауыш сынып оқушыларына бейімделген қысқа оқу-зерттеушілік тапсырмалар жүйесінен тұрады. Тапсырмалар STEM мазмұнды қарапайым зерттеу, тәжірибе және жобалық жағдаяттарға негізделіп құрастырылды.
Интегративті тапсырма
1. «Табиғи жағдайлар заттар мен өсімдіктерге қалай әсер етеді?»
Зерттеу жағдаяты. Оқушылар үш шағын тәжірибе жүргізді:
Өсімдікке су әсері. Екі бірдей өсімдік отырғызылды.
– Бірінші өсімдікке күн сайын су құйылды.
– Екінші өсімдікке екі күнде бір рет су құйылды.

Кесте Г.1

	Өсімдік
	7 күннен кейінгі биіктігі

	Күн сайын су құйылған
	9 см

	Екі күнде бір рет су құйылған
	5 см



2. Заттардың суда батуы немесе қалқуы.
Суы бар ыдысқа үш зат салынды: ағаш таяқша, тас, пластик қақпақ.

Кесте Г.2

	Зат
	Нәтиже

	Ағаш таяқша
	Қалқып тұрды

	Тас
	Батылды

	Пластик қақпақ
	Қалқып тұрды



3. Жолдың қозғалысқа әсері
Ойыншық машина бірдей қашықтықты екі түрлі жолмен жүріп өтті.



Кесте Г.3

	Жол түрі
	Жету уақыты

	Тегіс жол
	8 секунд

	Кедір-бұдыр жол
	15 секунд



Тапсырмалар
1. Әр тәжірибе бойынша алынған деректерді оқып, нені байқағаныңды сипатта.
2. Үш тәжірибедегі деректерді салыстыр (қайсысында айырмашылық көп болды?).
3. Табиғи жағдайлардың (су, заттың қасиеті, жолдың түрі) нәтижеге қалай әсер еткенін түсіндір.
4. Барлық тәжірибелерге ортақ қорытынды жаса.
Интегративті-зерттеушілік тапсырманы орындау нәтижелері критериалды 0–3 балдық шкала бойынша бағаланды. 
3 балл – оқушы барлық тәжірибелердің мазмұнын толық түсінеді; деректерді дұрыс оқып, салыстырады; табиғи жағдайлардың нәтижеге әсерін нақты түсіндіреді; барлық тәжірибелерді біріктіретін негізделген қорытынды жасайды.
2 балл – оқушы тәжірибелердің мазмұнын жалпы түсінеді; деректерді салыстырады, алайда себеп–салдарлық байланысты толық ашпайды немесе қорытындысы ішінара сипатта болады.
1 балл – оқушы тапсырманы ішінара орындайды; деректерді салыстыруда қателіктер жібереді; себеп–салдарлық байланыс пен қорытындыны анық көрсетпейді.
0 балл – оқушы тапсырманы орындай алмайды немесе деректермен жұмыс жасамайды; қорытынды жасалмайды.
Бағалау нәтижелеріне сәйкес интегративті-зерттеушілік компоненттің STEM мазмұны негізінде зерттеу, тәжірибе және бақылау нәтижелерін түсіну және қорытындылау көрсеткішінің қалыптасу деңгейлері төмендегідей айқындалды:
Жоғары деңгей – оқушы қарапайым зерттеу мен тәжірибелердің мазмұнын саналы түрде түсінеді, алынған деректерді өзара салыстырып, табиғи жағдайлардың әсерін себеп–салдарлық тұрғыдан негіздейді және интегративті қорытынды жасай алады.
Орта деңгей – оқушы зерттеу мазмұнын түсінеді, бірақ деректерді салыстыруы немесе түсіндіруі толық емес; қорытындысы жалпы сипатта болады.
Төмен деңгей – оқушы зерттеу мазмұнын толық түсінбейді; деректерді ажырату, салыстыру және қорытындылау дағдылары қалыптаспаған.





ҚОСЫМША Ғ

А.В.Карпов ұсынған «Рефлексивтілік деңгейін диагностикалау әдістемесі» негізінде бейімделген диагностикалық әдістеме

Әдістеме бастауыш сынып оқушыларының жас және танымдық ерекшеліктерін ескере отырып, практикалық, жобалық және тәжірибелік тапсырмаларды орындағаннан кейінгі рефлексиялық әрекеттерін айқындауға бағытталды. Әдістеме оқушының орындалған әрекетті талдауын, өз әрекетіне саналы баға беруін және оны жетілдіруге бағытталған рефлексиялық қабілеттерін анықтауға мүмкіндік береді.
Әдістеменің мақсаты – тұлғаның рефлексивтілік деңгейін, яғни өз әрекетін талдау, бағалау және болашақ әрекетін саналы жоспарлау қабілеттерінің даму дәрежесін анықтау. Зерттеу барысында бұл мақсат бастауыш сынып деңгейіне сәйкес нақтыланып, оқу тапсырмаларын орындау үдерісіндегі рефлексиялық көріністерді диагностикалауға бағдарланды.
Әдістеме адамның рефлексиялық әрекетін төмендегі үш қырда кешенді түрде диагностикалауға бағытталған:
- орындалған әрекетті түсіндіру (ретроспективті рефлексия);
- әрекет барысындағы өзіндік бағалау (ситуациялық рефлексия);
- келесі әрекетті жетілдіруді жоспарлау (перспективті рефлексия).
Бұл құрылым іс-әрекеттік-рефлексиялық компоненттің «орындаған тапсырманың нәтижесін түсіндіру, өз әрекетін бағалау және жетілдіру рефлексиясы» көрсеткішіне тікелей сәйкес келеді.
Сұрақтар мазмұны:
Ретроспективті рефлексия (орындалған әрекетті талдау, нәтижені түсіндіру)
1. «Мен істеп болғаннан кейін өз әрекеттеріме қайта оралып, оларды ой елегінен өткіземін».
2. «Өз іс-әрекетімнің нәтижесі неге дәл осылай шыққанын түсінуге тырысамын».
3. «Жұмыс аяқталған соң, қандай қателік жібергенімді талдаймын».
Ситуациялық рефлексия (әрекет үстіндегі өзін-өзі бақылау, бағалау)
4. «Іс барысында өз әрекетімнің дұрыс немесе дұрыс еместігін сеземін».
5. «Қиын жағдайда не істеп жатқанымды бақылауға тырысамын».
6. «Әрекет үстінде өз мүмкіндігімді бағалай аламын».
Перспективті рефлексия (болашақ әрекетті жоспарлау, жетілдіру)
7. «Келесі жолы жұмысты қалай жақсы орындауға болатынын алдын ала ойлаймын».
8. «Өткен қателіктерімді ескере отырып, әрекетімді өзгертуді жоспарлаймын».
9. «Алдағы іс-әрекетімді алдын ала ойластырамын».
Бейімделген әдістеме бойынша рефлексиялық тұжырымдарға берілген жауаптар 5 балдық Лайкерт шкаласы негізінде бағаланды: «толықтай келісемін» – 5 балл, «келісемін» – 4 балл, «кейде» – 3 балл, «келіспеймін» – 2 балл, «мүлде келіспеймін» – 1 балл. Әр оқушының рефлексиялық деңгейі барлық тұжырымдар бойынша жиналған баллдардың қосындысы негізінде анықталды.
Жалпы баллдарға сәйкес орындаған тапсырманың нәтижесін түсіндіру, өз әрекетін бағалау және жетілдіру рефлексиясы көрсеткішінің қалыптасу деңгейлері төмендегідей айқындалды:
Жоғары деңгей (36–45 балл): Оқушы орындалған тапсырманың нәтижесін саналы түрде түсіндіреді, өз әрекетінің тиімді және тиімсіз тұстарын айқындай алады, қателіктерін талдап, келесі әрекетті жетілдіру жолдарын жоспарлайды. Рефлексия жүйелі әрі тұрақты сипатта көрінеді.
Орта деңгей (24–35 балл): Оқушы өз әрекетін бағалай алады, алайда рефлексиясы тұрақсыз; тапсырма нәтижесін түсіндіруі мен жетілдіру ұсыныстары ішінара сипатта болады. Рефлексия көбіне сыртқы бағыттауға немесе жағдайға тәуелді.
Төмен деңгей (9–23 балл): Оқушы орындалған әрекетті талдауда қиындық көреді, өз әрекетіне саналы баға беруі әлсіз, келесі әрекетті жетілдіру рефлексиясы айқын байқалмайды. Рефлексия эпизодтық немесе қалыптаспаған сипатта.



























ҚОСЫМША Д

Тапсырмалар жинағы

Куәлік

Акт

зейін қою


Саналы түрде  ерік-жігерін күштеп  зейін қою













зияткерлік біліктерді қалыптастыру


нақты оқу-зияткерлік біліктерді қалыптастыру


сыни  ойлауын  қалыптастыру


оқушының білім алуды өз бетімен ұйымдастыра білуі












Танымдық-дамытушылық қызметі


Танымдық белсенділікті дамытады


Әдіснамалық-құрылымдық қызметі


Пәндік білімді зерттеу логикасы негізінде меңгертеді


Тұлғалық-қалыптастырушы қызметі


Зерттеушілік мәдениетті қалыптастырады


Оқытуды белсендіреді


Интеллектуалдық-шығармашылық әлеуетті дамытады


Ғылыми-зерттеушілік қабілеттерді қалыптастырады


Қоршаған ортаны ғылыми тану тәсілі ретінде қызмет атқарады


STEM мазмұнын пәнаралық кіріктіруді қамтамасыз етеді


Жобалық әрекетке зерттеушілік сипат береді


Танымдық әрекетті өздігінен ұйымдастыруға бағыттайды


Білім мазмұнын зерттеу әдістерімен байытады


Зерттеушілік даярлықты дамытады


Өзіндік зерттеу әрекеті дағдыларын қалыптастырады


Пәндік білімнің өмірлік маңызын түсінуге ықпал етеді


Дүниетанымды ғылыми негізде қалыптастырады













Зерттеу білігі


Ізденімдік білігі


Жобалау білігі


Тәжірибелік білігі


Коммуника-тивтік
 білік-дағдылары

дүниетану


ауа, жел, жаңбыр, қар


температура


робот техникасы


күн райын алдын ала есептеу арқылы сезу


суық пен ыстықты реттеуші












Жоғары	Эксперимент тобы	Бақылау тобы	54.55	19.77	Орта 	Эксперимент тобы	Бақылау тобы	36.36	43.02	Төмен	Эксперимент тобы	Бақылау тобы	9.09	37.21	



Жоғары	Эксперимент тобы	Бақылау тобы	64.77	20.93	Орта 	Эксперимент тобы	Бақылау тобы	22.73	40.700000000000003	Төмен	Эксперимент тобы	Бақылау тобы	12.5	38.370000000000005	



Жоғары	Эксперимент тобы	Бақылау тобы	69.319999999999993	25.58	Орта 	Эксперимент тобы	Бақылау тобы	19.32	34.880000000000003	Төмен	Эксперимент тобы	Бақылау тобы	11.360000000000024	39.54	



Жоғары	Эксперимент тобы	Бақылау тобы	67.05	18.600000000000001	Орта 	Эксперимент тобы	Бақылау тобы	18.18	45.35	Төмен	Эксперимент тобы	Бақылау тобы	14.77	36.050000000000004	



Жоғары	Эксперимент тобы	Бақылау тобы	71.59	20.93	Орта 	Эксперимент тобы	Бақылау тобы	20.459999999999987	41.86	Төмен	Эксперимент тобы	Бақылау тобы	7.95	37.21	



Жоғары	Эксперимент тобы	Бақылау тобы	67.05	18.600000000000001	Орта 	Эксперимент тобы	Бақылау тобы	19.309999999999999	41.86	Төмен	Эксперимент тобы	Бақылау тобы	13.64	39.54	



Жоғары	Эксперимент тобы	Бақылау тобы	73.86	16.279999999999987	Орта 	Эксперимент тобы	Бақылау тобы	17.05	45.35	Төмен	Эксперимент тобы	Бақылау тобы	9.09	38.370000000000005	



Жоғары	Эксперимент тобы	Бақылау тобы	65.910000000000025	20.93	Орта 	Эксперимент тобы	Бақылау тобы	27.27	45.35	Төмен	Эксперимент тобы	Бақылау тобы	6.8199999999999985	33.720000000000013	



Жоғары	Эксперимент тобы	Бақылау тобы	9.09	15.12	Орта 	Эксперимент тобы	Бақылау тобы	44.32	39.53	Төмен	Эксперимент тобы	Бақылау тобы	46.59	45.35	



Жоғары	Эксперимент тобы	Бақылау тобы	15.91	13.950000000000006	Орта 	Эксперимент тобы	Бақылау тобы	39.770000000000003	44.190000000000012	Төмен	Эксперимент тобы	Бақылау тобы	44.32	41.86	



Жоғары	Эксперимент тобы	Бақылау тобы	19.32	17.45	Орта 	Эксперимент тобы	Бақылау тобы	39.770000000000003	39.53	Төмен	Эксперимент тобы	Бақылау тобы	40.910000000000004	43.02	



Жоғары	Эксперимент тобы	Бақылау тобы	9.09	11.63	Орта 	Эксперимент тобы	Бақылау тобы	42.05	44.18	Төмен	Эксперимент тобы	Бақылау тобы	48.86	44.190000000000012	



Жоғары	Эксперимент тобы	Бақылау тобы	12.5	10.47	Орта 	Эксперимент тобы	Бақылау тобы	45.45	50	Төмен	Эксперимент тобы	Бақылау тобы	42.05	39.53	



Жоғары	Эксперимент тобы	Бақылау тобы	15.91	17.439999999999987	Орта 	Эксперимент тобы	Бақылау тобы	43.18	41.86	Төмен	Эксперимент тобы	Бақылау тобы	40.910000000000004	40.700000000000003	



Жоғары	Эксперимент тобы	Бақылау тобы	7.95	11.63	Орта 	Эксперимент тобы	Бақылау тобы	50	46.51	Төмен	Эксперимент тобы	Бақылау тобы	42.05	41.86	



Жоғары	Эксперимент тобы	Бақылау тобы	10.23	13.950000000000006	Орта 	Эксперимент тобы	Бақылау тобы	51.13	50	Төмен	Эксперимент тобы	Бақылау тобы	38.64	36.050000000000004	

